
Tweed lua cina cu o femeie frumoasă, teribil de înspăimântată. Îi arunca o privire în timp ce degusta calcanul de Dover. Părul ei blond, bogat, îi cădea în valuri pe umerii dezgoliţi. Rochia scumpă, purpurie, strânsă pe corp, îi lăsa la vedere numai braţele subţiri. Tweed îşi ridică paharul de vin, dar nu sorbi din el.

Mi se pare că ai nevoie de protecţie, o îmboldi el. Ceva sau cineva te nelinişteşte. Am înţeles de la Bob Newman că ai vrut să ne întâlnim ca să-ţi dau un sfat.

Da, fiindcă ştiu că ai fost director adjunct la SIS{1} şi detectiv cu experienţă la Scotland Yard. Mă îngrijorează atenţia pe care mi-o acordă un om foarte puternic.

Cum îl cheamă?

Încă nu pot să-ţi dezvălui numele lui. S-ar putea să mă înşel.

În condiţiile astea, n-am cum să te ajut.

Tweed le aruncă o privire celorlalţi clienţi din cel mai la modă restaurant din Londra  Mungano. Localul în formă ortogonală, cu vedere spre Tamisa, era aproape plin. Tweed ceruse o masă liniştită şi acum stăteau într-un colţ, departe de rumoarea din restaurant şi de clinchetul paharelor.

Restaurantul, care purta numele proprietarului, fusese deschis cu numai cinci luni în urmă şi, pentru a putea obţine o masă, era deja necesar să fii o persoană cunoscută sau să faci o rezervare cu săptămâni înainte. Personalul era alcătuit în majoritate din bărbaţi, dar Mungano angajase de curând şi câteva chelneriţe, îmbrăcate elegant în rochii de seară. Nu existau uniforme.

Trebuie să mă gândesc bine, îi explică Viola. Sper că nu consideri că-ţi irosesc timpul.

Nici vorbă, dacă am ocazia să cinez cu o femeie atât de atrăgătoare.

Tweed zâmbi, ridică paharul spre al ei şi o studie, sorbind din vin. Viola avea puţin peste 40 de ani şi o structură osoasă aproape perfectă. De sub sprâncenele blonde îl priveau doi ochi albaştri, mari; avea un nas roman, buze senzuale şi o bărbie care dovedea caracter. Vocea îi era blândă şi seducătoare. Tweed îşi aminti cum venise vorba de această întâlnire, în dimineaţa acelei zile, în biroul său de la sediul SIS, de la etajul întâi al unei clădiri vechi din Park Crescent.



Vreau să-ţi cer o favoare, îi spusese Bob Newman, un membru important al echipei SIS, de îndată ce Tweed se aşezase la birou.

Sper să merite, îl repezise Tweed.

O cunoştinţă de-a mea s-ar putea să aibă informaţii despre organizaţia Cabal. E o frumuseţe, Viola Vander-Browne. S-ar putea să fi auzit de ea.

Nu.

Are o educaţie deosebită. La Roedean, şi nu numai. Nu e genul acela de femeie mondenă care nu ştie să vorbească decât despre modă şi despre ultimii iubiţi pe care i-a avut.

Organizaţia Cabal. Cele două cuvinte rezumau cea mai mare criză cu care se confruntase Tweed în întreaga sa carieră. Trei bărbaţi, toţi miniştri adjuncţi, reprezentau forţa motrice a unui nou plan menit să unifice SIS, MIS, Poliţia şi Garda de Coastă într-o singură organizaţie de securitate care urma să fie cunoscută sub numele de Securitatea Statului.

Însăşi denumirea îi făcea pielea de găină lui Tweed. El îşi exprimase deja opoziţia deschisă faţă de această idee. Considera că reprezintă un pas uriaş spre transformarea Marii Britanii într-un stat poliţienesc.

Şi ce rol are Viola Vander-Browne în toată povestea asta?

Bănuiesc că îl cunoaşte pe unul dintre membrii organizaţiei, nu ştiu pe cine. Vrea să discute cu tine. N-am putut să scot nimic de la ea  insistă să vorbească numai cu şeful. Adică doar cu tine.

Nu ştiu dacă este o idee prea bună, îi răspunsese Tweed.

E o cunoştinţă de-a mea… începuse Newman.

Aşa le zice acum prietenelor lui, îl necăjise Paula Grey, care stătea într-un colţ, în faţa computerului.

Paula era asistenta principală a lui Tweed şi un membru de bază al echipei SIS. O brunetă frumoasă, cu păr negru, strălucitor, ce-i cădea pe umeri. Tweed o considera cel mai apropiat colaborator şi îi admira inteligenţa.

Newman, un bărbat de aproape 1,80 metri, cu trăsături bine definite, pe care femeile le găseau atrăgătoare, avea cu puţin peste 40 de ani, părul negru şi zâmbea aproape tot timpul. Remarca Paulei îl făcuse s-o înghiontească uşor, în glumă, în umăr, iar ea reacţionase dându-i un pumn sănătos.

După cum ziceam, continuase Newman, adresându-i-se lui Tweed, Viola are un apartament pe Fox Street, în Covent Garden. O duce foarte bine, căci a primit o moştenire de la părinţii ei, care au murit într-un accident de maşină. Dar uneori îi place să-şi sporească veniturile.

Făcuse o pauză.

Cum? se interesase Tweed.

Nu înţelege greşit, dar uneori acceptă ca un bărbat bogat să rămână la ea peste noapte. Este foarte pricepută la artele feminine şi taxa ei este de 20 000 de lire. Bănuiesc că vizitatorii ei sunt bucuroşi să plătească.

Înţeleg, replicase Paula, este o damă de companie de lux.

Nu-i adevărat! izbucnise Newman, întorcându-se spre Paula. Ai o mentalitate de-a dreptul victoriană.

Ştii bine că nu-i aşa, îi replicase Paula. Mă adaptez împrejurărilor. Vezi că arunc computerul ăsta în tine!

Gata! Terminaţi, amândoi! sărise Tweed. Bob, mai ai alte informaţii despre Viola? Bănuieşti că unul dintre prietenii ei face parte din organizaţia Cabal?

Nu sunt sigur. Dar vrea să te întâlnească să-ţi spună ceva. Eram convins că o să consideri asta o idee bună. V-am rezervat o masă discretă la Mungano, noul tău restaurant favorit.

Fără să mă consulţi?! Bine, ai acţionat sub impulsul momentului. La ce oră e?

La şapte. Ea preferă să se culce devreme. Am reuşit să obţin rezervarea numai când i-am pomenit lui Mungano personal numele tău.

Bine, acceptase Tweed, brusc.

Nu avea idee că tocmai se implicase într-una dintre cele mai îngrozitoare aventuri din viaţa sa.

Informaţiile primite de la Newman trecură prin mintea lui Tweed în timp ce o studia pe Viola mâncându-şi desertul. Îşi dădu seama că şi ea îl cerceta cu privirea. Vedea un bărbat cu ochelari cu ramă de baga, fixaţi pe un nas bine conturat, cu nişte ochi albaştri care păreau a o străpunge până în adâncul sufletului, o gură fermă ce afişa un zâmbet slab şi un maxilar pronunţat. Emana şiretenie şi dinamism. Viola avea impresia că începuse s-o placă.

Cunoşti mulţi oameni  oameni importanţi şi puternici? o întrebă el.

Dacă te referi la celebrităţi, după cum în mod stupid li se spune în ziua de azi, nu. Mă feresc de ei ca de ciumă. Sunt nişte nimeni făcuţi importanţi de mass media. Oamenii pe care îi cunosc şi cu care am relaţii sunt inteligenţi.

Se poate să ştiu şi eu pe vreunul? insistă el.

O chelneriţă apăru cu o tavă lângă masa lor, puse un pahar în faţa lui Tweed şi unul înaintea Violei.

Dumneavoastră aveţi Margarita, îi spuse lui Tweed, iar doamna, un pahar de şampanie. Din partea patronului, continuă, după care dispăru.

Tweed o văzu cu coada ochiului  o femeie zveltă, cu rochie neagră şi cu părul brunet, lipit de cap, asemenea unei căşti întunecate. Se uită la băutură, apoi la Viola.

Ultima oară când am băut o Margarita, un bătăuş a încercat să mă arunce pe fereastră, la Lübeck, pe malul Mării Baltice. Localul avea o curte interioară. În final, eu l-am aruncat pe el de la etajul trei, pe asfalt.

Sorbi încet din băutură, exact o cincime. Gustul îi păru ciudat. Viola întinse un deget cu manichiură perfectă şi dat cu ojă roz pal. Luă un pic din sarea care garnisea marginea paharului şi o gustă.

Sare! remarcă ea, surprinsă.

Face parte din reţeta unei Margarita adevărate. Ai băut vreodată? E foarte tare, dacă nu eşti obişnuit cu băutura.

Ţi-aş fi cerut să gust, dar trebuie să conduc.

Aruncă o privire spre ceas.

Eu aş pleca, dacă nu te superi. Sper că nu eşti supărat că nu ţi-am spus prea multe, dar cred că trebuie să analizez lucrurile foarte bine. S-ar putea să mă înşel.

În legătură cu ceea ce te înspăimântă?

N-am nimic. Întotdeauna mă cam pierd cu firea când iau masa cu cineva pentru prima dată…

Nu-i adevărat, gândi Tweed. Ai stăpânirea de sine a unui diavol. Dar n-o forţa, se avertiză singur.

Tweed se simţea deja ameţit şi nu prea era în apele lui. Fu nevoit să se concentreze ca să poată semna nota de plată. Intenţionase să o conducă pe Viola la apartament, dar acum se întreba dacă o să fie în stare să şofeze până acasă la el. Făcu un efort deosebit să meargă drept în timp ce o urma pe Viola către ieşire.

Afară, ea indică un Rolls-Royce Phantom, păzit de un angajat de la Mungano. Apoi se întoarse spre Tweed, îl cuprinse cu braţele pe după gât şi îl sărută.

A fost o seară minunată, iar compania pe care am avut-o a întrecut toate aşteptările. Mă simt de parcă ne cunoaştem dintotdeauna. După ce mă mai gândesc, ne putem întâlni din nou, te rog?

Ţinea în mână o carte de vizită cu margini aurii pe care o vârî în buzunarul de la piept al hainei lui.

Numărul meu privat. Dar probabil că o să te sun eu. Am numărul tău de la Bob. Îmi placi…

Se îndreptă spre maşină, cu haina purpurie fâlfâindu-i în urmă, şi îi dădu un bacşiş angajatului localului. Un altul îi adusese şi lui Ford-ul la ieşirea din restaurant. Nefericit, Tweed se uită cum Viola îi face cu mâna şi se îndepărtează. Nu-i fu prea uşor să urce în maşină. Ce naiba fac acum? Nu sunt în stare să conduc până acasă! Îşi aduse aminte de o fundătură mărginită de depozite, aflată la numai câţiva metri depărtare. O să parchez acolo, se gândi, până când îmi revin.

Cu un ultim efort de voinţă, băgă cheia în contact şi pormi motorul. Se uită în jur înainte să plece de pe loc. Nu se vedea nicio maşină, nu se auzea nimic. Deschise geamul şi aerul rece de martie se strecură înăuntru. Inspiră adânc şi se simţi un pic mai bine. Începu să se deplaseze, încet.

Ajungând la intrarea pe drumul înfundat şi îngust, dădu cu prudenţă cu spatele până când maşina fu ascunsă privirilor şi opri motorul. O linişte desăvârşită învăluia străduţa.

Începu să tremure, închise geamul şi încuie toate portierele. Acum se simţea şi mai rău, fiind pe punctul să adoarmă. Se uită la ceas. Limbile luminoase arătau 22.30. Ultimul lui gând fu la Viola. Era în siguranţă pe Fox Street? Apoi îşi pierdu cunoştinţa, căzând într-un somn adânc.

Trosc…

O scurtă pauză.

Trosc…

Pauză.

Trosc…

În dormitorul din apartamentul ei de pe Fox Street, Viola zăcea goală pe podea, cu un căluş în gură. Fusese atacată în clipa în care intrase în dormitor şi aprinsese lumina. Din spate, atacatorul nevăzut îi pusese la nas o batistă impregnată cu cloroform, după care cărase trupul pe jumătate amorţit spre piciorul patului. Fusese lăsată pe podea şi acum începea să-şi recapete cunoştinţa. O mână acoperită cu o mănuşă chirurgicală îi ridicase capul şi i-l izbise de podea  nu prea tare. Un căluş, improvizat dintr-un prosop, îi acoperea gura. Era vag conştientă că i se întâmpla ceva îngrozitor; brusc, mintea i se limpezi şi ea deschise ochii.

O siluetă ciudată stătea aplecată deasupra ei. Purta un halat alb, avea pe cap o bonetă tot albă, o mască, albă şi ea, pe faţă, şi ochelari uriaşi pe ochi. Nu-şi putea da seama dacă era bărbat sau femeie. Groaza o cuprinse când văzu în mâna înmănuşată un satâr.

Arma fu ridicată, apoi coborî cu forţă. Trosc… îi secţionă braţul stâng, chiar sub cot. Viola aproape leşină, dar durerea era atât de îngrozitoare încât o menţinu conştientă. Antebraţul alunecă la vreo câţiva centimetri depărtare de cot.

Trosc…

Satârul coborî din nou, rapid şi cu o putere imensă, şi îi tăie braţul drept de sub cot. Forţa fu atât de mare încât lama secţionă muşchii şi osul şi se înfipse în podea. Atacatorul trebui să tragă cu putere ca să o scoată din lemn.

Trosc…

Piciorul stâng fu tăiat exact de sub genunchi. Trupul Violei era cutremurat de spasme. Dinţii ei sfâşiau căluşul  nu mai era decât un gest reflex acum.

Trosc…

Gamba dreaptă fu despărţită de restul corpului. O baltă de sânge se întinsese pe podea. Silueta îmbrăcată în alb purta peste pantofii normali nişte şoşoni de dimensiuni impresionante, făcuţi dintr-o pânză albă, groasă.

Dinţii Violei reuşiră să rupă căluşul. Gura i se deschise larg, gata-gata să scoată un urlet înfiorător.

Era timpul ca execuţia să ia sfârşit.

Satârul coborî cu forţă spre gât şi separă capul de trup, chiar înainte ca Viola să lase să-i scape ţipătul de moarte. Lovitura îi secţionă carotida. Un val de sânge ţâşni, împroşcând ferestrele din sticlă mată ce dădeau spre stradă.

Silueta în alb oftă, îşi ridică mâneca şi se uită la ceas. 23.15. Era timpul să facă ultimele pregătiri şi să plece rapid.

Prăbuşit în spatele volanului maşinii staţionate, Tweed se mişcă uşor. Unde se afla? Amintirea cinei cu Viola îi invadă mintea, apoi felul ciudat cum se simţise la ieşirea din restaurant. Se îndreptă, îşi dezmorţi braţele şi descoperi că se simţea normal. Destul de normal ca să poată conduce. Aruncă o privire spre ceas: şase dimineaţa. Dumnezeule! Nu-i venea să creadă  dormise şapte ore şi jumătate. Porni încet, ieşind de pe drumul înfundat. Strada era pustie. Ştia că acum putea conduce în siguranţă. Chiar şi aşa, merse extrem de încet până la garajele de lângă apartamentul său, unde avea un loc închiriat contra unei mici averi.

Încuie portiera şi aruncă o privire în jur. Nu era nici ţipenie de om. Tweed se simţea ceva mai bine; aerul rece al dimineţii era o binecuvântare. Cu paşi mari, începu să meargă rapid pe aleea de lângă garaje, spre ieşire. Mare greşeală  era încă ameţit.

Ajunse pe Bexford Street, o stradă mărginită de un rând de case vechi cu mai multe etaje, şi urcă scările până la uşa din lemn masiv. Un felinar de pe trotuarul pustiu răspândea suficientă lumină pentru ca Tweed să poată nimeri yala tip Banham.

În timp ce se străduia să scoată cheia din buzunarul interior, Tweed se uită cu atenţie la încuietoare. În jurul ei se vedeau urme de daltă. Cineva încercase să intre în timpul nopţii. Tweed descoperi că nu putea învârti cheia  intruşii pătrunseseră în apartamentul lui. După mai multe încercări, reuşi totuşi să descuie şi deschise încetişor uşa.

Odată intrat, închise uşa şi rămase locului cu urechile ciulite, fără a aprinde vreo lumină. Nu se auzea niciun zgomot. Se mişcă încet de-a lungul holului, numărând lambriurile de pe peretele din dreapta sa. La numărul patru se opri, apăsă cu degetul mare de trei ori într-un colţ, aşteptă, apăsă de două ori, apoi iarăşi de trei ori, şi lambriul alunecă într-o parte. Tweed băgă mâna înăuntru, apucă pistolul automat Walther, gata încărcat, puse lambriul la loc, trecu de birou şi începu să urce cu atenţie scările. Deşi era denumit apartament, toată locuinţa cu patru etaje îi aparţinea lui Tweed. Evită să calce pe treapta care scârţâia şi ajunse la primul etaj. Uşa de la dormitorul lui nu era complet închisă. Seara trecută se grăbise după ce se îmbrăcase pentru întâlnirea cu Viola, dar acum îşi luă totuşi măsuri de precauţie. Stând într-o parte a uşii, întinse mâna şi aprinse lumina. Intră rapid, cu mâna pe Walther, şi privi în jur. Nimic. Mintea îi juca din nou feste. Înjură, închise uşa, se împletici până la pat şi azvârli cuvertura pe jos. Era pe punctul să se prăbuşească.

Cu un efort uriaş, îşi dădu jos pantofii, îşi scoase haina şi strecură arma sub pernă. Îşi smulse cravata, îşi descheie nasturele de la gulerul cămăşii, se trânti pe pat, stinse lumina şi-şi pierdu cunoştinţa.



Hotărâtă să-şi înceapă activitatea devreme, Paula o luă pe scurtătură, adică pe Bexford Street, şi parcă în faţa casei lui Tweed. Intenţiona să-i lase un bilet în cutia de scrisori în care să-i explice pe scurt ce avea de gând să facă.

Urcând scările, observă imediat urmele de daltă din jurul yalei. Cineva încercase să intre în timp ce Tweed lua cina cu Viola. Scoase dublura de la cheie pe care i-o dăduse Tweed şi avu aceleaşi probleme cu încuietoarea. Înainte să intre, Paula îşi scoase Browning-ul automat de calibru 32 din tocul aflat sub haina lungă până la jumătatea coapsei.

Închise uşa cu grijă şi străbătu fără zgomot holul. Ajunse în living, ascultă cu atenţie, apoi se trase într-o parte în timp ce deschise larg uşa încăperii. Cu cealaltă mână apăsă întrerupătorul şi se repezi înăuntru, îndreptând rapid arma în toate direcţiile. Nimeni. Nicio urmă că spărgătorul ar fi fost acolo.

Urcă scările, păşind peste treapta care scârţâia. Îşi lipi urechea de uşa dormitorului lui Tweed şi auzi zgomotul unui sforăit sonor. Tweed nu sforăia niciodată. Scoţându-şi din buzunarul hainei lanterna cu lumină puternică, Paula deschise uşa şi cercetă rapid încăperea. Tweed zăcea întins pe spate, cu ochii închişi, ceea ce nu era normal, dar respiraţia era regulată, lucru încurajator.

Îndreptând lanterna spre partea din faţă a dormitorului, Paula îngheţă. Pe o măsuţă, un sfeşnic de argint zăcea răsturnat pe o cârpă de şters praful împăturită  ceea ce a atenuat zgomotul căderii. Un sertar al unui scrin nu era bine închis. Paula ştia că Tweed era un maniac al ordinii în casă. Nu ar fi lăsat niciodată sfeşnicul să stea aşa, dacă l-ar fi prins înainte să cadă, şi n-ar fi lăsat unul dintre sertare puţin deschis. Se îndreptă spre capătul camerei, aprinse o lampă cu abajur, stinse lanterna şi se apucă de treabă.

Şapte sertare, cel mai adânc fiind cel de jos. Paula începu cu cel de sus, îl deschise, căută cu atenţie printre teancurile de batiste şi cravate. Nimic. Nici sertarul lăsat uşor deschis nu conţinea nimic deosebit. De-abia când deschise sertarul cel mare, ultimul, găsi, sub un teanc de cămăşi, ceea ce fusese plantat acolo.

O servietă mare, veche, care nu-i aparţinea lui Tweed, umflată de stătea să crape. Paula îşi puse o pereche de mănuşi de latex, ridică servieta şi deschise capacul. Ceea ce văzu o făcu să-şi ţină respiraţia: într-un plic transparent se afla un satâr cu lama plină de sânge uscat. Tot acolo mai era un plic transparent, mai mic, cu bucăţele de carne uscată, murdare de sânge.

Paula reacţionă prompt. După ce mai verifică o dată sertarul, se duse cu servieta la fereastră. Auzi o maşină oprind undeva în apropiere. Speriată de moarte, stinse lampa şi se uită pe geam. Range Rover-ul lui Bob Newman era parcat în faţă, iar el se pregătea să iasă din maşină, uitându-se în sus. Paula luă rapid lanterna, o aprinse, o ţinu cu bărbia şi făcu un semn de atenţionare cu ea. Bob sări din maşină în timp ce Paula se îndreptă spre scară.

Treceam prin zonă şi, cum Tweed se trezeşte de multe ori devreme… începu Newman.

Cineva încearcă să-i însceneze lui Tweed o crimă care, după aparenţe, este absolut înfiorătoare, îl întrerupse ea. Dovada e aici…

Îi înmână servieta, iar el o luă fără să pună nicio întrebare. Alergă la maşina lui în timp ce ea închise uşa şi urcă grăbită scările, îngrijorată că Tweed s-ar fi putut trezi şi s-ar fi întrebat ce se petrece. Ajunsă înapoi în dormitor, descoperi că Tweed încă dormea profund. Se grăbi spre fereastră şi văzu că Newman fusese prins în capcană.



Când Newman încercă să ascundă servieta sub scaun, o maşină neagră apăru de după colţ, luminându-l cu faza lungă.

Maşina se opri, blocându-i drumul. Un bărbat înalt, îmbrăcat cu o haină lungă şi neagră, veni în fugă spre el. Pe braţul stâng, pe care-l pusese pe portiera cu geamul deschis a maşinii lui Newman, se afla o banderolă cu două cuvinte brodate cu alb: Securitatea Statului.

Ieşi din maşină! Acum! Mâinile pe umeri! ordonă el cu duritate.

Cascheta îi era trasă în jos pe faţă, ca să-i ascundă trăsăturile, dar nu suficient să-i mascheze nasul coroiat, gura cu buze subţiri şi bărbia ascuţită. Cealaltă mână era în buzunar.

Nu face asta, îi zise Newman, ameninţându-l cu pistolul său Smith & Wesson.

Newman îi smulse banderola de pe braţ  era o dovadă. Scoase ţeava lungă a pistolului pe fereastră şi îl lovi pe atacator cu putere în faţă, spărgându-i probabil maxilarul. Individul urlă, se dădu înapoi şi se împiedică de bordură, căzând pe asfalt.

Newman dădea deja cu spatele, îndepărtându-se rapid de maşina neagră. Apoi băgă în viteză, apăsă pedala de acceleraţie la maximum şi ţâşni înainte. Bara de protecţie a maşinii, dintr-un oţel special, izbi maşina neagră, oprită încă într-o parte. Coliziunea extrem de puternică turti capota acesteia, distrugând motorul. În oglinda retrovizoare, Newman văzu o altă maşină neagră apropiindu-se din spate. Băgă în marşarier, accelerând la maximum.

Bara de protecţie din spate, tot din oţel special, lovi noua ţintă în momentul când aceasta intra pe Bexford Street de pe o stradă laterală. De data asta avu mai mult spaţiu de manevră, deci şi o viteză mai mare. Impactul fu atât de violent, încât cea de-a doua maşină se răsuci într-un arc de cerc, eliberând intrarea în strada laterală. Newman luă curba şi se îndepărtă în viteză.

Trebuie să ies din Londra înainte să înceapă să se aglomereze traficul, îşi zise.

Ştia deja încotro trebuia să se îndrepte.

Organizaţia Cabal alesese ca loc de întrunire o clădire obscură de pe o stradă laterală de lângă Whitehall. Era formată din trei miniştri adjuncţi tineri, care aveau o mare influenţă în eşaloanele superioare ale puterii. Cei trei bărbaţi colaborau bine  în cea mai mare parte a timpului. Faptul că erau fraţi, fii ai celebrului şi strălucitului general Macomber, erou al Războiului din Golf, le era de ajutor.

Până la această oră, Tweed trebuie să fi fost scos deja din joc, cu reputaţia distrusă pentru totdeauna. Este primul pas important pe drumul fuziunii, remarcă Nelson Macomber.

Ar trebui să primim un raport despre desfăşurarea operaţiunii, interveni Noel Macomber, cunoscut drept Strategul. Scandalul îl va distruge pe principalul nostru adversar.

Pe chipul lui aspru şi sfrijit se citea satisfacţia provocată de acest gând.

Cei trei fraţi nu semănau deloc. Nelson avea peste 1,90 metri, în jur de 40 de ani, era masiv, cu umeri laţi şi un cap mare, cu faţa proaspăt rasă. Ochii de un albastru glacial răsăreau de sub sprâncenele groase şi coama de păr negru. Nasul ferm era bine conturat, iar bărbia de sub gura largă degaja energie şi hotărâre.

Ar fi trebuit să avem afurisita aia de confirmare până acum, zise Benton, cu voce calmă, bătând darabana în masă cu degetele lui groase.

Cel de-al treilea frate era, de asemenea, bine făcut, dar mai scund decât Nelson. Vorbea foarte rar, dar firea lui rezervată le atrăgea pe femei. Era cel mai prudent dintre fraţi, neluând nimic de bun până când nu vedea că era pus în practică.

Cei trei bărbaţi stăteau aşezaţi pe scaune tapiţate, în jurul unei mese ciudate. Era triunghiulară, ca să accentueze faptul că niciunul dintre cei trei nu este şef. Telefonul sună. Degetele subţiri ale lui Noel ridicară în grabă receptorul.

Eşti sigur? întrebă el. A scăpat? Adică ai dat-o în bară. Întoarce-te imediat, prostănac nepriceput!

Încheie conversaţia, punând uşurel receptorul în furcă.

Te-ai cam grăbit, Nelson, zise el, chipul lui triunghiular afişând o satisfacţie răutăcioasă.

Între cei trei fraţi exista în permanenţă o oarecare competiţie.

Indiferent ce dovadă compromiţătoare i-a fost plasată lui Tweed, a fost îndepărtată din casă.

Îndepărtată? bodogăni Nelson. Sper că nu va trece anul până să spui ce s-a întâmplat!

Newman a venit şi a luat o servietă de la femeia aia, Paula Grey.

Iarăşi Newman! Nelson se aplecă în faţă: Omul ăsta a devenit la fel de periculos ca Tweed. Ce s-a întâmplat cu trupele trimise cu cele două maşini?

Newman avea o maşină mare, de teren  un adevărat tanc. A lovit ambele maşini şi apoi a fugit…

Ar fi trebuit să-l urmărească, replică Nelson cu asprime. Pentru asta au fost antrenaţi.

Cum ar fi putut? întrebă Noel cu un rânjet pe buze. Ambele maşini au fost serios avariate.

Aşadar, a început războiul, zise Benton calm. Care e următoarea mişcare?

Dacă n-a mers cu băţul, încercăm cu zăhărelul, sugeră Nelson, acum la fel de calm ca Benton. Îi voi face o vizită lui Tweed şi îi voi explica situaţia. O să-l invit să participe la fuziune.

N-o să accepte niciodată, izbucni Noel.

Aici e vorba de puterea de convingere. O să-i explic inevitabilul şi o să-i ofer postul de adjunct. Mă voi strădui să ajung pe la el în dimineaţa asta. Sunteţi de acord, domnilor?

În momentul de faţă este cea mai bună strategie, comentă Benton.

Nu-mi plac acţiunile făcute sub impulsul momentului, zise Noel, Strategul.

Nu ai nici spirit de observaţie, şopti Nelson.

Îşi duse un deget la buze, se ridică fără zgomot şi se strecură spre uşa care dădea spre celelalte birouri. Uşa nu era însă complet închisă, ci stătea întredeschisă câţiva centimetri. Nelson ştia că o închisese înainte de începerea întrunirii.

Deschise uşa încet şi se strecură în cealaltă încăpere  o cameră foarte spaţioasă, dar fără confortul celuilalt birou. O fată zveltă, înaltă de cel puţin 1,70 metri, îmbrăcată complet în negru, ca într-o uniformă, stătea aplecată deasupra tastaturii unui computer. Nelson închise încet uşa şi se apropie de ea. Fata vorbi fără să se întoarcă:

Nu-mi plac oamenii care se strecoară în spatele meu. Care-i problema?

Tu ai deschis uşa de la biroul nostru?

Fata îşi îndreptă spatele şi se răsuci, cu ochii căprui strălucind furioşi. Avea părul negru coafat cu grijă şi un chip atrăgător, cu buze pline. Nu zâmbea.

Mă acuzi că trag cu urechea, porc ce eşti!

Nu, desigur că nu.

Când mă mai scoţi în oraş, dacă tot veni vorba? întrebă ea şi-şi încolăci braţele în jurul lui, trăgându-l spre ea.

Începură să se sărute cu pasiune până când ea îl împinse la o parte.

Haide, răspunde la întrebare! încep să-mi pierd răbdarea!

Curând…

Curând? Ar fi bine să fie aşa!

Miss Partridge! strigă o voce prin uşa deschisă a camerei alăturate.

Ea răspunse că va veni de îndată ce-şi termină treaba la computer. Răzgândindu-se, închise aparatul şi se duse în cealaltă încăpere, fără să-i mai arunce lui Nelson nicio privire. De-abia atunci el observă o fată micuţă, aşezată într-un colţ, care se uita pe nişte dosare  Coral Flenton, o funcţionară care era asistenta lui Partridge, o roşcată cu ochi căprui deschis şi un zâmbet plăcut. Nelson se hotărî să schimbe câteva vorbe cu ea, aşa că se apropie:

N-ai observat nimic cu câteva clipe în urmă, nu-i aşa?

Domnule Macomber… Se roti cu scaunul spre el. Nu s-a întâmplat nimic deosebit aici de ore bune. Doar Freaky-Deaky{2} se agită, ca de obicei.

Freaky-Deaky. Nelson ştia că asta era una dintre poreclele universale ale Zenei Partridge, chiar şi în biroul lor. Era o maniacă a controlului  de aici, şi porecla  şi mai era cunoscută şi sub numele de Papagalul. Nelson flutură din mâini şi îi zâmbi fetei.

Uneori e cam dură. Are un milion de responsabilităţi, mai ales faţă de noi. Nu te da bătută…

Întorcându-se în biroul unde avusese loc întrunirea, închise uşa cu grijă, se aşeză şi îşi roti privirea în jurul mesei. Niciunul din fraţii săi nu rosti o vorbă. N-ar fi avut cum să audă discuţia lui cu Partridge. Faptul că găsise uşa întredeschisă îi stătea pe creier.

Am auzit o mulţime de date confidenţiale în timp ce uşa nu era bine închisă. Împrospătaţi-mi memoria!

Foarte confidenţiale, aprobă Noel, cu o voce ascuţită. Livrarea explozivă făcută la Harbers Yard, lângă Tolhaven. Pregătirea dură a echipei la Harbers Yard. Am discutat destul de amănunţit. De fapt, am atins cam toate punctele importante. Tu ai intrat ultimul aseară. Va trebui să fii mult mai atent pe viitor, frate.

Nu-mi spune frate, îl avertiză Nelson cu un calm ameninţător.

E timpul să schimbăm subiectul, zise Benton blând.

Eu m-am decis ce mişcare voi face în curând, afirmă Nelson cu hotărâre. De fapt, chiar în următoarea oră.

Adică? se interesă Noel, încruntându-şi faţa ascuţită.

Să trecem la atac, propuse Nelson degajat, ştiind că fratele său îşi dorea cu disperare să controleze fiecare mişcare. Nu eşti singurul care poate face planuri, băiete dragă!

Să nu-mi mai spui vreodată aşa, sări Noel în picioare, teribil de furios. Ai înţeles? strigă el în timp ce Nelson părăsi încăperea, ca şi când nu l-ar fi auzit.

Nu are sens să te înfurii, zise Benton calm.

Îşi petrecuse jumătate din viaţă încercând să menţină buna înţelegere între fraţi şi începuse să se plictisească de rolul său de pacificator.

Mă duc să verific cealaltă uşă, izbucni Noel.

Deschise uşa care dădea spre încăperea funcţionarilor. Nici urmă de Papagal. Într-un colţ, micuţa Coral Flenton era aplecată asupra tastaturii computerului. Putea să vadă cine se apropie într-o oglindă plasată strategic pe biroul ei. Se prefăcu a nu-l observa pe Noel, care se apropie în grabă de ea.

Flenton, de când stai la birou?

De când am venit, domnule, răspunse ea după o pauză.

Eşti foarte sigură? întrebă el, afişând un rânjet răutăcios. Nu te-ai dus la toaletă sau n-ai fost ocupată cu vreo prostie care trece de obicei prin mintea îngustă a femeilor?

Tocmai v-am răspuns la întrebare, domnule.

E-n regulă, atunci. Du-te şi adu-ne nişte cafea şi prăjituri! Pentru două persoane. Dă-i drumul, fetiţo!

Se răsuci pe călcâie şi se îndreptă spre biroul central. Cum nu avea ochi la spate, nu putu vedea ura profundă care se citea limpede pe chipul lui Coral în timp ce se ridică de la birou.



*

O să mă duc mai întâi acasă să mă schimb, îşi spuse Nelson. După aceea o să iau Mercedes-ul şi o să-i fac o vizită lui Tweed. E important să-i fac o demonstraţie de putere chiar în bârlogul lui de lângă Park Crescent.

Mai întâi acasă, îi ordonă el şoferului, Jeff, care stătea cu bodyguardul în holul de lângă uşa de la intrare.

Ajungând la apartamentul din Mayfair, Nelson sări din maşină, aproape înainte ca aceasta să oprească  un obicei care îl îngrijora întotdeauna pe Jeff. Dar nu puteai să-i spui nimic lui Nelson Macomber, care făcea totul după cum îl tăia capul şi îi ignora întotdeauna pe servitori.

Intrând în apartament, după ce urcă scările sărind mai multe o dată, ca un şcolar de zece ani, Nelson descoperi enervat că soţia sa, Loelia, de familie nobilă, îmbrăcată în costumul ei de catifea, era pe picior de plecare.

Loelia, o brunetă strălucitoare de 40 de ani, nu era încântată nici ea să-l vadă. Nelson îşi dădea seama de acest lucru după curbura dispreţuitoare a buzelor ei pline. Loelia spuse grăbită:

Nu închide uşa. Ai venit acasă în mijlocul programului. Ai fi putut să-mi telefonezi în prealabil.

De ce? întrebă el, îndreptându-se spre dormitor. Te duci să-i faci o vizită bunului tău prieten, Frederick?

Toată lumea îi spune Freddie…

Pentru mine, îngâmfatul ăla de playboy e Frederick.

Nu e îngâmfat, izbucni ea, accentuându-şi curbura dispreţuitoare a buzelor. Este mult mai manierat decât tine. Cine e târfuliţa de doi bani pe care o vizitezi azi? Bănuiesc că Jeanette.

Ca de obicei, n-ai nimerit-o. E vorba de afaceri. Unde îmi e costumul Armani?

Drept în faţa ta. Ai grijă să-l aranjezi pe scaun înainte să sari în pat.

Ieşi naibii de aici! îi strigă el.

Du-te dracului! urlă Loelia, trântind uşa dormitorului în urma ei.

Nelson se îmbrăcă rapid. Făcea totul în grabă, dacă nu era vorba de un joc politic. Atunci vorbea încet şi nu prea des. Trebuia să ţină cont de asta şi să adopte această atitudine şi în confruntarea cu Tweed.

La primele ore ale dimineţii, Newman rula cu viteză pe autostradă, îndreptându-se înspre sud-est. De obicei zâmbitoare, faţa lui avea acum o expresie sumbră. Cine încercase să-i însceneze asta lui Tweed? Şi de ce? Examinase conţinutul servietei în timpul unei opriri scurte, folosind mănuşi chirurgicale. Nu-mi place povestea asta, absolut deloc, îşi zise el, având exact aceeaşi reacţie ca Paula ceva mai devreme.

Lumini orbitoare se apropiau de el în semiobscuritatea zorilor farurile maşinilor de mare tonaj. Newman se gândise deja ce loc avea să folosească pentru a ascunde servieta. În timpul opririi, scosese din buzunar bucata de hârtie împăturită primită de la informatorul lui înainte să ajungă la casa lui Tweed, unde începuse show-ul.

Harbers Yard, pe coastă, la sud de Tolhaven.

Coti pe autostrada care ducea spre Tolhaven. O dată, într-un alt caz la care lucrase cu Tweed, făcuse o vizită la Bucklers Hard, lângă Beaulieu. Era şi această nouă locaţie acelaşi gen de loc secret? Urma să afle. Informatorul lui se înşela rareori.

Ajungând la intrarea secretă a ascunzătorii, aflate aproape de autostradă, îşi parcă Range Rover-ul pe un teren viran, în spatele unor copaci. Nu era sigur că indivizii în uniforme negre îi pierduseră urma.

Cerul era încă acoperit de nori cenuşii; Newman se îndreptă pe poteca acoperită de buruieni spre casă  o cabană cu acoperiş de stuf, fără etaj. Se apropie cu precauţie, înconjură cabana, oprindu-se să asculte cu atenţie. Nu se vedea nimeni prin preajmă.

Se afla pe o culme, deasupra autostrăzii, şi putea vedea farurile camioanelor care se îndreptau unul după altul spre Londra. Era frig şi Newman scoase cheia de la uşa părăginită care scârţâi prelung când o deschise. Intră, cu pistolul Smith & Wesson în mâna dreaptă. Auzi un foşnet uşor de mişcare. Cabana nu avea niciun sistem de securitate  lucru care ar fi făcut-o să pară dubioasă  şi sunetul îl nelinişti pe Newman.

Rămase lângă uşă, pe jumătate ascuns în spatele ei, îşi scoase lanterna şi ascultă din nou. Zgomotul se auzi din nou. Ţinând pistolul într-o mână, aprinse cu cealaltă lanterna. Nişte ochi uimiţi priviră drept spre el. Vulpea fugi, sări printr-o fereastră spartă şi dispăru. Newman îndrăzni să respire din nou.

Se mişcă rapid. Ţinând strâns servieta sub braţul puternic, apucă singurul scaun solid de la masa veche de lemn. Punându-l în mijlocul camerei, se aşeză în picioare pe el şi folosi lanterna ca să lumineze în jur. Se întinse spre grinzile care susţineau acoperişul şi împinse un panel din tavanul de lemn. Închise ochii ca să nu-i intre praful în ochi şi împinse panelul într-o parte, cu mâna acoperită de pânză de păianjen. Pipăind în partea dreaptă, ridică un cufăr antic cu haine vechi, strecură servieta sub el, lăsă cufărul la loc, închise panelul şi coborî de pe scaun. Înainte să deschidă ochii, scoase o Batistă şi se şterse de praf şi de pânza de păianjen.

Plasă cu atenţie scaunul exact în locul în care fusese mai înainte. Deschise uşa care scârţâia şi se opri să asculte. Începuse să burniţeze. Înjură, ridică din umeri, ieşi rapid şi încuie uşa cu cheia ruginită.

Din fericire, purta o haină impermeabilă cu glugă, pe care şi-o trase pe cap. Acum, Tolhaven  şi misterul de la Harbers Yard.



În apartamentul lui Tweed, Paula terminase cea de-a doua rundă de căutare a obiectelor incriminatoare, dar nu găsi nimic. Între timp, Tweed făcuse un duş prelungit, se ştersese şi se bărbierise, apoi se îmbrăcase. Începea să-şi revină. Intră în dormitor, unde găsi lumina aprinsă şi pe Paula care arunca din când în când o privire furişă pe fereastră.

Ai un alt vizitator, îl informă ea. Cu o limuzină. E profesorul Saafeld, închipuie-ţi. Mă duc jos să-i deschid uşa…

Tweed se plimba de colo-colo prin cameră ca să-şi verifice siguranţa mişcărilor, când auzi două perechi de paşi tropăind pe scări. Tweed era nedumerit. Profesorul Saafeld, prietenul lui, era cel mai cunoscut medic legist din Marea Britanie, solicitat de poliţie în majoritatea cazurilor importante.

Micuţul profesor, cu o coamă de păr alb şi ochi vioi chiar şi la acea oră matinală, zâmbi când intră în încăpere, urmat de Paula.

Pe pat! îi ordonă el lui Tweed. Întinde-te!

De ce naiba? vru să afle Tweed.

Fă cum îţi spun! Paula mi-a relatat pe scurt aventurile tale de noaptea trecută. Bănuiesc că ai fost drogat  drogul a fost pus în băutură. Deşteaptă treabă! Băuturile maschează majoritatea drogurilor. O să-ţi fac o analiză a sângelui. Apoi o să pot să descopăr ce ţi s-a administrat.

În timp ce vorbea, doctorul scoase o seringă hipodermică, iar Paula luă un prosop din baie şi îl întinse pe pat astfel încât Tweed să nu fie nevoit să se descalţe. Cu mâneca ridicată, Tweed se supuse la ceea ce considera a fi o bătaie de cap inutilă. Saafeld îi luă mostra de sânge într-o clipă, îi puse un plasture şi băgă seringa într-un suport alb de metal.

Ar trebui să pot să-ţi spun despre ce e vorba înainte de sfârşitul zilei, îi explică el, cu felul lui repezit de a vorbi. Acum mă duc spre locul unei crime deosebit de violente, fiindcă m-a chemat prietenul tău, comandantul Roy Buchanan.

Cine a fost omorât? întrebă Tweed.

O domnişoară Viola Vander-Browne, în apartamentul ei din Covent Garden. Pare să fi fost un psihopat. Capul şi toate membrele i-au fost secţionate. Cu adevărat odios este faptul că ucigaşul a aranjat membrele tăiate şi capul pe pat cam cum trebuie să fi arătat când era în viaţă. Trebuie s-o şterg înainte ca vreun poliţist neîndemânatic să distrugă vreo probă esenţială. Stai o zi în pat, îi recomandă el din prag şi plecă.

Paula îl conduse, ca să se asigure că uşa de la intrare e bine închisă, apoi fugi înapoi pe scări, cu o expresie serioasă întipărită pe chip.

Tweed stătea drept în faţa oglinzii, aranjându-şi cravata. Se întoarse şi îi zâmbi. Apoi începu să măsoare camera cu paşi rapizi, cu un surâs pe buze, încercând să-şi mascheze şocul suferit.

Te simţi mai bine? se interesă Paula, preocupată.

Credeam că tocmai am demonstrat asta. Aşadar, Saafeld se grăbeşte spre locul crimei. Roy l-a chemat, zise el, referindu-se la vechiul său prieten, Roy Buchanan.

Cu Viola Vander-Browne ai luat masa la Mungano seara trecută? întrebă ea, neliniştită.

Nu fi atât de îngrijorată! Nu eu am omorât-o… Dar n-o să-mi iert niciodată faptul că nu am condus-o acasă.

Tweed deschise dulapul şi scotoci în buzunarul de sus al hainei pe care o purtase seara trecută căutând cartea de vizită pe care Viola o pusese acolo.

Locuieşte  sau locuia  pe Fox Street.

Ştiu strada. Am mers pe acolo într-o seară, iarna asta, când am făcut o vizită unei prietene din Covent Garden. E o scurtătură spre Covent Garden, din King Street  din partea asta a străzii. Nu mi-a plăcut noaptea. E îngustă, pietruită, foarte pustie. Era o atmosferă stranie. Am străbătut-o cât de repede am putut. Am să-ţi spun ceva cam neplăcut…

Îi mărturisi că observase că uşa de la intrare fusese forţată, că se apucase să cerceteze dormitorul lui în timp ce el era inconştient şi îi descrise ce descoperise într-un sertar, într-o servietă pe care i-o predase lui Newman. Îi spuse de apariţia celor două maşini negre, a bărbaţilor cu haine lungi, închise la culoare, şi îi relată felul cum Newman se descurcase cu ei.

Haine lungi, negre, repetă Tweed. Cu caschete? Da, înţeleg. Şi cu banderole pe braţ. Nu-mi place deloc ce se întâmplă. Mergem la birou!



În biroul său de la etajul întâi, cu ferestre largi care dădeau spre Regents Park, Tweed stătea la masa sa de lucru veche şi valoroasă  un cadou de la subordonaţii săi , când sosi un vizitator. Paula stătea la biroul ei din colţ. Monica, o femeie între două vârste, cu părul prins în coc, care era secretara credincioasă a lui Tweed de ani de zile, stătea la masa ei de lângă uşă, lucrând la computer. Ceilalţi doi membri de bază ai echipei sale erau şi ei prezenţi. Harry Butler, un londonez din East End, purtând un hanorac vechi şi pantaloni ponosiţi, stătea cu picioarele încrucişate pe podea. Partenerul lui, Pete Nield, era aşezat pe un scaun lângă biroul Paulei.

Contrastul dintre personalităţile şi felul de a se îmbrăca ale celor doi parteneri era izbitor. Nield, un bărbat de aproape 40 de ani, purta un costum elegant, o cămaşă impecabil călcată şi o cravată asortată. Ascultaseră în tăcere în timp ce Tweed le relatase ultimele evenimente.

Ţi s-a înscenat toată povestea, mârâi Harry. Sincronizarea a fost pusă la punct de un strateg. A ales însă omul nepotrivit. O să dăm de el şi, dacă eu o să fiu prin preajmă, o să-i rup picioarele…

Fu întrerupt de telefon. Monica răspunse, apoi se uită la Tweed.

N-o să-ţi vină să crezi, dar comandantul Roy Buchanan e jos şi cere să te vadă urgent.

Să vină sus, atunci!

Auziră sunetul unor paşi care urcau rapid. Paula se uită uimită când Buchanan intră în încăpere. În locul costumului său obişnuit, acesta purta uniforma completă de comandant al Unităţii Anti- teroriste, o numire temporară, întrucât funcţia lui era de superintendent al Departamentului de Contrainformaţii.

Bună dimineaţa, Roy, îl întâmpină Tweed prietenos. Ce-i cu ţinuta asta elegantă?

Mă aflu aici în calitate oficială, răspunse Buchanan aspru, cu o expresie serioasă pe chip, în timp ce se aşeza pe scaun în faţa biroului lui Tweed.

Bună, Roy, îi strigă Paula, veselă.

Bună dimineaţa, domnişoară Grey, replică el, aruncându-i o privire scurtă.

A, acum sunt domnişoara Grey, îi răspunse Paula, cu răceală în glas. Scuzaţi-mă că am uitat să mă ridic în picioare ca să vă salut!

Roy, ce înseamnă asta? întrebă Tweed, impasibil.

Trebuie să te întreb unde ai fost noaptea trecută între orele 23 şi 3 dimineaţa.

Nu, nu e firesc să procedăm aşa. Nu în condiţiile în care ne cunoaştem de o grămadă de ani, îi replică Tweed, neafectat. Despre ce e vorba? Relaxează-te, pentru numele lui Dumnezeu!

Atitudinea convingătoare a lui Tweed avu efect chiar şi asupra unei persoane hotărâte ca Buchanan. Apucă cascheta pe care o pusese în poală şi îi dădu drumul pe podea, de parcă îi făcea silă; apoi inspiră adânc.

OK. A avut loc o crimă înfiorătoare. O domnişoară, Viola Vander-Browne. Saafeld estimează că momentul aproximativ al morţii a fost între ora unsprezece şi unu noaptea  mai probabil, în jur de ora unsprezece. Biata femeie a fost ciopârţită. Am primit un telefon anonim azi dimineaţă devreme în care se spunea că ar trebui să verificăm unde ai fost seara trecută. De caz se ocupă inspectorul şef Hammer. La Scotland Yard i se spunea Buldozerul. Voia să vină încoace, dar l-am oprit şi am venit chiar eu. Sergentul Warden, asistentul meu, va trece mâine pe aici pentru a-ţi lua o declaraţie. O cunoşti… o cunoşteai pe domnişoara Vander-Browne?

Nu dau nicio declaraţie în acest moment, răspunse Tweed. Cred că o să cercetez personal cazul ăsta.

Aş vrea s-o faci. Poziţia pe care o ai îţi dă dreptul acesta. Lui Hammer n-o să-i placă, dar nici eu nu-l plac pe el. Am ezitat să-ţi cer asta… din diferite motive. Se ridică. Mulţumesc pentru rapoartele de la agenţii din străinătate! Atmosfera pare liniştită pentru moment. E timpul să mă întorc.

Ţi-ai uitat cascheta, îi strigă Paula în timp ce el se îndrepta spre uşă.

A, mulţumesc!

Se întoarse şi o ridică de jos.

O să-mi pierd şi capul, dacă starea asta de tensiune nu încetează.

Se îndreptă spre ea cu mâna întinsă:

Îmi pare rău pentru atitudinea mea de mai devreme. Eram foarte nervos când am venit.

Paula îi strânse mâna şi îi zâmbi larg.

Asta ni se întâmplă tuturor uneori.

Roy, cum era vocea care ţi-a dat pontul? întrebă Tweed.

De nerecunoscut. Răguşită, aspră. Mai ţinem legătura.

Harry, aşezat încă pe podea, explodă în momentul când Buchanan părăsi încăperea:

Uniforma aia afurisită! Cine se crede acum? Amiralul flotei britanice? O flotă pe care n-o avem!

Cincisprezece minute mai târziu, în timp ce Tweed studia rapoartele, telefonul sună din nou. Monica răspunse, apoi îl privi pe Tweed.

Nici asta n-o să-ţi vină să crezi. Ai un alt musafir. Nelson Macomber, unul dintre membrii cunoscutei organizaţii Cabal!

Cred că acest domn ar prefera să stăm de vorbă între patru ochi, spuse Tweed înainte să-i ceară Monicăi să-l invite sus pe Macomber. Harry, dă drumul la casetofon  după aceea veţi putea asculta cu toţii discuţia. Nu, Paula, tu nu pleca. Vreau să rămâi. Te pricepi să faci o primă evaluare despre noul jucător din acest joc mortal.

Monica părăsi încăperea şi se duse la etaj, urmată de Nield şi Butler. Abia atunci Tweed ridică receptorul şi îi spuse lui George, gardianul din hol, să-l lase pe vizitator să urce.

Macomber intră în birou. Purta un costum Armani şi o cravată despre care Paula era convinsă că e de la Chanel. Avea mişcări agile şi un zâmbet întipărit pe buze. Înclină din cap spre Paula, tot zâmbitor. Paulei i se păru atrăgător.

Bună dimineaţa, domnule Macomber, îl salută Tweed calm. Luaţi loc, vă rog!

Mă scuzaţi, zise Macomber politicos, privind spre Paula, dar aş dori să vorbesc cu dumneavoastră, domnule Tweed, o chestiune confidenţială.

Dacă aş fi plecat sau n-aş putea acţiona, domnişoara Paula Grey mi-ar ţine locul, îi explică Tweed.

Domnişoară Grey, scuzele mele! Nu cunosc ierarhia de aici. Nu este nicio problemă să auziţi ce am de spus.

Ea îi strânse mâna întinsă, dar nu i-o reţinu prea mult. Macomber se întoarse la scaunul lui. Se mişca foarte rapid pentru un bărbat care, estimă Paula, avea 40 de ani.

Domnule Tweed, începu Macomber cu o voce blândă, am auzit că sunteţi un om căruia nu-i place să bată apa în piuă. La fel sunt şi eu. Am venit să discut cu dumneavoastră despre preconizata fuziune a tuturor forţelor de securitate sub o singură conducere. Este vorba de Departamentul de Contrainformaţii, M15, Poliţie, Garda de Coastă, Divizia Specială şi SIS, unde lucraţi dumneavoastră. Această nouă organizaţie va fi cunoscută sub numele de Securitatea Statului. Ne gândeam că aţi fi un excelent comandant adjunct.

Sub controlul cui se va afla organismul nou înfiinţat? întrebă Tweed, nonşalant.

Ascultase explicaţiile privind acest plan revoluţionar cu o figură lipsită de expresie. Paulei i se tăiase respiraţia din cauza şocului. Era convinsă că Tweed nu va accepta niciodată o asemenea propunere.

Sub controlul unui ministru al Cabinetului pentru care se va crea un post guvernamental  acela de ministru al Securităţii Statului.

Mai înainte aţi folosit cuvântul preconizată. Ce înseamnă asta, mai exact?

Ei bine… se întrerupse Macomber, tot cu zâmbetul pe buze. Deocamdată, legea privind înfiinţarea acestei organizaţii este în stadiu de proiect, dar încă nu a fost prezentată parlamentului.

Toţi membrii Cabinetului au fost de acord?

Vocea lui Tweed căpătă o notă dură.

Ei bine… Urmă o altă pauză. La momentul de faţă, aproape jumătate din ei au fost de acord. E doar o chestiune de timp înainte ca şi cei care se decid mai greu să facă acelaşi lucru.

Domnule Macomber…

Tweed se aplecă spre el.

Te rog să-mi spui Nelson.

Am auzit că sunt implicaţi trei miniştri adjuncţi. Sunteţi unul dintre ei. Cine sunt ceilalţi?

Poate o să ţi se pară curios. Ceilalţi doi sunt fraţii mei. Suntem fiii faimosului general Lucius Macomber, renumit pentru geniul său în timpul Războiului din Golf.

Spuneţi-mi despre fraţii dumneavoastră şi despre rolul lor!

Tweed îşi încrucişase braţele pe birou şi se sprijinea de ele.

Ochii lui, pătrunzători şi de culoarea pietrei de lapislazuli, nu părăsiseră nicio clipă chipul lui Nelson Macomber.

Este vorba de Noel, fratele cel mic. Noi îi spunem Strategul. Apoi este Benton, cu un an mai mic decât mine. El joacă rolul de arbitru în rarele cazuri când există divergenţe în privinţa politicii adoptate.

Voi trei… zise Tweed, gânditor.

Colaborăm îndeaproape în acelaşi birou…

Şi comunicațiile? îl întrerupse Tweed.

A, exclamă Macomber radios. Avem cel mai avansat sistem din ţară. Securitatea Statului va trebui să ştie ce se întâmplă pretutindeni. Interceptarea telefoanelor, un sistem CETV care să acopere întreaga ţară…

Este deja instalat? interveni iarăşi Tweed.

Este pe cale să fie, îl asigură Macomber. În câteva săptămâni acest lucru va fi realizat.

Cine a autorizat acest lucru?

Macomber râse şi îi aruncă o privire Paulei.

Începe să semene cu un interogatoriu.

Cu asta mă ocup eu, îi reaminti Tweed. Cine a autorizat instalarea? De vreme ce legea de care aţi pomenit nu a ajuns în parlament…

Trebuie să fim pregătiţi. Tonul lui Macomber deveni defensiv. Aşadar, ce părere aveţi? V-am spus cum stă treaba.

Trebuie să mă gândesc, nu-i aşa? Toată povestea asta este o surpriză pentru mine.

Nu-i deloc aşa, şmecher ce eşti, îşi zise Paula. Ştiai totul înainte ca Nelson Macomber să ajungă aici.

Uite cum facem, continuă Tweed. În viitorul apropiat, aş vrea să fac o vizită la sediul vostru, să-i cunosc şi pe fraţii dumneavoastră. O să o iau şi pe Paula cu mine.

Grozav! Macomber sări în picioare. Mulţumesc pentru timpul acordat! Vă aşteptăm să veniţi cât mai curând. Suntem în criză de timp. Nu trebuie să vă mai spun că toate acestea trebuie să rămână strict confidenţiale.

Dar uniformele?! exclamă brusc Tweed.

Macomber se oprise din drum ca să-şi ia rămas bun de la Paula. Păru luat prin surprindere. Tweed îi explică:

Tocmai mă întrebam dacă aţi propus ca, după fuziune, toţi cei din aceste organizaţii diferite să poarte aceeaşi uniformă.

Ei bine…

Se afla destul de aproape de Paula ca aceasta să observe cum Macomber îşi încleşta degetele de la mâna dreaptă.

E un pic cam devreme să ne gândim la asta, continuă el vesel. Ne-am gândit la haine lungi, negre, caschete negre, o banderolă cu însemnele Securităţii Statului. Dar e cam devreme să ne decidem, repetă el.

Înţeleg.

Pot să-ţi spun Paula? întrebă Macomber, întinzându-i mâna. Eu sunt Nelson.

Dacă doreşti, zise ea calm, strângându-i mâna pe care, din nou, el şi-o retrase rapid.



Ce crezi? întrebă Tweed după plecarea lui Macomber.

Paula privea pe geam.

O duce bine. A apărut aici într-un Merţan grozav, cu şofer. Se aşeză din nou. Sunt uluită, începu ea. M-am aşteptat să urli la el, să-i spui că tu crezi că întreaga idee este greşită, nebunească şi că nu vrei să ai nimic de-a face cu toată povestea asta!

E un politician versat, îi spuse Tweed. Pot să mă descurc cu astfel de oameni. Când le va raporta celorlalţi fraţi cum a decurs întâlnirea, nu vor fi siguri ce am de gând să fac.

Şi ce ai de gând?

Tot ce-mi stă în putinţă, indiferent cât de lipsit de scrupule ar fi, ca să-i zdrobesc, să distrug întregul plan.

Vocea lui era un mârâit înfundat, iar privirea aprigă.

E ciudat că a venit să mă vadă la doar câteva ore după încercarea cuiva de a-mi înscena comiterea unei crime oribile. Şi deja au uniforme. Aşadar, a minţit.

Aşa că, probabil, a minţit în legătură cu multe alte lucruri.

Fără îndoială. Cheamă-i jos pe Monica, Pete şi Harry. Când îţi spun, dă drumul la caseta pe care e înregistrată întreaga conversaţie. Nu cred că i-a trecut prin minte că e înregistrat.

Se uită la cornişa din tavan, deasupra biroului Paulei. Harry făcuse o treabă minunată când ascunsese dispozitivul de înregistrare.

L-ai fotografiat?

I-am făcut câteva poze. Nu m-a observat.

Scoase la iveală un aparat foto miniatural cu obiectiv telescopic, care era ascuns când Paula apăsa un buton.

Tocmai atunci uşa se deschise şi în cameră intră Monica, urmată de Nield şi Butler. Monica îi spuse repede lui Tweed:

În timp ce eram sus, ţi-a telefonat profesorul Saafeld. Are nişte date pe care vrea să ţi le arate. La locuinţa lui din Holland Park…

Sună-l după ce plec! Spune-i că mă îndrept spre el. În timpul ăsta, ascultaţi banda.

Se uită la cei trei nou veniţi.

O să auziţi conversaţia mea cu Macomber  Nelson Macomber. Păstraţi numai pentru voi ceea ce auziţi.

Eu am fost mereu un tip generos, zise Harry, cu o faţă serioasă.

Tweed îl privi furios şi continuă:

Nield, după ce asculţi banda, vreau să te pui în mişcare. Contactează-ţi informatorii! Vreau să aflu dacă ceilalţi fraţi, Noel şi Benton, sunt căsătoriţi. Dacă da, cu cine. Ştim că Nelson e însurat cu Loelia, fiica unui conte de ceva. Are vreunul o prietenă? Dacă da, cine este şi unde locuieşte.

Asta-i tot? îl întrebă Nield rânjind.

Mă duc la profesorul Saafeld. O să stau vreo două ore. Să am informaţiile când mă întorc.

Am la dispoziţie o groază de timp, rânji iarăşi Nield. Să nu te miri dacă nu sunt aici când te întorci.

Tweed se întoarse spre Monica şi-i spuse grăbit:

Dacă vine sau telefonează un inspector-şef Hammer, spuneţi-i că am plecat în străinătate. Nu ştiţi unde şi când mă întorc. Acum trebuie să plec.

Vin cu tine, zise Paula, hotărâtă.

Îşi luase deja o geacă pe ea. Tweed era nehotărât.

Am crezut că te grăbeşti, îl îndemnă Paula apucându-l de braţ.

Harry îi urmă jos, vorbind în timp ce mergeau:

Am ajuns aici devreme. Am observat că prietenii noştri au montat camere de luat vederi pe stâlpii de iluminat de vizavi. Sunt greu de detectat şi sunt îndreptate spre intrarea de aici.

Unde? se interesă Paula.

Le-am acoperit cu vopsea neagră  de aceeaşi culoare ca şi camerele lor spion. O să aibă nevoie de lentile noi.

Nu-şi pierd vremea, nu-i aşa? comentă Tweed.

Dar nici Harry, replică Paula.



Burniţa se oprise. Cerul era albastru şi frigul, muşcător. Tweed îşi pusese haina în timp ce cobora scările sărind sprinten.

Se deplasau prin traficul aglomerat, apropiindu-se de Holland Park, când Paula se uită iarăşi prin lunetă şi înjură încet.

Încă suntem urmăriţi. O maşină mare, neagră se ţine după noi de când am plecat din Park Crescent. Se pare că sunt doi bărbaţi în faţă. Cu haine negre, cred, şi caschete la fel.

Uniforma despre care Nelson a spus că nu au stabilit nimic. O să scap de ei.

Tweed încetini la apropierea de semaforul aflat pe culoarea verde. Aşteptă să se facă galben, acceleră şi trecu pe roşu. O maşină de poliţie era parcată lângă bordură. Tweed îl recunoscu pe şofer şi cu o mână arătă legitimaţia SIS. Poliţistul îl salută.

Ăsta-i Ned, remarcă Tweed. Mă cunoaşte bine.

Ei, ai scăpat de prietenii noştri, zise Paula după ce privi înapoi. Au rămas la stop.

La scurtă vreme după aceea, Tweed coti pe strada laterală unde se afla casa lui Saafeld. Merse până la capătul ei şi parcă maşina după colţ. Apoi se întoarseră rapid spre poarta de fier forjat care străjuia o alee şerpuită. Tweed apăsă pe butonul interfonului.

Da? Cine este? întrebă vocea clară a lui Saafeld.

Eu. Acel eu pe care-l aşteptai.

Poarta acţionată electronic se deschise şi cei doi străbătură grăbiţi aleea.

Conacul elegant le apăru înaintea ochilor de îndată ce cotiră pe aleea mărginită de tufişuri verzi. Uşa masivă se deschise în timp ce urcau treptele. Saafeld, îmbrăcat cu un halat alb, încheiat până la gât, se uită ţintă la Paula în vreme ce închidea şi încuia uşa în urma lor. Se aflau într-un hol mare, placat cu marmură.

Paula, zise el blând, nu cred că vrei să vezi asta.

Cunoscând procedura, Tweed şi Paula îşi scoaseră haina, respectiv geaca. Saafeld le puse pe umeraşe, într-un dulap, apoi, din altul, scoase halate şi bonete albe, precum şi două perechi de mănuşi chirurgicale. Cei doi şi le puseră rapid, în timp ce Saafeld continua s-o privească cu îndoială pe Paula. Aceasta reacţionă imediat cu asprime.

Am mai fost înăuntru şi altă dată. Nu mă mai trata ca pe o şcolăriţă!

Saafeld ridică din umeri, se îndreptă spre o uşă metalică masivă şi scoase o cartelă magnetică pe care o introduse într-o fantă. Uşa se deschise şi Paula simţi mirosul de dezinfectant puternic. Coborâră câteva trepte spre o altă uşă de oţel pe care Saafeld o deschise.

Aflaţi în subteran acum, cei doi îl urmară pe doctor într-o încăpere spaţioasă cu mese de metal şi şanţuri pe margine care să capteze surplusul de sânge. Pe primele două mese se aflau cadavre, şi asistenţi în halate albe îşi desfăşurau activitatea lor sinistră. Aparate foto mari şi echipament cu raze X erau amplasate deasupra fiecărei mese, susţinute de braţe telescopice. Mai exista şi un alt miros pe care Paula îl recunoscu  mirosul trupurilor care nu aveau să se mai mişte vreodată.

E aici, biata femeie, zise Saafeld încet.

Era un lucru neobişnuit ca doctorul să-şi exprime vreo emoţie în legătură cu trupurile aduse la morgă. Paula stătea nemişcată şi palmele i se umeziseră. Trupul Violei Vander-Browne era întins pe masă. Capul tăiat, cenuşiu, era plasat la câţiva centimetri de corp, acoperit cu sânge închegat, de un maroniu închis. Paula strânse cu putere din dinţi în timp ce continua să studieze cadavrul. Braţul drept, secţionat, era şi el aşezat la doi-trei centimetri de cot, la fel şi cel stâng, iar gambele stăteau la o mică depărtare de genunchii sfărâmaţi. Întreaga scenă i se păru Paulei hidoasă. Saafeld păru să-i citească gândurile şi începu să vorbească pe un ton detaşat, profesional.

Exact aşa am găsit cadavrul pe pat în Fox Street. Criminalul a trântit-o mai întâi goală pe podea, lângă pat. Cred că el…

De ce el? îl întrerupse Paula. Nu ar fi putut fi vorba de o femeie?

Ar fi putut fi, normal, fu de acord Saafeld. Numai că, după ce i-a pus căluş, criminalul a violat-o. A folosit prezervativ  nu există urmă de spermă. Asta nu exclude complet posibilitatea ca făptaşul să fi fost o femeie, dacă s-a folosit una dintre jucăriile acelea sexuale acoperite cu un prezervativ. După viol, criminalul a folosit un instrument cu lama ascuţită  un satâr, bănuiesc. A fost decapitată la sfârşit, secţionându-i-se carotida de unde a pornit jetul de sânge care a murdărit fereastra.

Scuză-mă că te întrerup, dar era vreo lumină aprinsă când ai intrat?

Da, lăsată de criminal când a plecat, aşa că fereastra pătată de sânge era foarte vizibilă când a sosit poliţia, înaintea mea. Aşa cum am spus mai înainte, corpul era aşezat pe pat. Pe podea erau urme adânci făcute de lamă, de aceea am ştiut cu siguranţă că acolo a fost ucisă. El  sau ea  a ridicat apoi părţile din corp şi a creat pe pat un aranjament, aşa cum l-am făcut eu pe masă.

Este îngrozitor, zise Paula după ce tuşi ca să-şi recapete vocea.

E unul dintre cele mai grave cazuri pe care le-am întâlnit în cariera mea  şi am văzut aproape orice sau, cel puţin, aşa am crezut. Acum cred că ar trebui să mergem în living. Soţia mea ne va oferi nişte răcoritoare. Putem discuta despre caz într-un ambient mai plăcut.

Se întoarse spre un tânăr care se spăla pe mâini într-o chiuvetă adâncă.

John, ştiu că i-ai făcut fotografii şi radiografii doamnei de pe masă. Aş vrea să mai faci câteva, din toate unghiurile. Mulţumesc!

În camera micuţă pe care o traversaseră ceva mai devreme, îşi scoaseră halatele albe. În timp ce închidea uşile dulapului, doctorul se întoarse spre Tweed.

Sunt foarte meticulos. Hainele astea vor fi arse, în caz că aţi luat ceva periculos în timp ce eraţi la morgă. Hai să mergem acum să bem un ceai!

Urcară în hol unde Saafeld închise uşa masivă fără să mai utilizeze cartela magnetică. Paula bănuia că uşa se încuie automat.



Stăteau pe fotolii în biroul luxos şi confortabil, când o doamnă înaltă, cu păr cenuşiu, spre şaizeci de ani după cum bănuia Paula, apăru cu o tavă mare de argint, încărcată cu farfurii cu prăjituri, porţelanuri Wedgood, un ceainic şi un alt recipient plin cu cafea.

Saafeld se ridică.

Iau eu astea…

Nu, Willy, răspunse ea, hotărâtă. Încă sunt în stare să mă descurc singură.

Puse tava pe măsuţa dintre fotolii.

Bună, Paula. Mă bucur să te revăd. Şi pe dumneavoastră, domnule Tweed.

Nu trebuia să vă deranjaţi, zise Paula, zâmbindu-i cu căldură.

Pe mine mă scuzaţi, continuă doamna Saafeld. Avem musafiri la cină, aşa că locul meu e în bucătărie.

Avem…? începu Saafeld, dar se opri brusc când ea îi aruncă o privire semnificativă, după care părăsi încăperea.

Ştie ce am văzut, gândi Paula, şi are tactul să ne lase singuri.

Paula luă o ceaşcă de ceai cu puţin lapte, fără zahăr, în timp ce gazda lor îi invită să se servească cu prăjituri. Se forţă să zâmbească atunci când refuză. Fusese flămândă la sosire, dar acum îi pierise pofta de mâncare. Tweed acceptă o cafea, dar şi el refuză invitaţia de a mânca ceva.

Am luat prânzul înainte de a veni aici, minţi Paula.

Ne poţi spune ceva despre criminal? întrebă Tweed.

Saafeld se lăsă pe speteaza fotoliului şi privi în tavan, ca şi cum şi-ar fi ales cuvintele cu grijă.

Criminalul este neobişnuit de puternic, începu el. Lucrul ăsta e dovedit de faptul că, de fiecare dată când a coborât satârul  dacă asta a folosit, şi cred că aşa este  nu numai că a tăiat osul, muşchiul şi carnea dintr-o lovitură, dar a şi lăsat o urmă adâncă în podeaua de stejar. Trebuie să fi avut nevoie de şi mai multă forţă ca să scoată lama pentru următoarea lovitură.

Mai mult ca sigur că şi-a umplut hainele de sânge, nu? sugeră Tweed.

Nu şi dacă era îmbrăcat aşa cum aţi fost voi la morgă şi avea şi o mască precum cea de chirurg. După aceea şi-a scos probabil hainele albe şi le-a ascuns în vreo geantă pe care a luat-o cu el.

Era vreun semn de pătrundere forţată în casă?

Absolut niciunul. Ceea ce înseamnă că Viola Vander-Browne îl cunoştea pe ucigaş. O crimă atent premeditată, continuă Saafeld, după modul în care criminalul sau criminala  privi spre Paula  a sosit dotat cu tot echipamentul necesar  armă, halat. Bănuiesc că a venit îmbrăcat în haine de stradă. Spun asta pentru că în baie am găsit vată şi urme de pudră. Se poate ca vizitatorul lui Vander- Browne să fi sosit mai devreme şi să-şi fi pus echipamentul în timp ce ea era în baie. Asta-i tot ce vă pot spune.

Asta-i tot? îl presă Tweed.

Nu sunt psihiatru. S-ar putea să avem de-a face cu un psihopat, dar ăsta-i un termen cam vag. La anumite persoane cu un caracter diabolic şi extrem de nervoase începe să se acumuleze un fel de presiune. Procesul se accelerează într-o perioadă de câteva zile, poate chiar săptămâni, şi ating o fază când sunt gata să comită o crimă  şi găsesc o plăcere deosebită în ceea ce fac.

Sunt greu de detectat, murmură Tweed, ca pentru sine.

Eu denumesc faza asta furia sângelui, comentă Saafeld.

În vreme ce Tweed conducea spre Park Crescent, Paula privi în urmă de câteva ori, prefăcându-se că analizează traficul. Expresia de pe chipul lui Tweed era neobişnuită  gravă, deprimată. Şi nu rostise nicio vorbă de când se suiseră în maşină.

Te rog, opreşte maşina, îi ceru Paula.

Tweed semnaliză, trase maşina pe marginea drumului şi o privi. Ea îi spuse să oprească motorul. El se conformă, apoi se prăbuşi în scaun. Ea îl apucă de braţ.

Ce s-a întâmplat? îl întrebă ea cu blândeţe.

Nimic. Sunt bine.

Nu-i aşa, nici pe departe. Spune-mi! Te ajută să te descarci.

Tweed bău jumătate din cantitatea de apă dintr-un recipient plat pe care ea îl scoase dintr-un buzunar lateral al maşinii. Tweed sorbi la început puţin, aşa cum sugerase ea, apoi bău cu înghiţituri mari, după care îi înapoie recipientul.

Mulţumesc. Mă simt mai bine acum.

Nu e adevărat, repetă ea, convinsă. Spune-mi! Vorbeşte cu mine!

Când eram la morgă, mă gândeam la felul cum arăta când am luat masa la Mungano. Tânără şi tulburător de frumoasă. Cred că mă plăcea. Dacă aş fi condus-o acasă, în loc să mă retrag pe aleea aceea şi să adorm, ar fi fost în viaţă acum. N-o să-mi iert asta niciodată!

Se opri când telefonul mobil al Paulei sună. Ea răspunse, ascultă, puse câteva întrebări scurte, apoi strecură aparatul înapoi în buzunar.

Era profesorul Saafeld, spuse ea calmă. Îşi cere scuze, dar a uitat să-ţi comunice rezultatul analizei de sânge. A afirmat că Margarita conţinea Percodin. Rosti cuvântul pe litere. Nu Percodan, drogul american, ci ceva diferit. Percodinul amorţeşte sistemul nervos, îl neutralizează. Te scoate complet din funcţiune. I-ai spus că nu ai băut decât o cincime din băutură. Se strecoară în sistemul nervos, apoi îşi face brusc efectul. A mai spus că, dacă ai fi băut mai mult, mintea ţi-ar fi fost afectată pentru 24 de ore. Deci cum ai fi putut s-o conduci acasă pe Viola? N-ai fi putut s-o faci. Te simţi mai liniştit acum?

Vreau să descopăr cine mi-a dat blestemata aia de băutură.

Tweed se îndreptă de spate. Pe faţa lui se citea o expresie sumbră, hotărâtă, chiar feroce.

Îmi amintesc chipul chelneriţei care m-a servit. Mungano ar trebui să poată s-o identifice. Ar fi bine să pornim…

Tweed nu rupse tăcerea până când nu sosiră în Park Crescent. Slavă Domnului că m-a sunat Saafeld, îşi zise Paula.

Ajunşi în birou, văzură că Nield se întorsese, cu o expresie destul de mulţumită pe chip. Monica îi luă haina lui Tweed.

A sunat prietenul tău, inspectorul-şef Hammer, zise ea. Voia să vină să te vadă, a spus că e urgent.

Poate este urgent pentru el, replică Tweed sarcastic, în timp ce se aşeza la birou.

I-am spus că ai plecat şi că am impresia că eşti peste hotare. Nu, nu ştiu unde şi când o să te întorci.

Să fie sănătos! comentă Paula de la biroul ei. Unde e Harry?

A ieşit îmbrăcat şi mai şi ca o cocotă, dacă asta e posibil. A zis că are nişte prieteni în East End cărora vrea să le pună câteva întrebări.

Bravo lui! Tu ce ai făcut, Pete? Te-ai întors repede.

Doar mă ştii! zise Nield, cocoţându-se pe marginea biroului lui Tweed, cu braţele încrucişate. Nu-mi pierd vremea. Până acum am aflat că Benton Macomber este căsătorit cu o femeie pe nume Georgina. Are o casă de modă de succes. Are reputaţia că este foarte deştept şi popular. Benton are o casă în Hampstead. Am adresa şi numărul lui de telefon. Cu Noel, mezinul, este altă mâncare de peşte. Îi plac femeile, nenumărate. Are prietene pe care le părăseşte când se iveşte ceva mai de soi. Pur şi simplu le abandonează când are chef de o schimbare. Un adevărat crai. Îşi pune în funcţiune şarmul ca şi cum ar aprinde un bec. Foarte deştept. Toţi fraţii au fost la Oxford împreună. Noel era încă minor, dar a terminat în trei ani cu medii foarte mari, ceea ce se întâmplă destul de rar. Are un apartament pe o străduţă lângă Pall Mall. Ai totul acolo, adrese şi numere de telefon  în afară de Noel, care nu e în cartea de telefon şi are numărul dat la secret.

Te-ai descurcat remarcabil, spuse Tweed, uitându-se la blocnotesul pe care Nield i-l aruncase pe birou.

Mai e ceva, continuă Nield cu vocea sa educată. De Nelson, Benton şi Noel are grijă un funcţionar civil superior pe nume Zena Partridge, cunoscută şi ca Papagalul sau Freaky-Deaky. O maniacă a controlului, mi-a zis informatorul meu. Tatăl lor, generalul Lucius Macomber, are o cabană pe un teren mare într-un cătun  Peckham Mallet , lângă graniţa dintre Surrey şi Sussex. Şi asta e în blocnotes. Cu asta am terminat.

Informatorul ăsta e o mină de aur, remarcă Tweed. Cum o cheamă?

Nu cred c-am spus că e o femeie. Şi nu mă întreba de nume! Ştii regula. Niciunul dintre noi nu dezvăluie ceva despre informatorii proprii. Asta-i tot. Plec imediat din nou.

Succes la vânătoare şi mulţumesc, îi zise Tweed, în timp ce Nield părăsea încăperea.

Nu cred că tu sau Paula aţi mâncat, spuse Monica, ridicându-se hotărâtă în picioare. Chiar înainte să sosiţi v-am pregătit o masă caldă în bucătăria de la etaj. Mă întorc într-o clipă…

Mi-e foame, recunoscu Tweed.

Acum şi mie, exclamă Paula. Îmi plouă-n gură, cum se zice în nord.

Amândoi goliră farfuriile cu musaca de cartofi, morcovi şi spanac, urmate de o plăcintă caldă cu mere, cafea şi ceai. Paula se ridică să strângă farfuriile. Monica i le luă din mână, le puse pe o servantă într-un colţ şi apăsă pe un buton ca să anunţe la bucătăria de la etaj să vină cineva să le ia.

Paula, în picioare lângă fereastră, privea strada care pornea din artera principală. Se încruntă şi se întoarse, spunând:

Cred că mai ai un musafir. Unul care arată ciudat.

Monica se duse lângă ea şi privi pe furiş printre draperiile groase. O siluetă înaltă şi subţire, cu pantaloni şi haină negre, purtând o pălărie moale de fetru trasă peste faţă, se apropia cu paşi mari şi ţepeni de intrare. Paula zări doar nişte ochelari mari, cu rame de baga, şi silueta urcă scările.

Vine aici, oricine ar fi, spuse Monica şi se aşeză aşteptând telefonul de la gardianul de jos.

Acesta sună şi Monica ridică privirea.

O anume Zena Partridge vrea să te vadă. Acum!

Am crezut că e vorba de un bărbat, remarcă Tweed.

Aşa părea.

Nield mi-a raportat la timp ceea ce a descoperit. Trimite-o sus pe această persoană ciudată, cum ai descris-o tu. De ce Dumnezeu o fi venit aici?

O să aflăm în curând, nu? îl tachină Paula.



Pe scări răsună sunetul unor tocuri grele, apoi uşa se deschise fără ca cineva să bată în prealabil şi vizitatorul intră.

Paula se uită cu atenţie la apariţie, fără să dea impresia că face acest lucru. Scoţându-şi pălăria bărbătească, aceasta dădu la iveală o coamă deasă de păr castaniu care îi căzu pe umeri.

Purta ochelari cu cele mai mari rame de baga pe care Paula le văzuse vreodată, cu lentile groase din spatele cărora ochii verzi-gălbui studiară rapid încăperea. Buzele erau date cu un ruj roşu-aprins şi privirea părea mai mult o căutătură furişată atunci când cercetă camera. Îşi scoase haina şi o puse pe speteaza scaunului din faţa biroului lui Tweed. Purta o bluză largă, albă, cu trandafiri imprimaţi.

Tweed se ridică şi deschise gura ca s-o invite să stea jos, dar vizitatoarea luă loc fără să aştepte invitaţia. Tweed se aşeză şi el, fără să spună nimic.

Eşti Tweed, începu ea. Aceea trebuie să fie Paula Grey, continuă, aruncându-i o privire scurtă Paulei. Eu sunt Zena Partridge, funcţionar civil superior. Rolul meu principal este să îndeplinesc sarcinile date de cei trei miniştri adjuncţi, Nelson, Noel şi Benton Macomber. Am şi alte responsabilităţi, aşa că munca mea este foarte solicitantă, dar asta nu mă îngrijorează fiindcă sunt o persoană puternică. Am venit să cer un sfat în legătură cu obţinerea unei protecţii.

Doamne, altă femeie speriată, îşi zise Tweed. Partridge continuă, cu o voce poruncitoare, de parcă se adresa unor soldaţi:

Motivul cererii mele este că sunt urmărită şi vreau ca acest lucru să înceteze. Se uită furioasă la Tweed, prin lentilele groase. Dar protecţia oferită trebuie să fie invizibilă. Sub nicio formă oamenii pentru care lucrez nu trebuie să afle ce se întâmplă. Nu pot să vă spun motivul, dar urmărirea trebuie să înceteze. Nu am duşmani şi nu cunosc oameni care mi-ar dori răul. Viaţa mea e muncă, muncă şi iar muncă…

Puteţi descrie… începu Tweed.

Este un pitic grăsan de aproape 50 de ani şi poartă întotdeauna un costum închis la culoare, o cravată roşie şi o cămaşă albă. În picioare are tenişi albaştri şi fumează în permanenţă un trabuc ieftin. Am o mostră.

Scotoci în geanta mare de piele pe care o purta pe umăr şi scoase un plic mare, transparent, cu un trabuc pe jumătate fumat, pe care îl aruncă pe biroul lui Tweed.

Acesta îi aruncă o privire, dar nu făcu niciun gest să-l examineze. Partridge continuă:

Poate conţine un indiciu  ADN din salivă sau alte chestii d-astea , nu ştiu. Sunt dispusă să plătesc un onorariu rezonabil pentru timpul pe care îl vei petrece cu ancheta. Uite numărul meu de mobil.

Zicând acest lucru, lăsă să cadă pe birou o carte de vizită pe care o scosese în acelaşi timp cu trabucul.

Ai toate datele aici. Nu am de gând să spun cuiva unde locuiesc. Ceea ce m-a făcut să iau măsuri a fost felul în care ziarele au relatat moartea brutală a Violei Vander-Browne. E un nebun în libertate pe străzi. Nu intenţionez să fiu eu următoarea victimă.

Continua să pălăvrăgească fără oprire. Deschise gura să mai spună ceva, dar Tweed lovi în tăblia biroului cu pumnul strâns şi femeia îl privi indignată.

De unde aţi luat trabucul şi de când sunteţi urmărită? o întrebă.

L-am luat de pe Whitehall, îl lămuri ea. M-am întors şi m-am dus spre el să l întreb ce vrea şi tocmai atunci o maşină de poliţie a apărut în patrulare pe stradă. Grasul a aruncat trabucul pe o străduţă laterală şi a dispărut tot într-acolo. Şi-a făcut apariţia numai după ce maşina de poliţie a trecut, dar, când m-a văzut îndreptându-mă spre el, a plecat cu un taxi. După plecarea lui, am ridicat cu mâna înmănuşată trabucul şi l-am pus în plic. Am plicurile astea ca să pun batistele folosite înăuntru, căci viruşii umblă peste tot. Sunt urmărită de două zile, de fiecare dată când plec de undeva. Dacă mă gândesc bine, şi Paula Grey e în mare pericol. Nu mă întreba de unde ştiu, că nu pot să-ţi spun. E strict secret.

Medfords Security Agency, zise Tweed brusc. Pot să vă dau adresa şi numele persoanei de contact. Noi nu ne ocupăm cu probleme de genul ăsta. Îmi pare rău.

Şi mie! izbucni ea, punându-şi haina. Şi ştiu unde se află firma asta. Mi-am pierdut vremea venind aici. Am plecat. Nu, păstraţi trabucul.

După plecarea lui Partridge, Monica se ridică şi oftă adânc.

Pfui! A vorbit încontinuu timp de cinci minute. Nu-i de mirare că la serviciu îi spun Papagalul. Ca să nu mai vorbim de Freaky-Deaky. Pete ştia el ce vorbeşte. Cât despre duşmani, cred că are o mulţime printre subordonaţii ei.

Ai crezut ce a spus? o întrebă Tweed pe Paula.

Nicio vorbă.

Singurul lucru care m-a îngrijorat a fost avertizarea că eşti în pericol. Probabil ăsta e motivul pentru care a venit aici. Cred că organizaţia Cabal lansează o campanie împotriva noastră ca să mă convingă să nu mă mai opun planului lor nebunesc privind fuziunea.

Eu nu cred asta, replică Paula tocmai când începu să-i sune telefonul mobil. Alo!

Ştii cine e? întrebă o voce. Newman.

Da.

Am nevoie urgent de ajutorul tău. Sunt la motelul Monks Head din Tolhaven, la vest de Dorset. Poţi să vii aici?

Am pornit deja.

Adu şi un aparat foto. Se întâmplă ceva foarte ciudat. Să vii înarmată!

Convorbirea se întrerupse. Paula mâzgăli adresa într-un carneţel, apoi descuie un sertar, îşi scoase Browning-ul, îl verifică, îi puse încărcătorul şi îl băgă în tocul de pe umăr. După aceea luă un Beretta de 6,35 mm, îl verifică şi pe acesta şi îl vârî în tocul legat de picior. Îi dădu lui Tweed carneţelul cu adresa şi îi relată spusele lui Newman.

Lucrurile încep să se precipite, remarcă ea. Era şi cazul.

Vin cu tine, îi zise Tweed. Deşi situaţia de aici…

Bob nu a cerut să vii şi tu, îi răspunse ea cu un zâmbet obraznic. O să te ţin la curent cât de mult pot. Ia un mobil de la Pete Nield. Ne vedem mai târziu.

Nu lua Saab-ul, o avertiză Tweed. Lumea îţi ştie maşina şi duşmanul şi-a făcut temele. Ia Ford-ul meu cel vechi, care are motorul modificat. Asta s-ar putea să-i inducă în eroare.

Aşa o să fac.

Era aproape de uşă, când se aplecă să ridice ceva de pe covor. Era o lentilă de contact de culoare verde-gălbui. I-o duse lui Tweed la birou.

Probabil că Papagalul a scăpat-o când a plecat furioasă.

Oare? făcu Tweed foarte gânditor, privind lentila.

Uite, aici e filmul, zise Paula, dându-i aparatul foto. I-am făcut două poze vizitatoarei noastre.

Tweed o chemă pe Monica şi îi dădu aparatul.

Du asta la subsol şi spune-le să developeze filmul. De treaba asta ar trebui să se ocupe tipul ăla isteţ, Joel. Spune-i să vină sus. M-am mai folosit de talentul lui de a reconstitui chipul oamenilor.

Paula gonea pe autostradă, pe acelaşi drum pe care mersese şi Newman mai devreme. Înainte să plece din Park Crescent, căutase pe hartă amplasarea localităţii Tolhaven, un loc de care nu auzise niciodată. Motorul modificat, îi spusese Tweed. Trebuia să aibă grijă să nu exagereze cu viteza, aşa că trecu fără să observe de aleea care ducea spre casa folosită de Newman ca ascunzătoare. La scurt timp după aceea ieşi de pe autostradă pe un drum care ducea înspre sud.

Era sfârşitul lui martie. Era o după-amiază frumoasă şi rece. Deschisese geamul puţin ca să nu o moleşească aerul cald dinăuntru. Se uita deseori în oglinda retrovizoare, dar nu se vedea nicio maşină neagră. Scăpase de Securitatea Statului  nu, Divizia Specială, după cum încă se numeau, în ciuda uniformelor negre, a hainelor lungi şi a caschetelor.

Străbătea o zonă cu dealuri de ambele părţi ale drumului. Din când în când apărea un câmp cu brazde maronii. Aratul era în plină desfăşurare. Oftă de plăcere  era o uşurare să se afle la ţară, departe de străzile aglomerate şi de clădirile londoneze.

Drumul era drept pe distanţe mari, aşa că riscă şi acceleră. În cele din urmă traversă Dorset Downs şi în faţă i se dezvălui priveliştea minunată. Drumul cobora, mărginit cu gard viu pe ambele laturi, iar în depărtare soarele strălucea pe imensitatea albastră a mării. Canalul Mânecii. Străbătu încet primul sat pe care îl vedea după o mulţime de ani şi observă un indicator spre Tolhaven.

Nu se zărea nicio maşină. Paula se gândea la lentila de contact pe care i-o dăduse lui Tweed, odată cu aparatul cu care o fotografiase pe Papagal. Avea un aparat foto asemănător în buzunar. Oare? se întrebase Tweed şi îi ceruse Monicăi să-l ducă specialiştilor de la subsol, să developeze filmul şi apoi să i-l trimită lui Joel, artistul. De ce rostise acea întrebare retorică? Ce gând îi trecuse prin mintea lui ascuţită?

Tolhaven era o localitate mică şi anostă, cu clădiri din piatră. Majoritatea aveau la parter mici magazine. Zări motelul Monks Head şi intră în parcare printr-o arcadă. Range Rover-ul lui Newman era parcat într-un colţ.

La recepţie, o femeie de vârstă medie, cu o rochie gri şifonată, îi spuse că domnul Newman o informase că aşteaptă o vizitatoare. Camera lui era la numărul 25, a ei la 24, ambele la primul etaj.

Ai ajuns repede, o întâmpină Newman după ce Paula bătuse la uşă şi intrase în dormitorul mare, ale cărui ferestre dădeau spre strada principală. Eşti înarmată?

Da. Se pare că o să avem necazuri.

Da. Mulţumesc că ai venit. Am nevoie de cineva care să fie în stare să sesizeze o atmosferă ciudată. Ar trebui să plecăm. Pe jos. Se va întuneca în curând.

Te superi dacă îmi las geanta în cameră şi îmi iau ghetele? Poţi să vii cu mine…

Observase că Newman deborda de energie, dar că expresia de pe faţa lui era sumbră, în ciuda zâmbetului cu care o întâmpinase. Era îmbrăcat cu un costum de camuflaj, cu pantalonii băgaţi în ghete. În camera ei, Paula se schimbă repede, în timp ce Newman se uita pe fereastra care dădea în parcare.

Nu-ţi scapă nimic, nu? zise el brusc. Ţi-ai parcat maşina la fel ca mine, cu faţa spre ieşire, în caz că trebuie s-o ştergem rapid.

Asta se preconizează?

Am plătit în avans pentru ambele camere pentru două nopţi. Dacă suntem nevoiţi, putem să plecăm urgent.

Te aştepţi să fie cazul?

Securitatea Statului se află aici de ore întregi, în echipament de luptă. Am fost în recunoaştere, aşa că pot să-ţi arăt. Privi spre baie. S-ar putea să fim plecaţi pentru mult timp.

E-n regulă. Ce mai aşteptăm?



Ai mâncat? o întrebă Newman când ajunseră pe trotuarul din faţa hotelului. Ar fi trebuit să te întreb mai devreme.

Da. N-ar trebui s-o luăm din loc?

Newman o conduse pe o stradă laterală de lângă hotel, spre capătul High Street. Ajunseră pe un teren viran, în afara oraşului.

Drumul trecea peste un pod vechi. Paula aruncă o privire peste parapetul de piatră sfărâmicioasă. Dedesubt, un râu curgea iute spre mare. Pe un mal, un vechi doc de lemn cobora treptat în apă.

Cu zeci de ani în urmă, înainte ca apa din canal să se retragă, Tolhaven se afla pe ţărmul mării, îi explică Newman în grabă. În istoria oraşului au rămas vestite luptele dure ale traficanţilor cu aceia care, în prezent, ar reprezenta paza de coastă.

E ciudat de linişte, nu se aude decât clipocitul apei, remarcă Paula în timp ce se îndepărtau rapid de pod.

E un zgomot asurzitor în comparaţie cu ceea ce ne aşteaptă.

De-abia aştept…

Drumul se transformă într-o potecă mărginită de păduri de brad. În dreapta, într-un luminiş, o altă potecă şerpuia spre o destinaţie marcată cu un indicator: Feribot.

Unde duce drumul? întrebă Paula.

Spre Black Island, replică Newman, nu departe de coastă. Am fost acolo într-un shufti rapid…

Ce-i asta? Parcă am mai auzit cuvântul.

Termenul arab pentru cercetare. Philip Cardon l-a folosit când ne-am distrat în Marsilia.

Ne-am distrat? Era cât p-aci să fim omorâţi.

Aia a fost o lună de miere în comparaţie cu ce ar putea ieşi acum. Vreau să păstrezi tăcerea şi să mergi ghemuit, după mine.

Întreaga atitudine a lui Newman şi remarcile sale o făcură pe Paula să-şi verifice Browning-ul din tocul de la umăr. Pătrunseră în alt luminiş din pădure. Iarba şi crengile uscate fuseseră strivite de ceea ce păreau urme de roţi. Trei maşini mari erau parcate cu faţa spre urme. Newman le verifică pe fiecare cu un mic binoclu de teren. Lăsă în iarbă sacul de golf pe care îl cărase pe umăr. Îşi termină cercetarea ascuns în iarbă.

Nu-i nimeni, anunţă el în şoaptă.

Ce e în sacul de golf? Bănuiesc că nu crose.

O armă automată puternică şi muniţie din plin, îi răspunse el cu indiferenţă. Cred că o să riscăm şi o să luăm feribotul până la Black Island. Bandiţii au faruri montate la locul acţiunii, aşa că s-ar putea să continue şi noaptea.

Ce fac?

Asta vreau să vezi. Dacă îţi spun ceva de genul la pământ, să te conformezi în cea mai mare viteză.

Se întoarseră pe unde veniseră şi ajunseră la indicatorul care arăta direcţia spre feribot.

Credeam că şi până acum m-am conformat. Doar am fost împreună la tabăra de pregătire din Surrey. Şi îmi aduc aminte că am nimerit exact la ţintă de mai multe ori decât tine pe terenul de tragere.

Aşa e, fu de acord Newman. Am spus asta fiindcă am impresia că bandiţii din Securitatea Statului sunt şi ei foarte bine pregătiţi. Şi sunt şi înarmaţi…



Pe cealaltă potecă, spre feribot, Newman se oprea deseori să asculte, apoi îşi relua mersul cu paşi mari. Paula trebuia să se grăbească pentru a putea ţine ritmul. La capătul pădurii era un teren deschis şi mirosul mării era şi mai pregnant. Feribotul semăna cu o barjă mare, cu o scară micuţă la pupa, aproape de un motor uriaş. Un ţăran cu pielea tăbăcită, îmbrăcat cu o haină de ploaie, stătea pe mal, fumând o pipă curbată.

Traversaţi? le strigă el cu un accent din zona de vest. Marea e calmă astăzi, aşa că nu vă trebuie mantale de ploaie. Mă numesc Abe, se prezentă el când Newman îi dădu taxa pentru două persoane.

Mai sunt şi alţi pasageri? întrebă Newman cu un zâmbet.

Numai şase dintre ticăloşii ăia… scuzaţi-mă, domnişoară… cu uniforme negre. Au venit azi dimineaţă şi m-au întrebat dacă vechitura, cum mi-au numit feribotul, traversează şi noaptea. Le-am zis că ultima cursă e la 20.30. Când mă întorc, canalul ăsta este luminat. Dacă pomeneşti cuiva de noi, ai încurcat-o, mi-a zis unu din ei. Aşa că n-am de gând să mai vorbesc cu oamenii ăştia.

După ce se căţărară pe scara îngustă, Paula observă şirurile de scaune de pe fiecare latură a ambarcaţiunii. Newman o conduse spre zona din faţă unde se aşezară. Feribotul alunecă pe un canal mărginit de trestii înalte, apoi ieşiră pe mare.

Black Island are formă triunghiulară, îi explică Newman, cu un vârf îndreptat spre sud, în direcţia Canalului Mânecii. O să acostăm într-un sătuc numit Lydford. Are o crâşmă şi cam atât.

Nu sunt turişti?

Sunt o mulţime în capătul estic, unde există moteluri şi plaje bune. Mai există un feribot  unul care transportă şi maşini. În partea asta trăiesc localnici în locuri precum Lydford. Asta-i tot.

În partea de vest nu se află nimic şi ciudaţii construiesc acolo într-un ritm infernal. E sinistru. De aceea am nevoie de fotografii.

Se întrerupse când Abe fixă cârma şi se îndreptă spre ei. În Lydford nu se observa nicio mişcare. Turla bisericii din sat le apăru înaintea ochilor.

Nu ştiu ce construiesc în partea de vest, începu Abe, vorbind cu pipa în gură. Am văzut cargoboturi care aduceau bare de metal şi Dumnezeu ştie câte alte materiale de construcţie.

Probabil că fac un alt centru de recreere, sugeră Newman.

Nu prea pare. O să acostăm în curând. Eu vin într-o oră să duc pasagerii. Vă întoarceţi?

Sper că da, şopti Paula ca pentru sine.

Cu un sunet înfundat, barja se lovi uşor de docul de lemn. Aruncându-şi pe umăr sacul de golf, Newman o ajută pe Paula să urce pe mal. Rânji bătând uşor sacul cu mâna, în timp ce se îndepărtau de doc în satul micuţ.

Noroc că există terenuri de golf pe coasta de est, aşa că sacul nu pare ieşit din comun.

Nu-i nimeni prin preajmă ca să observe, remarcă Paula.

Satul era foarte mic. De fiecare parte a drumului erau case fără etaj, cu acoperiş de lemn. Grădinile minuscule din faţa fiecăreia erau atent îngrijite. Biserica era şi ea de mici dimensiuni, construită cu mulţi ani în urmă din piatră neagră.

Nu pare prea ospitalier, comentă Paula în timp ce străbăteau satul. Piatră neagră. De ce?

Fiindcă insula are singurele cariere de granit care există în sud. Granit negru  de aici numele insulei.

Uite, acolo, sunt nişte case care par mai impunătoare, arătă Paula. Se văd printre brazi şi stejari.

O luăm pe strada asta, zise Newman, neinteresat de observaţia ei, dar uitându-se în toate direcţiile ca să descopere vreun semn de viaţă. De aici ar putea deveni periculos…

Merseră o bucată de vreme spre vest, de-a lungul unei poteci şerpuite. Deasupra capetelor lor brazii îşi uneau crengile, creând un tunel. La o curbă văzură o cărare care o lua spre stânga, marcată de urmele late ale roţilor unor camioane grele. O santinelă cu haină neagră, lungă, caschetă şi banderolă cu însemnele Securităţii Statului era postată acolo, având pe umăr o armă automată.

Întoarceţi-vă de unde aţi venit! le ordonă el.

De sub caschetă se vedea o faţă aspră şi urâtă. Lătră la Newman, care se apropia de el, cu Paula alături:

Înapoi în sat! Aici e zonă interzisă. Poţi s-o tăvăleşti în iarbă dincolo de canal.

Bunele maniere… începu Newman.

Santinela se pregătea să-şi ia arma de pe umăr, privindu-l pe Newman. Paula îşi scosese pistolul, ţinându-l de ţeavă. Îl pocni pe paznic la baza nasului. Santinela deschise ochii larg, apoi îi închise, prăbuşindu-se într-o parte.

Newman se lăsă pe vine lângă el, verificându-i pulsul. Rânji la Paula, privind-o de jos.

Bună treabă.

Se uita la tine, nu era preocupat de o femeie.

E scos din funcţiune o bună bucată de timp. Acum trebuie să-l ascundem şi ştiu exact unde. Am descoperit locul când am venit aici azi dimineaţă.

Ridică uşor corpul de 1,80 metri al bărbatului, îl aruncă pe umăr şi porni repede pe cărare.

Adu-i tu arma!

La o cotitură, Newman se abătu câţiva paşi de la cărare. Paula îl prinse din urmă şi-l văzu privind în jos, într-o carieră părăsită. Panta nu era prea abruptă. Newman se aplecă, îl puse pe bărbatul inconştient pe margine şi îl împinse. Acesta alunecă în jos şi rămase nemişcat pe fundul gropii. Fără să i se ceară asta, Paula aruncă arma la câţiva metri de corpul inert.

Acum devine periculos, comentă Newman în timp ce se îndreptau spre cărare.

Paula îl ajunse din urmă:

Atunci cum numeşti ceea ce tocmai am făcut?

Doar o lovitură de deschidere.



Porţiunea împădurită se sfârşi şi ei ajunseră într-o zonă deschisă, deluroasă. La distanţă, înspre sud, văzu o pajişte, iar în fundal, de ambele părţi, se zărea marea albastră. Niciun semn de viaţă.

Ce-i dealul acela? întrebă ea.

Hogs Nose Down{3}. Un nume potrivit, dacă ne gândim ce fel de oameni au ocupat capătul de vest al insulei.

Newman avea în mână arma automată, pe care o scosese din sacul de golf. La rândul ei, Paula îşi luase Browning-ul pe care îl ţinea lângă geanta de umăr, ca să poată să-l strecoare înăuntru dacă era cazul. Ajunseră la o culme lungă şi joasă. Newman se opri, se lăsă în jos şi îşi puse arma pe creastă. Paula se aşeză lângă el.

De ce facem asta?

Am studiat campaniile ducelui de Wellington din Peninsula Iberică. La Vimeiro, el şi-a amplasat trupele în spatele unei creste muntoase pentru a le feri de focul artileriei grele a inamicului. Când infanteria duşmană a pornit la atac, nu a putut să-i vadă şi au fost împuşcaţi cu sutele. E timpul să mergem…

Traversară culmea şi coborâră pe partea cealaltă, pe o pajişte plină de iarbă, până ajunseră la o altă creastă. Cerul era albastru, fără nori; bătea un vânt rece, aproape îngheţat, aşa că Paula îşi încheie haina până la gât.

Newman urcă dealul, ajunse în vârf, se lungi iarăşi pe burtă şi îşi puse arma automată în faţa lui. Paula nu-i urmă exemplul. Se simţea enervarea în tonul ei când îi spuse:

Putem să încetăm joaca asta de-a soldaţii şi să mergem mai departe? E groaznic de frig.

Aproape am ajuns, îi răspunse Newman cu un zâmbet şi sări în picioare. Ai adus aparatul foto? Bine. Putem face o mulţime de poze dacă e linişte. Începutul statului închisoare…

Doar pe jumătate construit, locul era o excavaţie întinsă. Newman îşi luă binoclul şi, rotindu-l împrejur, mormăi satisfăcut:

Nu-i nimeni prin preajmă. Toţi s-au dus să ia masa la cârciumă. Putem intra. Pregăteşte-te să ai un şoc! Asta e noua idee de închisoare. Fă cât mai multe fotografii!

Erau mai multe construcţii începute  o serie de piloni înalţi din oţel, cu ziduri din blocuri de piatră în spatele lor. Newman o conduse pe Paula într-o clădire mare, terminată. Uşa de la intrare era din oţel masiv, dar nu exista încă o încuietoare.

Paula se cutremură când pătrunse înăuntru. Podeaua era din beton. Îi mulţumi lui Dumnezeu că îşi luase ghetele. Coridorul drept şi lung era surprinzător de îngust. Paula se aştepta să vadă celule despărţite de coridor prin bare de metal. Nu exista aşa ceva. Newman deschise uşa de oţel a unei celule şi ea aruncă o privire înăuntru.

Acolo de-abia ar fi încăput un câine mai mare. În podea exista o gaură care, îi explică Newman, urma să fie veceul. Pe un perete al celulei era fixată o placă de oţel. Newman i-o arătă în timp ce Paula poza.

Ăla e patul. Închipuie-ţi cum e să dormi pe el. Nu există saltele. Nici nu se compară cu condiţiile oferite de poliţia britanică.

Ce sunt obiectele alea ca nişte duşuri din tavan? îl întrebă Paula, continuând să fotografieze.

Dacă nu le place un prizonier, dau drumul la apă şi îl udă. Am verificat sistemul. Mai întâi apă rece, apoi apă fierbinte, fiartă probabil.

E inuman.

Aşteaptă să ajungem la camera de tortură.

Paula numără cincizeci de celule pe o latură, în timp ce Newman o conducea spre capătul coridorului. Erau cincizeci şi de cealaltă parte. Acest iad înghesuit putea adăposti o sută de prizonieri. Aproape de capăt, Newman deschise o altă uşă masivă de oţel. Paula privi într-o celulă mult mai mare. Newman îi făcu semn să intre.

O podea de metal cobora în pantă dinspre toate laturile spre un canal de scurgere central. Paula se uită la cârligele fixate în pereţi la o înălţime de circa doi metri. Pe un perete erau agăţate şase bice cu nouă corzi, fiecare având la capăt un ac ascuţit. Paula întrebă continuând să pozeze:

Astea pentru ce sunt?

Ca să-i convingă pe prizonierii recalcitranţi să coopereze. O să fie biciuiţi la sânge. De aceea a fost nevoie de canalul de scurgere. Drăguţi oameni, şleahta asta a mult doritei Securităţi a Statului.

Newman se duse până la capătul încăperii, se aplecă şi apucă un mâner ataşat la un capac rotund, de circa un metru şi jumătate diametru. După ce îl ridică cu mare greutate, Paula văzu dedesubt o gaură circulară, adâncă. Sus pe perete erau boxe şi duşuri.

La ce folosesc boxele? se miră Paula.

Cred că, atunci când bagă un prizonier aici, dau drumul la duşuri şi la o muzică înfiorătoare, la volum maxim  suficient să-i spargă timpanele.

Newman lumină cu o lanternă puternică interiorul celulei tubulare şi Paula făcu câteva fotografii, după care Newman aşeză capacul în poziţia iniţială.

E timpul să plecăm, îi zise, după ce vedem şi frigiderul gigantic, în stil american, de afară.

Oare de ce sunt plasate cârligele alea atât de sus pe perete? se miră Paula, arătând spre ele.

Newman deschise un sertar de metal dintr-un dulap de oţel, ascuns în perete. Amândoi priviră înăuntru: era plin de cătuşe. Newman închise sertarul, cu o expresie sumbră pe faţă.

Au de gând să le pună prizonierilor cătuşe şi să-i agaţe în cârlige. Fiind atât de sus, nu contează cât de înalt e prizonierul, picioarele tot o să-i atârne în aer şi toată greutatea corpului o să fie ţinută de încheieturile mâinilor. Acum, frigiderul.

Ieşiră pe coridor şi Newman închise încet în urma lor uşa camerei de tortură. Deschise frigiderul uriaş aflat la capătul culoarului. Funcţiona şi era plin de gheaţă.

M-am prins, explică el. Înainte să-l bage pe prizonier în celula tubulară, o umplu cu gheaţă. Bănuiesc că mai întâi o să-l îngheţe pe bietul nenorocit, apoi o să dea drumul la apă fiartă. Hai să ieşim de aici cât mai avem timp…

Străbătură coridorul şi Newman deschise uşa cu grijă câţiva centimetri, făcu un semn din cap şi ieşi afară, cu Paula după el. O ceaţă umedă venise dinspre mare. Mergeau rapid, pe lângă peretele închisorii, când Newman o apucă pe Paula, o lipi de perete şi făcu acelaşi lucru şi el.

Stai nemişcată, îi şopti el. Mişcarea atrage atenţia.

La o oarecare distanţă, estompaţi de ceaţă, patru bărbaţi în uniformă se îndreptau spre o clădire pe jumătate construită, asemănătoare celei pe care tocmai o cercetaseră ei. Doi dintre bărbaţi cărau bare de oţel, în timp ce ceilalţi doi din spatele lor împingeau un cărucior cu blocuri de piatră.

La venire, Paula şi Newman văzuseră că întreaga zonă era înconjurată de sârmă ghimpată şi intraseră printr-o gaură unde un colac uriaş de sârmă fusese dat la o parte.

Să sperăm că nu ne-au blocat ieşirea, şopti Paula.

Dacă au făcut-o, o să dau eu colacul la o parte, o asigură Newman, scoţând din buzunar o pereche de mănuşi groase de grădinar.

Ajunseră la ieşire şi văzură că nu fusese blocată. După ce se strecurară prin spaţiul larg, străbătură pajiştea cu iarbă. Ajunseseră la primul deal, când Paula îl apucă pe Newman de braţ.

Am fost zăriţi. Trei bărbaţi cu arme automate aleargă după noi.

Newman aruncă o privire în urmă şi văzu trei siluete estompate de ceaţă fugind după ei. O luă pe Paula de braţ, o împinse peste culme, apoi începură să alerge spre următorul deal. Ajungând de cealaltă parte, Paula îi arătă lui Newman ceva în faţa lor: alţi trei bărbaţi în uniformă veneau spre ei.

Suntem prinşi la mijloc, şuieră ea.

Întinde-te la pământ!

Se trânti pe jos, cu faţa în direcţia din care veniseră, iar Paula se puse lângă el. Cu o voce care nu lăsa drept de replică, Newman îi ordonă Paulei:

Orice-ar fi, nu te mişca! Să nu deschizi focul!

Aruncă o privire peste umăr şi îi văzu pe cei trei bărbaţi apropiindu-se prin ceaţă ca nişte fantome, cu armele pregătite. Se uită înainte, peste coama dealului, şi îşi fixă puşca, calculându-şi timpul cu mare atenţie. Când cei trei din faţă apărură în vârful celuilalt deal, Newman ochi, trase şi îl lovi deliberat pe unul dintre bărbaţi în rotulă. Se auzi un ţipăt în timp ce Newman trase alte două gloanţe peste capetele lor şi se lipi de pământ.

Ceaţa îl ajută să-şi ducă la îndeplinire planul. Cei trei din faţă avură impresia că celelalte trei figuri învăluite în ceaţă deschiseseră focul asupra lor. O salvă de focuri se abătu asupra bărbaţilor din spatele lui Newman şi al Paulei, urmată imediat de răpăitul armelor automate. Cei trei bărbaţi de pe culmea din apropierea închisorii căzură la pământ, părând grav răniţi. Newman privi peste umăr. Cei trei din spatele lor se prăbuşiseră şi ei. Nu se mai vedea nicio mişcare.

Să plecăm de aici! zise Newman, grăbit.

Alergară spre culmea din spatele lor. Newman se opri să verifice trupurile prăbuşite. Toţi erau morţi. Dumnezeu să-l binecuvânteze pe ducele de Wellington, îşi zise în gând.

Alergară tot drumul de întoarcere după ce Paula, uitându-se la ceas, spusese că aveau să piardă cursa cu feribotul. Ajungând la doc, îl văzură pe Abe, cu motorul pornit, făcându-le semn cu mâna. Newman aruncă o privire înspre şalupa puternică amarată la celălalt capăt al debarcaderului. Vântul făcuse să zboare prelata de deasupra, care acum plutea pe apă. Newman zări ce se afla înăuntrul ambarcaţiunii.

Am reuşit, gâfâi Paula, aruncându-se la bordul feribotului.

N-aş fi prea sigur de asta, o preveni Newman.

Abe îndepărtă barja de doc de îndată ce Paula şi Newman se suiseră la bord. Sufla o briză puternică, făcând valuri la suprafaţa, până atunci lină, a apei şi îndepărtând ceaţa în unele locuri. Deasupra, cerul era de un albastru pur.

Slavă Domnului, oftă Paula, aşezându-se alături de Newman la pupa. Ceea ce am văzut a fost groaznic.

Principalul e că avem probe  pozele pe care le-ai făcut. De îndată ce ajungem la Park Crescent, du aparatul la subsol, căci vreau ca filmul să fie developat imediat şi să am cinci seturi de poze.

Cinci?

Aşa am spus, îi răspunse el tăios, apoi rânji.

Se aflau la mijlocul canalului, la jumătatea distanţei de punctul de acostare de la ţărm, când Paula se întoarse şi privi înapoi înspre Black Island. Newman se uită şi el în aceeaşi direcţie. Şalupa părăsise docul de la Lydford şi gonea înspre ei. Paula îşi scoase binoclul, încercă să se calmeze, apoi strecură binoclul înapoi în buzunar.

S-ar putea să nu mai ajungem la ţărm, zise ea încet.

Newman privea prin propriul binoclu. Inspiră adânc, apoi îl coborî. Se uită la Paula, care îşi scosese Browning-ul, ferindu-l de privirea lui Abe. Paula se uită şi ea la Newman.

Ai văzut ce ne urmăreşte, ca un diavol din iad?

Şalupa amarată la docul de unde am plecat. Am aruncat o privire în ea, şi acolo, aranjate frumos una lângă alta, erau cutii cu grenade.

Crezi că, dacă supravieţuim, ar putea scufunda feribotul?

N-am nicio îndoială în această privinţă.

Când erau în pericol de moarte, Newman nu-i ascundea niciodată adevărul Paulei. Era destul de experimentată şi de stăpână pe sine ca să înfrunte adevărul. Paula privi peste umăr la Abe, care îşi făcea de lucru pe lângă motor, destul de departe ca să nu îi poată auzi.

În şalupă sunt trei dintre porcii ăia în uniforme negre, observă ea. Unul e la cârmă, iar ceilalţi doi au arme automate. Bănuiesc că pot să ne ciuruiască.

Vor folosi grenadele.

Briza se oprise. Marea era acum o întindere liniştită, albastră. Mugetul motorului şalupei se auzea mai tare. Newman calculă că era o chestiune de minute până când ucigaşii o să-i ajungă. Se întoarse spre Abe.

Abe, orice ai face, nu mări viteza.

Ba chiar asta fac. Nu-mi place cum arată chestia aia rapidă care vine după noi.

Nu o face, dacă vrei să trăieşti, îi ordonă Newman.

Ceva din tonul şi expresia acestuia avură efect asupra lui Abe. Fără tragere de inimă, Abe lăsă feribotul să meargă cu aceeaşi viteză, după care privi înapoi, chipul lui bătrân reflectând groaza. Newman strigă din nou:

Totul o să fie bine. Menţine viteza asta.

Sper că ştii ce faci, îi replică Abe.

Paula îşi ridică arma şi sprijini ţeava de marginea ambarcaţiunii. Pe un ton liniştit, dar extrem de hotărât, Newman îi spuse:

Lasă porcăria aia deoparte şi stai nemişcată.

Dacă zici tu, răspunse Paula, supunându-se.

Newman îşi întoarse iarăşi capul spre mare, estimând ce traseu va urma şalupa. Mai înainte se îndrepta spre pupa barjei, acum virase spre babord; era destul de aproape ca, atunci când se va afla paralel cu barja, urmăritorii să poată arunca grenadele în ţintă şi destul de departe ca să se ferească de urmările exploziei provocate.

Şalupa îi prindea rapid din urmă. Mai aveau un minut şi s-ar fi aflat la distanţa optimă pentru ceea ce urmăreau. Newman băgă mâna în sacul de golf şi scoase ceva în pumnul strâns, arătându-i Paulei. Aceasta privi uimită grenada mare.

E uriaşă, comentă ea.

Una dintre specialităţile lui Harry. I le-a făcut un prieten care lucrează la o uzină siderurgică. Apoi Harry le-a umplut cu mâna lui cu explozibil de mare putere şi le-a pus un detonator de patru secunde.

O ridică astfel încât Abe să poată vedea o parte din ea. Abe, care privise ţintă şalupa care se apropia, observă grenada şi strigă:

Ce-i aia?

Artificii, minţi Newman. Au rămas de la ziua Guy Fawkes{4}.

Că de mare folos o să ne fie…

Se opri când Newman, văzând că şalupa ajunsese acum paralel cu ei, sări în picioare după ce scosese cuiul de la grenadă. Rămase ridicat numai câteva secunde, cât aruncă grenada. Paula o văzu cum zboară prin aer făcând un arc de cerc şi cade drept în şalupă. Newman se lipi de podeaua barjei şi o trase şi pe Paula lângă el, când primele gloanţe şuierară prin aer.

Grenada explodă cu un bubuit asurzitor, dar care nici nu se compară cu explozia teribilă care aruncă în aer încărcătura din ambarcaţiunea urmăritorilor. Prora uriaşă pluti în aer, urmată de fragmente din babord. Abe fu şi el trântit de unda de şoc.

Paula se ridică şi privi locul unde se aflase şalupa cu doar câteva clipe mai înainte. Marea clocotea agitată. Bucăţele din vasul inamic pluteau pe apă, apoi se scufundau. Când marea se mai linişti, la suprafaţă apăru o pată mare, roşie. Sânge. Nici urmă de ocupanţii bărcii.

Abe se ridică în picioare cu greutate, cu o expresie uluită pe faţă. Deschise gura şi bălmăji ceva, apoi îşi recăpătă vocea:

Ce dracu a mai fost şi asta?

Newman se ridică, se duse la el, îi puse o mână pe umăr şi cu cealaltă îi arătă legitimaţia.

Serviciul Secret, înghiţi Abe în sec. Doamne!

Aşadar, să nu spui nimic despre prezenţa noastră aici. Absolut nimănui. Dacă cineva din Tolhaven a auzit explozia, să spui că a fost de la explozibilul folosit în cariera de pe Black Island. Ai înţeles?

Sigur că da. O să-mi ţin gura. Acum să vă duc la ţărm…

Plecăm imediat spre Park Crescent, decise Newman când se apropiau de Monks Head. Ia-ţi lucrurile, eu mi le iau pe ale mele şi ne vedem în parcare.

Lăsară în urmă Tolhaven, Newman în Range Rover şi Paula în urma lui, cu Ford-ul, străduindu-se să controleze maşina. Se opriră pentru un scurt popas la o fermă veche, ca să bea un ceai, preferând să stea în grădină în ciuda frigului, astfel încât să nu-i audă nimeni.

Unde e Harbers Yard? întrebă Paula. Nu l-am găsit.

Îţi aminteşti de podul acela vechi pe care l-am traversat şi tu te-ai uitat la râu? Apa se lărgeşte şi se transformă într-un lac. Apoi, mai departe, îşi continuă drumul prin pădure, înspre mare. Am explorat zona înainte de venirea ta, apoi am luat feribotul şi am descoperit închisoarea. Era important să-ţi arăt.

Eşti mulţumit de rezultatele expediţiei noastre? îl întrebă ea.

Da, sunt. O cuprinse cu braţul. Mi-ai fost de mare ajutor făcând pozele acelea. Acum avem dovezi zdrobitoare cât de departe are de gând aşa numita Securitate a Statului să meargă cu comploturile sale pentru a transforma Marea Britanie într-un stat poliţienesc. Să nu uităm şi lupta de pe dealuri când şase dintre ticăloşi s-au omorât între ei. Adaugă-i şi pe membrii echipajului de pe şalupă şi avem nouă nenorociţi mai puţin cu care să ne batem capul. Prima etapă a războiului a decurs bine.

Ai dreptate, fu de acord Paula, e un război. Mă întreb ce s-a întâmplat la Londra cât timp noi am fost în Dorset.

Organizaţia Cabal se afla iarăşi în şedinţă. Toţi cei trei bărbaţi erau aşezaţi la ciudata masă triunghiulară din lemn de trandafir. Afară se întuneca şi lumina era aprinsă în încăpere. Nelson, îmbrăcat tot cu costumul Armani, se juca cu stiloul. Ca de obicei, Noel perora:

Papagalul mi-a raportat despre informatoarea pe care a trimis-o să spioneze pe lângă biroul lui Tweed. Acesta e tot acolo, aşa că planul de a-l implica în crima oribilă din Fox Street nu a funcţionat.

Ce crimă oribilă? se interesă Nelson.

Evident, nu citeşti Daily Nation, mârâi Noel. S-ar putea să-ţi folosească dacă ai fi la curent cu ştirile. E un articol sinistru, scris de porcul acela de reporter de investigaţie, Drew Franklin. Ar trebui să facem ceva în legătură cu el, să-l scoatem din circuit…

Ai făcut deja două greşeli în numai câteva propoziţii, îi replică Nelson cu severitate. În primul rând, trebuie să-i spui lui Miss Partridge pe nume. Dacă te aude că foloseşti porecla, s-ar putea să pierdem loialitatea ei, care este atât de importantă pentru noi. În al doilea rând, să nu încerci vreo şmecherie cu Drew Franklin. Poate că reprezintă o bătaie de cap, dar are o mare influenţă. Ai grijă, Horlick!

Noel, livid la faţă, sări în picioare, ocoli masa în fugă şi se repezi cu mâinile lui lungi spre gâtul lui Nelson.

Să nu-mi mai spui niciodată aşa! urlă el.

Benton se ridică la timp ca să-l împiedice să ajungă la Nelson. Prinse mâinile întinse ale lui Noel şi îl forţă să şi le coboare pe lângă corp. Gâfâind, Noel îl privi furios pe Benton, care zâmbea.

Du-te la locul tău, Noel. Se uită apoi peste umăr. Nelson, cred că ar fi înţelept să-ţi aminteşti că numele său este acum Macomber. Ar fi indicat să-ţi ceri scuze  altfel întrerup şedinţa.

Scuzele mele sincere, Noel, spuse Nelson repede. Am făcut o gafă, dar poţi fi sigur că nu o să se mai repete.

Sper să ai grijă de asta, izbucni Noel.

Se întoarse la locul său, ştergându-şi cu o batistă sudoarea de pe frunte. Ca să se calmeze îşi turnă apă dintr-o carafă în pahar, apoi bău cu sete. Aşteptă să-şi recapete stăpânirea de sine, în timp ce fraţii săi tăceau. Îşi reluă şirul cuvintelor:

După cum spuneam, informatoarea lui Miss Partridge l-a vizitat pe Tweed şi l-a găsit la birou, foarte calm. Ea, informatoarea, a observat o relaţie pe care am putea s-o folosim ca să ajungem la Tweed. Mă refer la asistenta lui principală, Paula.

Ce-i cu ea? întrebă Benton.

Ea e punctul slab al lui Tweed. Se pare că are o slăbiciune pentru ea. Dacă ar fi răpită…

Ce?! se răsti Benton. Cine ţi-a dat ideea asta? continuă el, cu un calm ameninţător.

Eu m-am gândit, replică Noel plin de sine, cu un râmjet.

În acest caz, se aplecă Benton peste masă, cu ochii fixaţi asupra lui Noel, poţi să şi scoţi gândul ăsta din mintea ta păcătoasă.

În orice caz, interveni Nelson, cine e informatoarea asta a lui Miss Partridge care a fost în stare să pătrundă în fortăreaţa lui Tweed?

E o informaţie secretă, replică Noel. Acest lucru nu va fi spus nimănui, în nicio împrejurare.

Înţeleg, insistă Benton. Şi te-ai gândit la cineva care ar putea duce la capăt nebunia asta periculoasă?

Ca să spun drept, continuă Noel cu aceeaşi îngâmfare, am exact omul potrivit pentru misiunea asta.

Cine e? De data asta trebuie să-mi spui, ceru Benton să afle.

Amos Fitch.

Nu fu în stare să continue. Faţa rotundă a lui Benton se înroşi, ca aceea a unui om cu tensiune ridicată.

Oh, Doamne! îşi trecu mâna prin părul des, ce începuse să încărunţească. Amos Fitch. Ai înnebunit! Nu putem să avem de-a face cu o astfel de brută. Acum opt ani a fost acuzat că a înjunghiat un om până a murit. Verdictul de nevinovat s-a datorat unui avocat genial care a discreditat dovezile indirecte.

A fost doar o idee, zise Noel, zâmbind. S-o lăsăm baltă. Şi niciunul n-a observat că, tot timpul cât am vorbit, uşa spre camera alăturată a fost întredeschisă. Cine a plecat ultimul din încăpere?

De fapt, observă Nelson indiferent, ultima a ieşit Miss Partridge.

Mă duc să verific, şopti Noel.

Se strecură până la uşă şi o deschise încet. Balamalele erau bine unse. O închise încet, verificând clanţa, apoi trase de ea. Era bine închisă. Se uită la ceilalţi doi.

Mă duc să văd dacă e cineva acolo.

Deschise iarăşi uşa, se strecură în camera alăturată şi închise uşa după el. Rămaşi singuri, Benton îl privi pe Nelson.

A fost o scăpare gravă să-i spui Horlick. Ai văzut ce efect a avut asupra lui.

Am greşit, dar mi-am cerut scuze.

Noel studie camera spaţioasă de alături. Miss Partridge nu era la birou. Singura persoană aflată acolo era asistenta ei, Coral Flenton, aşezată cu spatele la el la biroul din colţ unde lucra la computer. Noel se apropie tiptil de ea şi îi puse o mână pe umăr.

Oh, te rog, nu mai face asta!

Îşi mutase oglinda şi aproape că sări de pe scaun, lucru care îl amuză pe Noel. Coral se roti cu scaunul, privindu-l furioasă cu ochii ei căprui. Îşi ridică mâna şi îşi împinse spre spate o şuviţă de păr roşcat.

Ce e? izbucni ea.

Fără domnule? Sunt totuşi ministru, zise Noel cu blândeţe, şi îi zâmbi larg.

Se cocoţă pe un birou alăturat, aplecându-se spre silueta ei micuţă şi pusă la punct. Avea un zâmbet cuceritor şi ea îi răspunse cu un surâs slab, dar ignoră remarca referitoare la apelativ. Noel arăta încă tânăr şi ea avea sentimente amestecate în ceea ce îl privea.

Uşa de la biroul nostru era deschisă, nu fusese închisă cum trebuie, începu el. Nu că vreau să insinuez că asta are de-a face cu tine. Ai văzut-o pe Miss Partridge făcându-şi de lucru prin apropiere?

Nu cred. Şi, în orice caz, continuă ea, prinzând curaj, cum puteam să văd cine vine şi cine pleacă dacă am stat cu spatele la uşă?

Evident că nu puteai. Când îţi termini programul, nu vii să bem ceva?

Mulţumesc pentru invitaţie, replică ea pe un ton neutru, dar trebuie să merg la ziua de naştere a unei prietene.

Păcat. Noel se ridică, zâmbind. Poate altă dată.

Străbătu încet camera spaţioasă şi se îndreptă spre uşă, dând glas propriilor gânduri, aproape murmurând:

Paula e cheia. Şi Amos Fitch e omul potrivit pentru treaba asta.



Amos Fitch era la cursele de câini. Stătea cu spatele la mulţime, încercând să iasă cât mai puţin în evidenţă. Avea 1,70 metri înălţime, era îmbrăcat cu o haină cafenie şi purta, ca de obicei, o pălărie de fetru cu borul tras în jos, lăsând la iveală numai jumătatea inferioară a feţei, care, întâmplător, era mai puţin înfricoşătoare pentru cine îl privea.

Ochii căprui, neliniştiţi, nu se opreau nicio clipă, cercetând împrejurimile. Pleoapele grele erau de cele mai multe ori pe jumătate lăsate, astfel încât nu se vedea decât o parte a ochilor scormonitori. Nasul acvilin de deasupra buzelor înguste adăuga o notă suplimentară înfăţişării viclene care era aproape o marcă înregistrată a lui. Gura era ca o tăietură deasupra maxilarului masiv. În unele cercuri care nu prea iubeau legea era cunoscut sub numele de Vicleanul.

Se gândea la mesajul scurt primit pe telefonul mobil în care Canal îl chema la o întâlnire la 21.30, într-un pub din East End  Pigs Nest.

Tony Canal era un intermediar dubios, care nu dezvăluia niciodată identitatea patronului său. Acest obicei îl determinase pe Viclean să-l urmărească o dată pe Canal. Canal era un fost absolvent de Eton, care o luase pe căi greşite, cum spuneau cei de la Scotland Yard. Aşa că Vicleanul ştia că patronul adevărat al lui Canal era un grangur. Un grangur adevărat, pe nume Noel Macomber.

Tweed străbătea încet cu maşina zona de lângă graniţa dintre Surrey şi Sussex. Căuta Peckham Mallet, locul unde generalul Lucius Macomber, tatăl celor trei fraţi din organizaţia Cabal, avea căsuţa. Decisese că venise vremea să-l cunoască pe general, să aibă o mică discuţie cu el.

Era începutul după-amiezii, cerul era de un albastru fără nori şi soarele lumina zona împădurită. Mergea de peste o oră în căutarea sătucului pe care nu-l găsise pe hartă atunci când se uitase, la Park Crescent. De-abia când Monica sugerase să caute numele la indice, reuşise să-l localizeze. Ar fi trebuit să se gândească la asta de la început. Oare drogul încă îi înceţoşa mintea? Percodin  aşa îi zisese Saafeld.

Nu existau case în împrejurimi, nici cârciumi, nici vreun localnic căruia să-i ceară îndrumări. Continuă să meargă încet şi fu cât pe-aci să nu observe indicatorul aflat la intrarea pe un drum lateral. Peckham Mallet.

O luă pe aleea respectivă, conducând cu atenţie, şi, după aproape un kilometru, văzu un moşneag îmbrăcat în haine de lucru care cosea iarba de la marginea drumului. Se opri, coborî din maşină, zâmbi şi se apropie de bătrânul cocârjat, probabil din cauza muncii. Are cam şaptezeci de ani, aprecie Tweed. Faţa îi era ridată, bărbia încreţită şi nu se mai bărbierise de zile întregi.

Poţi să mă ajuţi, te rog? începu Tweed. Mi s-a cerut să-i dau domnului general Macomber unele informaţii. Trebuie să vorbesc urgent cu el.

Şi cine oi fi mata?

Tweed îşi scoase legitimaţia şi i-o ţinu sub ochi. Muncitorul o studie şi încercă să-şi îndrepte spatele, dar umerii îi rămaseră căzuţi. Se uită la legitimaţie, apoi la Tweed.

SIS? Ăsta n-o fi Serviciu Secret, nu?

Ba chiar este şi te rog să mă ajuţi.

N-o să-l găseşti pă generalu Macomber p-aci. Vine la cabană când e în drum spre Londra, stă câteva zile acolo, apoi să întoarce acasă. Atunci dă p-aci ca să-mi dea salaru şi vede ce-i pă la cabana d-acolo.

Făcu un semn cu coasa şi Tweed fu nevoit să se dea repede înapoi ca să se ferească din calea lamei. Se uită de-a lungul potecii spre o cabană amplasată în mijlocul unui câmp.

Nu vrei să laşi deoparte coasa aia cât stăm de vorbă?

Aş trebui să m-aplec s-o iau iară. Dacă pot…

O să ţi-o ridic eu, zise Tweed repede.

Fără să se aplece, bătrânul azvârli coasa la vreo jumătate de metru depărtare. Ce groaznic să-ţi petreci astfel ultimii ani din viaţă, gândi Tweed privind spre cabană.

Era construită din cărămidă, cu acoperişul de ţigle refăcut şi cu o clanţă de alamă strălucitoare la uşa de la intrare din lemn, proaspăt vopsită. Era evident că generalul ţinea la aparenţe.

Stă uneori aici peste noapte. Doarme şi apoi o şterge la Londra.

Când a fost ultima dată aici  şi la Londra? întrebă Tweed, aparent nepăsător.

Acu o săptămână. A stat în oraş câteva zile, apoi a venit aci azi dimineaţă în drum spre casă.

Asta însemna că generalul Lucius Macomber fusese în capitală în răstimpul când Viola Vander-Browne fusese omorâtă. Interesant, îşi zise Tweed; apoi se aplecă, ridică grijuliu coasa şi i-o dădu înapoi proprietarului.

Aşadar, unde este adevărata lui casă? întrebă Tweed. Ministerul Apărării a pierdut adresa lui permanentă, afirmă el, inventând asta pe loc.

La ceva distanţă d-aci. Are o casă mare pă Black Island, lângă Tolhaven. Iei feribotu, te dai jos la Lydford, treci dă sat, o iei pă primu drum la stânga şi dai imediat dă ea pă stânga. Io merg acolo să îngrijesc dă grădină, că e cât un parc. Îl mai ajută şi alţi oameni, da îi place dă mine să-i îngrijesc gardu viu. Io sunt Pat, adăugă el.

Mi-ai fost de mare ajutor, Pat.

Tweed se opri.

Vestea că generalul locuia exact în locul pe care Newman şi Paula plecaseră să-l cerceteze îl surprinsese.

A, unde duce drumul ăsta?

La Muntele High. Vezi d-acolo, dă sus, tot ţinutul din Sussex şi Surrey. Io aş lua maşina în locu lu mata. E cam multicel s-o iei pă jos pân-acolo.



Tweed îşi continuă drumul pe cărarea care foarte curând deveni deosebit de abruptă; copacii dispărură, fiind înlocuiţi de iarbă verde pe toată întinderea pantei. Tweed îşi dădea seama cât de mult urca. Nu auzise niciodată de Muntele High. E prea dificil de găsit drumeagul care duce spre el, îşi zise.

Avu o nouă surpriză când ajunse în vârf. Zona era întinsă şi plată ca o masă de biliard. O giruetă indica faptul că aici aterizau avioane particulare. Parcă la marginea terenului de aterizare, ieşi din maşină şi inspiră adânc minunatul aer curat. Era pe acoperişul lumii.

Pat nu exagerase. Priveliştea panoramică în fiecare direcţie era uimitoare în lumina soarelui. Tweed vedea pe kilometri întregi şi în depărtare desluşi silueta unui mic avion sus pe cer. Se întoarse la maşină şi luă binoclul.

Localizase deja cabana generalului care, din locul în care se afla acum, nu părea mai mare decât o căsuţă de păpuşi. Ceea ce îi atrase atenţia fu un camion acoperit, mare, care se îndepărta din spatele cabanei. Prin binoclu citi inscripţia pictată pe lateral: Transporturi Windrush & Carne. Luăm orice, doar un tanc nu.

Îl văzu îndreptându-se spre un hambar mare, cu uşile larg deschise, şi intrând înăuntru. Şoferul îşi făcu apariţia în spatele camionului şi Tweed văzu clar ce se afla în el: mobilă veche, masivă şi o cutie neagră de metal. Şoferul se sui în camion şi cu o cheie deschise capacul cutiei negre. Tweed prinse o frântură din ce era înăuntru: un păienjeniş de fire. Strânse din buze  explozibil de mare putere.

Văzu clar figura şoferului şi, scoţând un blocnotes din buzunar, se apucă să deseneze cu un creion imaginea acestuia: o pălărie de fetru trasă pe frunte, pleoape lăsate pe jumătate, un nas coroiat, o gură cu buze subţiri, un maxilar masiv şi o înfăţişare şireată. Şoferul îşi întoarse capul în cealaltă direcţie. Tweed strecură blocnotesul înapoi în buzunar şi continuă să privească prin binoclu.

Bărbatul sări cu agilitate din camionul de transportat mobilă şi închise uşile, apoi fixă un lacăt uriaş pe ele. Repetă procedura şi, după ce părăsi hambarul, alergă spre un Saab parcat în apropiere şi sări la volan. Tweed notă numărul de înmatriculare; maşina se îndepărtă rapid pe câmpul ce ducea către drumul spre Londra.

Tweed se întoarse când avionul uşor pe care îl văzuse în depărtare se apropie, coborî şi ateriză pe pista improvizată. Când se opri, pilotul sări jos, îşi scoase ochelarii şi casca. Îi zâmbi lui Tweed.

Eşti prima persoană pe care am găsit-o vreodată aici.

Era tânăr, cu o voce cultivată şi părea prietenos. Se îndreptă spre Tweed.

Ce zici de un tur? în jumătate de oră vei privi de sus frumuseţile acestei părţi de lume. Iubesc locul ăsta.

Mulţumesc, îi răspunse Tweed, dar trebuie să mă duc la o întâlnire urgentă la Londra. Mulţumesc pentru ofertă.

Poate cu altă ocazie.

Tweed se îndreptă rapid spre maşină. Câmpul de aterizare s-ar putea să ne fie de folos într-o zi, îşi zise el. Newman este un pilot experimentat. Ar putea să ne aducă aici într-o clipă.



Întrunirea organizaţiei Cabal se reluă după prânz. Nelson insista că era necesar să fie la curent cu evoluţia lucrurilor. Erau atât de multe aspecte care trebuiau să fie ţinute sub control. Benton i se adresă lui Noel cu o voce blândă, uitându-se în tavan:

Tot mai pierzi timpul alergând după fete, nu?

Desigur. Ştii alt mod de a-ţi petrece o seară liberă? I-am dat papucii Evei. Era prea sclifosită când era vorba de lucrul esenţial. Femeile nu-s bune decât pentru un singur lucru. N-are importanţă. Acum sunt cu una, Tina. E cam cu nasul pe sus, dar sunt sigur că ştie de ce are nevoie un bărbat.

E tânăr, îşi zise Benton. O să depăşească faza asta. Oare? Îşi aduse aminte de alt lucru care îl preocupa. Îl privi ţintă pe Noel.

Sper că ai renunţat complet la ideea aceea de a o răpi pe Paula Grey.

Mi-a ieşit complet din minte, minţi Noel. Sunt multe alte lucruri de rezolvat. Unul ar fi închisoarea  cea de pe Black Island…

Încă nu am văzut niciun plan, se răsti Benton. Înainte să începem să ne gândim la construcţie, vreau să văd planurile. La fel, sunt sigur, gândeşte şi Nelson.

Într-adevăr, fu de acord Nelson.

Încă nu s-a construit nimic, minţi iarăşi Noel. În ceea ce priveşte planurile, proiectul este atât de secret încât singurul plan se află la supervizorul de pe Black Island. Am considerat că e prea riscant să fac fotocopii care se pot pierde.

Oricum, insistă Benton, să nu se pună nicio cărămidă până când nu le-am văzut. Mă cam îngrijorează ideea.

Benton, interveni Nelson, dar avem nevoie de un loc în care să-i izolăm pe sabotorii sociali.

Şi ce vrea să însemne expresia asta sinistră?

Oricine încearcă să se opună noii societăţi pe care o construim.

E o definiţie prea vagă, se răţoi Benton. Dacă las o libertate prea mare angajaţilor Securităţii Statului, unii o să profite de ocazie să plătească diverse poliţe. Nu voi accepta una ca asta.

Ei bine, interveni Noel, hai să lăsăm problema asta pe mai târziu. Nu-i nicio grabă pe frontul ăsta. S-ar putea ca Benton să aibă dreptate.

Noel juca un rol pe care îl pusese la punct în trecut: s-o facă pe pacificatorul rezonabil, ca să fie lăsat în pace. Se simţise strâns cu uşa de ceilalţi.

Când aplicăm planul terorist? tună Nelson.

Se aşternu o tăcere de moarte. Nelson decisese că atmosfera trebuia să fie mai dură. Existau zvonuri în parlament că se afla foarte aproape de a deveni ministru  că urma să facă parte din Cabinet ca ministru al securităţii interne. Aşteptă izbucnirea de nemulţumire. Benton fu mai subtil.

Noel, spuse el studiind indiferent tavanul, ai analizat pericolele pe care le presupune planul terorist sugerat de Nelson?

Nu, nu încă, răspunse Noel, minţind din nou. Mă gândeam să pun pe cineva să ducă un camion în care se află o cantitate mică de explozibil la o intrare laterală a parcului Richmond, o zonă în care, în această perioadă a anului, nu se află oameni. Dar nu sunt sigur că e o idee bună.

Nu e? tună Benton. Dacă omori un civil, o să ajungem toţi în închisoarea Belmarsh.

Şi eu am spus că nu mi se pare o idee bună, îl asigură Noel cu blândeţe. Se uită la ceas. Nu e timpul să punem capăt întrunirii? Sunteţi de acord? Bine.

Noel avea o întâlnire cu Tina, pe care o scotea în oraş.



Tweed îşi parcă maşina, o încuie, merse prin întuneric spre Park Crescent, unde îşi găsi întreaga echipă reunită în birou. Bău cu sete cafeaua dată de Monica, apoi scoase din buzunar blocnotesul, unde desenase o caricatură a şoferului.

Am fost la Muntele High, îi anunţă el.

În Elveţia? îl tachină Paula de la birou. Te-ai mişcat rapid!

Tweed rânji, apoi întoarse blocnotesul şi întrebă dacă recunoaşte cineva chipul. Newman se aplecă peste biroul Paulei, ridică blocnotesul şi se uită la el pentru câteva clipe.

Doamne! exclamă el. Ăsta-i Amos Fitch. Sper că nu te-ai aflat în apropierea lui, nu?

Tweed se lăsă pe speteaza scaunului şi le relată succint excursia făcută. Harry, aşezat cu picioarele încrucişate pe podea, ridică privirea brusc atunci când Tweed aduse vorba de explozibilul de mare putere. Asta era specialitatea lui. Rămase tăcut atâta timp cât Tweed povesti.

Apoi am venit aici, încheie Tweed. Bob, acum vreau să aud ce aţi făcut tu şi Paula.

Ascultă fără să intervină în vreme ce Newman îi relată ce se întâmplase în ziua respectivă. Când Newman îi descrise în detaliu închisoarea de pe Black Island, expresia lui Tweed se schimbă, devenind sumbră.

Înţeleg, zise el când Newman se aşeză. Asta pune capac la toate. Vom folosi orice metodă, oricât de neortodoxă ar fi, ca să tăiem organizaţiei Cabal orice contact cu politica. Orice metodă, oricât de nemiloasă. Nu mai jucăm cu mănuşi. Mă bucur că i-aţi omorât pe ticăloşii aceia din Securitatea Statului. S-ar putea să fim nevoiţi să mai eliminăm destul de mulţi. Din acest moment, nimeni nu mai părăseşte clădirea fără să aibă o armă. Şi vreau ca Paula să fie însoţită permanent, oriunde se duce. Ridică o mână să împiedice protestele ei. Am o presimţire că s-ar putea să fii una dintre ţintele lor principale  din felul cum te-a privit Partridge când s-a prefăcut că a venit aici de capul ei.

Crezi că organizaţia Cabal ştia? întrebă Paula.

Mă îndoiesc că ştiau ceva despre ceea ce ne-a spus ea, dar e prea deşteaptă să vină aici fără ştirea lor.

Pot să raportez ceva? întrebă Pete Nield. Cât timp ai fost plecat, am avut încă o discuţie lungă cu informatoarea mea care mi-a spus că Papagalul e topită după Nelson. Sau cel puţin era. Din nu ştiu ce motiv, acum îl urăşte.

Paula, ce sentiment este cel mai probabil să nască într-o femeie o furie criminală? întrebă Tweed.

Gelozia.

Se întrevede o nouă posibilitate.

Ei bine, răspunse Paula, când eram la profesorul Saafeld, nu l-am corectat când tot zicea că e un criminal? Am sugerat că s-ar putea să fie o femeie cea responsabilă de soarta cruntă a lui Vander-Browne.

O să ţinem seama de toate posibilităţile.

Ştii, remarcă Newman către Tweed, acum ai atât de multe responsabilităţi pe cap. Mai întâi, fuziunea dintre serviciile de securitate împotriva căreia lupţi. Apoi, investigaţia crimei din Fox Street. Două probleme separate. Nu-i prea mult?

Nu neapărat. Încep să mă întreb dacă nu există nicio legătură între cele două.

Tweed scoase un desen dintr-un sertar încuiat şi îi invită pe ceilalţi să vină să se uite la el.

Era o fotografie retuşată făcută de Joel, artistul de la subsol. Toţi se strânseră în jurul lui Tweed şi priviră rezultatul. Arăta bustul unei femei atrăgătoare. Părul negru era lipit de cap, ca o cască.

Joel a lucrat pe una dintre fotografiile făcute de Paula Papagalului, explică Tweed. Eu i-am făcut o descriere a cuiva. Acum vă uitaţi la imaginea aşa-zisei chelneriţe care mi-a pus Percodin în Margarita şi mi-a adus-o la masă. Cu complimente de la domnul Mungano. Când m-am întors de la Peckham Mallet, am trecut pe la restaurant şi am vorbit cu proprietarul. Ştiam că are de gând să angajeze şi câteva fete potrivite pentru personalul de servire. I-am arătat fotografia.

Haide, îl îndemnă Paula, ce-a zis?

Că nu a angajat pe nimeni care să semene nici măcar pe departe cu ea.

Lucru care o leagă direct de complotul care urmărea să facă legătura între tine şi crima din Fox Street, zise Paula, ascunzându-şi nerăbdarea. Acum putem să ne concentrăm asupra Papagalului.

Nu am eliminat-o niciodată dintre suspecţii pe care îi am  şi nu sunt puţini, replică Tweed. Ceea ce mi-a atras atenţia a fost lentila de contact pe care ai găsit-o pe podea. Chelneriţa falsă care m-a drogat avea ochi albaştri. O să mă întâlnesc în curând cu cei din organizaţia Cabal. Va fi interesant de văzut dacă Partridge îşi face apariţia, ca să văd ce culoare au ochii ei în realitate.

Pot să te însoţesc şi eu? întrebă Paula.

Oricum voiam să te iau cu mine. Tweed se uită la Newman. Bob, vreau să merg cu tine şi cu Paula pe Black Island, urgent. Am aflat că generalul Lucius Macomber locuieşte acolo. Nu departe de Lydford. Cred că trebuie să am o discuţie lungă cu el. El este tatăl celor trei care alcătuiesc organizaţia Cabal.

Şi ce facem cu explozibilul din camionul de mobilă? Aş vrea să mă duc să văd ce e cu cutia aceea neagră, poate chiar s-o aranjez puţin, zise Harry.

Fă asta. Dar Peckham Mallet este un loc al naibii de greu de găsit. Poate fiindcă nu prea există. O să-ţi fac o schiţă cu drumeagul până la cabana generalului, cu cabana şi cu amplasarea hambarului. Atât camionul, cât şi uşile hambarului au nişte lacăte masive.

E floare la ureche pentru mine. Harry se aplecă şi ridică trusa de scule pe care o căra aproape pretutindeni. Deja am localizat Peckham Mallet pe hartă.

Atunci să nu mai pierdem vremea, se hotărî Tweed. Harry, tu vezi mâine ce e cu acel camion cu mobilă.

Scuzaţi-mă că intervin, spuse Monica. Am verificat numele de pe camion pe care mi l-ai dat. Nu există nicio firmă cu numele ăsta. Am verificat şi numerele de înmatriculare. Au fost furate de la o maşină aflată la o secţie de poliţie.

Fitch are tupeu, comentă Newman întunecat. În timp ce vorbeau, intră şi Marler în birou.



Marler era un membru de bază al echipei lui Tweed. Se îmbrăca întotdeauna cel puţin la fel de elegant ca Pete Nield. În după-amiaza aceasta purta un costum Aquascutum albastru, o cămaşă crem şi o cravată albastră decorată cu bâtlani în zbor. În picioare purta pantofi făcuţi la comandă, având la vârf lame ascuţite, ascunse cu măiestrie.

Depăşise vârsta de 40 de ani, dar arăta ca un bărbat de 30, era zvelt, avea în jur de 1,75 metri înălţime şi femeile îl găseau foarte atrăgător. Era blond, nu purta barbă, iar trăsăturile chipului său sugerau că se simţea superior, deşi manierele lui erau desăvârşite şi vocea educată. Era, de asemenea, cunoscut drept cel mai bun ţintaş din Europa.

Se îndreptă spre colţul său obişnuit de lângă biroul Paulei, se sprijini de perete, îşi scoase o ţigară şi o băgă într-un muştiuc negru înainte să o aprindă.

Mi s-a părut că am auzit numele de Fitch, vechiul meu partener de antrenament, Amos. E ciudat că un asemenea criminal are un nume biblic. Ultima oară când ne-am întâlnit a încercat să mă înjunghie. A sfârşit pe podea, scos din circuit. De multe ori m-am gândit că ar fi trebuit să-l omor, afirmă el indiferent. Lumea ar fi fost un loc mai bun fără el.

Asta-i sigur, întări Paula cu răceală.

Tweed remarcă tonul neobişnuit din vocea ei. Paula devenise o fiinţă mai dură. Tweed bănuia că acest lucru se întâmplase după ce văzuse trupul dezmembrat al Violei. Se ridică de pe scaun.

A fost o zi lungă, iar mâine ne mai aşteaptă una la fel. Aşa că propun să mergeţi cu toţii acasă şi să vă relaxaţi cum ştiţi mai bine.

Eu o să-mi scot prietena, pe Roma, în oraş la cină, anunţă Newman. E foarte deşteaptă şi amuzantă. Mai are puţin şi va absolvi Cambridge. Trebuie să fiu atent să ţin pasul cu ea.

Atunci profită cât mai poţi, fiindcă nu o să dureze, îl tachină Paula.

Ar trebui să fii mai politicoasă, căci te conduc acasă. Continuă văzând expresia de pe chipul ei: Nu ai de ales. Astea sunt ordinele lui Tweed. O să te sun mai târziu ca să mă asigur că eşti bine.

Adică pe la 4 dimineaţa, spuse ea răutăcioasă. După ce o să reuşeşti să te desprinzi de Roma. Are un nume ciudat.

S-a născut la Roma, era fiica ambasadorului britanic. S-a născut la ambasadă, aşa că e tot atât de englezoaică precum eşti şi tu. Eşti gata de plecare?

Nu în următoarea jumătate de oră, poate chiar mai mult. Am de făcut un raport. Dacă asta îţi încurcă planurile cu Roma…

Deloc. Ne întâlnim de-abia la ora opt.

Mă duc să dau o raită prin East End, îi anunţă Harry în drum spre uşă.

Plec şi eu, zise Marler. Mă întâlnesc cu vreo câţiva membri ai parlamentului, ca să văd dacă au auzit de Securitatea Statului şi, dacă da, ce părere au despre asta. Salutare…

Nield spuse că are şi el ceva de făcut. Ieşi din clădire şi se sui în maşină. Îl aştepta pe Tweed să plece ca să-l poată urmări până acasă. Nu avea rost să-i spună, fiindcă ar fi sărit în sus.

Plec şi eu, decise Tweed. Să sperăm că o să avem parte de o seară liniştită.

Avea să regrete mai târziu această propoziţie.

În acea după-amiază, Fitch îl contactase pe mobil pe complicele lui, Tony Canal, şi aranjaseră să se întâlnească la 21.30 la Pigs Nest, în East End. Fitch mai folosise şi înainte această tactică. Era important să arate cine e şeful, să-i facă pe acoliţii lui să nu mai înţeleagă nimic. Îl sună iarăşi pe Canal după o oră.

Ne întâlnim la depozit, acum! mârâise el şi închisese înainte ca acesta să-i poată răspunde.

Fitch se afla la depozitul abandonat. Podeaua veche de lemn era încă solidă, dar din luminator lipseau câteva ochiuri de geam. Încăperea spaţioasă, folosită cândva de o companie de transporturi pentru depozitarea mărfurilor, fusese închiriată de Fitch pe o nimica toată. Bineînţeles, sub un nume fictiv.

În timp ce aştepta, măsura camera nerăbdător, sunetul făcut de bocancii lui răsunând pe scândurile podelei. Fuma un trabuc, o havană. Numai ce era de calitate era suficient de bun pentru Amos Fitch, care avea un cont gras într-o bancă micuţă  rezultatul acţiunilor sale criminale.

Când Canal intră, după ce urcase scara şubredă, Fitch îi suflă fumul în faţa ciudată. Tony Canal era un fost boxer care participase la lupte private unde nu existau lovituri nepermise. Nasul rupt şi falca strâmbă erau mărturii ale vieţii sale în lumea interlopă.

Să-ţi arăt ceva, mormăi Fitch.

Se aplecă, apucă un mâner din podea şi ridică un capac gros de lemn cu un diametru de circa jumătate de metru. Canal auzi bolborositul unei ape care curgea la adâncime. Cu brutalitate, Fitch îl apucă de braţ şi cu cealaltă mână aprinse o lanternă.

Uită-te bine, cap pătrat!

Canal aruncă o privire în jos. Lanterna lumină un puţ de oţel, cu un cârlig aflat la aproximativ treizeci de centimetri mai jos. Raza de lumină era destul de puternică să ajungă la curentul de apă neagră aflat la fundul puţului. Lui Canal nu-i plăcu ce văzu. Se retrase şi Fitch puse la loc capacul, spunând:

Acolo o s-o băgăm după ce punem mâna pe ea.

Pot să întreb pe cine? se interesă Canal.

Poţi, băiete dragă, răspunse Fitch, imitând în bătaie de joc accentul de şcoală bună al lui Canal. Poţi al dracu de bine, rosti apoi normal, cu vocea lui aspră, răguşită. Miss Paula Grey o să intre.

Ridică de jos un colac de sfoară care, la un capăt, avea un fel de laţ, însă fără nod mobil. Fitch i-l arătă lui Canal, care părea îngrijorat.

Cu asta în jurul gâtului, îi explică el, cu un surâs sadic. După ce o aducem aici, o să-i punem un fular în jurul gâtului şi pe deasupra, sfoara. Apoi o băgăm în puţ şi legăm celălalt capăt de la sfoară de cârligul din perete.

Mi-e teamă că nu înţeleg, protestă Canal.

Nici nu mă mir. Ai observat că sfoara pe care o să i-o legăm în jurul gâtului e roasă? OK. Se întâmplă şi minuni. E suspendată în puţ. Va încerca să-şi scoată sfoara. Şi o să tot încerce până când porţiunea roasă o să se rupă. Şi aşa o să cadă preferata lui Tweed în apă şi o să fie dusă în râu. Sfârşitul doamnei.

Sună îngrozitor  şi ciudat de complex.

Dumnezeu să ne ajute! Nu pricepi? Corpu o să fie dus de râu spre baraj. La un moment dat cadavru o să fie văzut şi scos din apă  sau o să ajungă pe malul râului. Autopsia poliţailor o să arate că nu există niciun semn de strangulare. Fularul o să-i protejeze gâtul şi n-o să rămână semne de la sfoară. Sfoara şi fularul o să fie luate de apă. O să aibă plămânii plini cu apă. Verdict? S-a înecat. Nu există niciun pericol să pară o crimă, înţelegi?

Cred că da. Dar trebuie să facem asta?

Maimuţoiule, suntem bine plătiţi s-o răpim pe Miss Paula Grey. Ca să-i aplicăm o lovitură lui Tweed. Gândeşte-te cât de tare o să-l lovim când o să fie scoasă din apă, moartă. Ai priceput?

Cred că da. Nu sunt însă bucuros că trebuie să moară.

Cine ţi-a cerut să fii bucuros? Asta-i o afacere. Acum tre să mergem să punem laba pe ea. Ai şparlit o maşină şi i-ai pus plăcuţe furate?

Desigur. Am parcat-o în spatele depozitului.

Bine. O să punem mâna pe ea diseară şi o s-o aducem aici.

Doar n-ai de gând să o bagi în puţul ăla îngrozitor?

Ascultă, amice, mârâi Fitch, treaba ta e să faci ce-ţi zic eu. Şi da, o să ajungă în râu, mâncare la peşti mai devreme de mâine dimineaţă. Mi-am făcut temele. De cele mai multe ori soseşte acasă în Fulham Road pe la nouă seara. Aşa că noi ajungem acolo mai devreme, parcăm mai departe pe Fulham Road şi o să stăm s-o aşteptăm.

Newman insistă s-o însoţească pe Paula acasă, în ciuda protestelor ei. Nu era încântată de ordinul dat de Tweed ca Newman s-o urmărească în propria maşină până la apartamentul ei.

Trebuie să iei masa cu Roma, protestă ea în timp ce coborau scările.

I-am telefonat şi am stabilit o oră mai târzie.

Grozav, probabil că a fost încântată.

Ştie că sunt foarte ocupat şi a spus că o să telefoneze la restaurant ca să le spună să păstreze masa. E foarte înţelegătoare.

Tot nu-mi place.

În timp ce oprea la intrarea curţii mari unde îşi parca de obicei maşina, Paula nu observă Ford-ul vechi oprit ceva mai departe pe stradă. Aflat înăuntru, Fitch mormăi cu satisfacţie, ridică o cutie de pe podea şi scoase punga etanşă în care se afla o cârpă îmbibată cu cloroform.

Am prins-o, murmură el încântat.

Apoi văzu cum o altă maşină trage în spatele Saabului ei. Un bărbat sări afară şi merse pe lângă Saab, în timp ce Paula intra în curte. Fitch băgă cârpa înapoi în cutie.

La dracu, zise el către Canal, aflat în spatele lui. Ăsta-i Newman, un ticălos al naibii de afurisit. Porni motorul. O să trebuiască să ne întoarcem pe la patru dimineaţa. O să ne ia ceva vreme să facem ce trebe cu ea, comentă el răguşit. Ar fi bine s-o ştergem d-aci.

Trecu cu o viteză normală pe lângă maşina lui Newman şi îşi continuă drumul spre Fulham Road.

Newman cercetă cu mare atenţie apartamentul Paulei, aflat la etajul întâi. Paula, simţindu-se vinovată, îi oferi ceva de băut.

Newman se afla pe coridor, privind un panou din tavan. O strigă pe Paula care îşi punea haina pe un umeraş şi i-l arătă.

Ce-i acolo?

Doar podul. Nu-l folosesc niciodată. Unii îşi pun tot felul de vechituri acolo  eu, nu. Acum du-te şi distrează-te cu Roma! Sunt sigură că o să te simţi bine.

Newman refuzase băutura. Paula îl sărută pe obraz, apoi îl îmbrăţişă zâmbindu-i în timp ce se desprindea de el. Nu avea rost să-i pomenească despre faptul că podul avea un luminator uriaş.

Mulţumesc că ai avut grijă de mine! Destrăbălează-te la noapte!

Cu ea sunt de-abia la începutul relaţiei.



Se întâlni cu Roma la Santorini, un restaurant luxos cu o terasă suspendată deasupra Tamisei. Nu se afla nimeni în acea zonă  era prea frig acolo.

Roma era o femeie atrăgătoare de 35 de ani, cu un păr negru, perfect coafat. Avea ochi albaştri, mari, un profil frumos, un simţ al umorului maliţios şi obiceiul de a râde mult, gutural.

Tatăl ei era bogat, deţinând un lanţ extins de magazine cu amănuntul pe care îl moştenise de la tatăl lui. Urmase o şcoală privată la Benenden, dar nu-şi dădea aere şi nu avea o atitudine superioară. Lui Newman îi făcea plăcere să discute cu ea.

Lucrezi în asigurări, după câte mi-am dat seama, remarcă ea mai târziu, când îşi luau cafeaua şi terminau vinul. Ceva mai special, am auzit.

The General & Cumbria Insurance, spuse Newman, citând numele aflat pe plăcuţa de la intrarea în sediul SIS din Park Crescent.

Era o acoperire pentru activităţile pe care le desfăşurau.

E ceva mai special. Încheiem asigurări numai pentru oameni bogaţi şi familiile lor, împotriva răpirilor. Pentru cererea de răscumpărare.

Şi pur şi simplu plătiţi, Bob? Nu prea îmi vine să cred că întotdeauna acţionaţi aşa.

Eşti o doamnă deşteaptă. Îi zâmbi din nou. Suntem renumiţi pentru faptul că dăm de urma răpitorilor. Uneori afacerea asta poate deveni chiar riscantă.

Duci o viaţă periculoasă…

Cred că aşa e, din când în când.

Remarca ei îl făcu să se uite discret la ceas, pe sub masă. Era ora patru dimineaţa şi Roma tocmai îşi înăbuşise un căscat.



După ce o conduse pe Roma la apartamentul ei, aflat în apropiere, Newman rămase o clipă în maşină. Îşi aminti de vechiul Ford parcat pe Fulham Road, pe care îl văzuse când sosise cu Paula. În mod reflex îşi întorsese capul şi îl văzuse fugitiv pe şofer. Chipul i se păruse familiar. Acum în minte începu să i se aprindă un beculeţ  un semnal de alarmă.

Fitch. Văzuse pozele făcute de poliţie ticălosului. Newman goni cât putu de repede către Fulham Road. La câţiva metri de intrarea în casa Paulei era parcat acelaşi Ford. Pe locul din dreapta faţă stătea un bărbat.

Newman trase lângă bordură, opri motorul şi sări pe trotuar. Apoi se îndreptă, aparent nepăsător, către Ford. Geamul dinspre şofer era deschis. Newman încercă clanţa portierei. Uşa se deschise şi el se aplecă înăuntru.

Pasagerul strecurase ceva în buzunarul lateral al hainei. Îl privi pe Newman nervos şi nu zise nimic, ceea ce era foarte ciudat.

De ce ai parcat aici în mijlocul nopţii? întrebă Newman pe un ton neprietenos.

Eu… am băut… cam mult. Şi aştept acum… până când o să pot conduce în siguranţă.

Nu zău? Newman se apropie şi mai mult de celălalt. Nu se simţea deloc miros de băutură în respiraţia lui. Unde-i şoferul? lătră el.

A trebuit să…

M-ai minţit că tu eşti şoferul. Ce se-ntâmplă aici?

Nimic. Ţi-am zis că…

Newman sări în maşină, pe locul şoferului, îl apucă de gât pe bărbatul speriat şi cu degetul mare îi apăsă traheea. Ochii lui Canal ieşiră din orbite, în timp ce acesta începu să se sufoce.

Cine-i şoferul, întrebă din nou Newman cu o voce ameninţătoare, şi unde e acum?

Îşi luă mâinile de pe gâtul lui Canal şi acesta începu să vorbească. Newman ascultă. Canal recunoscu faptul că aveau de gând să o răpească pe Paula. Când auzi asta, Newman îl pocni în falcă, destul de tare ca să-l facă să-şi piardă cunoştinţa. Îl lăsă pe Canal, al cărui nume îl ştia acum, prăbuşit pe jumătate pe podeaua maşinii.

Newman alergă spre apartamentul Paulei. Nu se vedea nici urmă de Fitch. Merse grăbit şi pantofii lui cu tălpi de cauciuc nu scoteau niciun zgomot pe pietrele din pavaj. Aruncă o privire spre ferestrele de la apartamentul Paulei. Nu se vedea nicio lumină. Dădu colţul clădirii şi văzu burlanul solid. Fitch ajunsese aproape pe acoperiş. Newman îşi aminti că în cazierul lui Fitch erau trecute, printre numeroase alte infracţiuni grave, şi faptul că fusese specializat în astfel de efracţii.

Dă-te jos, amice! îi strigă Newman, având în mâna dreaptă pistolul Smith & Wesson. Doar dacă nu preferi să primeşti un glonţ în dos.

Fitch, surprins, aproape că-şi pierdu echilibrul. Şi-l recăpătă şi îl privi furios pe Newman, cu ochii ca de şarpe, apoi coborî repede când văzu revolverul. Newman îşi băgă pistolul la loc în toc, când Fitch ateriză ca un expert pe pavaj, îndoindu-şi genunchii. Se pregătea să se întoarcă şi atunci Newman îl apucă de ambii umeri, îl împinse prin curte şi îl izbi de un zid. Capul lui Fitch se lovi de perete cu un zgomot puternic. Dar era un tip dur. Se prefăcu o clipă că e ameţit, se ghemui şi apucă un cuţit pe care îl avea prins de picior.

Newman îşi ridică piciorul drept şi îl lovi cu putere în vintre. Fitch mugi, scăpă cuţitul şi îşi duse ambele mâini la locul lovit. Newman îl apucă de păr, îl ridică de jos şi îl duse spre maşină pe strada pustie. Înainte să deschidă uşa din spate, îl izbi cu putere pe Fitch cu capul de capotă. Fitch îşi pierdu cunoştinţa şi Newman îl trânti pe podea în partea din spate a Fordului.

După cum sperase Newman, Canal îşi revenise şi privea scena ca şi cum nu-i venea să-şi creadă ochilor. Newman se sui în spate şi-şi puse un picior pe faţa lui Fitch.

Canal, poţi să conduci acum, nu-i aşa? zise el sumbru.

Cred că da.

Nu mai crede, fă-o! Treci la volan, apoi mergi la depozitul despre care mi-ai vorbit.



Era încă întuneric. Pe drumul de întoarcere spre depozit, Canal se descurcase mai bine decât se aşteptase Newman. East End era cufundat încă în tăcere când opriră maşina în faţa intrării în clădire.

La ordinul fără drept de apel al lui Newman, Canal ieşi din maşină, descuie lacătul şi intră, urmat de Newman care ducea pe umăr trupul inconştient al lui Fitch. Intrară în încăperea mare şi goală. Newman zări mânerul capacului rotund, îngropat în podeaua murdară de lemn. Îl aruncă jos pe Fitch, apoi se întoarse spre Canal.

Ascultă, faţă palidă, de unde ai venit? Nu eşti din East End.

Din Blackpool.

Ai cunoştinţe pe aici?

Sora mea are un apartament unde stau.

Atunci ia primul tren înspre nord şi nu te mai întoarce niciodată. Dacă o faci, o să-i dau de ştire comandantului Buchanan de la Scotland Yard şi o să-i spun că ai fost implicat într-o încercare de răpire. Cred că ai să capeţi cinci ani la răcoare. Poate mai mult. Aşa că ar fi mai bine să-ţi ţii clanţa. Acum, şterge-o!

O să-i spui lui Fitch unde am plecat?

O să-i spun că te ascunzi prin preajmă. Îţi dai seama ce o să-ţi facă dacă pune vreodată mâna pe tine?

Am şters-o.

Rămas singur cu Fitch, care începuse să se mişte încet pe podea, Newman îşi puse o pereche de mănuşi de latex. Nu voia să lase amprente. Înălţă capacul, lumină cu lanterna puţul de metal şi văzu apa care curgea cu viteză spre râu. Când îşi aminti relatarea bolborosită de Canal în legătură cu ceea ce i se pregătise Paulei, Newman simţi că îi vine să strângă de gât pe cineva.

Ridică de jos colacul de sfoară, îl verifică, văzu laţul făcut pentru gâtul Paulei şi porţiunea roasă care nu ar fi rezistat prea multă vreme. Scoase un cuţit, îndepărtă bucata respectivă, apoi formă bucla fără nod mobil, astfel încât să ţină.

Folosind fularul de lână luat din spatele maşinii (Fitch era un ticălos foarte bine organizat), îl înfăşură în jurul gâtului lui Fitch, nu prea strâns ca să-l lase să respire cu uşurinţă. Apoi puse deasupra laţul cu nod fix pe care îl pregătise. Fitch îşi recăpătă brusc cunoştinţa.

Ce dracu faci acu? O să plăteşti pentru asta, Newman!

Nu mai spune!

Îl apucă pe Fitch de ambele picioare şi îl duse la puţ. Fitch amesteca acum cele mai groaznice înjurături cu rugăminţi fierbinţi pentru îndurare. Newman băgă sfoara prin cârlig şi o legă la mică distanţă de suprafaţă, apoi îl coborî încet pe Fitch în cavitatea de metal. Capul lui ajungea aproape de cârlig. Vocea răsuna straniu în tubul de metal:

Pentru Dumnezeu, Newman, nu-mi face asta. Am o grămadă de bani. Totul e al tău…

Restul rugăminţii bolborosite se pierdu când Newman puse capacul la loc. Viaţa lui era acum în voia sorţii. Newman nu avusese inima să folosească sfoara roasă. Ar fi fost o crimă cu sânge rece. Nu era stilul lui.

Era încă întuneric. Newman mersese pe jos o distanţă bună înainte să facă semn unui taxi căruia îi spusese să-l lase în faţa unui bloc de pe Fulham Road. Nu dorise să existe martori care să poată spune unde se urcase şi unde coborâse din taxi.

Zorii unei zile promiţătoare începeau să strălucească în timp ce Newman se îndreptă spre locuinţa Paulei. Avea de gând să-şi ia maşina şi să plece în linişte. Paula, complet îmbrăcată, apăru la geamul dormitorului şi îl strigă.

Vino sus! Uite cheia de la uşa din faţă…

Newman o prinse, intră şi se îndreptă spre apartamentul ei. Locuinţa de la parter aparţinea unei femei care petrecea foarte puţină vreme acolo. Paula îl aştepta în capul scărilor, îl luă de braţ şi îl conduse înăuntru. Era îmbrăcată cu ceea ce ea numea costumaţia de bătălie  pantaloni albaştri băgaţi în cizme până la genunchi şi o jachetă călduroasă, tot albastră. Avea părul bine periat, ca şi cum de-abia fusese la coafor.

Am fost îngrijorată când ţi-am văzut maşina parcată tot acolo…

N-am dormit în ultimele 24 de ore.

Aşadar, ai petrecut o noapte grozavă cu Roma, zise Paula zâmbind insinuant. Nu o să-ţi cer detalii.

Pot să ţi le dau. Am plecat cu Roma de la Santorini la patru dimineaţa, am dus-o acasă, apoi am venit direct aici. Şi datorită acestui lucru mai eşti încă în viaţă.

Decisese să-i spună parţial adevărul despre întâlnirea lui cu Fitch, căci trebuia ca ea să înţeleagă pericolul real al acestei misiuni. Încheie povestirea spunând că îl băgase pe Fitch, lipsit de cunoştinţă, în partea din spate a maşinii şi îi ordonase lui Canal să dispară şi să nu se mai întoarcă niciodată.

Se suia pe burlan, zise Paula neliniştită.

Ce e în pod? O cale de intrare?

E un luminator mare.

Fitch trebuie să fi fost în recunoaştere în prealabil. Avea de gând să intre pe acolo şi să pună mâna pe tine. Avea o pungă în care era o cârpă îmbibată în cloroform. Ai fi ajuns în râu.

Încerci să mă sperii? Dacă da, te descurci de minune. Şi pari epuizat. Trebuie să dormi. Treci în dormitorul mic. Acum!

Tweed vrea să mergem pe Black Island să discutăm cu generalul. Apoi mai e şi întâlnirea cu membrii organizaţiei Cabal.

Taci odată şi culcă-te!

Newman se împletici; Paula îl apucă de braţ şi îl conduse în dormitor. La vederea patului făcut, ideea de a trage un pui de somn i se păru brusc foarte atrăgătoare; capul îi zvâcnea. În timp ce îşi scotea pantofii, Paula reveni în cameră cu o carafă cu apă. Newman înghiţi cu lăcomie apa din paharul pe care ea i-l umpluse, apoi mai bău o jumătate. Îşi scoase haina, îşi dădu jos cravata şi îşi descheie primul nasture de la cămaşă.

O să-l sun pe Tweed şi o să-i explic ce s-a întâmplat, îl asigură Paula.

Newman se aruncă în pat şi adormi înainte ca ea să-i potrivească perna sub cap. Paula se duse în bucătărie, pregăti două termosuri, unul cu cafea, altul cu ceai, o cană cu lapte, două ceşti şi farfurioare, o farfurie cu fursecuri cu stafide, le puse pe o tavă şi le duse pe măsuţa de lângă pat. Newman era nemişcat, respirând liniştit, desprins de lumea reală.



Când Paula ajunse în Park Crescent, nu sosise nimeni cu excepţia Monicăi. Îi telefonase lui Tweed înainte să plece de acasă. Toată lumea sosi mai târziu, inclusiv Marler, care îşi ocupă poziţia favorită, sprijinit de perete, şi îşi puse o ţigară în muştiuc.

După ce se aşeză la birou, Tweed îi adresă prima întrebare Paulei:

Ce face Bob?

Doarme ca un prunc. Cred că a avut o noapte mai grea decât ţi-am spus la telefon.

Bănuiam eu. Marler, tu urma să-ţi contactezi amicii din parlament să vezi ce au auzit.

Nu-s amicii mei, răspunse Marler cu vocea lui tărăgănată, ci contactele mele. I-am umplut cu băutură în camera vizitatorilor sau cum i-o zice  şi au spus tot. Unul dintre personajele cele mai luminate auzise zvonuri despre formarea Securităţii Statului. Nu-i place absolut deloc. Zicea că acest tărâm al libertăţii o să fie transformat într-un stat poliţienesc. Şi alţii au fost de acord cu el. O parte dintre miniştrii din Cabinet nu se opun ideii, dar nu în asemenea măsură încât să fie de acord cu prezentarea proiectului de lege în parlament. Totul e pe muchie de cuţit.

Aşadar, ne putem aştepta la stimulente suplimentare care să bage groaza în toată lumea  huligani care să provoace distrugeri în zonele sărace din centrul oraşului, Dumnezeu ştie ce alte ticăloşii…

Tweed se opri când Newman năvăli în birou. Paula se uită la ceas  Newman nu dormise mai mult de patru ore, dar părea pus pe fapte mari.

M-am gândit, începu el. Nu ne mişcăm destul de repede. Tweed are de rezolvat un caz de crimă înfiorătoare, apoi trebuie să distrugem Securitatea Statului. Oricine are scrupule referitoare la utilizarea unor metode neortodoxe ar fi bine să se trezească la realitate. Pentru început, eu sunt gata să merg cu Tweed şi cu Paula la Black Island.

Paula era uimită de rapiditatea cu care Newman îşi revenise din oboseală, de vitalitatea lui. Înfăţişarea lui era înfricoşătoare. Era îmbrăcat într-o haină de camuflaj, cu pantalonii băgaţi în ghete, iar pe deasupra părului răvăşit îşi pusese o beretă neagră. Ca în trupele de comando, îşi zise Paula. La un moment dat se antrenase cu SAS pentru a putea scrie un articol despre ei. Experienţa aceea implicase efectuarea unui marş, împreună cu potenţialii recruţi, prin munţii galezi. Spre uimirea tuturor, inclusiv a comandantului SAS, Newman trecuse al doilea linia de sosire.

Pete, interveni Tweed, care intenţiona să-i dea o sarcină dificilă astfel încât acesta să nu se simtă umilit de Newman, vreau să faci o şmecherie în timp ce noi o să fim în sud. Vreau să le faci poze celor trei membri ai organizaţiei Cabal când pleacă de la sediul lor central. Ai grijă să nu te vadă ce faci.

Ce misiune afurisită, îşi zise Paula.

Mai e ceva, continuă Newman pe acelaşi ton. Având în vedere ce s-a întâmplat când am fost acolo cu Paula, avem nevoie de o forţă de intervenţie rapidă. Aşa că aş vrea ca Harry şi Marler să vină cu noi. Înarmaţi până-n dinţi.

Începi un război, comentă Paula.

Numai dacă partea adversă trage prima. Eşti de acord, Tweed?

Da. Şi vine şi Paula.

Aşadar, decise Newman, vom merge cu vechiul Bentley cu motorul modificat, mulţumită lui Harry.

Aşadar, ce mai aşteptăm? întrebă Tweed în timp ce-şi verifica Walther-ul pe care îl băgă apoi în tocul de la umăr.



Parcară maşina în apropierea feribotului, unde era ridicat un catarg în dungi. Tweed îi dădu unui localnic un bacşiş generos ca să aibă grijă de maşină.

Drumul spre Dorset fusese o plăcere, căci soarele strălucea pe cerul senin. Pe măsură ce se apropiau de mare, vremea era tot mai frumoasă. De data asta, nu Abe conducea feribotul. Înlocuitorul lui, un localnic pe nume Judd, le explicase că Abe plecase în concediu. Newman zâmbi în timp ce se aşezau  erau singurii pasageri de la bord.

Bietul Abe a fost speriat de moarte de şalupa care a sărit în aer, remarcă el.

Traversarea spre Black Island fu ca traversarea unui lac. Paula se bucură de călătorie, aşezată astfel încât să aibă vizibilitate maximă spre Lydford. Coborâră la doc. Străzile erau pustii atunci când traversară satul şi o luară pe drumul ce ducea la stânga. Era foarte linişte. Paula mergea în faţă, iar Harry încheia plutonul.

E prea linişte, remarcă el uşor neliniştit.

Ascunsă într-o husă lungă de piele, avea o armă automată. În buzunarele încăpătoare ale hainei de camuflaj avea o întreagă colecţie de grenade de mână. Tweed mergea alături de Paula pe drumul împădurit. Intrările spre aleile ce duceau spre casele mari aveau nume, dar nu exista niciun indicator spre Lockwood, locuinţa generalului. Cu o seară înainte, un prieten de la Ministerul Apărării îi dăduse lui Tweed acest nume. Se opri în faţa unor porţi închise de fier forjat. Plăcuţa indica simplu numele proprietarului: Macomber.

Nu se vedea niciun semn de viaţă de-a lungul aleii şerpuite din spatele porţilor şi nici vreun interfon. Tweed ridică din umeri.

Îi place intimitatea, observă el. Să mai mergem puţin! Trebuie să fie cineva pe aici…

Paula îl apucă de mânecă. De fiecare parte a porţilor înalte era un stâlp masiv de piatră. Arătă spre vârful stâlpului din dreapta şi spuse cu o voce plină de dezgust:

Uită-te la vârful stâlpului. E de-a dreptul îngrozitor.

Cocoţată sus pe pilon era o sculptură din piatră reprezentând o pisică ghemuită, dar cu capul întors nefiresc, la 180 de grade. Era ceva oribil în această desfigurare.

Ajungând la o curbă a aleii, Paula se opri. Pe un indicator de curând reparat se putea citi: Crooked Village. Ceea ce se afla mai departe era extraordinar. Cu puţin spaţiu între fiecare căsuţă fără etaj, într-un stil foarte neenglezesc, era o scenă care îi reaminti lui Tweed de Provence.

Pereţii şi acoperişurile ascuţite erau vopsite în strat gros cu alb. Unele aveau grinzi ascuţite la vârf care depăşeau linia acoperişului. Fiecare cabană avea doar câteva ferestre mici, iar uşile erau vopsite în albastru.

Tweed rămase cu privirea aţintită asupra lor. Lumina soarelui făcea culorile strălucitoare să lucească aproape orbitor. Numeroşi cactuşi erau plantaţi lângă zidurile din faţă. După o cotitură a aleii văzură că latura cealaltă a acoperişurilor ascuţite era vopsită în roşu. Într-adevăr, nu era un lucru obişnuit pentru Anglia. Se simţeau de parcă fuseseră transferaţi în altă lume.

Cuiva de pe aici îi place foarte mult Van Gogh, observă Tweed. Satul ăsta pare desprins din tablourile sale.

Uite pe cineva care lucrează acolo, arătă Paula.

Haide să întrebăm de general, propuse Tweed şi intră în cabană, urmat de Paula.

Acolo îi aştepta o altă surpriză. Încăperea spaţioasă era atelierul unui olar care lucra la roată. Era un bărbat scund, dar vânjos, cu o faţă de bandit şi o parte a maxilarului mai joasă decât cealaltă. Se opri din lucru şi îi aruncă Paulei cel mai amabil zâmbet de care era în stare. Mâinile sale noduroase erau enorme. Era îmbrăcat cu un halat alb, pantaloni de lână şi papuci de piele întoarsă, murdăriţi cu vopsea albă.

Bine aţi venit în Franţa, îi întâmpină el. Eu sunt Francois. Sper să vă placă satul nostru. Generalul a achitat toate cheltuielile. Generalul Lucius Macomber. Iubeşte Franţa.

Se aşeză pe un scăunel cu trei picioare şi îi invită să ia loc pe nişte fotolii de răchită. Tweed se aşeză cu grijă, dar scaunul era solid construit. Se prezentă şi profită de ocazie să facă referire la general:

Am fost intrigat de sculptura care reprezintă o pisică şi este aşezată pe unul din stâlpii de la poarta casei sale. Pisica are capul răsucit extrem de ciudat. Foarte neobişnuit.

Şi povestea care stă la baza ei este neobişnuită, chiar macabră. Generalul are trei copii  Nelson, Benton şi Noel. Întâmplarea s-a petrecut pe vremea când aceştia erau băieţi, aproape de adolescenţă. Generalul avea o pisică pe care o adora, botezată Tommy  o poreclă cunoscută pentru soldaţii din armată. Generalul o hrănea personal, nimeni nu avea voie să-i dea lapte sau s-o hrănească. Mai bine v-aş arăta…

Francois ridică o bucată mare de argilă de pe masă. Paula privi, fascinată, cum, cu mâinile lui mari, modelă cu pricepere argila până când aceasta căpătă, brusc, forma unei pisici. O ridică şi le arătă modelul, după care făcu ceva ce o îngrozi pe Paula. Apucă capul pisicii şi îl răsuci la 180 de grade.

Asta, zise el încet, este ceea ce a făcut pisicii unul dintre băieţi.

Ce bestie! exclamă Paula.

Generalul aproape că şi-a ieşit din minţi de durere şi de furie. A făcut tot ce i-a stat în putinţă să afle care dintre băieţi a comis atrocitatea, dar nu a reuşit. Aşa că, pentru a-l pedepsi pe vinovat, mi-a cerut să fac sculptura din piatră şi s-o fixez pe vârful stâlpului. Ideea lui a fost ca, de fiecare dată când vinovatul iese afară, să vadă ce grozăvie a făcut.

Cred că şi ăsta este un lucru oribil, murmură Paula. Aşadar, nu a aflat niciodată cine a fost responsabil de cumplita faptă?

Niciodată.

În ce relaţii se află acum cu fiii lui? întrebă Tweed.

Aparenţele pot fi înşelătoare.

Nu înţeleg.

Generalul este un om viril, chiar şi acum când are optzeci de ani. Soţia lui a murit acum trei ani. Cu ani buni înainte de asta a avut o aventură cu o femeie pe nume Horlick, care a rămas însărcinată. El i-a spus soţiei lui  o femeie remarcabilă. Ea a fost de acord să spună vecinilor că e însărcinată şi a plecat de pe insulă.

După ce doamna Horlick i-a dat naştere lui Noel, soţia generalului a revenit cu copilul şi toată lumea a crezut că este al ei.

Aşadar, Nelson şi Benton nu au ştiut adevărul?

Atunci nu. Au aflat când au crescut, dar nu sunt sigur cum.

Şi cum au reacţionat când au aflat că au un frate vitreg în loc de unul bun? Bănuiesc că nu au fost prea încântaţi.

Greşiţi, îi răspunse Francois. La început, Noel s-a dovedit a avea o minte strălucită, mai ales în ceea ce priveşte planificarea. A făcut şi lupte la o sală specializată, aflată în cealaltă parte a insulei. Nelson e destul de puternic, dar nu s-ar pune cu Noel. Dacă ar face-o, ar sfârşi cu un braţ rupt. Când niciunul nu a vrut să recunoască faptul că i-a sucit gâtul pisicii, generalul s-a răzbunat.

Cu sculptura, vrei să zici? sugeră Tweed.

Mai mult. Generalul e bogat  tatăl lui era miliardar şi i-a lăsat totul moştenire. Generalul a folosit un avocat de renume şi a creat trei depozite  unul pentru fiecare fiu. În fiecare an, băieţii obţin o sumă frumuşică, şi asta le permite să trăiască bine , dar nu e vorba de o avere. Asta i-a înfuriat teribil. Au devenit lacomi. Generalul nu se întâlneşte cu niciunul când merge în vizitele lui de trei zile la Londra.

Ai spus, începu Tweed cu blândeţe, că generalul este un om viril. Îl mai interesează femeile? În aceste călătorii la Londra, vreau să spun.

Francois se opri din lucru. Se ridică brusc şi Tweed fu surprins să vadă că stă drept ca bradul.

Asta-i ceva personal. Viaţa particulară a generalului îl priveşte doar pe el.

Îl privi ţintă pe Tweed şi îşi înclină capul într-o parte, ca şi cum nu-şi putea da seama ce să creadă despre Tweed. Se aşeză iarăşi pe scăunel, cu privirea fixată asupra celuilalt.

Ce-i cu dumneata, domnule? îţi spun lucruri pe care nu i le-am mai spus nimănui altcuiva. Bănuiesc că nu vei repeta absolut nimănui ce am vorbit acum. Numele meu adevărat este Frank. Generalul îmi spune Francois ca să mă integrez în atmosfera din Crooked Village.

Îţi dau cuvântul că nu vom repeta nimic din ce mi-ai spus, zise Tweed hotărât, cu privirea ţintă în ochii lui Frank.

Nu m-aţi prezentat acestei doamne încântătoare, spuse Frank, privind-o pe Paula.

Îmi pare rău, sări Tweed. Unde îmi sunt manierele? Ţi-o prezint pe Miss Paula Grey, asistenta mea principală.

Pot să-ţi spun Paula? întrebă Frank, scoţându-şi mănuşa de lucru şi întinzându-i mâna.

Desigur, răspunse ea zâmbind, strângându-i mâna.

Pot să-mi dau seama, continuă Frank, că este o persoană demnă de încredere şi ştie să fie discretă, sunt convins.

Păru să nu-i acorde nicio importanţă lui Newman, care stătea la o oarecare distanţă, lângă uşa masivă, deschisă, de la intrare. Newman privea cu atenţie în jur. Îl postase pe Harry, înarmat, la intrarea în sat, ca să-l avertizeze de apariţia unor intruşi. Avea însă un auz foarte fin şi auzise tot ce se discutase.

Plecaţi deja? întrebă Frank în momentul în care Tweed îi întinse mâna. Voiam să vă ofer nişte răcoritoare.

Mulţumim, dar trebuie să stau de vorbă cu generalul. Este în regulă dacă îi spun că am fost aici şi că am vorbit despre olărie şi despre sat?

Desigur. Este foarte mândru de sat. Când a fost construit, a adus arhitecţi şi muncitori din Franţa care m-au sfătuit ce vopsele să folosesc. Culorile sunt intenţionat exagerate  lumina din Provence e mult mai puternică decât aici. Mergeţi cu bine…

Ameţită, Paula se întoarse să mai privească o dată satul pe care tocmai îl părăsiseră. Efectul uimitor al acestei incursiuni în Franţa părea mai puternic ca niciodată. Îşi scoase aparatul de fotografiat şi făcu trei poze.

A fost o experienţă uimitoare, îi zise ea lui Tweed, cu o voce blândă. Mi-a plăcut de Frank.

Şi lui i-a plăcut de tine. Altfel nu ne-ar fi spus atât de multe. Un bătrân şmecher. Şi unul dintre cei mai fericiţi oameni pe care i-am întâlnit.

Mergeau repede, cu Harry în frunte, care îşi rotea ochii în toate direcţiile. Lângă el, Newman ţinea pasul la fel de iute, şi el foarte atent. Era îngrijorat pentru Paula. Spera că nu vor mai avea parte de încă o experienţă sumbră. Spre surpriza lui Tweed, porţile care dădeau spre moşia generalului se deschideau. Se opri şi ascultă.

Trosc…

Trosc…

Trosc…

Sunetele veneau dinspre o curbă de pe aleea largă. Fără un motiv anume, Tweed se gândi la drumul până la morgă şi la ceea ce îi spusese profesorul Saafeld despre uciderea Violei Vander- Browne.

Se îndreptară spre sursa zgomotului  Tweed în frunte, Paula imediat în spatele lui. Tweed se opri brusc şi Newman veni lângă el.

Ceva probleme? Pari preocupat.

Tweed privea ţintă aleea care ducea spre conacul elegant din cărămidă roşie, în stil georgian, cu o terasă mare la care se ajungea pe nişte trepte de piatră.

Zgomotul era provocat de un bărbat înalt şi agil care manevra un topor cu ajutorul căruia tăia buştenii în bucăţi mai mici, folosind ca suport un trunchi de copac.

Generalul, care purta o caschetă ca să-l protejeze împotriva aşchiilor de lemn, lăsă toporul, îşi scoase mănuşile şi se întoarse să-l întâmpine pe Tweed. Îşi scoase cascheta şi Tweed văzu o faţă bronzată, un nas mare, acvilin, ochi albaştri, pătrunzători, o gură hotărâtă şi o falcă puternică  toate reamintindu-i de chipul ducelui de Wellington înfăţişat în picturi.

Domnul Tweed, bănuiesc, cu Miss Paula Grey şi formidabilul Robert Newman, exclamă el cu o voce răsunătoare.

Nici urmă din îngâmfarea tipică unui ofiţer superior, ci genul de voce căpătată de-a lungul anilor în discursurile ţinute în faţa ofiţerilor. În pofida vârstei, pielea lui era mai degrabă uscată decât ridată şi se mişcă cu agilitate atunci când veni în întâmpinarea lor  drept ca un stâlp de telegraf.

Vă aşteptam, continuă el, cu mâna întinsă. Prietenul dumneavoastră Allenby de la Ministerul Apărării mi-a telefonat ca să-mi spună că s-ar putea să-mi faceţi o vizită.

În ziua de azi nu mai poţi avea încredere în nimeni c-o să-şi ţină gura, îşi zise Tweed. Era pregătit ca generalul să-i cuprindă mâna ca într-o menghină, însă degetele care i le strânseră pe ale lui erau puternice, dar nu agresive. După ce se salutară în acest fel, generalul se întoarse imediat spre Paula şi îi strânse mâna cu blândeţe, înclinându-se uşor.

Tweed este un om iscusit, altfel nu aş fi deschis poarta, îi spuse el. Dar fără dumneata probabil că ar avea o viaţă mult mai dificilă. Iscusinţă şi şarm  nu e o combinaţie pe care o întâlnesc de prea multe ori.

Mă supraapreciaţi, replică Paula. Dar aţi făcut o evaluare corectă a şefului meu.

Iar acesta este tânărul cel dur, Robert Newman. Nu e un om pe care l-aş trata cu superficialitate.

Newman se aştepta la o strângere de mână zdrobitoare şi exact asta primi. Răspunse cu aceeaşi monedă, păstrându-şi zâmbetul pe buze. Expresia de pe faţa generalului se schimbă pentru o clipă  simţise forţa celuilalt.

Desigur, Newman, eşti mai tânăr, aşa că ai un avantaj în faţa unei materii îmbătrânite. Ar trebui să începi să mai scrii şi alte articole despre situaţia mondială. Le-am citit pe toate şi consider că eşti cel mai bun ziarist pe care l-am citit vreodată. Desigur, mai este şi Drew Franklin. E bun, dar îi lipseşte agerimea, care este unul dintre punctele tale forte.

Îl observă pe Harry, aflat la câţiva paşi în urma celorlalţi. Se îndreptă spre el, cu mâna întinsă.

Dumneata trebuie să fii Harry Butler, un alt membru de bază al uimitoarei echipe a lui Tweed. Specialitatea dumitale sunt explozibilii. Strângea mâini şi continua să vorbească: Ai o slujbă periculoasă. Dacă tai firul greşit la o bombă cu ceas…

Dacă n-aş fi sigur pe care să-l tai, aş lăsa blestemăţia aia în pace, replică Harry pe un ton emfatic.

Şi ăsta-i motivul pentru care eşti încă printre noi. Îi cuprinse umerii cu braţul. Haideţi cu mine! O să servim ceva înăuntru, ca să sărbătorim vizita de curtoazie pe care mi-aţi făcut-o. Un păhărel înainte de cină, cum se zice în Orientul îndepărtat. Ştiu asta fiindcă scriitorul meu preferat este Somerset Maugham. Era un om care ştia ce ştia…

Îl urmară pe general pe treptele de piatră şi Tweed puse întrebarea pe terasă, înainte să intre în vilă:

Mă intrigă un lucru. Cum de aţi ştiut că venim? Porţile s-au deschis automat.

Vedeţi obiectul acela fixat pe copacul de la cotitura aleii?

Tweed se uită în direcţia indicată de general. Prinsă de o creangă mai joasă se afla o oglindă. Generalul chicoti:

Văd în oglindă cine se află afară, lângă poartă. Dacă e cineva interesant  ca dumneata şi echipa dumitale , acţionez o manetă aflată în spatele trunchiului unde tăiam buşteni. Noaptea, becuri puternice luminează intrarea şi drumul de afară. Trebuie să fii organizat în vremurile astea tulburi. Acum, să intrăm în casă!

Uşile duble de stejar dădeau într-un hol spaţios. Podeaua era acoperită cu un covor persan gros. Tweed nu fu surprins să descopere pe un perete un portret al ducelui de Wellington. Pe un altul, un autoportret al lui Van Gogh, culorile lui amintind atât de bine de Crooked Village.

O uşă vopsită în alb dădea într-un living confortabil, cu ferestre pe trei părţi. Apăru o fată, evident servitoarea, şi, după ce generalul întrebă ce preferinţe are fiecare, îi spuse în franceză:

Celeste, oaspeţii noştri ar dori ceva de băut…

Şi turui ceea ce i se ceruse. Într-un interval uimitor de scurt, fata apăru cu băuturile pe o tavă de argint, îi servi şi părăsi încăperea. Paula, intrigată de servitoarea franţuzoaică şi înţelegând limba, puse o întrebare:

Domnule general, tot personalul dumneavoastră este francez?

Da, aşa este. În ziua de azi, britanicii consideră că este sub demnitatea lor să fie servitori. Am patru fete care se ocupă de această casă destul de mare. Şi un balaur de menajeră. Toate locuiesc în cabanele din Crooked Village. Par să se simtă ca acasă acolo. Se uită la Tweed. Uciderea doamnei Vander-Browne pare un lucru cumplit. Involuăm spre barbarism.

Cum aţi auzit despre asta? se interesă Tweed.

Primesc în fiecare zi Daily Nation. Îmi place să fiu la curent cu tot ce se întâmplă. Drew Franklin a scris un articol amplu despre asta. Pare înspăimântător.

Înţeleg că aşa a şi fost, replică Tweed.

Şi acum, continuă generalul, avem Cămăşile Negre, fasciştii, aşa-numita Securitate a Statului care pune stăpânire pe vârful de vest al insulei şi construieşte clădiri ciudate. Ştiţi, nu m-ar mira  făcu o pauză, trecându-şi un deget pe buza inferioară  dacă într- o noapte clădirile acelea şi cine lucrează la ele ar fi aruncaţi în aer. Ceea ce am spus e neoficial şi nu m-aţi auzit niciodată rostind una ca asta.

Ce anume? întrebă Tweed, cu o expresie nevinovată pe chip.

Eu nu am fost atentă, remarcă Paula.

Iar eu am asurzit, zise şi Newman.

Aşa-mi place, zâmbi generalul şi se ridică. Acum, că v-aţi terminat băuturile, poate vreţi să vă arăt micul meu Versailles.

Îi conduse în hol, apoi de-a lungul unui coridor spre partea din spate a casei. Deschise o uşă şi o lăsă pe Paula să iasă pe o terasă spaţioasă care se întindea pe toată lungimea casei. Paula se opri uluită şi ceilalţi o urmară. La terasa de piatră albă se ajungea pe nişte trepte late, care duceau spre acest mic paradis  deşi nu chiar mic: moşia se întindea de ambele părţi, cu pajişti verzi ca un teren de golf. Erau pergole şi arcade de piatră, aranjamente florale şi tufişuri de plante veşnic verzi, aşa cum nu mai văzuseră niciodată, toate tunse ireproşabil. În depărtare, dincolo de lacul în formă de lebădă, era un labirint din gard viu. Generalul rămase lângă ea.

Dacă intri în labirintul acela fără hartă, te rătăceşti pentru totdeauna. Şi asta nu-i tot.

Se îndreptă spre o roată de crom de lângă balustradă şi o întoarse. În întregul parc izbucniră în înalturi jeturi de apă, fiecare creând o formă diferită. Generalul le explică faptul că sursa era îngropată în pajişte.

Niciodată n-am văzut aşa ceva, exclamă Paula entuziasmată, complet fascinată.

E mai frumos decât la Versailles, comentă şi Tweed, care e prea mare după gustul meu. Asta e o adevărată bijuterie.

N-aveţi cumva nevoie de un grădinar? glumi Harry.

Am 12 dintr-un sat din est, dar nu refuz niciodată o mână de ajutor, chicoti generalul, prinzându-se în joc.

Priveliştea îţi taie respiraţia, comentă Newman, punându-şi mâna pe balustradă. Aţi adus oameni din Franţa ca să realizeze asta?

Da. Experţi de lângă Paris.

Mai zăboviră un timp, neputând să se desprindă de acolo. Apoi Tweed se uită la ceas.

Dorim să vă mulţumim pentru ospitalitate, domnule general, dar trebuie să plecăm acum ca să prindem feribotul de întoarcere. Se uită la gazda lor. Arătaţi foarte în formă. Cum reuşiţi?

Mă trezesc devreme, beau un pahar cu suc de portocale, apoi fac jogging până la Hogs Nose Down. Se spune că de acolo poţi vedea înspre est Insula Wight, dar eu nu am reuşit niciodată. Nici măcar în zilele senine.

Îi însoţi până la capătul aleii, apoi se întoarse, în timp ce porţile se închiseră automat în urma lui.



La bordul feribotului, Paula se aşteptase să-şi amintească de şalupa care gonea după ei şi de explozia care avusese loc când grenada uriaşă a lui Harry aterizase în ea. În schimb, îşi lăsă imaginaţia să zboare spre Crooked Village şi spre uluitoarea grădină din spatele casei generalului.

Luară rapid o gustare la barul din Monks Head şi se întoarseră la Bentley. Soarele încă ardea când Newman apăsă cu putere pedala de acceleraţie. Îi spuse lui Marler, care rămăsese în Tolhaven:

Ai ratat nişte experienţe extraordinare.

Am stat de vorbă cu barmanul. Oamenii ăştia sunt deseori adevărate mine de informaţii. A numărat cincizeci de bărbaţi din divizia aceea specială infernală  scuze, Securitatea Statului  ducându-se şi venind dinspre feribot. Aşadar, au o mică armată care să construiască închisorile acelea diavoleşti pe care le-am văzut în pozele făcute de Paula.

Atât de mulţi? sări Paula. Se înmulţesc ca iepurii.

E o informaţie preţioasă, comentă Tweed. Acum ştim cu cine ne confruntăm. Trebuie să fie opriţi şi asta cât mai repede.

Dar cum? întrebă Paula.

O să mă gândesc eu la ceva, o asigură Newman cu un zâmbet larg.



Se apropiau de Park Crescent, târându-se prin traficul infernal, când Paula îi spuse lui Tweed ceea ce-i trecuse prin minte:

Ai observat că generalul nu a pomenit nicio dată că tu eşti cel care se ocupă de investigarea crimei? Mi s-a părut ciudat.

Am observat, replică el. Şi mie mi s-a părut extrem de ciudat. Sunt sigur că ştia acest lucru.

Paula deschise un exemplar din acea zi a Daily Nation pe care Newman tocmai îl cumpărase. Se uită la articolul lui Drew Franklin, întins pe prima pagină.



CRIMĂ ORIBILĂ LA LONDRA

Cu numai două zile în urmă, Viola Vander-Browne, o frumuseţe a societăţii londoneze, a fost violată, apoi trupul i-a fost ciopârţit, aşa cum un măcelar taie în bucăţi carnea cu satârul. Poliţia nu ne-a pus la dispoziţie poze, pe motiv că sunt mult prea înfiorătoare pentru a fi puse în circulaţie. Este de înţeles de ce acest caz a fost încredinţat, în mod excepţional, unui ofiţer superior al SIS, un om care a fost anterior detectiv de frunte la Scotland Yard şi care a rezolvat trei cazuri de crimă rămase un mister pentru toţi ceilalţi lucrători ai serviciului. Londonezi, nu ieşiţi după căderea nopţii! Verificaţi-vă uşile şi geamurile! Psihopatul poate lovi din nou şi preferă să-şi aleagă victimele dintre femei.



Paula oftă şi îi înmână ziarul lui Tweed, exprimându-şi în acelaşi timp părerea despre cele citite:

Drew a nimerit-o de data asta. Generalul părea să ştie atât de multe despre atât de multe lucruri, inclusiv despre noi, încât aş fi crezut că a aflat şi cine este investigatorul şef în acest caz. Adică tu.

Şi eu credeam asta, replică Tweed, parcurgând rapid articolul plin de amănunte şocante. Drew numai că nu-mi pomeneşte numele, în rest spune tot.

O să-i fac o vizită cât de curând şi o să-l fac să vorbească, chiar dacă pentru asta va trebui să-l strâng de gât, zise Newman.

Paula, care stătea lângă el, îi aruncă o privire şi se convinse încă o dată, văzându-i expresia, că Newman era mai hotărât şi mai înverşunat ca niciodată.



Ajunşi la birou, găsiră acolo două persoane: Monica, în faţa calculatorului, ca întotdeauna, şi Pete Nield, care măsura încăperea cu o expresie îngrijorată întipărită pe chip.

S-a întâmplat ceva? îl întrebă Tweed.

Întorc lucrurile pe toate părţile.

De îndată ce Tweed se aşeză la birou, Monica se ridică repede, cu un plic mare în mână. Purta mănuşi şi aşeză cu grijă plicul pe biroul lui Tweed.

Ăsta a fost pus în cutia poştală la prânz.

Cine l-a pus?

Nu ştim. Tocmai fusesem să-mi iau ceva de mâncare. N-am lipsit decât vreo douăzeci de minute. Cred că persoana respectivă şi-a ales cu mare grijă momentul.

Dar George? întrebă Tweed, referindu-se la fostul sergent- major de armată care era gardianul lor şi care avea un birou lângă uşa de la intrare. Numai cineva foarte puternic şi agil ar fi putut să se pună cu George.

A fost la veceu pentru cinci minute. A venit şi a găsit asta pe jos, lângă cutia de scrisori. George a deschis uşa, dar n-a văzut nimic deosebit printre trecătorii care umplu la prânz drumul. A luat plicul folosind mănuşi.

Aşa voi proceda şi eu.

Tweed îşi puse o pereche de mănuşi de latex şi cântări plicul în mână. Nu era greu. Era un plic de calitate, care putea fi cumpărat de la orice papetărie mai bună. Clapeta era băgată în plic, în ciuda faptului că avea lipici pe care majoritatea oamenilor îl umezeau cu limba pentru a sigila plicul. Aşadar, nu exista salivă, deci nici ADN. Tweed trase clapeta cu grijă şi scoase ce era înăuntru.

O fotografie color de mari dimensiuni, făcută noaptea, arăta un bărbat din spate, îmbrăcat cu o haină cu gulerul ridicat, astfel încât nu se putea vedea dacă avea ceafa groasă sau subţire. Nu era decât silueta unui om masiv, pe o străduţă îngustă, cu macadam, iar o fereastră de la primul etaj al unei case din stânga era mânjită cu ceva de un roşu strălucitor. Un felinar vechi, suspendat de un suport înfipt într-un zid, împrăştia o lumină slabă.

Tweed se uită înspre Paula.

Ce este? întrebă ea şi veni grăbită spre el, aducând lupa pe care o folosise să studieze o hartă a Black Island.

Tweed ridică privirea spre ea, în timp ce Paula se apleca peste umărul lui.

Tu să-mi spui.

Sunt sigură că e Fox Street, zise ea. Oh, Doamne, pe fereastra aceea mată pare să fie sânge.

Cu lupa examină fereastra, apoi îl privi pe Tweed cu o expresie sumbră.

E sânge proaspăt, nu a avut timp să-şi schimbe culoarea în cafeniu. Nu a spus Saafeld că, atunci când ucigaşul i-a tăiat Violei capul, a secţionat principalele artere, ceea ce ar fi făcut ca jetul puternic de sânge să se împrăştie prin cameră? A lovit fereastra şi a lăsat dâre groase. Asta trebuie să fie locuinţa Violei. Pe Fox Street.

Întoarce-o, îi indică el.

Paula întoarse fotografia. Pe spate, cu litere de tipar neîngrijite, era scris: Portretul unui ucigaş. Tweed îi arătă plicul, adresat lui Mista{5} Tweed, cu aceleaşi litere neglijent scrise.

Nu-mi dau seama ce scrie, zise Paula, fără să vrea.

Crezi că nu? Eu aş zice că persoana care a scris asta şi a trimis plicul este un om bine educat. Ortografia şi literele neîngrijite sunt menite să ascundă acest lucru.

E un bărbat masiv, dar e dificil de apreciat ce înălţime are.

Nu e neapărat masiv, nici neapărat bărbat, aşa cum îmi spui mereu. O persoană care poartă trei impermeabile şi o haină pe deasupra poate părea masivă. Poate fi o femeie sau un bărbat. Întrebarea esenţială este cine a făcut fotografia  şi cum a ajuns acolo exact la momentul oportun?

Ucigaşul a fost urmărit mai devreme.

Şi care ar fi motivul?

Înţeleg unde baţi, îşi dădu ea seama. Gelozie?

Aşadar, tot ce trebuie să facem e să identificăm fotograful, răspunse Tweed cu ironie.

Eu bănuiesc că Papagalul ar fi persoana în cauză, zise Paula.

În timpul unei investigaţii nu putem pune bază pe bănuieli. Şi am rămas cu impresia că Papagalul se afla în fruntea listei tale cu posibili criminali.

E cam confuz totul…

Când ai timp, du fotografia la laboratorul de la subsol. Vreau trei copii şi originalul.

În timpul acestei conversaţii, Newman se dusese spre Pete Nield. Arătă cu capul spre uşă.

Vreau să discut cu tine ceva confidenţial. Cel mai potrivit loc ar fi camera vizitatorilor de jos.

Paula avea capacitatea extraordinară să poarte o conversaţie şi, în acelaşi timp, să fie atentă şi la ce spun ceilalţi. Alergă la parter înaintea lui Newman şi Nield.

În camera vizitatorilor  o încăpere mobilată cu strictul necesar aflată vizavi de postul lui George  Newman şi Nield se aşezară faţă în faţă la masă. Newman începu să vorbească pe un ton serios:

Trebuie să discut cu informatoarea ta urgent, şi asta înseamnă cât mai curând posibil. Nu diseară  acum!

Nu-mi place chestia asta, protestă Nield cu hotărâre. E o regulă de fier ca niciunul dintre noi să nu le dezvăluie celorlalţi…

În situaţia asta diabolică în care se găseşte Tweed  precum şi noi toţi  regulile se duc pe apa sâmbetei. Tonul lui deveni sarcastic, lucru care nu-i stătea în fire: Dacă nu cumva aştepţi cu nerăbdare să porţi o haină lungă, neagră şi o caschetă, precum şi o banderolă cu inscripţia Securitatea Statului. Poliţia Secretă ar descrie mai bine instituţia asta. Să ciocăneşti la uşile oamenilor în miez de noapte şi să-i târăşti afară din casă pentru un interogatoriu brutal. Care-i numele informatoarei?

Coral Flenton, îi răspunse Nield foarte încet.

Aşa mai merge. Nu mă face să scot cuvintele cu cleştele de la tine. Cine e? Unde lucrează, dacă lucrează?

E o funcţionară, asistenta Papagalului, care o tratează sub orice critică. Papagalul e foarte dominatoare, o pândeşte în permanenţă pe Carol în speranţa că o va prinde pe picior greşit. Şi, Newman… Nield ridică vocea: E o fată sensibilă, aşa că nu vreau s-o necăjeşti. În ultima vreme, ai început să te porţi ca un ticălos.

Asta aşa e, recunoscu Newman, aprinzându-şi o ţigară, lucru pe care îl făcea foarte rar. Dar când ai de-a face cu personaje precum Fitch, care era pe punctul de a o răpi pe Paula din propria casă, regulile marchizului de Queensberry{6} devin cam inutile.

Poţi s-o întâlneşti peste o jumătate de oră, îi spuse Nield, după ce-şi consultă ceasul. M-am înţeles cu ea să ne vedem la o cafenea din Covent Garden  Popsies. O să te prezint şi o să mă fac nevăzut.

Ţi-aş fi foarte recunoscător dacă ai face asta, replică Newman, ridicându-se.

Ceea ce nu ştia Newman era faptul că Paula bănuise ce punea el la cale şi acest lucru o frământa. După ce lăsă fotografia la geniul de la laborator, părăsi grăbită clădirea. Alese Fiat-ul lui Harry, găsind cheia de rezervă sub covoraşul ieftin din maşină. Era tipic pentru Harry să nu-şi schimbe covoraşele.

Paula împinse scaunul în spate, cu privirea aţintită asupra intrării în Park Crescent, şi lăsă capul în jos ca să se ascundă când îl văzu pe Newman ieşind din clădire cu Pete.

Paula urmări cu grijă maşina lui Newman. Acesta se pricepea să depisteze dacă avea sau nu vreo coadă, dar şi Paula era o adevărată expertă în a rămâne nevăzută. Newman se dovedi foarte iscusit în alegerea traseului spre Covent Garden, pe străduţele secundare de la Leicester Square, rută folosită de taximetriştii experimentaţi. Ajuns acolo, conduse foarte încet, aruncând o privire pe geam înspre o cafenea. Paulei îi veni greu să citească scrisul elaborat, dar în cele din urmă desluşi numele: Popsies.

Majoritatea oamenilor se îndreptau spre casă, aşa că Newman găsi rapid un loc de parcare. Paula trecu pe lângă el şi găsi un alt loc liber. Băgă fisele pentru taxa de parcare în aparatul de taxat, în timp ce Newman şi Nield intrau în cafenea.

Dacă informatorul lui Nield ar fi fost un bărbat, Paula nu şi-ar fi făcut probleme. Dar din moment ce era femeie, spumega de furie. Newman nu era în dispoziţia necesară pentru a fi subtil. Paula înţelegea motivul. Se ascunse repede la intrarea unui magazin când îl văzu pe Nield apărând din nou şi plecând în direcţia pieţei.

Paula îşi scoase umbrela de soare din maşină, unde o aruncase după ce o luase din birou. Tweed, slavă Domnului, era atunci absorbit într-o discuţie telefonică. Ar fi făcut infarct dacă ar fi ştiut că Paula are de gând să meargă de capul ei.

Paula se plimbă încet, ascunsă sub umbrela de soare, deşi era aproape de înserat. Trecând pe lângă intrarea la Popsies, îl văzu pe Newman aşezat cu spatele spre fereastră, stând drept, şi cu faţa spre o tânără minionă şi atrăgătoare. Paula îşi scoase aparatul de fotografiat, făcu rapid două poze şi îşi văzu de drum.



Aşadar, eşti prieten cu Pete, zise Coral Flenton cu o oarecare răceală în glas.

Da, aşa e. Colaborăm îndeaproape…

La asigurările speciale. Luaţi taxe lunare de la bogaţii care se tem să nu fie răpiţi.

În gura ei, asta suna de parcă ei erau nişte racheţi fiindcă făceau asta. Ochii săi mari şi căprui erau aţintiţi în permanenţă asupra lui Newman. El ştia că e suspicioasă, ostilă. Păcat, fiindcă o plăcea.

Aşa este, îi răspunse el. Dar ne-a căzut pe cap investigarea unei crime odioase. Pot să te întreb cu ce te ocupi?

Sunt funcţionar civil. Dar cred că ştii asta.

Newman sorbi din cafeaua pe care o comandase. Era foarte bună. Ar putea veni cu Roma aici într-o seară, înainte de a lua masa în oraş.

Am înţeles că lucrezi pentru Papagal.

Pentru Miss Partridge, vrei să spui.

Expresia ei era impenetrabilă şi ochii aceia pătrunzători nu-i părăseau nicio clipă privirea. Newman începea să nu mai ştie cum să o abordeze. O plăcea cu adevărat, dar în felul acela nu ajungeau nicăieri.

Ai de-a face cu Nelson, Benton ori Noel Macomber? o întrebă, forţându-se iar să zâmbească.

Nu, ei lucrează în altă încăpere.

Şi cine se ocupă de ei?

Miss Partridge.

Ai auzit vreodată de Securitatea Statului?

Cum?

Securitatea Statului.

E prima oară când aud despre aşa ceva.

Newman se strădui să se relaxeze pe scaunul confortabil. El continua să zâmbească, iar ea continua să-şi păstreze aceeaşi atitudine impenetrabilă. Dar Newman nu se dădea uşor bătut.

S-ar putea ca o altă viaţă să se afle în pericol după acea crimă oribilă şi de aceea îţi pun toate întrebările astea.

Îmi pare rău să aud una ca asta.

Mă refer la uciderea Violei Vander-Browne. A scris şi în ziarele de astăzi.

Mă faci să-mi piară pofta de mâncare în seara asta. Am citit despre ea.

Pot să te invit la masă? Promit să nu-ţi mai pun întrebări.

Sigur că nu. Am deja stabilită o întâlnire, domnule Newman.

Atunci cred că ar fi mai bine să plecăm.

Newman se ridică şi îi făcu semn chelneriţei să vină cu nota de plată.

Nu plăti şi pentru mine, îi spuse Coral strângând din dinţi.

Newman ieşi în stradă şi, când îl văzu pe Nield apropiindu-se, îşi desfăcu braţele în semn de frustrare. Aşezată în Fiat, cu capul cât mai jos, Paula văzu şi înţelese gestul, dar nu fu surprinsă. Aşteptă până când Newman, cu Nield alături, se îndepărtă cu maşina, apoi coborî, mai băgă nişte fise în parcometru şi se îndreptă spre intrarea la Popsies.



În cafenea nu se mai afla nimeni în afară de Coral Flenton, care mai comandase o cafea, în încercarea de a-şi alunga enervarea. Paula se opri, se uită fără ţintă împrejur, prinse privirea lui Coral şi se îndreptă încet spre masa ei.

Scuzaţi-mă, dar, dacă nu aşteptaţi pe cineva, am putea bea cafeaua împreună, fiindcă nu-mi place să stau singură la masă!

Luaţi loc, o invită Coral cu un zâmbet larg. Cafeaua e chiar foarte bună aici.

Îi făcu semn chelneriţei şi comandă încă o ceaşcă.

V-am indus puţin în eroare, îi mărturisi Paula. Sunt prietenă cu Pete Nield, lucrez îndeaproape cu el.

Serios? Coral deveni precaută. Şi sunteţi prietenă şi cu domnul Bob Newman?

Sunt şefa lui. Paula făcu o pauză. Prietenă nu este cel mai potrivit cuvânt, continuă ea, dând de înţeles că nu prea îl plăcea. Este un om foarte abil, dar trebuie să aibă grijă cum se comportă cu mine, altfel dau cu el de pământ  verbal.

Aşadar, lucraţi pentru aceeaşi firmă de asigurări, insistă Coral.

Da, aşa e… Paula făcu o pauză. Rareori spun asta, fiindcă sună foarte egoist, dar sunt adjuncta şefului celui mare. L-am auzit pe Pete spunând că merge în Covent Garden, aşa că m-am gândit să-l caut să-i spun să-şi ia liber restul zilei.

Doamne, sunt îngrozitoare, îşi zise Paula, să inventez una ca asta  dar femeia asta ar putea fi importantă. O văzu pe Coral relaxându-se când Paula îi vorbi pe un ton atât de animat şi de prietenos.

Apoi l-aţi văzut pe Newman şi aţi aşteptat până a plecat. Dacă vă pot fi de folos în rezolvarea acelei crime oribile, vă voi ajuta. Ştiţi, o cunoşteam pe Viola, adică pe Miss Vander-Browne.

Îl cunoşteaţi cumva şi pe vreunul dintre prietenii ei?

Nu. Ştiu doar că Papagalul  adică şefa mea, Miss Partridge  era teribil de furioasă şi m-am întrebat dacă nu cumva are ceva de-a face cu crima.

De ce ar fi aşa? Furioasă, adică.

Fiindcă Viola era o femeie de lume. Nu vreau să-i vorbesc de rău pe morţi, dar Viola, o fiinţă foarte drăguţă de altfel, îşi petrecea nopţile cu bărbaţi bogaţi pentru sume mari de bani. Cheltuia atât de mult pe haine, încât moştenirea generoasă pe care o avea nu acoperea întotdeauna necesităţile ei. Nu cred că Viola ar fi avut ceva împotrivă să vă spun toate astea, dacă acest lucru ar ajuta la depistarea criminalului.

Făcea deseori chestia asta?

Numai de vreo trei ori pe an, după câte mi-a spus mie. Eram prietene bune, fiindcă am fost împreună la acelaşi internat. Eu sunt mică de înălţime şi ştiţi cât de rele pot fi unele fete. Viola mă apăra.

Aşadar, cunoaşteţi Fox Street?

Destul de bine. Mergeam la ea în vizită şi obişnuiam să luăm masa în apartamentul ei. Ştia să gătească extraordinar. Nu merg la poliţie pentru că, dacă poliţiştii vin la birou, Papagalul ar putea să profite de ocazie ca să mă dea afară. Ştiţi, eu am nevoie de slujba asta.

Atunci nu mergeţi la poliţie. Cazul este investigat de un om extrem de capabil, care nu mai lucrează acum în poliţie. Aş putea să-i comunic lui ce mi-aţi spus. Depinde de dumneavoastră.

Aş avea nevoie de sprijin. Coral îşi termină cafeaua. Am încredere în dumneavoastră, aşa că, dacă aveţi încredere în acest anchetator  şi probabil că aşa este , atunci eu n-am nimic împotrivă să-i transmiteţi toate astea. Apartamentul meu e puţin mai jos. Aş putea să vă arăt unde.

Mi-ar face plăcere, zise Paula cu un zâmbet pe buze.

Coral insistă să achite mica notă de plată. În timp ce ieşeau din cafenea, care începea să se umple, Coral scoase din geantă o carte de vizită simplă şi i-o strecură în palmă Paulei.

Aici e adresa, numărul de telefon şi de mobil, continuă Coral în vreme ce o luară în dreapta, spre zona principală a Covent Garden. Ipoteca a fost îngrozitoare, dar mi-a plăcut locul. E mai retras. Am ajuns.

Se opriră în faţa unei clădiri elegante cu două etaje, construită recent după demolarea câtorva mici magazine, după cum bănui Paula. Ridică privirea spre locul indicat de Coral şi avu un şoc.

Fereastra aceea de acolo, de la etajul întâi, este de la livingul meu, îi explică în continuare Coral. Geamul este opac, pentru intimitate. Nici nu aş avea, oricum, la ce să mă uit.

Paula rămase cu privirea aţintită asupra ferestrei înalte. Semăna îngrozitor de bine cu fereastra plină de sânge din Fox Street, unde Viola fusese măcelărită. Se forţă să zâmbească în timp ce Coral continua să vorbească:

Nu există prea mult spaţiu, cu excepţia livingului. Înţelegeţi acum de ce o suport pe Papagal  am nevoie de bani.

Uitaţi cartea mea de vizită, spuse Paula, dându-i varianta cu General & Cumbria Assurance  firma fictivă care se afla la intrarea în sediul SIS. Dacă eu nu sunt acolo, vorbiţi cu Monica şi spuneţi-vă numai prenumele. Dacă aveţi vreo problemă, voi veni cât pot de repede.

Mi-a făcut plăcere să stăm de vorbă, îi zise Coral în timp ce dădeau mâna. Sper să ne mai vedem cât de curând.



Am o fotografie cu ucigaşul lui Vander-Browne, spunea Tweed când Paula intră în birou.

Newman şi Nield stăteau jos, faţă în faţă, ca nişte adversari.

Tweed acoperi receptorul cu palma şi-i spuse Paulei:

Vorbesc cu inspectorul-şef Hammerhead. Îşi luă mâna de pe receptor şi continuă: Da, o fotografie a ucigaşului…

Ce?!

Toţi din cameră auziră izbucnirea poliţistului.

M-aţi auzit bine, replică Tweed calm. O să o trimit prin curier, la Scotland Yard, în atenţia dumneavoastră. Nu, n-am idee cine a pus plicul în cutia poştală de aici. Menţiunile de pe plic şi de pe spatele fotografiei sunt scrise în mod deliberat neîngrijit, cu litere de tipar. Da, le-am examinat pe ambele pentru amprente. Nu există, aşa cum era şi de aşteptat. Trebuie să plec, îmi pare rău. La revedere!

E originalul? întrebă Paula. Şi, oricum, de ce i-l trimiţi?

Fiindcă, la fel ca mine, şi el se ocupă de investigarea cazului. Nu-mi place omul, dar vreau să joc cinstit, atunci când e necesar. Nu se ştie niciodată, poate dă peste ceva.

Singurul lucru peste care o să dea o să fie propriile picioare, replică Paula.

Tu ce-ai făcut? întrebă Tweed, uitându-se la Newman.

A fost o greşeală de la un cap la celălalt, izbucni Newman. Pete m-a prezentat informatorului de la care n-am putut să scot nicio vorbă. Cred că am abordat persoana în cauză într-un fel total eronat. I-am cerut scuze lui Pete.

Paula admiră faptul că Newman îşi recunoscuse greşeala. Observă, de asemenea, că nu dăduse niciun amănunt care ar fi putut, cât de vag, să ducă la identificarea lui Coral. Tweed îi citi probabil gândurile, cum făcea de multe ori, aşa cum şi ea i le citea deseori pe ale lui.

Femeie sau bărbat? vru să afle el.

Nu-mi amintesc, replică Newman, privindu-l sfidător pe şeful lui.

Aşadar, un eşec total, fu de părere Tweed.

Absolut. Cred că mi-a prins bine. M-a adus cu picioarele pe pământ. O să-l scot pe Pete să bem ceva.

Am o idee, începu Paula.

Toţi ochii se îndreptară spre ea. Paula se ridică, se îndreptă spre capătul biroului lui Tweed şi îşi încrucişă braţele.

Nu-mi pot scoate din minte pisica aceea cu capul răsucit la 180 de grade. A fost un act sadic şi crud  făcut de o persoană care mai târziu, peste ani, ar fi putut s-o ciopârţească pe Viola doar ca distracţie.

Interesant, se încruntă Tweed. Cred că ai descoperit un indiciu important referitor la ucigaş. Problema este că nu ştim care dintre cei trei adolescenţi a maltratat pisica în felul ăla înfiorător.

Doar dacă nu a făcut-o chiar generalul, remarcă ea.

Oh, Doamne. Tweed se luă cu mâinile de ceafă. Asta ar fi o răsturnare de situaţie foarte interesantă.

Şi, continuă Paula, ştim de la Frank că generalul face călătorii de trei zile la Londra. Frank a spus că e viril. E doar un gând care mi-a trecut prin minte.

Aş putea telefona la fiecare hotel mai de Doamne-ajută din Londra şi să-i conving să-mi spună dacă a stat acolo  şi dacă da, când, se oferi Monica.

Fă-o, fu de acord Tweed.

Doar că, îşi zise Paula întorcându-se la birou, fără să împărtăşească acest gând şi celorlalţi, generalul e deştept. Probabil a stat la vreo pensiune sărăcăcioasă, sub un nume fals, şi niciodată de două ori în acelaşi loc.

Când Tweed începuse să vorbească la telefon cu inspectorul- şef Hammer, Marler se strecurase afară din cameră. Omul Invizibil, după cum fusese poreclit la birou, o urmărise pe Paula, îşi parcase maşina în Covent Garden şi îi văzuse pe toţi cei care intraseră şi ieşiseră de la Popsies. Acum anunţă:

Plec în patrulare. Nu se ştie niciodată ce pot să văd.

Dar abia te-ai întors, zise Paula, cu un zâmbet.

El o strânse de umăr.

Şi plec din nou. Salutare!

Nu considera ca necesar să le dezvăluie că destinaţia lui era Covent Garden.

Pe Tamisa, Mugger Morgan se apropia cu ambarcaţiunea sa de doc. Era singura persoană de pe vasul uriaş, şi asta din cauza pachetului pe care îl purta în buzunar  un pachet mare de cocaină care urma să-i aducă o mică avere după ce avea să-l predea dealerului care îl aştepta.

Înjură când telefonul mobil începu să sune  ultimul lucru de care avea nevoie acum era să-i solicite cineva să facă ceva. Ştiind că, dacă nu răspunde, se va întreba în permanenţă cine a sunat, scoase cu o mână aparatul în timp ce cu cealaltă manevra vasul.

Da, mormăi el.

Mugger, Fitch la telefon. Tre să mă ajuţi al dracu de repede sau am băgat-o pe mânecă.

Care-i treaba?

Mugger, am fost vârât într-un puţ la depozit. Sunt atârnat cu o frânghie de gât. M-am proptit cu picioarele de pereţii puţului, dar nu mai rezist mult. Pentru Dumnezeu…

Cât?

Ce?!

Cât îmi iese dacă vin şi te scot? Eu sunt om de afaceri. Ar fi trebuit să ştii chestia asta până acum.

Cinci sutare. Bani gheaţă. Pentru Dumnezeu, Mugger!

Vin acu. Rezistă{7}!

Mugger chicoti şi închise telefonul. Era chiar amuzat de umorul replicii sale.

Prova bărcii se lovi de chei. Mugger manevră ambarcaţiunea astfel încât să fie aşezată lângă chei, opri motorul şi sări pe mal. Legă barca de un bolard şi se uită împrejur căutându-l pe dealer. Nu se vedea nicăieri. Întotdeauna întârzia şi apoi încerca să obţină o reducere de preţ. Îl făcea să-şi piardă timpul. O să meargă mai întâi să capete cele cinci sute de lire.

Porni grăbit pe strada aglomerată. Dacă nu ajungea la timp, Fitch avea să cadă în puţ. Lucrul acesta nu-l îngrijora pe Mugger la fel de mult ca faptul că, odată cu el, se vor duce şi cele cinci sute de lire.

Mugger era un bărbat masiv, înalt de 1,85 metri şi cântărind 95 de kilograme, cu o faţă de brută. Avea în jur de 40 de ani şi îşi căpătase porecla de Mugger{8} în adolescenţă, fiind botezat astfel de poliţiştii care nu reuşiseră niciodată să-l aducă în faţa justiţiei. În acea perioadă, tehnica lui era să dea târcoale prin Mayfair şi pe Regent Street, în căutarea femeilor bine îmbrăcate cărora le smulgea geanta, după care dispărea. Făcuse o mulţime de bani în felul acesta, dar renunţase în momentul când echipaje de poliţie începuseră să patruleze în zonele respective.

Îşi cumpărase o barcă mare şi intrase în comerţul cu droguri. Lua pachetele de cocaină dintr-un loc aflat în aval, naviga înapoi spre East End şi îşi vindea marfa dealerului de trei ori mai scump decât o cumpărase.

Ajungând la intrarea încuiată a depozitului, scoase o legătură de chei printre care se afla şi un şperaclu. În mai puţin de un minut era înăuntru. Deschise uşa care dădea spre încăperea în care se afla puţul, se aplecă şi apucă mânerul, deschizând capacul. Îl găsi pe Fitch, cu o frânghie în jurul gâtului înfăşurat cu un fular. Cu agilitate şi o forţă deosebite, acesta reuşise să găsească poziţia cea mai potrivită în puţul vertical. Ambele picioare îi erau fixate în pereţii puţului şi cu ambele mâini se ţinea de frânghie. Dar ştia că nu avea cum să mai reziste mult timp. Privi în sus.

Întinde-te, apucă frânghia şi ridică-mă! îi ordonă el.

Am nevoie de cele cinci sute de lire înainte să mişc un deget, îl anunţă Mugger cu un rânjet hidos.

Ticălosule, murmură Fitch.

Luă o mână de pe frânghie şi, cu toate că era destul de periculos, reuşi să scotocească în buzunar după teancul de hârtii de 20 de lire prinse cu o bandă elastică. Îl aruncă în sus şi răsuflă uşurat când acesta ateriză pe podeaua depozitului.

Mugger ridică teancul şi numără rapid banii, apoi strigă la Fitch:

Nu sunt decât 240 aici. Ai zis cinci sutare.

Restul banilor îi am în buzunar şi îi capeţi după ce mă scoţi de aici. Dacă nu faci asta imediat, o să cad  cu tot cu bani.

Mugger reacţionă rapid. Îngenunche, întinse braţul şi apucă frânghia. În ciuda poziţiei incomode şi a greutăţii lui Fitch, reuşi să-l ridice. Fitch se prăbuşi pe podea, îşi dezmorţi picioarele înţepenite şi se ridică.

Se întrebă dacă nu ar fi bine să-l ia pe Mugger prin surprindere şi să-i facă vânt în puţ. Se răzgândi şi îşi şterse cu o batistă murdară transpiraţia de pe frunte şi de pe faţă. Îi trecuse prin minte că Mugger ar putea să-i fie de folos.

Banii. Acum!

Mugger întinse o palmă uriaşă, frecându-şi degetele în semnul universal pentru bani. Fitch scoase din buzunar un pachet de ţigări mototolit şi îşi aprinse una cu o brichetă încrustată cu pietre preţioase. Îl privi ţintă pe salvatorul lui.

Vrei să capeţi mai mult? Cum ar fi două miare?

O să vorbim după ce capăt alea 260 pe care mi le datorezi.

Fitch băgă mâna în celălalt buzunar şi scoase alt teanc de bancnote de 20. I-l dădu lui Mugger, care numără banii cu atenţie. În acest timp, Fitch puse capacul la loc deasupra puţului. Nu o să-l azvârle pe Mugger în adâncimile sclipitoare. Se decisese că putea să-i fie de folos.

Care-i treaba? întrebă Mugger, agresiv.

Să scoţi din circulaţie  permanent  o femeie şi un bărbat. Foloseşte ce metodă vrei, dar amândoi trebuie să dispară.

Pentru două miare? Cred că glumeşti, ticălosule. Pentru cinci miare, mă mai gândesc.

Patru…

Am zis cinci! zbieră Mugger.

OK, fu de acord Fitch, după o pauză prelungită. Cinci.

Şi cine-s oamenii? întrebă Mugger.

Un bărbat şi o femeie.

Aş putea să mă distrez un pic cu femeia înainte să-i terminăm…

Nu! urlă Fitch.

Sări la Mugger, îl apucă de gât cu ambele mâini, îl împinse şi căzu pe el, neslăbind strânsoarea. Mugger rămase uluit. Nu-şi dăduse seama ce forţă avea Fitch.

Nu! ţipă iarăşi Fitch. Trebuie să termini treaba rapid. Acum poţi să te ridici.

Fitch sări în picioare. Mugger se ridică mai încet, frecându-şi gâtul cu mâna. Acum era speriat. Fitch îşi dădu seama de asta şi încercă să-l facă să uite ce se întâmplase.

Cinci miare, repetă Fitch. În cât timp i-ai fi câştigat din droguri?

În ceva timp, recunoscu Mugger. Vând doar cantităţi mici. În felul ăsta, chiar dacă sunt oprit de poliţia fluvială, n-o să găsească nimic, chiar dacă întorc vasul cu fundul în sus. Îşi recăpătă duritatea. Cum îi cheamă pe indivizi?

Tweed şi Paula Grey. O să fiu cu tine când punem mâna pe ei. O să-i punem în maşina mea, în spate  nu, în portbagaj.

Şi o să-i aruncăm în râu? O să avem nevoie de lanţuri zdravene.

Nu, nu o să procedăm aşa, rânji Fitch sadic. O să-i ameţim cu cloroform, apoi o să facem o excursie până la cuptor.

La cuptor?

Am un amic în est care se ocupă de o turnătorie de metal  şi are un furnal uriaş. O să o şteargă o vreme dacă îi zic eu. O să creadă că vreau să scap de nişte bani falşi.

Nu sunt sigur că înţeleg…

Tâmpitule! Luăm corpurile şi le aruncăm în furnal. Putem să ne uităm la ei cum ard. Nu durează decât un minut. OK?

Cred că da.

Marler era la vânătoare. Se întorsese în Covent Garden şi stătea pe trotuarul de vizavi de clădirea unde o văzuse pe femeia minionă luându-şi rămas bun de la Paula Grey şi apoi intrând în apartament.

Ceva mai devreme fusese martorul eşecului lui Newman în încercarea acestuia de a se înţelege cu Coral, îl văzuse ieşind şi ridicându-şi mâinile în semn de frustrare. Apoi Paula intrase la Popsies. Trecând prin faţa localului, Marler o zărise pe Paula stând cu spatele spre el şi discutând cu cealaltă femeie.

Marler era un tip şiret. Ghicise că femeia trebuie să fie informatorul secret al lui Nield. El, personal, nu avusese niciodată încredere în informatori, acelaşi lucru fiind valabil şi în ceea ce privea jumătate din propriile surse. Acum stătea supraveghind uşa clădirii, de sub copertina în dungi aflată la intrarea într-un bar, ţinând în mână o cană mare cu cafea din care sorbea din când în când. Avea astfel un motiv să zăbovească acolo.

Era deja întuneric în momentul când o femeie înaltă, cu o siluetă frumoasă, având părul castaniu coafat cu grijă, îmbrăcată cu gust într-o rochie de mătase şi purtând pantofi scumpi sună la soneria apartamentului. Marler puse cana de cafea pe un pervaz din apropiere, scoase un aparat foto miniatural fără bliţ şi apăsă pe butonul care permitea fotografierea în condiţii de întuneric, întrucât se făcuse deja noapte.

Prietena Paulei de la Popsies apăru în prag, zâmbi şi dădu mâna cu vizitatoarea. Aceasta îşi întoarse capul şi Marler profită de ocazie să facă rapid trei poze ambelor femei. Apoi le urmări până când intrară într-unul dintre restaurantele bune. Se întoarse la clădirea de unde plecaseră, şi Marler verifică inscripţia de lângă soneria la care sunase vizitatoarea. Pe o carte de vizită era trecut numele proprietarei: C. Flenton.

Marler îşi continuă patrularea. Opri un taxi şi ceru să fie dus în East End. Coborî în apropierea unui local numit Pigs Nest, care nu era unul dintre cele mai salubre locuri din Londra. Amestecându-se în mulţime, se îndreptă încet spre intrarea în local, când se opri brusc. Instinctul şi experienţa îl salvaseră. Îşi continuă plimbarea.

Marler era uimit, lucru care nu i se întâmpla de multe ori. Motivul acestei reacţii se apropie în grabă de el, apoi intră la Pigs Nest. Înainte să facă asta, Marler îi făcu rapid două poze. Ţinta lui era Amos Fitch, omul de care Newman se ocupase.



În Park Crescent, Newman încă nu se împăcase cu Pete Nield. Monica era de părere că trebuie să fi fost ceva foarte serios. Harry plecase, spunându-i că se duce în Paradise.

Unii îi mai spun şi East End, adăugă el în drum spre ieşire.

Paula se duse la Tweed, se aplecă peste biroul lui şi îi şopti o propunere:

Am ceva să-ţi spun, dar trebuie să rămână numai între noi. Ce-ar fi să ne vedem la tine acasă?

Eu plec chiar acum, aşa că e o idee bună.

Paula îl urmă în propria maşină, oprindu-se de câteva ori să facă unele cumpărături. Ajunse după lăsarea întunericului şi constată că la uşa de la intrare erau acum două încuietori noi. Un Banham şi un Chubb. Tweed apăru imediat ce ea sună de trei ori, apoi de două.

Luându-i din mână două dintre cele trei pungi, urcă rapid scările. Paula îl urmă, observând că încuietorile se închid automat după ea. Tweed o aştepta aşezat la birou, studiind nişte dosare. Paula intră şi ridică cele două plase.

Astăzi n-ai mâncat, observă ea. O să pregătesc ceva pentru amândoi. Ficat, şuncă, ouă ochiuri  şi cremă de zahăr ars.

Mulţumesc, zise el fără să-şi ridice privirea.

Paula se duse în bucătărie şi închise uşa. Ştia unde se găsesc toate cele necesare. Îşi puse un şorţ şi se apucă de treabă. Când termină de pregătit mâncarea, observă că el pusese deja masa. Paula se încruntă.

Asta era treaba mea. Hai să mâncăm înainte să se răcească ce am pregătit. Pot să-ţi povestesc între timp cum mi-am petrecut după-amiaza…

Tweed se repezi, mort de foame, asupra mâncării, după care o felicită pentru minunata masă pe care o pregătise. O privi fix în ochi şi o întrebă:

Ai vreo informaţie?

Paula îi povesti despre cum îi urmărise pe Newman şi pe Nield, despre întâlnirea lor la Popsies cu Coral Flenton, cum Newman, frustrat, plecase cu Nield; apoi despre cum o cunoscuse şi ce discutase cu Coral.

Aşadar, Coral şi Viola Vander-Browne erau prietene, se cunoşteau de mult, remarcă Tweed. E o întorsătură ciudată a lucrurilor. Mi se pare straniu.

Şi eu am remarcat ceva ciudat la Coral, dar încă nu-mi pot da seama ce. Ţinea să tot sublinieze cât de departe e biroul ei în camera alăturată de bârlogul organizaţiei Cabal…

Paula se întrerupse auzind soneria de la intrare care sună de trei ori, apoi de două  semnalul că era cineva din Park Crescent. Prudent ca întotdeauna, Tweed îşi scoase Walther-ul şi alergă la parter. Un plic mare, cartonat fusese băgat prin fanta pentru corespondenţă. Pe el era scris, cu grijă: Domnului Tweed, de la Domnul Marler.

Tweed luă cu el plicul şi se cufundă în fotoliul favorit. Paula se aşeză pe braţul fotoliului şi îi urmări expresia în timp ce el scoase un teanc de fotografii şi le ţinu astfel încât ea să nu le poată vedea. Reacţia lui la vederea primei poze nu-i dădu Paulei niciun indiciu. Tweed mai privi două, apoi se uită la Paula şi i le dădu pe toate trei.

Cine sunt femeile astea? Ai idee? Cea micuţă este Coral Flenton  Marler i-a scris numele pe spatele fotografiei.

Ia te uită, asta-i chiar ciudat! exclamă Paula. Femeia care a venit la Coral e Papagalul, sunt sigură de asta. Era deghizată când ţi-a făcut vizita aceea, dar sunt sigură că e ea.

Şi Coral ţi-a spus la Popsies că o urăşte. Nu văd nicio urmă de ură aici. Par să fie cele mai bune prietene.

Ce naiba se întâmplă?

Lucrurile încep să se lege. Mai întâi, Coral o cunoştea pe biata Viola. Acum vedem că e prietenă cu Papagalul.

M-ai pierdut, recunoscu Paula.

Ei bine, ştii că eu n-am încredere în nimeni. Informatoarea lui Nield a jucat pe două fronturi  dar cum?

Sunt uluită  după toate cele ce mi-a spus Coral… Acum mi-am dat seama ce mi s-a părut ciudat la ea. În timp ce vorbea se uita ţintă la ceaşca de cafea, de parcă voia să-mi evite privirea.

Mai sunt încă patru poze color făcute de Marler. De data asta, în East End. Fitch e iarăşi liber.

Îi dădu poza în care Fitch se îndrepta spre Marler, apoi încă trei. Într-una se vedea firma de la Pigs Nest, în alta Fitch era în cârciumă şi stătea de vorbă cu un alt bărbat. Încă două fotografii prezentau aceeaşi imagine. Probabil că Marler stătuse în cadrul uşii ca să le facă. A avut tupeu, nu glumă, îşi zise Tweed, înmânându-i Paulei ultima poză.

Îl recunosc pe Fitch la bar, spuse Paula, dar nu şi pe banditul cu care stă de vorbă.

Bandit e un cuvânt prea blând. Ăsta-i Mugger Morgan, un individ foarte periculos. Buchanan mi-a arătat o dată o poză de-a lui în timp ce părăsea tribunalul. Încă o dată, avocatul lui l-a făcut scăpat de acuzaţia de omor deosebit de grav. Printr-un detaliu de procedură. Newman l-a surprins în timp ce încerca să intre la tine în casă. S-ar putea să încerce asta din nou. Oriunde te duci, cineva din echipă trebuie să te însoţească.

Cred că ai dreptate.

Şi ar fi bine să te conduc acasă.

N-aş putea să stau la noapte în celălalt dormitor, cum am mai făcut? Mi-am adus cele necesare cu mine.

Bună idee. Somn uşor!

Paula se aplecă şi îl sărută uşor pe obraz, apoi se îndreptă spre cel de-al doilea dormitor. Tweed continuă să cerceteze dosarele despre agenţii care operau în străinătate şi ultimele rapoarte. Nu găsi nimic despre Philip Cardon  putea fi oriunde.

Paula reapăru îmbrăcată în pijama şi halat.

Ai idee cât e ceasul?

Am crezut că dormi.

M-am tot gândit la pozele alea şi la ce s-a întâmplat în ultima vreme. E două noaptea. Stând în spatele fotoliului, îşi puse mâinile pe umerii lui. Gata, du-te la culcare!

Cred că ai dreptate, răspunse Tweed, înăbuşindu-şi un căscat. Trebuie să fiu odihnit mâine dimineaţă, adică în această dimineaţă.

De ce?

Avem întâlnire cu membrii organizaţiei Cabal la sediul din Whitehall. Amândoi. Vreau să-i studiezi pe cei trei fraţi.

Doi fraţi buni şi un frate vitreg. Îl strânse şi mai tare de umeri. Vreau să văd cu ochii mei că te duci la culcare.



Ca să nu trezească suspiciuni, Paula plecă devreme şi îşi luă maşina parcată în spatele celei a lui Tweed, în garajul în care avea un loc de parcare închiriat. Când Tweed sosi, trei sferturi de oră mai târziu, întreaga echipă era strânsă în birou. Monica i se adresă imediat ce îl văzu intrând pe uşă:

E cineva pe fir cu care o să vrei să vorbeşti.

Alo, zise Tweed.

Mă întreb dacă îmi mai recunoşti vocea, începu celălalt.

Philip! Unde naiba eşti? Sau mai degrabă…

Taci şi ascultă! Trebuie să ajungi azi în Aix en-Provence. Cu următorul zbor. Uite cum procedezi: aterizezi la aeroportul Marignane, care e la mama naibii. O să trimit o maşină să te aştepte şi să te ducă la hotelul tău din Aix, din nordul oraşului. Ar fi bine să aduci şi doi membri ai echipei.

Paula şi Newman?

Perfect. Aici se întâmplă ceva extrem de ciudat. Un anume Noel Macomber va sosi diseară târziu ca să se întâlnească mâine seară cu un personaj foarte dubios. În 24 de ore o să ne lămurim. OK?

Da.

Legătura se întrerupse. Tweed îi privi pe ceilalţi. Paula putea să-şi dea seama că era încântat. Tweed le spuse şi lor ce aflase.

Aşadar, comentă Newman, prietenul nostru rătăcitor Philip Cardon a ieşit iar la iveală. Pun pariu că ştie ce se întâmplă acolo. E ciudat că Noel Macomber se duce la Aix. Cu cine urmează să se întâlnească?

Asta avem să aflăm, nu-i aşa? îi răspunse Tweed. Cea mai neplăcută parte din toată afacerea asta este Heathrow. Toate cozile acelea din motive de securitate… Urăsc asta!

Nu-ţi face griji, îi spuse Monica. O să-l sun pe vechiul tău prieten, Jim Corcoran, şeful pazei aeroportului. O să vă scutească de statul la coadă.

Bună idee, fu de acord Tweed. Acum eu şi Paula trebuie să ne întâlnim cu cercul magic. Toată familia Macomber. Abia aştept să văd care-i şeful.

Tweed găsi un loc de parcare, căci o maşină tocmai pleca. Străbătură pe jos restul drumului pe Whitehall şi pe străduţa laterală care ducea spre bârlogul lupilor, cum îi zicea Tweed.

Cred că eu o să-mi dau seama prima care e lupul-şef, îl tachină Paula.

Străduţa laterală era îngustă şi pustie. Tweed se opri în faţa clădirii care avea pe perete o plăcuţă indicatoare cu Divizia Specială şi i-o arătă.

Să sperăm că nu o să ajungă vreodată să fie schimbată cu Securitatea Statului. Au şi transformat locul într-o fortăreaţă.

Ferestrele de la parter fuseseră acoperite cu folii de oţel. La etajul întâi toate ferestrele aveau bare de fier cu plasă de sârmă între ele. Ca să ajungă la interfon, Tweed trebui să se urce pe o lespede de piatră acoperită cu un covor de cauciuc.

Cum putem să intrăm în Fort Knox{9}? întrebă el după ce apăsă pe butonul interfonului.

Identificaţi-vă! ceru o voce metalică.

Of, pentru numele lui Dumnezeu, doar ştiaţi că venim. Tweed  şi nu uita de Paula Grey. Acum deschide, dacă vrei!

Tweed se pregătea să adauge ceva şi mai caustic, când Paula îl trase de mânecă. Îşi duse degetul la buze şi îl făcu să coboare de pe lespede.

Probabil nu se va deschide cât timp stai pe covorul acela de cauciuc, îi şopti ea şi zâmbi cu subînțeles.

Continuară să aştepte. Tweed îşi puse servieta, în care nu se aflau decât foi goale de hârtie, în faţa obiectivului camerei video montate într-o uşă mare de metal. Paula se încruntă şi îl trase înapoi.

Se auzi un bâzâit electronic şi uşa alunecă în sus, dispărând. În cadru apăru Noel Macomber, zâmbind şi măsurând-o din ochi pe Paula. Ea îi susţinu privirea până când îl obligă să-şi lase ochii în jos.

Bine aţi venit, începu Noel cu o voce cultivată. Hai fuguţa înăuntru!

Fuguţa? se miră Tweed.

Aveţi dispozitive electronice? Şi ieşirea în caz de incendiu e deschisă tot de şmecherii d-astea? În cazul ăsta, dacă izbucneşte un incendiu, o să ardeţi ca şobolanii.

Dacă o să continue tot aşa, îşi zise Paula, nu o să ajungem nicăieri.

Păşiră pe o scară rulantă care îi duse silenţios la etajul întâi. Noel apăsă un buton şi, cu un bâzâit, uşa de la intrare se închise la loc.

Ne-am luat toate măsurile de precauţie, le explică Noel în timp ce ieşeau din lift.

Aşadar, dacă cineva ar vrea să vă distrugă, replică Tweed, un camion încărcat cu explozibil ar putea străbate străduţa îngustă doar dacă ar merge cu roţile pe trotuar.

Paula simţi nevoia să-i dea un cot lui Tweed, dar se răzgândi când Noel deschise o uşă de mahon care dădea spre o încăpere mare, zugrăvită în crem, al cărei mobilier consta în masa triunghiulară din lemn de trandafir, cu un scaun pe fiecare latură. Ceva mai departe se afla o altă masă pătrată, la care erau aşezaţi doi bărbaţi. Aceştia se ridicară şi veniră cu mâna întinsă să-i întâmpine pe vizitatori.

Eu sunt Nelson, zise cel mai în vârstă dintre fraţi. Tatăl meu era un mare admirator al faimosului general. După ce dădu mâna cu Tweed, se întoarse spre Paula, cu un zâmbet larg pe faţă în timp ce îi strânse mâna. E un pic de ironie a sorţii aici  eu, dacă merg cu barca pe lac, am rău de mare.

Şi tatăl dumneavoastră nu şi-a dat seama de acest lucru mai târziu? îl întrebă ea, tot cu un zâmbet.

Nelson râse.

Era puţin cam prea târziu să mai poată face ceva. Nu că ar fi încercat… Acesta este Benton, fratele meu.

Mă bucur să vă cunosc. Era mai scund decât fratele lui, dar tot la fel de bine făcut. Haideţi să ne aşezăm. Avea o voce plăcută, blândă, spre deosebire de glasul plin de forţă al lui Nelson.

Şi mai este un membru la fel de important al micului nostru grup, poate cel mai important, bubui vocea lui Nelson. Noel este strategul nostru. Mintea lui este făcută să dea atenţie detaliilor, lucru care, mă tem, mie îmi lipseşte.

Se apropiaseră de masa pătrată, mare. Noel îi zâmbi Paulei  un zâmbet larg, încântător, în timp ce o studia.

Mă bucur că aţi venit cu domnul Tweed. Veţi avea un rol important în noua organizaţie. Cunoaştem câte ceva despre capacităţile dumneavoastră remarcabile.

Îi trase un scaun invitând-o să se aşeze. Paula îl privi, îi zâmbi şi îi mulţumi.

Tweed, lăsat oarecum deoparte, era amuzat. Toţi ceilalţi se concentrau asupra Paulei. Tweed ştia motivul. După ce se aşezară cu toţii, Nelson îi întrebă dacă doresc ceai sau cafea. Amândoi oaspeţii optară pentru cafea. Fără zahăr.

Nelson apăsă pe un buton de sub masă. Se deschise o uşă şi apăru Papagalul. Tweed o privi fix, fără să dea vreun semn că ar fi recunoscut-o. Cafeaua fu adusă imediat, dar de o fată roşcată, care nu-i aruncă nicio privire Paulei  Coral Flenton.

Presupun, începu Benton, că domnul Tweed a auzit câte ceva despre propunerea noastră. Pot să vă întreb, domnule, ce părere aveţi? Aveţi drept de veto.

De veto? întrebă el, neîncrezător.

Da, răspunse Nelson cu o voce răsunătoare, de veto. Dacă nu vă place vreun aspect al noului sistem, îl eliminăm…

Încă nu am terminat, interveni Benton, zâmbindu-i acum Paulei. Şi dumneavoastră veţi avea un rol important, aşa cum a spus şi Noel. Vă admirăm pentru faptul că puteţi lua rapid decizii şi pentru curajul dovedit. Veţi putea fi adjuncta domnului Tweed, aşa cum sunteţi şi acum.

Atitudinea lui era foarte persuasivă, iar zâmbetul  permanent, cald. Paula nu reacţionă în niciun fel, privind ţintă în ochii lui verzui de sub părul blond. Era foarte convingător. Îi aruncă o privire lui Tweed, care începu să vorbească:

Avem nevoie de detalii. Cum va funcţiona această aşa-zisă Securitate a Statului?

Se auzi o ciocănitură la uşa dintre cele două încăperi şi Nelson strigă:

Intră!

Apăru Papagalul, care se uită la Benton.

Un telefon pentru dumneavoastră, domnule Macomber.

Cred că ar fi bine să răspund, aşa că vă rog să mă scuzaţi. O să mă asigur că nu durează mult.

Vreau detalii, repetă Tweed.

Vizitatorii aveau întâietate.

Nelson începu să prezinte cum vedea el funcţionarea serviciilor de securitate în urma fuziunii.

Mai întâi, explică Nelson, sunt sigur că sunteţi de acord că Marea Britanie este în acest moment plină de cetăţeni înspăimântaţi. În suburbii oamenii şi-au instalat reflectoare care luminează pe oricine se apropie de casele lor. Dorm cu uşile şi ferestrele zăvorâte cu tot felul de încuietori. Femeile nu mai au curaj să meargă singure pe străzi după lăsarea întunericului. Trăim astăzi într-o atmosferă de teroare. Am dreptate?

Continuaţi!

Sunteţi de acord cu ceea ce am spus?

Da.

Şi din ce cauză se întâmplă toate astea? îşi deschise Nelson braţele. Pentru că am permis ca prin Dover să pătrundă în ţară forţe străine de pe continent, din Africa, din Orient. Guvernul măsluieşte cifrele ca să ascundă adevărul. Suntem inundaţi de un val de criminali din toată lumea. De aici derivă atmosfera de teroare. Îşi ridică vocea: Ne propunem deportarea acestor gunoaie  gunoaie periculoase  înapoi de unde au venit. Fără comentarii. Nu o să permitem unor tribunale stupide să analizeze argumentele lor pentru a rămâne aici. O să ne ducem la aceşti oameni în miez de noapte, o să le batem la uşă, o să-i înşfăcăm şi o să-i ducem la cea mai apropiată staţie de deportare…

Benton se întoarse la timp să audă o parte din toate acestea. Se îndreptă spre scaunul lui şi se aşeză.

Mă opun, izbucni Tweed.

De ce, pentru numele lui Dumnezeu? bubui vocea lui Nelson.

Pentru că seamănă prea mult cu metodele KGBului. Să baţi la uşile oamenilor în miez de noapte, să înhaţi oamenii şi să-i duci de acasă. Preşedintele Rusiei, Putin, un fost ofiţer KGB, se îndreaptă în aceeaşi direcţie. Veto!

Benton interveni:

Nelson, cred că ai dramatizat, în stilul tău caracteristic, ceea ce ne-am propus, zise el cu vocea lui calmă.

Vom transforma Marea Britanie într-o ţară a britanicilor, continuă Nelson, acum în plin avânt. Sabotorii sociali vor fi adunaţi…

Ce este un sabotor social? vru să afle Tweed.

Oricine nu este de acord cu guvernul, îi răspunse Nelson. Nu sunteţi de părere că întreaga structură morală a societăţii e la pământ? Că tinerii sunt derutaţi, că nu au reguli care să le ghideze comportamentul?

În parte, da, aşa e, fu de acord Tweed.

Vedeţi, interveni Benton, domnul Tweed este realist. Un realist foarte îngrijorat, Nelson, dacă am înţeles eu bine. Ai exagerat atât de mult ceea ce trebuie să facem, că ne-a comparat cu KGB-ul. Nu suntem monştri, domnule Tweed. Uneori Nelson sare peste cal. Noi suntem democraţi. Poate că veţi observa, domnule Tweed, masa specială, cu trei laturi, de acolo, unde au loc, în mod normal, discuţiile noastre.

Şi cine e şeful? se interesă Tweed. Cine e cel mai important om de aici?

Tweed se uită ţintă în ochii mici şi verzui ai lui Benton. Acesta se înroşise, de parcă rămăsese brusc fără aer. Din cauza efortului de a avea răbdare cu fratele lui, Nelson? se întrebă Tweed.

Nu există niciun şef, îi replică Benton. V-am spus că suntem democraţi. Stăm la acea masă şi colaborăm. Masa aceea este simbolică pentru relaţia noastră.

Asta ar trebui să vă convingă, spuse Noel, vorbind pentru prima oară.

Vorbea cu uşurinţă şi zâmbea. Paulei îi făcu o impresie bună. Atât de stăpânit, atât de încântător… Chipul său ascuţit sugera un caracter puternic.

Şi ce e cu uniformele pentru Securitatea Statului? întrebă Tweed brusc.

Urmă o lungă tăcere. Nelson îi aruncă lui Benton o privire de parcă ar fi vrut ca acesta să răspundă la întrebare  ceea ce şi făcu.

Noel a creat o uniformă distinctă, explică Benton. Credem că aceasta va da populaţiei un sentiment de siguranţă  să-i vadă pe membrii Securităţii Statului patrulând zi şi noapte pe străzi. Un simbol că protecţia e la îndemâna lor, lucru care, evident, nu este valabil în prezent.

Eu i-am văzut deja pe câţiva. Şi asta înainte ca legea să fie votată  chiar înainte să fie prezentată în parlament. Asta-i ilegal.

Aveţi dreptate, fu de acord Benton. Comandantul lor probabil că a făcut exces de zel. Unde i-aţi văzut, domnule Tweed?

Lângă casa mea din Londra  în toiul nopţii.

Atunci cineva a făcut o greşeală, interveni Noel. O să investigăm acest lucru şi o să ne asigurăm că nu se va mai întâmpla una ca asta. Sunt surprins de ce-mi spuneţi.

Construirea unei organizaţii noi, începu Nelson cu o voce calmă, implică şi erori.

Erori grave, replică Tweed. Veto.

Benton îşi termină cafeaua. Nici Tweed, nici Paula nu se atinseseră de ceşti. Tweed se ridică, şi Paula, uşurată, îi urmă exemplul. Cu o voce cât se poate de prietenoasă, Tweed le spuse că erau nevoiţi să plece, le mulţumi pentru explicaţii şi le comunică faptul că trebuia să se gândească bine la conversaţia avută înainte să întocmească raportul pentru prim-ministru.

Prim-ministru?

Nelson sărise în sus, cu o expresie de frustrare şi furie. Se duse spre Tweed şi îl apucă de braţ.

Nu văd niciun motiv pentru care să trimiteţi un raport în Downing Street. Această întâlnire a fost confidenţială şi absolut neoficială.

Dar nu aţi spus asta de la început, nu-i aşa? replică Tweed cu un zâmbet.

Desigur că domnul Tweed poate reacţiona după cum crede de cuviinţă, spuse Benton calm.

Am dori să vedem o copie a raportului înainte să-l trimiteţi prim-ministrului, interveni Nelson cu duritate.

Vă voi trimite o copie la momentul potrivit, îi răspunse Tweed.

Ne-am uitat bunele maniere, spuse Noel întorcându-se spre Paula. Reacţia dumneavoastră este la fel de importantă. Ce părere aveţi despre propunerile noastre?

La fel ca Tweed, şi eu am nevoie de un timp de gândire. Îi zâmbi ca răspuns la zâmbetul lui. Sunt atât de multe lucruri de luat în consideraţie.

Da, aşa este. Îi conduse spre ieşire. Nelson este fratele cel mare şi uneori se lasă purtat de val. O să vă conduc. Scara aceea afurisită trebuie făcută să meargă şi mai e şi uşa acţionată electronic. Cred că au luat-o razna cu totul când au proiectat sistemul de securitate de aici. Vreau să vă mulţumesc şi în numele fraţilor mei pentru că ne-aţi acordat atât de mult timp. Păstrăm legătura?

Desigur, replică Paula.



Mi s-a părut că l-am văzut pe Marler acum o clipă, spuse Paula în timp ce străbăteau străduţa îngustă. Plimbându-se pe cealaltă parte a Whitehall.

Trebuie să ţi se fi părut. De ce să fie aici?

Merseră în tăcere până la maşină. Ajunşi înăuntru, Tweed porni motorul şi dădu cu grijă înapoi, revenind în traficul intens, care nu părea să se mai oprească. Abia când se aflau în drum spre Park Crescent, Tweed puse o întrebare:

Ce părere ai despre teatrul pe care l-au jucat pentru noi?

Teatru?

Doar nu crezi că am văzut adevărata faţă a organizaţiei Cabal? înainte de sosirea noastră, au stabilit ce rol va juca fiecare. Ce crezi despre ei?

Ei bine, cel mai politicos şi, se pare, cel mai civilizat, a fost Noel.

Te-a cam cucerit, nu-i aşa? o întrebă Tweed rânjind.

Bineînţeles că nu, îl repezi ea.

Şi ceilalţi? Cine e şeful? Fiindcă trebuie să fie unul.

Habar n-am. La început am crezut că este Nelson  era atât de dominator. Apoi m-am gândit la Benton. E o adevărată enigmă, un pacificator, din modul în care îl calma pe Nelson în momentul când i se părea că acesta sare peste cal. A fost foarte împăciuitor.

Şi Noel? întrebă Tweed. O fi el cel mai mic, dar am impresia că e foarte deştept. Şi el a fost cel care a vorbit despre uniformele pentru Securitatea Statului. Ar putea fi oricare dintre ei.

Maşinile din coloană fie înaintau în ritm de melc, fie se opreau cu totul. Când nu avea puterea să facă ceva în legătură cu o problemă, Tweed era răbdarea întruchipată.

Ai mai observat ceva în timp ce îi studiai?

Încercam să-mi imaginez care pereche de mâini a strangulat pisica într-un mod atât de înfiorător în urmă cu atâţia ani. Unul dintre ei era extrem de crud în acele vremuri.

Şi probabil că mai este şi acum. Ceea ce ar putea face legătura cu uciderea Violei. Asta e numai o teorie, o preveni el.

Ajunseră în cele din urmă la Park Crescent, unde fură întâmpinaţi în birou de Marler, care îi înmână un plic lui Tweed.

Uite şi alte fotografii pentru albumul foto. Am aşteptat lângă intrarea în sediul Diviziei Speciale. V-am văzut pe amândoi când aţi plecat, apoi trei bărbaţi au ieşit unul după altul, la un oarecare interval de timp. I-am fotografiat pe toţi.

Ăsta-i Nelson, zise Tweed, arătându-i Paulei, care se grăbise să se apropie dinspre biroul ei. Acesta e Benton. Şi uite-l şi pe Noel. I-ai şi urmărit, nu? întrebă el, privindu-l pe Marler.

Desigur. Au plecat pe rând şi s-au întâlnit la un restaurant lângă Trafalgar Square. Foarte şmecheri. Nu au vrut să fie văzuţi plecând la masă împreună.

Atunci cum Dumnezeu, se miră Paula, ai reuşit să ajungi aici înaintea noastră  şi să ai timp să dai fotografiile la făcut?

Cu motocicleta. Am trecut pe lângă maşina voastră oprită, care de-abia se târa în trafic. Ştiam că nu mă puteţi vedea. Nu cu casca şi vizorul lăsat. Sunt bune de ceva? Pozele adică.

Excelente, zise Paula, ridicându-le din nou. Le-ai prins foarte clar trăsăturile. Le dădu apoi lui Pete şi lui Harry, spunându-le cine era fiecare. În caz că vă întâlniţi cu vreunul dintre ei.

Poate pot să spun şi eu ceva? interveni Monica. Aduse un plic gros şi îi dădu drumul pe biroul lui Tweed. Biletele de întoarcere pentru tine, Newman şi Paula. Până la Marignane, în drumul vostru spre Aix. L-am sunat pe Jim Corcoran. O să vă aştepte ca să vă treacă de sistemul de securitate.

La clasa economic, spuse Tweed. Mulţumim!

Ei bine, am aflat de la Newman că Philip ne-a avertizat că Noel Macomber se pregăteşte să meargă la Aix. Dacă întârzie, s-ar putea să fie în acelaşi avion. Pun pariu că, dacă se va întâmpla asta, o să se ascundă la clasa economic.

Deşteaptă fată. Ce m-aş face fără tine?

Ai reuşi să-ţi ţii documentele într-o dezordine totală.

Aşadar, unde-i Newman? întrebă el.

Bănuiesc că e în pat cu Roma. A rezistat mai mult decât oricare dintre predecesoarele ei.



Cei trei membri ai organizaţiei Cabal aşteptaseră până la întoarcerea de la masă ca să discute despre vizitatori, iar acum erau aşezaţi la masa triunghiulară. Nelson fu cel care porni discuţia.

Nu cred că o să reuşim să-l facem pe Tweed să ni se alăture…

Nu există nicio îndoială în privinţa asta, fu de acord Benton. Aşa că următorul punct de pe agendă este să găsim o modalitate de a-l opri?

Îl eliminăm, decise Noel. În drum spre Aix o să mă gândesc care este cea mai bună metodă să ne ocupăm de ei  şi Paula trebuie să fie scoasă din joc. Cel mai bine ar fi ca amândoi să dispară pentru totdeauna. Să nu le mai fie găsite trupurile niciodată. Deja am pus la cale planul, în caz că se ajunge la aşa ceva.

Sper că nu este implicat şi Fitch, se arătă Benton preocupat.

Eu sunt Strategul, izbucni Noel, privindu-l furios pe Benton. Aşa că lasă-mă pe mine să mă ocup de asta! Nu vrei să ştii ce se întâmplă.

Tweed se grăbea. Monica îl prevenise că ar trebui să plece curând, altfel ar putea să piardă cursa Air France. Tweed îi ordonă lui Pete Nield să se întâlnească din nou cu Coral Flenton, să încerce să scoată mai multe informaţii de la ea  despre Papagal şi despre prietenia cu Viola din timpul şcolii.

Harry, îl strigă el. Diseară tu vii cu noi în Aix. E o cerinţă de ultimă oră a lui Philip.

Acum e aprilie, e cald, îi spuse Paula. M-am interesat în Provence. Acolo e încă şi mai cald. Aşa că în geanta aia o să găseşti haine subţiri.

Monica se îndreptă spre Harry şi îi înmână un plic.

Uite şi un bilet de întoarcere pentru tine, îi spuse ea. Vezi, ai grijă să te întorci.

Câteva minute mai târziu, se aflau cu toţii în Range Rover-ul lui Newman, în drum spre Heathrow. Tweed îi spuse lui Newman să oprească în parcarea pentru staţionări de scurtă durată. Pe pasarela dinspre parcare înspre aeroport, fură întâmpinaţi de Jim Corcoran.

Urcaţi la bord mai întâi, le spuse el. Haide, grăbiţi-vă! O să vă însoţesc până vă suiţi în avion…

În timp ce stătea pentru controlul biletelor, Paula observă în spatele ei un pasager care părea să fi suferit un accident de maşină. Era un bărbat înalt, îmbrăcat elegant, dar cu capul acoperit de bandaje şi cu ochelari de soare cu lentile oglindă la ochi. În timp ce Paula îşi prezenta biletul la control, el murmură ceva de genul: Nu aici trebuia să stau…

Şi Newman, şi Paula îl priviră cum se îndepărtează. Victima bandajată se opri lângă ieşire şi începu să vorbească la un telefon mobil sofisticat. Newman mormăi şi zâmbi.

Un spion care îi informează cu ce cursă plecăm. Poate că ne va aştepta un comitet de primire.

Ăsta era Mugger Morgan, zise Harry. A uitat să-şi bandajeze şi falca  i-am spart-o eu odată.

Se aşezară pe locurile lor şi imediat motoarele porniră. Avionul se îndreptă spre locul de plecare, rulă pe pistă şi se ridică de la sol.

Newman găsi două perne, strecură una în spatele Paulei, aflată în faţa lui, şi una sub ceafa ei. Ea îşi sprijini capul de pernă şi adormi imediat. Era aproape întuneric, dar Tweed, aşezat lângă ea, rămase treaz  nu suporta să doarmă în timpul zborului.

Paula se trezi brusc şi privi pe fereastră. Luna arunca o lumină strălucitoare asupra pantelor îndreptate spre sud, pline de şiruri de araci. Viile începeau să-şi facă apariţia. Avionul cobora cu rapiditate. Paula dormise pe durata întregii curse.

Omul ăla de la aeroport… îi şopti ea lui Tweed. Mă întreb ce se va întâmpla pe aeroportul din Aix.

Probabil că Philip a prevăzut o asemenea posibilitate. E uns cu toate alifiile. Nu înţeleg de ce a cerut în ultimul moment să vină şi Harry.

Vorbise foarte încet, întrucât Harry era aşezat de cealaltă parte a culoarului dintre scaune.

Trebuie să aibă el un motiv, replică ea, privind pe fereastră.

În depărtare se vedeau câteva clădiri noi, dar dincolo de ele nu era nimic în afară de o câmpie nesfârşită. Marignane era în mijlocul pustiului. Nici măcar nu avem arme, dacă apar necazuri, îşi zise Paula. Totul depinde de Philip.

Coborâră pe scara avionului şi se îndreptară spre clădirea aeroportului. Paula observă imediat că era mult mai cald. Philip îi întâmpină când intrară, fiind însoţit de un francez micuţ îmbrăcat într-o uniformă sofisticată.

Armand, îl prezentă Philip. Chef du Security. Trebuie să pornim. Aţi călătorit bine?

Probabil, zise Paula, aproape alergând ca să ţină pasul cu cei doi bărbaţi.

Tweed era alături de ea, iar Newman şi Harry mergeau în spatele lor. Armand descuie o uşă şi îi conduse pe un coridor lung, evitând astfel holul de sosiri. Afară, Philip dădu mâna cu Armand şi îi grăbi spre un microbuz cu ferestre mici. Nimeni nu le controlase biletele sau bagajele pe care le aveau asupra lor.

Philip Cardon îi zâmbi Paulei din spatele volanului. Conducea cu viteză pe un drum îngust şi, când ajunse la o autostradă, apăsă pedala de acceleraţie până la podea. Acum chiar se deplasau cu viteză. Tweed, care o lăsase iarăşi pe Paula să stea pe locul de lângă geam, mormăi:

Când o să ne oprim undeva, o să pot şi eu să-mi trag sufletul.

În curând o să facem o scurtă oprire, îi strigă Philip peste umăr. Atunci o să vă dau tacâmurile  armele cu care sunteţi obişnuiţi.

Aşadar, e genul ăsta de călătorie, interveni Harry din spatele Paulei. M-am gândit eu că despre asta e vorba când am fost luat pe sus în ultimul moment. E clar…

Paula se uita în continuare pe fereastră. Viile dispăruseră, fiind înlocuite de păduri dese de conifere. Printre luminişuri se zăreau dealurile rotunde, strălucind în lumina lunii. Philip încetini, aruncă o privire în oglinda retrovizoare, apoi ieşi de pe drumul principal şi intră printr-o deschizătură între copaci, ajungând în faţa unui zid circular de beton. Îl ocoli, opri maşina şi motorul şi stinse farurile.

După ce le spuse tuturor să rămână pe loc, Philip apăsă pe un buton. Poarta se deschise şi apăru un omuleţ gras cu o armă automată atârnată de umăr. Philip îi vorbi în franceză şi Paula pricepu în mare despre ce e vorba.

Pierre, totul e în regulă? Nu pare nimic dubios.

Nu vezi niciun cadavru. În seara asta încă n-am împuşcat pe nimeni.

Toată lumea afară! ordonă Philip în engleză.

Când toţi se strânseră în jurul lui, el scotoci într-o geantă mare şi scoase cu atenţie ceea ce i se păru Paulei că seamănă cu nişte clătite de metal.

Mine aderente, speciale, explică Philip. O să avem nevoie de ele mai târziu, la Paris.

La Paris? se miră Paula.

Sunt dezactivate? întrebă Harry luând una dintre ele.

Desigur, îl repezi Philip. Mută pârghia aceea spre dreapta şi le-ai activat!

Îi mai arătă lui Harry încă trei mine, apoi le puse înapoi în geanta de piele, fiecare învelită în cârpe groase. Din următorul container scoase un Browning, un toc de umăr, un Beretta, un toc pentru picior, încărcătoare de rezervă şi i le înmână pe toate Paulei, rânjind.

Te simţi mai bine acum?

Da. Sunt înregistrate?

Nu-ţi face griji. Dolarii sunt pe placul multor oficialităţi. Aşa cum s-a întâmplat cu Armand la aeroport. Şi acum, Tweed…

În urma împărţirii tacâmurilor, Harry mai căpătă o armă automată cu încărcătoare de rezervă, ascunse într-un sac de golf, iar Newman intră în posesia iubitului său Smith & Wesson cu toc şi muniţie. Philip îi înmână lui Pierre două plicuri groase pline cu bancnote  după cum bănui Paula , apoi îşi strânseră mâinile.

Haide, îmbarcarea! Trebuie s-o luăm din loc.

Nici nu se aşezaseră bine pe locurile lor, că Philip era deja în drum spre autostradă. Paula savura aroma unei plante care i se impregnase în haine. Inspiră profund.

Vom ajunge în curând în Aix, le strigă Philip. Tweed, nu vei sta la Violette, care ştiu că e favorita ta. E un loc mult prea cunoscut şi e probabil ca prietenii lui Noel să te caute acolo. Ţi-am rezervat o cameră la un hotel foarte elegant  Negre-Coste, în faimoasa Cours Mirabeau. Nu se vor aştepta să alegi un astfel de loc. Şi tu, şi Paula aveţi camere cu vedere spre bulevard. O adevărată încântare. Mâncarea e excelentă.

Noel a ajuns deja? întrebă Tweed.

Acum câteva ore. Stă la o pensiune mică şi neconfortabilă din oraşul vechi. Crede că astfel o să rămână în umbră. Dar nu e deloc aşa.

Şi cine sunt prietenii lui Noel? întrebă Paula.

Nişte persoane cu care nu ţi-aş recomanda să stai la masă. Un fel de combinaţie, continuă el indiferent. Arabi şi slovaci. Trebuie supravegheaţi cu mare atenţie. Ţi-ar tăia gâtul pentru treizeci de arginţi  sau echivalentul lor în dolari.

Abia aştept să-i întâlnesc, spuse Paula.

Roagă-te să n-o faci. Acum intrăm în vechiul Aix, construit prima dată de romani. Apropo de slovaci, prietenii lui Noel vin din Munţii Tatra, din Slovacia. Am fost acolo, în timpul iernii. Tweed, au acolo o tabără de antrenament pentru cei selectaţi să facă parte din corps delite ale Securităţii Statului, preconizate de Noel.

Ce fel de tabără de antrenament? Nu-mi place cum sună chestia asta, comentă Tweed.

Nici nu e cazul. Este foarte bine organizată şi a fost înfiinţată cu vreo câteva luni în urmă. Oamenii sunt învăţaţi cum să ucidă fără zgomot. Îi mai învaţă şi engleză. Noel are cincizeci dintre ei infiltraţi în Aix. Am auzit că speră să-i introducă în Marea Britanie mâine. Ştiu şi ruta. Am ajuns. Cours Mirabeau.

Paula se uita când pe fereastră, când prin parbriz. Era impresionată. Vedea un bulevard larg, drept, cu platani de-a lungul trotuarelor de pe ambele laturi. Căldura făcuse frunzele să înmugurească. Era un bulevard minunat, cu case mari şi vechi pe partea dreaptă. Philip o observă că le priveşte.

Odinioară aici stăteau familiile bogate. Acum majoritatea au fost transformate în birouri. Zona este perla Aixului.

Perlă e un cuvânt potrivit, îşi zise Paula. Traficul era foarte lejer la acea oră şi localnicii se plimbau admirând clădirile, cele mai vechi amintind de vremuri măreţe. Philip parcă lângă bordură, în faţa unei clădiri impunătoare.

Sfârşitul călătoriei, anunţă el. Hotelul Negre-Coste unde am rezervat pentru Tweed şi Paula camere care dau spre bulevard. Foarte scump. Haide să-l vedem!



Camerele erau uriaşe. Deşi fuseseră remobilate  după cum le explică Philip , păstraseră ceva din caracterul construcţiei originale. În camera sa de la etajul întâi, Paula se bucura de luxul ce o înconjura în timp ce-şi desfăcea rapid bagajul sumar, în care avea şi o rochie de seară, protejată de o husă.

Se duse spre fereastră şi privi piaţa. Avea geamuri duble, probabil pentru a înăbuşi zgomotul traficului din timpul zilei. După ce făcu un duş, se îmbrăcă rapid şi, aşezată în faţa oglinzii elegante, se fardă foarte discret. Auzind o bătaie la uşă, se duse şi descuie, iar Tweed, îmbrăcat într-un costum elegant, intră în cameră.

Arăţi grozav, spuse el şi o sărută pe ambii obraji. Ce noroc că avem cu toţii câte un bagaj pregătit în Park Crescent în cazul când trebuie să plecăm rapid. Ai bani?

Un teanc de dolari. I-am dat un bacşiş tipului care mi-a adus bagajul şi a fost de-a dreptul încântat. Nu-i plac euro, zicea că nu sunt buni decât să aprinzi focul cu ei.

Philip mi-a dat asta pentru tine, spuse el, luând un plic din buzunar. Ia uită-te!

Paula scoase o fotografie şi se strâmbă dezgustată.

Nu-mi place cum arată. Cine e?

Radek, şeful celor cincizeci de slovaci pe care Noel speră să-i strecoare în Marea Britanie. Îi place să ucidă cu cuţitul.

Paula studie din nou fotografia. Un bărbat scund, dar bine făcut, cu trăsături slave, pomeţi proeminenţi, ochi cu o privire inexpresivă, un nas şi o bărbie ascuţite. Avea părul negru, des, o mustaţă cu vârfurile întoarse şi o expresie sarcastică întipărită pe chip.

Păstreaz-o în caz că te întâlneşti cu el. Am şi eu o copie, la fel şi Newman şi Harry. Philip se gândeşte la toate. Acum e timpul să mergem la masă…

Restaurantul era spaţios şi numai câteva dintre mesele mari erau ocupate, fiind încă extrasezon. Philip o complimentă pentru rochie şi pentru felul cum arăta şi îi sărută mâna. Paulei îi displăcea în general acest gest, dar la Philip nu o deranja. Băură câte un aperitiv în timp ce studiau meniul extrem de bogat.

Se aşezaseră la o masă aflată într-un colţ astfel încât, atunci când chelnerii nu erau prin preajmă, puteau discuta în timp ce mâncau. Tweed fu cel care începu discuţia:

Philip, cum ai reuşit să obţii informaţiile acestea valoroase despre tabăra de antrenament din Tatra?

O, foarte simplu. Am un informator foarte de încredere, care cunoaşte bine Munţii Tatra. Am schiat foarte mult împreună în acea zonă. Informatorul meu are o mamă slovacă şi un tată francez. Informaţiile m-au costat două mii de dolari  o parte din fondurile pe care mi le-ai trimis cu luni în urmă. Întâmplător, numele ticălosului de şef nu este Radek. Nu se ştie numele lui adevărat  şi nici nu contează.

După masă, Philip, aşezat lângă Paula, îi sugeră să facă o scurtă plimbare, întrucât era încă destul de cald afară.

Ciudată vreme, remarcă el. O să mergem puţin înspre nord, continuă el în timp ce se plimbau pe bulevard. În acea zonă încă mai există case originale.

Îmi plac fântânile mari, spuse Paula privind bulevardul.

O să fie şi acolo unde mergem noi. Nu-i mare lucru, dar mie sunetul apei care curge mi se pare liniştitor.

O luară pe o străduţă laterală şi pătrunseră într-o altă lume: străzi înguste, întortocheate, cu felinare vechi care aruncau o lumină slabă, lăsând umbre lungi între ele. Paula începea să se întrebe dacă era o idee chiar atât de bună. Câte un arab în haine albe, lungi, trecea uneori pe lângă ei.

Ajunseră într-o piaţă pustie şi se auzi din nou sunetul apei curgătoare. Paula se îndepărtă de Philip ca să privească o mică fântână a cărei apă ţâşnea dintr-un puţ de piatră aflat într-un colţ al pieţei.

Paula nu-l auzi apropiindu-se şi nici nu văzu unde fusese ascuns. Un braţ o cuprinse de la spate peste piept şi un cuţit uriaş îi fu lipit de gât. Ridică privirea şi văzu un arab care avea doar un ochi şi care rânjea înspăimântător la ea. Paula era îngrozită. Nu avea nicio şansă să ajungă la Browning-ul aflat în tocul de sub braţ, şi cu atât mai puţin la Beretta prinsă de piciorul drept. La cea mai mică mişcare, animalul acela avea să-i taie gâtul. Unde naiba era Philip?



Philip apăru în faţa lor parcă din neant. În mâna dreaptă avea un pistol cu amortizor. Cu arma îndreptată spre ei, Philip spuse ceva în arabă.

Răspunsul atacatorului fu să apropie şi mai mult cuţitul de gâtul Paulei, care simţi lama ascuţită ca un brici atingându-i pielea. Dintr-un motiv total inexplicabil îi veni să strănute, dar reuşi să se abţină. Philip spuse iarăşi ceva în arabă. Arabul îi răspunse pe un ton plin de cruzime.

Philip zâmbi şi dădu din ambele mâini, ca şi cum accepta faptul că nu putea face nimic. Oh, Doamne, oftă Paula în sinea ei. Următoarea mişcare a lui Philip fu atât de rapidă, că Paula nici nu văzu ce se întâmplă. Într-o clipă, Philip îşi aţinti arma în ochiul sănătos al arabului şi mârâi ceva în arabă. Paula îl simţi pe arab cutremurându-se, apoi cum îndepărtează cuţitul de la gâtul ei şi se dă înapoi.

Era mult mai mică decât atacatorul ei, aşa că, din locul în care stătea, Philip era cu un cap mai înalt decât ea. Pfff! Philip îl împuşcă pe arab în cap şi bărbatul căzu pe spate, rămânând nemişcat pe pavaj.

Ar fi bine să-i iei deocamdată arma, zise Philip, vorbind încet, dar rapid. Trebuie să arunc corpul în containerul de gunoi de acolo. Să fii pregătită în caz că apar şi amicii lui.

Sunt înarmată.

Îşi scosese deja Browning-ul şi i-l arătă lui Philip. Acesta dădu aprobator din cap, se aplecă, apucă trupul fără viaţă de mijloc şi se îndreptă grăbit spre container. Paula îl urmă şi, fără să i se ceară, ridică repede capacul. Era greu, dar reuşi să îl ţină deschis.

Un miros pestilenţial se ridică din interiorul lăzii pline pe jumătate cu gunoi. Philip aruncă înăuntru cadavrul greu. Paula lăsă capacul la loc, încet, ca să nu facă zgomot. Philip se şi dusese să arunce o privire rapidă prin piaţă. Paula alergă după el, nedorind să mai rămână singură nicio clipă. Apucând lama lungă cu mâna înmănuşată, Philip azvârli cuţitul într-o rigolă din apropiere, apoi o apucă de braţ.

Haide înapoi pe bulevard!

Cum ai reuşit să faci asta? îl întrebă ea în timp ce mergeau repede de unde veniseră.

Mai avea un singur lucru preţios  ochiul sănătos. Fără el, s-ar fi aflat la mâna celorlalţi arabi. Gândul ca un glonţ să-i treacă prin el l-a făcut să-ţi dea drumul imediat.

Bună judecată, slavă Domnului, replică ea. Mi-ai salvat viaţa.

Nu, ţi-am pus-o în pericol cu ideea mea stupidă de a-ţi arăta cartierul vechi. N-am să mi-o iert niciodată. Uite, am ajuns la bulevard. Stai numai puţin.

Philip deşurubă amortizorul, îl aruncă într-un canal şi îşi puse arma în toc. Paula era uimită. Intrară înapoi pe bulevard şi în civilizaţie  după cum i se păru ei.

De ce l-ai aruncat? întrebă ea.

Amortizoarele pot să-ţi joace feste. Să tragi o dată e OK. A doua oară s-ar putea să-ţi blocheze arma. Mai am de rezervă. Hai înapoi la hotel! Trebuie să-i spui lui Tweed ce s-a întâmplat.

Nu aveam de gând să-i suflu o vorbă…

Insist. Promite-mi! E şeful meu, are încredere în mine. Aşa că are dreptul să ştie tot ce se întâmplă.



Tweed stătea pe un fotoliu lângă holul principal unde se afla recepţia. Philip o trimise pe Paula să-l pună la curent, în timp ce el îşi comandă o băutură la bar. Paula începea să se resimtă în urma experienţei şi nervii îi erau întinşi la maximum. Cunoştea această reacţie. Când arabul îi ţinuse cuţitul la gât, fusese speriată de moarte, dar se controlase, rămânând nemişcată. Când nu mai exista pericolul pumnalului, nervii începeau să-i cedeze.

Tweed dădu din cap în vreme ce ea se aşeză pe un scaun din apropiere şi aşteptă până când paharul de Chardonnay pe care i-l comandase îi fu pus în faţă. Nu mai era nimeni în încăpere. Tweed o privi fix, apoi o întrebă pe un ton extrem de serios:

Ce s-a întâmplat cât aţi fost plecaţi?

Nimic tragic. De ce întrebi?

Fiindcă ştiu să observ, continuă el cu acelaşi ton, fără să zâmbească. Ştiu că s-a întâmplat ceva, fiindcă ţi-a pierit tot sângele din obraji. Ca să nu mai adaug că Philip s-a dus la bar astfel încât tu să poţi sta de vorbă cu mine.

Philip mi-a salvat viaţa, începu ea cu ceea ce spera să fie un aspect pozitiv.

Apoi îi povesti incidentul. Tweed o privea ţintă, cu aceeaşi expresie pe faţă. Când Paula termină, Tweed bău şi restul vinului din pahar.

Aşadar, ţi-a salvat viaţa după ce te-a pus într-un pericol îngrozitor. Am crezut că o să faceţi o plimbare pe bulevard. Acum ştiu că te-a dus în zona de nord, care trebuie evitată cu orice preţ. Ştii că am mai fost aici cu mai mulţi ani în urmă şi am stat la hotelul Violette din partea de nord. Şi pe vremea aceea erau câţiva arabi. Aşa că, atunci când străbăteam zona, aveam mereu în mână un pistol şi orice arab care mă vedea dispărea imediat  din cauza pistolului. Acum sunt mult mai mulţi arabi.

Doar n-ai de gând să te cerţi cu Philip?

Sigur că nu. Avem nevoie de el cât timp suntem aici. În plus, este cel mai valoros agent pe care îl avem în străinătate. Uite-l că vine. Tweed se ridică în picioare. Salut, Philip! Am putea face toţi trei o plimbare pe bulevard?

Paula admiră extraordinarul autocontrol al lui Tweed. Îşi dăduse seama că era teribil de furios, dar acest lucru nu răzbătu din felul prietenos cu care îl întâmpină pe Philip. Ieşiră din hotel şi se plimbară pe bulevard. Tweed stătea la mijloc, cu Paula în dreapta şi Philip în stânga. Paula admira atmosfera faimosului bulevard. Tweed le împărtăşea gândurile care-i treceau prin minte. Atât de multe fuseseră modernizate, inclusiv Negre-Coste. Era încă un hotel magnific, dar îi lipsea ceva din farmecul cunoscut. Până şi baia din cameră fusese îmbunătăţită. Francezii fuseseră influenţaţi de fetişismul american pentru instalaţiile moderne. Tweed mai fusese în Aix când se întâlnise cu un om de legătură.

E de vis, se entuziasmă Paula.

Unic, spuse Tweed.

Am achitat camerele la hotel, zise Philip dintr-o dată. Vom pleca mâine  s-ar putea să fie o zi palpitantă.

Cât de palpitantă? întrebă Tweed.

Mâine Noel îi mută pe cei cincizeci de slovaci la Paris, în drum spre Marea Britanie. O să călătorească cu două autocare gri. Am vorbit mai devreme cu Harry. Îţi aminteşti de podul acela vechi, de piatră, pe care l-am traversat  acolo unde drumul era prost?

Eu, da, răspunse Paula. Era foarte abrupt, apoi cobora brusc de cealaltă parte. Era peste un râu.

O să eliminăm jumătate din ei la pod, zise Philip cu indiferenţă. Pe ceilalţi 25, din celălalt autocar, îi lichidăm la Paris. Ne vedem mâine la ora şase la micul dejun. S-ar putea să nu fie o călătorie de plăcere.

Era întuneric când părăsiră hotelul îndreptându-se spre zona sudică a oraşului. Mergeau pe jos, conduşi de Philip. Paula observă că zona era mai modernă. Ajunseră pe o alee şi Philip deschise uşa automată de la un garaj. Înăuntru era parcată camioneta lor.

Philip le zise în timp ce urcau în vehicul:

Am uitat să vă spun că toate geamurile sunt antiglonţ, iar părţile laterale şi tavanul au fost dublate cu plăci armate. Aşa că puteţi sta liniştiţi în privinţa drumului spre Paris…

Harry apăru de sub maşină şi îi făcu un semn lui Philip că totul e în regulă.

Nu există explozibil dedesubt. Am verificat şi motorul.

Eşti un tip foarte atent, îi mulţumi Philip.

Sunt un tip al naibii de bănuitor, îi replică Harry, urcându-se şi el în maşină.

Philip ieşi de pe alee, oprindu-se în prealabil să închidă uşa garajului cu telecomanda, apoi făcu la dreapta. Paula oftă nostalgică în momentul când pătrunseră în câmp deschis. Şi Tweed oftă  dar de uşurare. Locul ăsta a ajuns o capcană mortală în ziua de azi, îşi spuse în gând.

Suntem cu mult înaintea primului autocar cu slovaci, spuse Philip. Abia acum se pregătesc de plecare. Cel de-al doilea îl va urma la o oarecare distanţă. Ambele cu câte 25 de ucigaşi la bord. Pe cei din al doilea autocar îi eliminăm la Paris, le reaminti el.

Cum de ştie toate astea? se miră Paula cu glas tare, întrebându-l pe Tweed.

Am contacte, îi replică Philip. Îşi frecă degetele de la mâna dreaptă de parcă număra un teanc de bancnote. Dolarii deschid multe uşi.

Şi Noel unde a fost în tot acest timp? se interesă Paula de pe locul ei din spate.

A stat incognito într-o speluncă din zona de nord, îi răspunse Philip. Şi a primit vizita simpaticului domn Radek.

Radek?

Şeful bandiţilor slovaci, îţi aminteşti? Ţi-am dat o poză de-a lui. Un tip foarte simpatic, cu condiţia să-l vezi înecându-se. Noel se îndreaptă spre Paris cu un Citroen închiriat, la o oarecare distanţă în spatele celui de-al doilea autocar. Îi ţine companie Radek şi un unchi ceh care l-a învăţat limbi străine, astfel încât Radek vorbeşte fluent destul de multe. În curând vom ajunge la pod.

Tweed observă că Harry îşi puse în poală o geantă mare de piele din care scoase cu grijă o mină de teren şi o mistrie. Paula, cu ochii pe fereastră, nu văzu această mişcare. Era încă întuneric şi farurile maşinii luminau cu putere în timp ce Philip conducea pe un drum cu serpentine. Întrucât drumul era abrupt, Philip încetini, apoi coborî panta pe partea cealaltă. Stinse farurile şi, împreună cu Harry, ieşi din camionetă şi se îndreptară spre podul aflat în apropiere.

Dorind să nu piardă nimic din ce se întâmplă, Paula se mută în faţă, pe scaunul şoferului. Prin parbriz, vedea bine ce se petrecea, căci ochii i se obişnuiseră cu întunericul care începea să fie străpuns de primele semne ale zorilor.

Philip apăru iarăşi lângă maşină şi îi dădu lui Tweed un binoclu pentru vedere pe timp de noapte.

Uită-te după primul lor autocar şi dă-mi de ştire dacă îi vezi farurile!

Harry săpa o groapă mare în pământul moale de pe pod. Lucră rapid şi, când termină, puse înăuntru mina de teren. La fel de repede, aşeză deasupra pământ, ca s-o ascundă. În momentul când se ridică, Tweed strigă de la piciorul podului:

Se văd lumini în depărtare. Pare să fie autocarul. Cam la vreun kilometru şi jumătate. E dificil de spus în lumina asta.

Philip şi Harry se urcară în camionetă şi închiseră uşa în urma lor. Harry se întoarse la locul lui, la fel şi Paula. Philip îi spuse lui Tweed că poate să ţină binoclul.

Aşa nu o să pierzi nimic din toată distracţia.

Sări din nou la volan, aprinse farurile pe faza scurtă şi parcurse o mică distanţă. Întoarse spre dreapta, părăsind drumul, spre aceeaşi fundătură unde parcase pe drumul de venire, ca să le împartă armele.

Ajuns la micul cerc de beton, îl ocoli, astfel încât maşina era îndreptată spre ieşire. Le propuse tuturor să coboare din maşină. Paula fu surprinsă să vadă cât de bine se vedea podul, acum că fâşiile argintii ale zorilor se ridicau pe cer dinspre răsărit. Philip luă binoclul de la Tweed, se uită spre est şi i-l dădu înapoi.

Autocarul se apropie prea repede. Dacă şoferul e slovac, atunci conduce ca un nebun…

Era frig. Paula, îmbrăcată în blugi şi geacă, îşi încheie haina până la gât. Autocarul gonea pe drum, cu farurile pe faza lungă. Paula aproape că se aştepta să intre în parapet şi să cadă de pe pod. În ultimul moment, şoferul încetini şi maşina se mişcă încet pe pod.

Explozia care urmă fu devastatoare. O flacără orbitoare şi un zgomot asurzitor izbucniră simultan. Vehiculul sări în aer, rupt în două. Bucăţi de corpuri zburară în toate părţile. Prin binoclul luat de la Tweed, Paula văzu un picior, apoi un trunchi fără cap prins în infernul de foc care lumina rămăşiţele podului. Lumina zorilor era roşie din cauza flăcărilor. O jumătate din vehicul căzu în râu şi Paula auzi un sfârâit rapid când apa înghiţi metalul încins. Apoi, brusc, tăcerea învălui totul.

A mers destul de bine, comentă Philip.

Cred că la mare distanţă se întrevăd alte faruri. E oare al doilea autocar? sugeră Paula, având brusc gura uscată.

Probabil, fu de acord Philip. Au şi ei binocluri cu vedere pe timp de noapte, aşa că vor vedea ce s-a întâmplat. Vor trebui să facă un ocol mare ca să ajungă la autostradă. Asta înseamnă că putem ajunge la Paris înaintea lor şi să fim pregătiţi să sortăm şi celălalt transport.

Să sortăm? Paula, cu mintea încă invadată de imaginea masacrului de pe pod, se întrebă cum o să reuşească Philip una ca asta. Întotdeauna părea atât de calm, de natural, chiar şi în faţa celor mai mari pericole.



După ce parcurseră o bună bucată din autostradă, Philip opri într-un refugiu izolat, apoi se ridică şi le spuse:

Acum aş vrea să-mi predaţi cu toţii armele, căci am putea fi opriţi de o maşină de poliţie.

Luă chiar şi cele trei mine de la Harry şi totul fu ascuns într-un compartiment special din partea laterală a maşinii. Harry era indignat.

Am crezut că o să le folosesc ca să îi aranjez pe ticăloşii din al doilea autocar.

Nu, nu o să faci asta, îi răspunse Philip hotărât. S-a produs o schimbare de plan. M-am gândit mai bine. O să mă ocup singur de asta. Din Île St-Louis o să plece un velier mare pe Sena, prin mijlocul Parisului. Au de gând să-i transporte pe slovaci la bordul velierului Yvette cu ajutorul unor bărci mici cu motor. Apoi vor să meargă în amonte, spre un port de la gura râului. După care o să transfere această încărcătură inumană pe un vas de transport mai mare şi o s-o ducă spre o zonă pustie a coastei britanice. Eu voi avea grijă să nu plece vii din Paris.

Rămase tăcut la volan, aşteptă până când pe autostradă nu se mai văzu nicio maşină, apoi îşi reluă drumul în viteză spre Paris.



În momentul când intrară în suburbiile Parisului, Tweed făcu o sugestie:

Philip, aş putea să-l sun pe Loriot, şeful de la Direction de la Surveillance du Territoire, care mi-e prieten vechi. Să-i spun ce se întâmplă şi unde să se ducă.

Nu! îi strigă Philip peste umăr. Până acum trebuie să fi auzit despre explozia de pe podul de lângă Aix şi despre trupurile ciopârţite împrăştiate pe câmp sau care plutesc pe râu. O să sune la toate hotelurile în căutarea de nume cunoscute.

Am avut paşapoarte false, obiectă Tweed. Ţi-am zis asta mai devreme.

Nu are importanţă, spuse Philip cu un glas autoritar. O să-şi concentreze atenţia asupra celor care au stat puţin şi va cere o descriere a lor. Unii recepţioneri sunt foarte buni observatori. Acum aveţi la dispoziţie o oră să vă distraţi  o să vă las lângă Place Vendôme şi Ritz. Luaţi apoi un taxi până la Gare du Nord. Veţi ajunge la timp să prindeţi Eurostarul. Nu cred că Noel o să aleagă aceeaşi rută  el o să se întoarcă mai mult ca sigur cu avionul, aşa cum a venit…

Lângă Place Vendôme, Philip îl împinse efectiv jos pe Tweed, care voia să-i mulţumească pentru tot ce făcuse. De pe trotuar Tweed îi strigă lui Philip, aflat la volan, cu motorul pornit:

Ai grijă de tine! Şi sună-mă… mai des.

Dacă am ceva de raportat. Ai grijă de tine, Paula.

Uşa se închise automat şi rămaseră privind maşina care se îndepărta. Spre Île St-Louis.



Străbătură Rue St-Honore, strada centrală cu magazine extrem de scumpe. Era începutul amiezii şi cerul era acoperit cu nori joşi, ameninţători.

Tweed şi Paula mergeau în faţă, urmaţi de Newman cu Harry, care încă jucau rolul de gărzi de corp. Tweed îi conduse într-o cafenea, unde comandară cafea şi mâncară nişte prăjituri delicioase. Paula era moartă de foame.

Plec pentru câteva minute, le zise Newman, ridicându-se. Am trecut pe lângă un magazin unde am văzut în vitrină nişte eşarfe nemaipomenite. Mă duc să cumpăr una pentru Roma.

Lucrurile devin serioase, nu? îl tachină Paula.

E drăguţă şi foarte inteligentă. Mă întorc în câteva minute.

Ceilalţi se pregătiră să plece din cafenea şi să-l aştepte afară pe Newman. Paula ieşi prima şi se opri o clipă să se uite în ambele direcţii. În clipa următoare dădu înapoi, ciocnindu-se de Tweed şi împingându-l. Îl apucă de braţ şi îl conduse înapoi la masă, aflată pe o latură a cafenelei, cu vedere spre uşă.

Ce s-a întâmplat? o întrebă Tweed.

Radek. Venea pe stradă înspre noi.

Eşti sigură?

A naibii de sigură. I-am studiat poza. O să-l vedem într-o clipă. Să dea Domnul să nu intre aici  nu avem nicio armă…

Harry sări în picioare, ascunzând o bâtă scurtă îmbrăcată în piele. Se duse rapid spre o masă aflată în cealaltă parte a cafenelei, comandă o cafea şi insistă s-o plătească pe loc. Erau singurii clienţi. Chelneriţa puse cafeaua în faţa lui Harry, zâmbi văzând bacşişul şi dispăru pe o uşă din spate.

Atunci intră Radek, îmbrăcat într-o haină neagră şi cu o pălărie la fel. În vreme ce se îndrepta direct spre masa lor, trăsăturile lui slave erau schimonosite de un rânjet, sub mustaţa cu vârfurile întoarse. O mână şi-o ţinea în haină, iar cu cealaltă îşi scoase pălăria. Se înclină scurt spre Paula.

Îmi veţi spune, domnule Tweed, unde sunt ceilalţi şi ce plănuiesc să facă, altfel o s-o împuşc pe Miss Gray.

Vorbea foarte repede, într-o engleză excelentă, dar cu accent. Pentru prima dată în viaţă Tweed nu era sigur ce să facă. Deschise gura să spună ceva  orice ca să tragă de timp. Exact atunci Harry apăru în spatele slovacului şi îl izbi puternic cu bâta în ceafa descoperită.

Radek făcu ochii mari, apoi se prăbuşi pe spate. Harry îl prinse şi îl aşeză uşor la podea, când apăru chelneriţa. Paula se ridică şi spuse repede în franceză:

Bietul domn a leşinat. Ar putea să fi suferit un atac de cord. Chemaţi o ambulanţă. Noi trebuie să plecăm, dar ne vom întoarce.

Ieşiră în fugă din cafenea în timp ce chelneriţa se grăbea să dea un telefon.

Afară se întâlniră cu Newman, care avea în mână un pachet frumos ambalat. Se uită la ei, mirat de graba lor. Paula făcu semn unui taxi care se apropia.

Gare du Nord, vă rog, zise Tweed, dându-i şoferului un bacşiş substanţial. Şi grăbiţi-vă, altfel pierdem trenul.

Paula repetă solicitarea în franceză când văzu că şoferul îi priveşte nedumerit. Se înghesuiră cu toţii în spate, Tweed şi Paula pe mijlocul banchetei, iar Harry cu Newman pe părţile laterale. Taxiul se puse în mişcare.



La Gare du Nord, Tweed găsi un compartiment liber. Eurostarul era pe punctul de a pleca. Abia se aşezară pe scaune, că trenul şi ieşi uşor din gară.

Tweed îi povesti lui Newman ce se întâmplase. Newman se ridică şi puse cu grijă cadoul împachetat alături de puţinele bagaje pe care le aveau. Se aşeză şi spuse:

Cum naiba a ajuns Radek atât de repede la Paris?

Mergând cu o viteză nebunească pe autostradă, bănuiesc, răspunse Tweed. Când am oprit în refugiu şi i-am înapoiat armele lui Philip, am observat o maşină care se deplasa cu viteză. Erau doi oameni înăuntru  şoferul şi un pasager. A trecut însă prea repede ca să pot identifica pe cineva.

L-ai omorât pe Radek? îl întrebă Newman pe Harry.

Sigur că nu. Asta ne-ar fi adus poliţia pe cap. O să fie leşinat vreo oră, două, apoi îşi va reveni  cu o durere de cap îngrozitoare.

Ceea ce mă miră pe mine, zise Paula, este cum de m-a detectat şi m-a identificat.

Noi le-am făcut lor fotografii, îi reaminti Tweed. De ce să nu fi făcut şi vreun membru al organizaţiei Cabal acelaşi lucru? Apoi Noel, supereficientul Noel, a luat pozele cu el.

Nimeni nu mai spuse nimic până la ieşirea din tunel, în Kent. Paula aruncă o privire pe fereastră, apoi scoase un oftat din adâncul sufletului.

Spre deosebire de Paris, soarele strălucea cu putere pe cerul azuriu, fără niciun nor. Inspiră aroma câmpurilor care începuseră să înverzească şi a livezilor îmbrăcate într-un puf verzui.

Mă bucur că am scăpat de Franţa şi ne-am întors la liniştea din Anglia, zise ea.

Nu te baza prea mult pe linişte, o avertiză Tweed. Trebuie să investigăm o crimă odioasă şi să înăbuşim în faşă fuziunea tuturor serviciilor de securitate.

Las-o în pace! îi zise Newman. A avut o călătorie dificilă. Problema ta este că nu apreciezi niciodată lucrurile frumoase din viaţă.

Îmi pare rău. Ai dreptate, Bob. Paula a trecut prin nişte experienţe dure în ultima vreme. Îmi dau seama de asta.

Vreau doar să mă duc acasă şi să dorm câteva ore în patul meu. Dimineaţă o să fiu gata de luptă.

Tweed ajunse la birou în mijlocul unei situaţii de criză. Îşi scoase haina, se aşeză pe scaun şi privi în jur. Monica se ridică şi veni spre el cu o expresie sumbră pe chip. Pete Nield stătea în picioare cu braţele încrucişate, fără nicio urmă de zâmbet pe faţă. Marler, care se sprijinea de perete, jucându-se cu portţigaretul gol, îl privi pe Tweed.

Paula intenţiona să plece, dar se răzgândi şi se aşeză la birou. Newman stătea lângă uşă, analizând expresiile celorlalţi. Tweed rupse în cele din urmă tăcerea:

Ei bine, ce s-a întâmplat în lipsa mea? Arătaţi cu toţii de parcă a explodat o bombă.

Într-un fel, asta s-a şi întâmplat, îi răspunse Monica, stând ţeapănă în faţa biroului lui. Mai întâi, generalul Macomber a telefonat şi mi-a spus că, sub nicio formă, Tweed nu trebuie să meargă neînsoţit. A mai adăugat că tocmai s-a întâlnit cu membrii organizaţiei Cabal. Apoi Benton Macomber a dat buzna aici şi a cerut să te vadă urgent, dar i-am răspuns că nu eşti disponibil. E plecat din ţară? m-a întrebat el. I-am zis că habar n-am unde eşti. A spus că trebuie să-l suni imediat ce ajungi, apoi a plecat în grabă. Pete, continuă ea întorcându-se către Nield, poate vrei să spui chiar tu ce ţi s-a întâmplat.

Ceva de-a dreptul sinistru, începu Nield. La începutul după-amiezii am văzut o furgonetă albă, mare, cu semnul TV pictat pe partea laterală, oprindu-se vizavi. Câteva persoane au început să fotografieze clădirea, aşa că am ieşit şi am traversat strada până la furgonetă. Atunci aceasta s-a pus în mişcare şi n-a lipsit mult să mă calce. M-am ferit suindu-mă pe trotuar şi maşina s-a oprit. Am deschis portiera şi golanul de la volan m-a înjurat. Am cerut să aflu ce naiba fac acolo şi cine sunt. Pasagerul a încercat atunci să mă lovească cu piciorul în faţă. L-am apucat de picior, l-am scos din maşină şi am repetat întrebările. Şoferul a scos o armă automată, a îndreptat-o spre mine şi mi-a ordonat să-i dau drumul colegului său  ceea ce am şi făcut. Apoi furgoneta s-a îndepărtat.

Acţiune de intimidare, zise Tweed. Dar dacă ei joacă dur, şi noi trebuie să răspundem pe măsură. Marler, gândeşte-te la un plan!

Am făcut asta deja. Am nevoie de ajutorul lui Harry. Acum…

Amândoi bărbaţii ieşiră din încăpere. Tweed, calm, luă un creion şi un blocnotes şi începu să tot mâzgălească. Ceilalţi aşteptară în tăcere ca el să spună ceva.

E interesant că Benton a întrebat dacă sunt plecat din ţară. Ştia cu certitudine că sunt. Voia doar să-ţi vadă reacţia, Monica. Te-ai descurcat bine.

Cum ar fi putut să ştie? se întrebă Paula cu glas tare.

De la Radek. Acesta i-a raportat lui Noel despre prezenţa noastră în Franţa, acolo unde se afla, departe de orice violenţe. Noel le-a telefonat atunci celorlalţi din organizaţia Cabal ca să le spună vestea. Benton a venit aici cam pe la cinci după-amiază, nu-i aşa? o întrebă el pe Monica.

Cam aşa ceva.

Noi eram atunci în Eurostar. Noel a ajuns probabil înaintea noastră cu avionul, însoţit de Radek. Şi apropo de asta… Tweed scoase fotografia pe care i-o dăduse Philip şi i-o înmână Monicăi. Du-o jos la laborator şi cere-le să facă cinci copii. Urgent! Apoi dă una la fiecare.

Ce brută oribilă, comentă Monica.

Diavolul întruchipat, fu de acord Paula. Radek.

Crezi că a ajuns deja în Anglia? întrebă Newman.

Sunt sigur de asta. A venit cu avionul împreună cu Noel. Acum trebuie să ne ferim de doi criminali. Fitch, iar acum şi Radek. Se uită la Paula şi continuă: Tu du-te acasă, împreună cu Newman. Te deranjează dacă o să doarmă în noaptea asta în dormitorul de oaspeţi?

Absolut deloc, dar asta când o să mă duc acasă. Acum nu mi-e somn deloc şi trebuie să ne ocupăm de toate problemele astea. Mi se pare foarte ciudat că generalul Macomber a vrut să ne avertizeze.

S-ar putea să nu-i placă prea mult organizaţia Cabal. Sau ar putea ca gestul să facă parte din campania de intimidare.

Nu poţi să-l bănuieşti pe general de una ca asta, protestă Paula.

Până nu zdrobim organizaţia Cabal o să bănuiesc pe toată lumea. Mă întreb de ce oare le-a făcut o vizită progeniturilor lui, atâta vreme cât se presupune că nu-i sunt nicicum dragi? Mi se pare că toată lumea minte.

Pot să-ţi povestesc despre întâlnirea pe care am avut-o ieri cu informatorul meu? întrebă Nield.

Întâlnire? se miră Tweed. Da, dă-i drumul!

Nu eram prea încântat de ceea ce se întâmplase, aşa că am sunat-o şi am invitat-o la masă în oraş. A acceptat imediat, spunându-mi că e îngrijorată. Uite cum s-a întâmplat…



Nield sosi prompt acasă la Coral. Când deschise uşa, aceasta era îmbrăcată extrem de seducător. Părul roşu ca focul era strâns în vârful capului şi purta o rochie albă, scurtă şi strânsă pe corp, care îi sublinia formele apetisante.

Intră să bem ceva, Pete, îl invită ea, cu un zâmbet strălucitor.

Din păcate, nu avem timp, replică el, acţionând repede. Am rezervat o masă la un restaurant în apropiere. Dacă nu mergem imediat, o să fie dată altcuiva.

Bine. Stai să-mi iau haina.

De ce eşti îngrijorată? o întrebă el în timp ce mergeau spre restaurant.

Povestea poate să aştepte până când ne luăm ceva de băut. Eu chiar am nevoie. De un brandy.

Aşezaţi la o masă în colţ, departe de mulţimea dinspre care se ridica murmur de voci şi clinchet de pahare, începură să stea de vorbă fără să se teamă că ar putea fi auziţi.

Mmm, e bun, zise ea în timp ce mânca aperitivul  o combinaţie de pepene, portocale şi banane stropite din belşug cu brandy. Brandy-ul este băutura mea favorită, îi spuse ea.

De ce eşti îngrijorată? o întrebă el din nou.

Din cauza Papagalului. M-a invitat azi la masă şi m-a dus la un restaurant foarte elegant. Am văzut mai târziu şi nota de plată  astronomică.

Am crezut că voi două sunteţi la cuţite. Aşa mi-ai spus ultima dată când ne-am întâlnit.

Ştiu, Pete. Şi eu am crezut la fel. Acum mă copleşeşte cu atenţii. Nu pot să fac nimic în neregulă la serviciu. În timpul prânzului mi-a spus că o urmăreşte cineva din organizaţia Cabal. Nu a vrut să spună despre cine e vorba. Nu e pregătită să le facă pe plac, aşa că este îngrijorată că o să-şi piardă slujba din cauza lor.

A lor?

A celor din organizaţia Cabal. Se susţin unii pe alţii. În plus, pun ceva la cale împotriva lui Tweed şi a echipei lui. Am considerat că trebuie să ştii.

Dar cum ai aflat toate astea? Biroul lor e în altă încăpere.

Ştiu. Clipi cochet din gene. O să mă consideri o fată rea. Balamalele de la uşa care dă spre biroul principal au fost unse, iar uşa nu se închide bine dacă nu eşti atent. Când Papagalul nu e prin preajmă, mă strecor până acolo şi ascult ce vorbesc.

E periculos.

Am mare grijă. Ţin mereu un dosar sub braţ. În biroul nostru, în apropiere de uşa respectivă se află un fişet.

Revino la ceea ce spuneai mai înainte, o îndemnă Pete, oprindu-se din vorbă când chelnerul le aduse mâncarea. Spuneai ceva de o acţiune agresivă împotriva lui Tweed. Cunoşti şi amănunte?

Numai că Noel, care e plecat acum, a pus totul la cale. Benton a spus că speră că Noel n-o să se înfurie. Apoi m-am strecurat înapoi la biroul meu, exact la timp. Unul din ei a închis uşa.

Noel e plecat. Unde?

Habar n-am…

Până la sfârşitul mesei pălăvrăgiră despre alte lucruri. După ce plecară din restaurant, Nield o conduse până la uşa apartamentului. Coral scoase cheile, descuie uşa şi îşi petrecu braţul după al lui. Se întoarse spre el şi ridică din sprâncene, invitându-l să mai bea împreună un pahar.

Mi-ar plăcea foarte mult, minţi el, dar chiar înainte de a veni aici a apărut o problemă şi cei din Park Crescent o să vrea să ştie cum s-a rezolvat. Trebuie să dau nişte telefoane chiar în seara asta. Rămâne pe altă dată?

Coral se strâmbă nemulţumită, în timp ce el o sărută pe ambii obraji. Se vedea că nu era foarte încântată de cum se încheia seara. Îi spuse noapte bună, intră şi îi închise uşa în nas.

Aşadar, îşi încheie Nield povestea, am scăpat fără să fiu compromis. Coral părea foarte furioasă.

Nu cred o iotă din ceea ce spune femeia aia, interveni Paula. De ce prezintă în toate felurile situaţia de acolo?

E posibil să acţioneze la ordinele unuia dintre membrii organizaţiei Cabal, spuse Tweed gânditor. Dar mă îndoiesc.

Care dintre membri? întrebă Paula.

N-am idee. Nici eu nu prea cred în teoria asta. Nu-mi dau seama ce urmăreşte.

Poate nu e în toate minţile, sugeră Newman. Cine a omorât-o în felul acela îngrozitor pe Viola trebuie să fi fost nebun.

E prea mică de înălţime ca s-o fi făcut ea, spuse Nield.

E ca un puzzle, gândi Tweed cu glas tare. Fiecare element se potriveşte undeva. Dar nu ne dăm seama cum arată imaginea de ansamblu.

O, Doamne! izbucni Newman. Am pierdut cadoul acela scump. Am lăsat eşarfa pentru Roma în Eurostar.

Nu, nu l-ai pierdut, îl linişti Paula. Deschise geanta aflată pe podea lângă ea, scoase pachetul cu eşarfa şi i-o dădu lui Newman. Întotdeauna mă asigur că nu am uitat nimic atunci când cobor din tren sau din avion.

Nici nu ştiu cum să-ţi mulţumesc, îi răspunse Newman cu o uşurare vizibilă pe chip. Mă simt mult mai bine acum.

Romantism pentru Roma, râse Paula de el.

Şi, în timp ce voi doi vă prostiţi, interveni Tweed morocănos, eu mă întreb ce pun la cale Marler şi Harry.



Cu feţele acoperite de măşti, Marler şi Harry aşteptau cu o răbdare infinită. Harry stătea sprijinit de peretele de lângă uşa metalică a intrării în sediul Diviziei Speciale. Marler adoptase aceeaşi poziţie, de partea cealaltă.

Se postaseră în aşa fel încât să nu poată fi văzuţi de videocamerele care baleiau încet, aflate deasupra lor, pe perete. Din când în când Harry îşi întindea picioarele ca să nu amorţească. Marler stătea nemişcat ca o statuie. Se uită la ceas  stăteau de veghe de peste o oră. Răbdarea e o virtute.

Străduţa laterală pe care se aflau era atât de întunecată şi de prost luminată, încât, dacă ar fi trecut cineva pe acolo, nu ar fi putut să le vadă feţele şi cu atât mai puţin măştile. Marler ridică mâna în care ţinea o grenadă. Auzise ceva. Harry se strâmbă  credea că lui Marler i se păruse.

Uşa de oţel se ridică încet, fără zgomot, glisând în locaşul ei de deasupra intrării. Marler aruncă o scurtă privire înăuntru. Scara rulantă se deplasa încet. Nelson stătea nemişcat, aşteptând ca scara să-l aducă jos. Câţiva paşi în urma lui, Benton, purtând pardesiu, studia un raport. În spatele lui, Noel nu făcea nicio mişcare. Aşadar, Noel se întorsese din Franţa, ceea ce însemna că Radek se afla la Londra.

În momentul când treapta pe care stătea Nelson se apropie de parter, Marler îi făcu lui Harry un semn din cap. Amândoi acţionară la unison. Prima grenadă lacrimogenă aruncată de Marler ateriză la picioarele lui Nelson şi răspândi un nor înecăcios de gaz. În aceeaşi clipă Harry aruncă alta  o aruncare perfectă, grenada căzând în faţa lui Benton şi răspândind alt nor de gaz.

Nelson se sufoca şi ochii îi ardeau în timp ce se clătina, neştiind ce să facă. Marler aruncă în sus o nouă grenadă lacrimogenă care îl lovi pe Noel în genunchi, după care explodă.

Cei trei bărbaţi de pe scară tuşeau, se înecau din cauza fumului şi orbecăiau în jur. Papagalul apăru la etaj, privi uluită ce se întâmplă şi, când mirosi gazul, alergă înapoi în birou să cheme o ambulanţă. Marler şi Harry îşi dădură jos măştile şi dispărură.



Tweed discuta cu Nield, când Marler şi Harry ajunseră la sediu. Observă că Harry părea mulţumit de sine, în vreme ce chipul lui Marler era la fel de inexpresiv ca de obicei.

Pete, continuă Tweed, ce joc crezi că face Coral Flenton?

N-am idee. Sunt însă sigur că joacă un rol. Însă aş prefera să nu mai am de-a face cu ea prea curând.

Atunci o să mă duc eu mâine, interveni Paula. M-am înţeles bine cu ea şi a rămas stabilit să ne întâlnim în curând. Fiindcă sunt femeie, o să-i vină mai greu să mă manipuleze.

Bună idee, fu de acord Tweed. Marler, Harry, voi ce aţi făcut?

Marler îi povesti pe scurt ce făcuseră la sediul organizaţiei Cabal.

I-am învăţat minte să mai trimită furgonete cu sigle false ca să încerce să fotografieze locul ăsta.

Cred că o să mă distrez niţel, zise Tweed. Monica, poţi să obţii numărul lor de telefon? O să preiau imediat legătura.

Aş putea vorbi cu Miss Partridge? întrebă el de îndată ce Monica îi făcu legătura. Miss Partridge? Bine. Tweed la telefon. Am înţeles că Benton Macomber a cerut să-l contactez.

Sunt bolnavi, izbucni ea. Sunt la spital.

Sper că nu e ceva grav. Îi aşteptaţi să vină mâine la birou? Ştiu că au fost multe cazuri de toxiinfecţii alimentare.

Da, aşa este, răspunse ea, regăsindu-şi stăpânirea de sine.

Ei bine, transmiteţi-le urarea mea de însănătoşire grabnică. Nu mâncaţi la restaurante dubioase.

Eu gătesc acasă, replică ea, înţepată.

Unde locuiţi?

În Hammersmith. Într-un apartament mare pe care l-am cumpărat cu ani în urmă. După o pauză continuă: Poate veniţi să-mi faceţi o vizită într-o zi şi putem lua cina împreună. Adresa mea este…

Tweed notă în grabă adresa, numărul de telefon fix şi mobil.

Aştept cu nerăbdare momentul, îi spuse el. Poate o să avem ocazia să ne întâlnim curând.

Cât de repede doriţi, replică ea pe un ton seducător, de care Tweed nu o credea în stare. Mulţumesc de telefon. Pe curând…

Cred că eşti nebun de fericire, glumi Paula.

Aş vrea să am un asemenea efect asupra ei. Dar şi ea e o piesă din puzzle-ul pe care îl construim. S-ar putea să lase garda jos, odată ce nu mai e în preajma celor din organizaţia Cabal.

O să le spună ce aţi vorbit.

Părerea mea e că n-o să le spună, replică Tweed. Acum e timpul ca Newman să te ducă acasă. Văd că deja caşti. Trebuie să fii epuizată.

Ar fi plăcut să mă bag în pat.

Newman porni cu maşina în faţă şi Paula îl urmă. Traficul era mai degajat şi, când se apropie de Brompton Road, Newman încetini, abia târându-se. Paula se întrebă care o fi motivul. Newman parcă, se întoarse şi îi făcu semn să oprească şi ea.

Ce s-a întâmplat? întrebă Paula, aşezându-se lângă el.

Nu puteam face o greşeală mai mare.

De ce?

Vezi Ford-ul acela vechi aflat la intrarea în curtea blocului tău? Sunt doi oameni pe scaunele din faţă, iar şoferul îi arată tovarăşului său apartamentul tău. Recunoşti pe vreunul?

Oh, Doamne. Nu ştiu cine e şoferul, dar celălalt e Radek.

Şoferul e Fitch. În vehiculul ăla se află cea mai periculoasă maşină de ucis din oraş. Acum îţi supraveghează apartamentul. Nu a avut dreptate Tweed să-mi ceară să am grijă de tine? I-aş putea ucide pe amândoi, continuă el. În poală avea revolverul Smith & Wesson. E o ocazie perfectă.

Nu face asta! Paula îl prinse de mână. Ar fi o crimă. Nu cred că poliţia va ţine cont de cine sunt ei.

Asta nu e arma mea obişnuită, protestă el. E una pe care mi-a dat-o Harry. Nu a mai fost folosită. Seria ei nu e înregistrată. Verificarea gloanţelor nu va duce la niciun rezultat…

Nu! repetă ea, cu mai multă hotărâre. Mi-ar plăcea să-i omor cu mâna mea, dar e prea periculos. Şi e chiar în apropierea apartamentului meu. Aş fi prima pe lista suspecţilor…

Disputa se încheie când Ford-ul plecă pe Fulham Road. Newman aşteptă un timp, ca să îi lase să se îndepărteze, apoi porni maşina, străbătu strada şi parcă în curtea din spatele clădirii, ca să nu lase maşina la vedere. Paula se întoarse la maşina ei, apoi îl urmă.

Nu o să dorm în camera de oaspeţi în noaptea asta, decise Newman în timp ce Paula încerca să descuie uşa. O să dorm pe canapeaua din living, ca să pot să văd şi să aud dacă se apropie cineva.

O să o transform în pat, îi promise ea. E extensibilă. O să am grijă să stai confortabil.

Sunt sigur de asta. Şi o să am la îndemână revolverul. Nu, nu vreau să mănânc nimic. Adu-mi doar o cană cu apă.

Paula pregăti patul din living  aduse perne, pături şi aşternuturi. Apoi căscă obosită şi îi spuse noapte bună. Făcu rapid un duş, se şterse, se băgă în pat şi adormi imediat ce puse capul pe pernă.

Dimineaţa, Paula se trezi când încă era întuneric, dar descoperi că Newman tot nu dormea. Se duse la fereastră şi vru să tragă draperiile.

Nu face asta, se opuse el. Vreau să pot vedea strada. Arăţi de milioane, remarcă el în timp ce îşi punea pantofii şi haina. Bănuiesc că ai dormit bine.

Absolut minunat. N-am visat nimic. Acum o să luăm micul dejun, apoi ne vom întoarce la birou. Mă întreb cum de a ajuns Radek atât de repede aici.

E simplu. Radek vine cu avionul de la Paris împreună cu Noel. Apoi Noel îl duce cu maşina pe care a lăsat-o la aeroport la bârlogul lui Fitch.

Care este unde? întrebă ea în timp ce spărgea cu agilitate nişte ouă în tigaie în bucătăria aflată lângă living. Sper că ţi-e foame.

Aş mânca şi un cal, zise Newman.

Îmi pare rău, dar n-avem aşa ceva în meniu. Ce spuneai?

Harry ştie că Fitch are un depozit în East End. Nu a fost înăuntru, dar un prieten de-al lui care a fost i l-a descris. Fitch doarme într-o cămăruţă în care totu-i vraişte. Cel mai important spaţiu este o încăpere mare, goală, cu podeaua de lemn. Noel cunoaşte locul.

De ce Noel?

Pentru că el e Strategul. Fitch este doar genul de ticălos pe care Noel îl foloseşte pentru treburile murdare. L-am cântărit eu bine pe Noel, în ciuda accentului căpătat în şcoli scumpe.

Stai jos şi mănâncă…



La insistenţele lui Nelson şi în ciuda sfaturilor doctorului, cei trei bărbaţi fură externaţi după ce promiseră să bea multă apă. Coborau pe scări, îndreptându-se spre ieşire, sub privirea atentă a doctorului, când Nelson se poticni şi se apucă de balustradă ca să-şi recapete echilibrul.

Vă aştept curând pentru control, îi avertiză doctorul.

Suntem oameni de afaceri, strigă Nelson. Nu doctori care pierd vremea câteva ore pe zi prin spital.

Taci din gură, îi spuse Benton cu vocea lui stăpânită.

Limuzina pe care Nelson o chemase de pe telefonul mobil îi aştepta afară. Un şofer în uniformă le deschise portierele. Se aşezară şi Nelson îi spuse cu duritate şoferului:

Ne grăbim să ajungem la sediu, aşa că nu te opri până acolo…

În apropiere de Trafalgar Square limuzina se opri într-un blocaj rutier. Noel se uită pe fereastră şi văzu un stand cu ziare. Deschise portiera şi coborî în grabă. Şoferul ridică exasperat ochii spre cer  ar fi putut porni când Noel era pe jumătate ieşit din maşină. La standul de presă Noel ceru ultima ediţie din Daily Nation, plăti, se urcă în limuzină şi începu să studieze ziarul.

Aştepţi ceva veşti bune? îl întrebă Benton caustic.

Nu se ştie niciodată…

Se întrerupse brusc şi începu să înjure încet, folosind cele mai vulgare cuvinte.



Newman plecă primul din apartament, iar Paula îl urmă îndeaproape în propria maşină. Se aflau aproape de Park Crescent, când Paula îl claxonă. Newman se uită în oglinda retrovizoare şi o văzu că opreşte şi aleargă spre un stand de ziare. Se întoarse repede, cu ultima ediţie din Daily Nation, despre care vânzătorul îi spuse că de-abia o primise.

Azvârli ziarul pe scaunul din dreapta, claxonă din nou şi amândoi porniră spre Park Crescent. De cum se aşeză la biroul ei, Paula începu să studieze ziarul, concentrându-şi atenţia asupra rubricii lui Drew Franklin. Zâmbi şi îşi flutură mâna în aer în semn de victorie.

Ce-i atât de grozav? o întrebă Tweed.

De trei ori ura pentru Philip Cardon. Harry, mai ştii ambarcaţiunea aceea de pe Île St-Louis? Tu trebuia să-l ajuţi pe Philip să facă ceva. Ce anume?

Mie mi s-a părut o idee cam ciudată. Philip mi-ar fi dat un costum de scafandru şi s-ar fi îmbrăcat şi el cu unul. Apoi am fi aşteptat până când cei 25 de slovaci din cel de-al doilea autocar ar fi fost transportaţi la bordul vasului cu nişte bărci mici, de la un doc de pe Ile. Am mai fi aşteptat puţin până ce ar fi fost ascunşi în cală. Eu aş fi avut două mine magnetice, Philip una. Apoi am fi intrat în apă, nevăzuţi, de la acelaşi doc. Eu aş fi prins cele două mine de fiecare parte a prorei, în timp ce Philip ar fi pus mina lui la pupa, după care am fi înotat spre celălalt mal. Philip ar fi avut cu el un aparat radio de mare putere. Ar fi apăsat pe un buton şi minele ar fi explodat. De ce întrebi?

Vrei să-mi dai şi mie ziarul?! îi ceru Tweed Paulei.

Paula traversă încăperea în grabă şi îi dădu ziarul îndoit spre prima pagină. Titlul relatării lui Drew Franklin era scris cu litere mari:



SABOTORI IMIGRANŢI

UCIŞI PE SENA

Un plan ingenios de a infiltra în Marea Britanie sabotori slovaci a fost dejucat ieri seară la Paris. Nava care trebuia să se îndrepte spre Marea Britanie era staţionată vizavi de Ile St-Louis, când o explozie uriaşă a smuls cala vasului, care s-a scufundat rapid. Poliţia franceză a raportat că încă se află în căutarea cadavrelor în Sena.



Aşadar, Philip şi-a dus la bun sfârşit planul de unul singur, comentă Tweed. Chiar ar fi trebuit să-i trimit mai multe fonduri. Acest lucru a eliminat şi restul armatei de ucigaşi a lui Radek, având în vedere explozia de pe podul de lângă Aix. Nimeni nu-l întrece pe Philip.



La sediul organizaţiei Cabal, Noel ar fi fost în stare să ucidă pe cineva cu mâna lui. Se întâlni cu Papagalul, care făcu greşeala să-i spună:

Arătaţi mult mai bine. Am fost foarte îngrijorată de urmările pe care le-ar fi putut avea gazul lacrimogen. Arătaţi grozav.

Serios? zbieră el. Dacă e aşa, asta nu are nimic de-a face cu faptul că tu eşti prima persoană dintre toţi oamenii cu care dau ochii imediat ce am ajuns aici. Vaco!

Cum mi-ai spus? urlă ea.

Vaco! Vaco! Vaco! Mişcă-te odată! Avem nevoie de o tonă de cafea.

Avea o figură ameninţătoare, cu pumnii strânşi pe care îi flutura în faţa ei. Drace, îşi zise ea, o să mă lovească. Se strecură în camera alăturată şi trânti uşa în urma ei. Nelson se aşeză la masa triunghiulară privindu-l furios pe Noel şi spuse cu o voce adâncă:

Dacă trebuie să-ţi reamintesc, este un membru important al echipei noastre. Ea se ocupă de toate documentele.

Nu, nu este, îl repezi Noel. Ea doar le duce dincolo şi i le trânteşte pe birou lui Coral Flenton.

Mă contrazici? întrebă Nelson, aplecându-se în faţă şi fixându-l cu o privire aprigă, rea. După cum ştii, nu eşti total indispensabil.

Mi-am pierdut cumpătul, dădu înapoi Noel, regăsindu-şi stăpânirea de sine. Scuze, amândurora. De-abia m-am întors din Franţa. Probabil că sunt obosit.

Şi cum a fost în Franţa? mârâi Nelson.

În parte bine, în parte prost. Nu poţi să ai succes pe toate planurile.

Şi cumva asta ar avea de-a face cu în parte prost? întrebă Benton cu blândeţe.

Împinse spre el, peste masă, articolul lui Drew Franklin decupat din ziar. Noel îl citi din nou, ca şi cum l-ar fi văzut pentru prima dată, apoi dădu aprobator din cap.

Cineva s-a ocupat de asta. Oamenii aceştia urmau să fie nucleul echipei noastre speciale. Zâmbi cuceritor. Partea bună este că Radek e la Londra. E genial. Dur ca oţelul, dar cu o minte ascuţită.

Ar fi bine să-l ţii foarte din scurt, sugeră Benton. Am auzit ce reputaţie are.

Lucrurile sunt foarte diferite pe continent de cele de aici.

Noel îşi recăpătase siguranţa de sine. Era timpul să-şi spună punctul de vedere. Le zâmbi celor doi fraţi, apoi vorbi emfatic, pentru ca mesajul să fie bine înţeles:

Ar fi trebuit să spun că lucrurile erau diferite pe continent. Uitaţi-vă ce s-a întâmplat noaptea trecută. Tuturor, inclusiv ţie, Benton. Plecam din clădire, când am fost atacaţi cu sălbăticie cu gaze lacrimogene şi am fost băgaţi în spital. Cine credeţi că e de vină? Tweed, desigur. Iar acum trebuie să ripostăm. Să-i distrugem reputaţia lui Tweed, o dată pentru totdeauna. Apoi să ne ocupăm cu mai multă duritate de restul echipei. Să-i scoatem din joc. Sau cel puţin să-i băgăm în spital pentru multă vreme. Sau chiar ceva mai radical dacă se opun. Sunteţi de acord?

Cred că ai dreptate, zise Nelson. Spune mai departe!

Tweed era vestit în cercurile serviciilor de securitate pentru intuiţia sa remarcabilă şi pentru abilitatea de a anticipa următoarea mişcare a adversarului. Tocmai ascultase relatarea lui Marler privind atacul cu gaze lacrimogene pe care acesta îl organizase împreună cu Harry. După aceea Marler sunase la spitale şi aflase că toţi cei trei membri ai organizaţiei Cabal erau supuşi unui tratament medical.

Bătălia dintre noi şi inamicii noştri se va înteţi. Sunt convins că nu vor accepta ceea ce li s-a întâmplat fără să riposteze. Trebuie să ne pregătim pentru un contraatac dur. De aceea este imperativ să lovim primii. Vreau ca aceşti trei indivizi să fie compromişi şi daţi afară din posturile pe care le ocupă. Marler, Newman gândiţi-vă la o strategie! Eu o să continuu să lucrez la cazul Violei.

Eu propun să-i fac o vizită lui Coral în seara asta, s-o descos, spuse Paula. O femeie poate reuşi să facă altă femeie să vorbească mai bine ca un bărbat. Nu e o aluzie la tine, Pete.

Bine, fu de acord Tweed. Încearcă să afli mai multe despre Viola. Avem nevoie de informaţii.

Dar eu? întrebă Nield.

Şi eu? mârâi Harry.

Vreau ca amândoi s-o păziţi pe Paula. Supravegheaţi-o, dar în aşa fel încât Coral să nu observe. Consider că Paula ar putea deveni o ţintă importantă.

La fel şi tu, mârâi din nou Harry.

Paula sări în picioare şi acţionă o manetă. Obloanele exterioare de oţel, proiectate să reziste exploziei unei grenade, fură lăsate astfel încât nu se mai zărea decât o fantă subţire de lumină.

Acum suntem în mai mare siguranţă, spuse ea.

Ar fi trebuit să mă gândesc la asta mai devreme, recunoscu Newman. Şi mai cred că George, gardianul nostru de jos, ar trebui să fie înarmat. Se pricepe foarte bine să mânuiască o armă  doar a fost la infanterie.

De acord, zise Tweed. Acum o să-l contactez pe Benton. Sunt curios de ce a vrut să mă vadă cât am fost plecat.



O oră mai târziu, Noel, având pe cap o şapcă veche, purtând nişte haine ponosite, cu pantofi scâlciaţi, se afla la depozit, fiind singur cu Fitch şi Radek în încăperea goală.

A început un război deschis cu Tweed şi întreaga lui echipă, zise el folosind un limbaj pe care în Whitehall l-ar fi îndulcit. Personajele cheie sunt Tweed şi târfa lui, Paula.

Să-i omorâm? sugeră Fitch.

Am o idee mai bună, interveni Radek. Avea un accent pronunţat, deşi stăpânea la perfecţie limba engleză. O să-i facem să-şi piardă minţile, să nu-şi mai revină niciodată. Lucrul ăsta o să-i bage în sperieţi pe cei din echipă când vor constata că au rămas fără şef.

E o idee originală, fu de acord Noel cu un zâmbet sadic. Îmi place. Dar cum propui să facem asta?

Radek deschise valiza mare pe care o adusese cu el şi scoase din ea câteva ecrane şi patru proiectoare. Prinse în cuie câte un ecran pe fiecare dintre cei patru pereţi de lemn. Ochii îi străluceau când se întoarse spre ei.

În felul acesta, indiferent în ce direcţie privesc, nu o să poată să nu vadă ceea ce apare. Ne trebuie nişte inele de fier pe care să le fixăm în podea. Tweed şi această Paula vor fi legaţi de inele. În cel mult o oră o să-şi iasă din minţi.

Încă nu înţeleg, protestă Noel.

O să înţelegi. S-ar putea să simţi că-ţi vine să vomiţi după această scurtă demonstraţie, dar o să-ţi treacă. Ar fi bine să vă puneţi în urechi dopurile astea, dacă nu vreţi să surziţi.

Fixă proiectoarele astfel încât fiecare să fie îndreptat spre un ecran. Apoi scoase un alt dispozitiv, pe care îl plasă în spatele lor. Cei doi îl priviră în timp ce Radek puse un film în aparat, apoi aprinse o lanternă, după care stinse luminile.

Noel începuse să fie neliniştit. Ce aparatură diavolească pregătise Radek? Radek îi observă nervozitatea când îndreptă brusc raza puternică de lumină a lanternei exact în faţa lui Noel.

Întoarce blestemăţia aia din faţa mea! urlă Noel.

Radek rânji  îi plăcea să-i vadă pe ceilalţi pierzându-şi cumpătul. Îndreptă raza lanternei asupra proiectoarelor, se aplecă, apăsă patru butoane şi stinse lanterna. Se ridică, pregătindu-se să se distreze, şi îşi puse dopurile în urechi.

Pe fiecare dintre cele patru ecrane începură să ruleze nişte filme. Noel rămase cu privirea fixată asupra imaginilor prezentate. Era undeva la munte. Zăpadă pe jos. Stâlpi de lemn groşi, de care era legat câte un om, aproape dezbrăcat. Lângă fiecare stâlp se afla un bărbat având în mână un topor uriaş. Noel se uita ţintă, cu faţa ca o mască.

Îi atrase atenţia primul stâlp. Omul cu toporul făcu o mişcare largă şi tăie un picior deasupra gleznei. Sângele ţâşni. Toporul se înălţă şi coborî din nou  al doilea picior fu secţionat. Gura prizonierului era larg deschisă, scoţând, fără îndoială, un urlet de agonie neauzit. Toporul fu ridicat din nou şi coborât cu forţă asupra umărului drept al prizonierului, tăind jumătate de umăr şi braţul.

Noel se forţă să privească alt ecran. O scenă asemănătoare, numai că toporul ţinut de alt bărbat căzu asupra capului unui prizonier, crăpându-i ţeasta în două, până la gât.

Radek umblă la butonul celeilalte maşinării şi o puse în funcţiune, cu un zâmbet şi mai sadic întipărit pe faţă. Fitch îşi băgase mai devreme dopurile în urechi, dar Noel omisese să facă acest lucru. Un sunet diabolic umplu încăperea.

Disperat, Noel îşi băgă dopurile în urechi, scăpându-i unul din ele, aşa că zgomotul parcă venit din iad îl izbi cu toată forţa. Reuşi să şi-l bage într-un final în urechi şi inspiră adânc.

În cameră se dezlănţuise nebunia  imaginile bestiale, urletul ascuţit, pătrunzător, ridicându-se şi coborând neîncetat. Noel auzea zgomotul chiar şi cu dopurile în urechi. Se uită la Fitch, care stătea pe podea, privind când la un ecran, când la altul.

Noel nu vedea niciun motiv pentru care să mai rămână acolo. Acum ştia cum avea de gând să procedeze Radek cu Tweed şi cu Paula. Urlă la Radek să aprindă lumina. Slovacul aprinse lanterna şi o îndreptă spre uşa spre care bănuia că Noel avea să se îndrepte. Bănuiala lui fu confirmată.

Pe Radek îl amuză felul cum Noel se duse repede spre uşă, o deschise, ieşi şi o închise în urma lui. Nu e potrivit pentru Tatra, îşi zise Radek. Nu considerase necesar să-i spună lui Noel că îi dăduse nişte dopuri mai puţin eficiente decât cele pe care i le dăduse lui Fitch, care stătea nemişcat. Se aplecă şi apăsă pe butoane  imaginile dispărură de pe ecrane.

Gândeşte-te ce efect o să aibă asta asupra lui Tweed şi asupra Paulei, îi zise lui Fitch, care îşi scosese între timp dopurile. Doi oameni odată normali, acum nebuni, care o să-şi petreacă toată viaţa într-un azil.

Ia loc, Benton, îl întâmpină Tweed pe vizitatorul său. Doreşti o ceaşcă de cafea sau de ceai?

Aş vrea o cafea, mulţumesc, îi răspunse Benton.

Tweed îi telefonase lui Benton la domiciliul acestuia din Hampstead şi îl invitase să-i facă o vizită. Membrul organizaţiei Cabal acceptase imediat.

Numai Paula şi Monica erau prezente. Tweed se gândise că vizitatorul lui avea să vorbească mai pe şleau dacă nu era de faţă şi restul membrilor echipei. Se lăsă tăcerea, în timp ce Tweed îşi studie oaspetele.

Mai scund decât Nelson, Benton avea cu puţin peste 40 de ani, aşa cum bănuise Tweed încă de când îi vizitase la sediu împreună cu Paula. Acum avea o ocazie mai bună să evalueze înfăţişarea şi personalitatea celuilalt. Benton avea un cap rotund, cu un început de chelie în creştet. Ochii mici erau verzui şi şireţi, cu pleoape grele. Era îmbrăcat cu un costum gri, clasic, care nu părea a fi scump. Îşi ţinea mâinile încrucişate în poală. Monica aduse cafeaua neagră pe care o ceruse Benton şi acesta îi mulţumi.

Îmi pare rău că nu am fost aici când aţi sunat şi aţi vrut să mă vedeţi, începu Tweed, amabil. Care era problema?

Sunteţi foarte perspicace, observă Benton cu vocea sa calmă. Pot să vă întreb dacă aţi trimis raportul prim-ministrului?

Încă nu. S-ar putea să-l trimită directorul meu, Howard, care tocmai s-a întors dintr-o vizită în străinătate.

Înţeleg. Benton sorbi din cafea, apoi se uită la Paula. Mi-am uitat bunele maniere. Îmi cer scuze că nu v-am salutat când am venit!

Nu-i nimic, replică Paula zâmbind. Bine aţi venit!

Sunt îngrijorat, continuă Benton întorcându-se spre Tweed, de conflictul aproape deschis care s-a declanşat între departamentele noastre. E supărător şi periculos.

Şi este alimentat în principal de Horlick, fratele vitreg, spuse Tweed, apelând la o tactică şoc.

A, văd că ştiţi adevărul despre Noel. Benton chicoti şi îi aruncă iarăşi o privire Paulei. Sunt impresionat de sursele de informaţii pe care le aveţi. N-ar trebui să fiu. Reputaţia dumneavoastră este bine cunoscută. Noel este cel mai tânăr dintre noi şi uneori e cam nestăpânit.

Destul de nestăpânit încât să sucească la 180 de grade capul pisicii? întrebă Paula încet, urmând aceeaşi tactică şoc începută de Tweed.

Pot să vă întreb cum aţi aflat acest lucru? replică Benton, acum evident tulburat.

Cineva ne-a trimis o fotografie a stâlpului de la intrarea pe proprietatea tatălui dumneavoastră, minţi Tweed, iar altcineva, de aici din Londra, ne-a povestit misterioasa întâmplare, continuă el.

Misterioasă e cuvântul potrivit, zise Benton repede. Nu am identificat niciodată vinovatul.

Aici este un proiect al raportului meu pentru domnul Howard, continuă Tweed, scoţând din sertar un teanc gros de pagini dactilografiate. E numai un proiect, care trebuie periat, sublinie el, înmânându-i hârtiile.

Celălalt scoase o pereche de ochelari fără rame şi începu să studieze raportul. Paula remarcă faptul că ochelarii îi schimbau cu totul înfăţişarea, dându-i un aspect sinistru.

E doar o copie, dar trebuie s-o păstrez, continuă Tweed.

Benton citi cu atenţie raportul, apoi îl privi pe Tweed.

Sper din toată inima că va fi periat.

Vom vedea.

Paula observă cum Benton, scos din starea sa obişnuită de calm, răsuci încet teancul de foi într-un sul pe care îl strânse apoi, fără să conştientizeze gestul, cu ambele mâini. Fu străbătută de o undă de şoc: răsucirea raportului îi aduse în minte imaginea cuiva care suceşte gâtul unei pisici. Ca şi cum gândul i-ar fi fost trimis cumva telepatic, Benton întoarse brusc ochii spre ea. Privirea din spatele ochelarilor fără ramă era deconcertantă. Paula se gândi imediat la Dr Jekyll şi Mr Hyde.

Oh, Doamne, îmi pare rău, spuse Benton, adresându-i-se iarăşi lui Tweed. Eram cu gândul în altă parte şi v-am stricat raportul.

Începu să-l desfacă, netezindu-l cu degetele lui groase înainte de a i-l da lui Tweed peste birou.

Nu contează, îi răspunse Tweed. Nu e decât o copie. Aşadar, cum propuneţi să detensionăm relaţiile dintre cele două organizaţii, relaţii care se înrăutăţesc pe oră ce trece, ca să zic aşa?

Cum propuneţi dumneavoastră să facem lucrul ăsta?

Touche! Tweed îşi ridică braţele în aer. Suntem într-un cerc vicios. Aţi putea vorbi cu colegii dumneavoastră.

A, sigur că voi face acest lucru. Benton îşi scoase ochelarii. Să presupun că şi dumneata vei face acelaşi lucru?!

Depinde de evoluţia ulterioară a lucrurilor.

Ce vreţi să spuneţi? întrebă Benton, terminându-şi cafeaua, după care se întoarse spre Monica. A fost cea mai bună cafea pe care am băut-o în ultima vreme. Mulţumesc!

Vreau să spun că trebuie să înceteze orice încercare de atac asupra echipei mele.

Se opri când un obiect azvârlit de afară lovi obloanele de metal pe care Paula le coborâse. Obiectul ricoşă, căzu în stradă şi explodă. Paula sări în picioare şi se uită pe geam exact în momentul în care un bărbat într-o haină lungă şi neagră se aruncă într-un Ford care demară imediat şi ieşi în viteză pe strada principală, care, din fericire, era liberă în momentul respectiv.

O grenadă. Tweed se ridică în picioare. Despre asta e vorba.

Noroc că n-a fost nimeni pe trotuar pe Crescent, izbucni Paula. Ar fi fost omorât.

Desigur, începu Benton, ridicându-se la rândul lui, că nu vă închipuiţi că noi avem ceva de-a face cu asta.

Îmi închipui că ar trebui să vă întoarceţi la sediu şi să aveţi o discuţie serioasă cu colegii dumneavoastră, replică Tweed cu o voce sumbră. Apropo, Nelson sau Noel ştiau că aveaţi de gând să veniţi aici?

Nu, amândoi erau plecaţi…

Benton ezită ca şi cum ar fi făcut o greşeală. Implicaţia era că grenada n-ar fi fost aruncată dacă ceilalţi ar fi ştiut că Benton se va afla la sediul din Park Crescent.

De fapt, le-am pomenit mai devreme că voi veni să vă văd, adăugă el repede.

Când mai devreme? vru să afle Tweed, neslăbindu-l.

Cred că ar fi bine să plec. Făcu o pauză şi continuă: Facem pace?

Îi întinse mâna lui Tweed, care păru să nu observe gestul, căci se strecură din spatele biroului şi se duse să deschidă uşa pentru ca Benton să poată ieşi.

Seara, Paula se ducea la întâlnirea cu Coral Flenton. Îi telefonase în prealabil şi Coral păruse încântată să o primească. Tweed pusese la cale un plan pentru protecţia ei şi Paula acceptase fără niciun cuvânt de protest. Grenada aruncată în oblonul de metal nu rămăsese fără efect. Protecţia urma să fie foarte strictă.

Ne confruntăm cu oameni cruzi, capabili de orice, o avertizase Tweed. Întâlnirea cu Benton nu m-a liniştit deloc…

Era o seară ceţoasă şi Paula conducea încet prin Covent Garden. Întunericul era şi mai adânc din cauza plafonului jos de nori. În spatele ei, Newman o urma îndeaproape, iar la rândul lui era supravegheat de maşina lui Nield. Un motociclist îi depăşi  era Harry, care opri la câţiva metri mai departe de intrarea în apartamentul lui Coral.

Paula observă că spaţiul de parcare pe care îl ocupase la ultima ei vizită făcută lui Coral era liber. Parcă acolo, ieşi, încuie maşina şi băgă fise în parcometru. Nield şi Newman îşi găsiră şi ei locuri de parcare. Stabiliseră în prealabil unde o să stea fiecare. Newman îşi adusese cafea şi un ziar, prefăcându-se că-l citeşte, undeva peste drum de apartamentul lui Coral. Imaginea geamului mai, luminat al locuinţei lui Coral îl tulbură pe Newman, aducându-i aminte de fotografia pe care o primise de la o persoană anonimă şi care surprindea fereastra pătată de sânge de la apartamentul Violei. De îndată ce Paula apăsă pe butonul soneriei, uşa se deschise şi în prag apăru Coral, zâmbitoare. Paula intră şi Coral o îmbrăţişă cu căldură. Paula închise uşa cu piciorul.

Sunt atât de uşurată să te văd, zise Coral în timp ce o conducea pe un hol lung şi pe nişte scări.

Intrară în livingul modest, dar mobilat cu gust.

S-a întâmplat ceva care te-a tulburat? o întrebă Paula, aşezându-se pe canapea.

Cred că da. Nu ştiu cum naiba stau.

Coral ridică paharul şi sorbi din băutură. După miros, Paula îşi dădu seama că era brandy. Apoi văzu sticla de pe măsuţa de lângă canapea. Când Coral îi oferi un brandy, Paula îi spuse că preferă un pahar de vin.

Care e problema? se interesă Paula după ce primi paharul de vin.

Papagalul. Nu ştiu în ce relaţii sunt cu ea. Timp de săptămâni întregi m-a tot călărit, iar acum este aşa de prietenoasă… Mă duce la un restaurant elegant  s-ar putea să-ţi mai fi pomenit de asta , ba chiar mi-a propus să facem front comun împotriva celor trei brute de la birou. Merg pe un teren minat. Şi sunt pe punctul de a fi promovată în alt departament. Nu vreau ca Papagalul să devină iar afurisită cum era, să găsească vreo scuză să mă dea afară. Am nevoie de bani.

Te mai preocupă şi altceva? Deşi cele ce mi-ai spus sunt un motiv suficient de îngrijorare.

Mă tot gândesc la biata Viola. Ţi-am mai spus că ne cunoşteam din şcoală. Am citit transcrierea a ceea ce i s-a întâmplat şi nu prea mai reuşesc să-mi găsesc liniştea. Am coşmaruri. Mă întreb ce face Marina, sora ei geamănă.

Marina? repetă Paula. Nu ştiam că are o soră geamănă. Cum se înţelegeau?

Tocmai, că nu se înţelegeau. Coral făcu o pauză, ca să-şi umple paharul. Vezi tu, amândouă se comportau la fel.

Vrei să spui cu bărbaţii? sugeră Paula.

Da. Ştiu că sună îngrozitor, dar se aflau mereu în competiţie.

În ce sens?

Preţul. Ceea ce solicitau pentru serviciile lor, dacă înţelegi ce vreau să spun. Bău o gură de brandy. Cel puţin aşa era Marina. Viola, nu. Ceea ce îi cereau unui bărbat pentru ştii tu ce.

Înţeleg. Paula sorbi la rândul ei din pahar. Lucrurile luau o întorsătură neaşteptată. Şi unde locuieşte Marina?

Are un apartament luxos pe o stradă lângă Mayfair. Vrei adresa?

Dacă nu te deranjează să mi-o dai…

Paula o studie pe Coral în timp ce aceasta mâzgălea ceva pe o foaie. Mişcările îi erau repezite. Oare era nervoasă? Poate că era din cauza băuturii, dar Paula se îndoia. Coral era îmbrăcată fără pretenţii, în blugi şi o bluză albă încheiată până la gât. Îi dădu Paulei foaia de hârtie. Paula avu confirmarea că scrisul era ordonat, dar nervos. Împături hârtia şi o puse în geantă, într-un buzunar cu fermoar.

Mulţumesc!

Ţi-am dat adresa, numărul de telefon şi numărul de mobil.

Presupun că ştii toate astea de la Viola, spuse Paula cu blândeţe.

Aşa e. Într-o seară am mers acasă la ea, pe Fox Street, ca să bem ceva. M-a întrebat dacă aş vrea să-i fac o vizită Marinei, să încerc să le împac. Nu m-am dus pentru că nu-mi plăcea ideea.

O decizie probabil foarte înţeleaptă. Ţi-e foame? Cred că mie a început să-mi fie.

Paula se decise că era momentul să meargă la restaurant înainte ca gazda ei să-şi mai toarne ceva de băut. Ajunse lângă uşă şi Paula remarcă yala simplă.

În vremurile astea, prin Covent Garden se perindă tot felul de oameni. M-aş simţi mai liniştită dacă ţi-ai monta o încuietoare mai bună. Poate un Banham & Chubb…

Ce drăguţ din partea ta să te gândeşti la siguranţa mea…

Te vizitează vreunul dintre cei trei? o întrebă Paula înainte să iasă pe uşă.

N-am nicio problemă cu Nelson. Uneori nu-mi place felul cum mă priveşte Benton atunci când poartă ochelarii aceia fără ramă. Cel de care trebuie să mă feresc e Noel, dar mă descurc. Mi-e teamă că nu am ţinuta potrivită pentru o masă în oraş.

Paula o privi  părul superb al lui Coral era ridicat în vârful capului. Paula o strânse uşor de mână şi îi spuse:

Arăţi minunat! Nici eu nu sunt tocmai îmbrăcată pentru Ritz. Nici unele dintre celelalte femei nu o să fie aranjate ca pentru o paradă a modei.

Afară, Paula simţi imediat frigul, însă Coral îşi pusese o jachetă. Paula aruncă o privire nepăsătoare în jur. Îngerii săi păzitori nu se vedeau nicăieri, dar Paula ştia că erau prin preajmă.



Marina? O soră geamănă?

Vocea lui Tweed trăda o surprindere evidentă.

Era foarte târziu şi Paula tocmai se întorsese de la întâlnirea cu Coral. Singurii prezenţi în birou erau Marler şi Monica.

Şi unde sunt cei trei pe care i-am trimis să te supravegheze? întrebă Tweed mânios.

Nu-ţi face griji, replică Paula de pe marginea biroului lui, unde era cocoţată. Newman m-a urmat cu maşina până aici, m-a condus înăuntru, apoi a spus că se întoarce la maşină. Cred că s-a dus să-i întâlnească pe Pete şi pe Harry. Bănuiesc că au de gând să supravegheze intrarea în apartamentul lui Coral, acum că eu sunt în siguranţă. Ceea ce cred că e o mişcare deşteaptă. Poate că şi altcineva m-a văzut plecând.

În cazul ăsta sunt deştepţi. Acţionează conform sfaturilor pe care m-am străduit să vi le bag în cap. Gândiţi singuri! Acum povesteşte-mi ce s-a întâmplat în seara asta.

Înainte să încep, uite datele despre Marina. Adresa şi restul.

Tweed îi dădu hârtia împăturită Monicăi şi îi ceru s-o înregistreze. Monica desfăcu hârtia, se uită la ea şi i-o dădu înapoi lui Tweed.

Am memorat totul. O să transfer datele în repertoarul codificat.

Paula avea multe de spus. Rememoră fiecare cuvânt din conversaţia cu Coral, adăugând şi propriile gânduri pe măsură ce înainta cu povestea. Era conştientă că, în spatele ei, Monica stenografia fiecare detaliu  era în stare să scrie 132 de cuvinte pe minut.

După cum se aştepta, Tweed se transformă într-un adevărat Buddha, stând nemişcat, cu ochii ţintă asupra ei. Puterea lui de concentrare era legendară. Paula încheie cu o fluturare de mână.

Acum ai toate informaţiile. Ţi se par interesante?

Iar eu am reţinut tot, spuse Monica. O să scriu un raport. Câte exemplare?

Cinci, te rog, răspunse Tweed. O copie pentru fiecare membru al echipei. Este foarte important ca toată lumea să aibă informaţiile din acest caz. Dacă sunt interesante, Paula? Cred că decizia ta de a-i face o vizită lui Coral este vitală. Extrem de importantă, mai bine zis.

De ce? întrebă Paula.

Pentru că Papagalul joacă un joc diabolic. Şi pentru că am aflat de existenţa Marinei. Va trebui să-i fac o vizită.

Vrei să vin cu tine? sugeră Paula cu ironie. Să te protejez?

Până acum am reuşit destul de bine să mă apăr de femeile provocatoare şi periculoase. Şi, mulţumesc, Paula, pentru că ţi-ai făcut treaba cu atâta profesionalism. Acum voi face ceea ce trebuia să fac mai de mult, dar am fost ocupat până peste cap.

Ce anume?

Am de gând, zise el după ce-şi consultă ceasul, să merg la scena crimei de pe Fox Street. Dacă plec acum, o să ajung în jurul orei la care Saafeld a estimat că a avut loc odioasa crimă.

Vin şi eu, desigur, interveni Marler.

Bine, fu de acord Tweed, fără tragere de inimă.

Nu avea cum să refuze. Nu acum când îi bătea pe toţi la cap despre necesitatea siguranţei. Se ridică şi Paula se dădu jos de pe marginea biroului. Tweed o apucă de umeri şi îi spuse cu o voce în care se citea o hotărâre de neclintit:

Nu ai voie să părăseşti clădirea până când nu se întoarce careva  Newman, Pete sau Harry. Ei o să te conducă acasă, o să verifice fiecare colţişor din apartament înainte să intri, apoi o să doarmă pe canapeaua din living sau în dormitorul pentru oaspeţi…

Of, pentru numele lui Dumnezeu! izbucni Monica. Oricum ar face asta. Ce ai, suferi de paranoia?

Tweed nu răspunse, ci îşi luă haina, se îmbrăcă şi coborî scările urmat de Marler. Afară aerul nopţii era rece şi proaspăt. Tweed descuie maşina şi se urcă la volan, în timp ce Marler intră în spate.

Când porni motorul, uşa pasagerului se deschise şi Paula se aşeză lângă el, trântind portiera. Tweed deschise gura să protesteze, dar Paula i-o luă înainte:

Fără discuţii! Ai spus că eu trebuie să preiau conducerea acţiunii dacă tu păţeşti ceva. În plus, sunt în siguranţă alături de voi. Şi, mai ales, vom merge în apartamentul unde biata femeie  femeie!  a fost ucisă cu sadism. Eu sunt femeie. Aş putea sesiza ceva ce un bărbat ar trece cu vederea.

Tweed, îndepărtându-se de Park Crescent, deschisese gura de două ori, dar o închisese fără să spună nimic. Ca un peşte, îşi zise Marler, privindu-l în oglinda retrovizoare. Rotiţele din mintea lui Tweed se învârteau cu repeziciune în timp ce continua să conducă, îndreptându-se spre Covent Garden.

 «Paranoia», spusese Monica. Oare avea dreptate? Era pe punctul să exagereze cu avertismentele? Paula făcuse o treabă bună aflând informaţiile de la Coral, iar unele dintre ele ar putea, în cele din urmă, să-i conducă spre criminalul psihopat.

Ai dreptate, recunoscu el în final.

Paula nu arătă nicio urmă de uşurare sau de triumf. Privea pe geam în timp ce se apropiau de destinaţie. Fox Street  un nume care va rămâne în analele criminalisticii.

Nu era nimeni pe stradă la acea oră din noapte. Maşina se zgâlţâia pe pavajul din macadam. Intrară pe Fox Street, iar Tweed încetini. Era o străduţă îngustă, slab luminată de lămpile antice agăţate de ziduri cu tije de metal.

Aproape am ajuns, zise Paula. Mai sunt câţiva metri…

Cerceta numerele caselor, vizibile datorită becurilor de sub ele.

Tweed parcă la marginea drumului. Vedeau acum casa, înconjurată de banda galbenă de protecţie a poliţiei. Când se apropiară, uşa se deschise; Marler îşi scoase instantaneu pistolul.

E inspectorul-şef Hammer, îi avertiză Tweed.

Poliţistul masiv, îmbrăcat cu un pardesiu, stătea cu mâinile în buzunare. E o mare greşeală să iei poziţia asta, într-o asemenea zonă, îşi zise Tweed. Dacă Hammer ar ataca, nici n-ar avea timp să-şi scoată pistolul automat. Tweed se îndreptă spre Hammer, care îi privea cu neplăcere evidentă.

Cam târziu vii pentru cazul ăsta, nu crezi? Locul a fost cercetat de profesionişti. Nu s-a găsit nimic.

Vreau să-mi dau seama de atmosfera din momentul când s-a întâmplat. Nu erau prea mulţi oameni pe stradă. Şi, dacă nu cumva ai uitat, eu răspund de investigaţia asta.

Şi fata asta de ce-şi bagă nasul?

Fata asta e o femeie. Va cerceta strada în eventualitatea că ucigaşul a scăpat ceva. Voi aţi făcut asta?

E o pierdere de vreme. Uşa de la intrare era închisă când am ajuns. Ceea ce sugerează că îl cunoştea pe ucigaş. Nu-i aşa?

E posibil. Pe de altă parte, dacă ea îl aştepta  sau o aştepta , ar fi coborât să-i deschidă uşa. Nu te-ai gândit la asta, nu?

Hammer mormăi. Îl ignoră pe Tweed, fiind atent la Paula, care cerceta strada cu lanterna. Aceasta se aplecă atunci când raza de lumină se reflectă în ceva. Un inel cu diamant se strecurase într-o crăpătură din pavaj. Paula îşi puse mănuşile de latex şi îl ridică.

Sunt sigur că nu are nicio importanţă, zise Hammer cu agresivitate.

Paula se îndreptă spre Tweed şi îi arătă inelul la lumina lanternei. Tweed îl recunoscu  era inelul pe care Viola îl avea pe degetul mijlociu al mâinii drepte când luaseră masa împreună la Mungano. În timpul vizitei la morga lui Saafeld, Tweed observase urma de pe degetul pe care fusese inelul. Ucigaşul îl smulsese probabil de pe mâna secţionată şi trebuie să-l fi scăpat când părăsise clădirea.

Hammer mormăi din nou şi se îndepărtă cu paşi mari spre maşina parcată în întuneric. Tweed scoase un plic transparent de plastic, băgă inelul în el şi îl puse în buzunar.

Ar putea fi important? întrebă Paula. Halal cercetare atentă a mai făcut şi inspectorul! E de-a dreptul sinistru aici, adăugă ea. Mă trec fiori pe şira spinării.

Atunci propun să intrăm în această casă a groazei. Am cheia de la Hammer. Un adormit  nu mai e cel mai bun inspector-şef pe care îl cunoşteam…

Intrară în casă şi Paula observă yala  Banham. Nu era simplu să se între prin efracţie. Tweed pipăi şi găsi întrerupătorul în timp ce Marler închise uşa. Se aflau într-un hol spaţios, tapetat cu gust. În faţă se vedea o scară de mahon, cu balustrada din acelaşi material. La primul etaj, Tweed, cu mănuşi de latex în mâini, deschise o uşă spre dreapta.

Dormitorul, zise Marler. Aici s-a întâmplat, adăugă el încet.

Găsi întrerupătorul şi văzură că se aflau într-o cameră mare, mobilată cu gust.

Paula îşi îndreptă instinctiv privirea spre ferestrele cu geam mai care dădeau spre stradă. Mai erau urme de sânge şi Paula bănuia că unul dintre tehnicienii lui Saafeld luase probe pentru analiza ADN. Pierdere de vreme. Comandantul Buchanan îi spusese lui Saafeld că tot sângele îi aparţinea Violei.

În centrul camerei se afla un pat dublu, acoperit cu un cearşaf alb. Paula ridică un colţ. Dedesubt se afla doar salteaua. Cearşafurile şi păturile fuseseră luate pentru examinare. Salteaua nu era pătată de sânge, dar asta nu era de mirare. Pe podea, la capătul patului, semne făcute cu creta indicau locul în care Viola fusese omorâtă şi trupul ei secţionat. Se vedeau câteva pete de un maro şters, acolo unde sângele se impregnase în lemnul podelei. Paula continuă să se plimbe încet în jurul camerei.

Probabil e inutil, remarcă Tweed. Încăperea a fost examinată de experţi.

Niciodată n-am avut încredere în experţi, spuse Marler, aflat lângă uşa închisă.

Tweed deschidea sertarele, apoi le închidea pe rând. Paula se oprise, ţinându-şi împreunate mâinile pe care îşi pusese mănuşi chirurgicale. Unde ar ascunde ceva o femeie? Înălţă capacul unei cutii muzicale. Sunetul melodiei romantice care răsună o tulbură. Oare de câte ori ascultase Viola această melodie? Paula se întristă.

În cutie se aflau mai multe bijuterii scumpe. Paula goli conţinutul cutiei într-o mână şi puse totul pe măsuţa de toaletă unde se aflase cutia. Tweed se uită la bijuterii în timp ce Paula spuse:

Ei bine, sigur motivul nu a fost jaful. Nu că ne-am fi gândit la asta. Bijuteriile astea sunt foarte scumpe.

N-ar fi trebuit să fie lăsate aici, zise el şi se întoarse să-şi continue cercetarea.

În interiorul cutiei se afla o pernuţă albastră pe care stătuseră bijuteriile. Paula scoase din geantă o pilă de unghii şi cu vârful ei ridică uşor pernuţa albastră. Dedesubt se afla o foaie de hârtie împăturită. Paula o deschise şi citi conţinutul: Marina. Sun-o şi încearcă să te împaci cu ea. Apoi urmau adresa şi numerele de telefon pe care i le dăduse Coral Flenton. Paula îi arătă hârtia lui Tweed, iar acesta o studie strângând din buze.

Am găsit ceva ce i-a scăpat poliţiei, îi zise el lui Marler.

Ţi-am spus eu că nu am încredere în aşa-zişii experţi.

Tweed îi arătă biletul. Marler ridică din sprâncene.

E o urmă proaspătă, afirmă Tweed. O să-i fac o vizită când plecăm de aici.

La ora asta? se miră Marler.

Cred că Marina, la fel ca Viola de altfel, e o pasăre de noapte. Dacă iei oamenii prin surprindere, poţi afla multe.

Atunci vin cu voi, zise Marler. N-o să vă las să mergeţi singuri la ora asta.

Bine. Dar trebuie să rămâi nevăzut. N-o să scoată niciun cuvânt dacă se trezeşte pe cap cu trei oameni. Hai să mergem!

Paula avea un sentiment ciudat să meargă cu maşina prin Mayfair la ora aceea  nu era nici ţipenie de om prin jur. O linişte stranie învăluia totul când Tweed intră pe străduţa înfundată. Parcă lângă trotuar şi se dădură jos. Tăcerea grea părea apăsătoare.

Apartamentul Marinei se afla într-una dintre casele cu etaje retrase care mărgineau ambele laturi ale străzii. Paulei i se păru că atmosfera seamănă cu un decor pregătit pentru o piesă sinistră. Tweed urcase treptele şi se pregătea să apese pe butonul în dreptul căruia se afla numele Marina Vander-Browne, când Marler îl trase de mânecă.

Uşa de la intrare e deschisă, şopti el.

Era genul de stradă unde vorbeai în şoaptă fără să-ţi dai seama.

În spatele uşii grele de la intrare se afla un hol îngust şi nişte scări la fel de înguste care duceau la etaj.

Urmaţi-mă, şopti Tweed. Conform indicaţiei de la intrare, Marina locuieşte la etajul trei.

Începură să urce treptele acoperite cu mochetă roşie. Ajunşi la etajul trei, Tweed ridică privirea  deasupra se mai afla un etaj. Marler îi dădu lui Tweed un fluier ciudat, după care îşi băgă în ureche o cască al cărei fir dispărea pe sub haină.

Eu şi Paula te aşteptăm aici. Dacă ai vreo problemă, fluieră. Ea nu te va auzi, eu însă da.

Tweed se apropie de interfonul de lângă uşa masivă şi apăsă pe buton. Aşteptă. Nimic. Mai apăsă o dată. Pe uşă, la nivelul feţei unui om, se afla o clapetă închisă care acoperea o vizetă. Un chip de femeie apăru în deschizătură, iar Tweed îi arătă legitimaţia.

Investighez uciderea Violei, zise el aspru. Pot să intru să discutăm?

La ora asta? Prin barele vizetei, Tweed putea să vadă că femeia era complet îmbrăcată şi fuma o ţigară. Cine eşti, de fapt?

Vocea era ca de gheaţă. Repetă întrebarea, de data asta mai puţin politicos.

Se vede de pe legitimaţie cine sunt. Tweed, de la SIS.

A, tu. Noroc că nu mă culc devreme  nu mă trezesc dimineaţa la prima oră. N-ai cum să le-mpaci pe amândouă: să te culci târziu şi să te scoli cu noaptea-n cap.

În timp ce ea vorbea, Tweed o auzi cum descuie trei yale şi scoate patru lanţuri. Locul era o adevărată fortăreaţă. În cele din urmă, Marina deschise uşa şi Tweed se strecură înăuntru. Fu uşurat să vadă că încuie doar o dată şi că lasă cheia în yală.

Hai, intră să bem ceva, sugeră ea măsurându-l din cap până în picioare. Şi poţi să fumezi dacă vrei.

Tweed era uimit să observe cât de mult semăna Marina cu sora ei. Asemănarea era izbitoare  avea acelaşi păr blond des, deşi al ei era tuns ceva mai scurt , însă avea o duritate care Violei îi lipsea.

Era îmbrăcată cu o rochie albă, scurtă, care îi scotea în evidenţă formele. Avea ochi tot albaştri, dar ai ei erau foarte reci. Îl conduse într-un living mobilat flamboaiant, se aşeză pe o canapea şi îi făcu semn să se aşeze lângă ea. Tweed preferă un scaun aflat la o distanţă mai mare. Marina îşi puse picior peste picior şi începu să şi-l legene pe cel drept. Pe o măsuţă de sticlă din faţa ei se afla ceea ce Tweed ar fi denumit un bar bine dotat, încărcat cu sticle şi pahare.

Băutură. Era aproape ca un ordin, însoţit de un zâmbet sclipitor. Scotch cu gheaţă, gin, brandy? Haide, doar nu vrei să-ţi înşir tot ce am.

Nu beau în timpul serviciului.

În timpul serviciului! Vii să-mi faci tocmai mie o vizită la ora asta şi spui că eşti în timpul serviciului?! Hai, las-o baltă!

Continua să-şi balanseze încet piciorul. Tweed nu-şi putea lua ochii de la el. În felul ei obraznic, era la fel de atrăgătoare cum fusese şi biata Viola. Tweed decise că o prefera pe sora ei geamănă.

În misiune oficială, sublinie el.

A, înţeleg. Nu o faci când eşti în misiune oficială. Ei bine, la ora asta nu mai eşti în timpul serviciului. Vrei să vezi dormitorul?

Nu, mulţumesc. Mă simt bine aici.

Atunci ar trebui să folosim canapeaua. Este suficient de lungă şi de lată. Am aflat asta până acum.

Miss Vander-Browne… Vocea lui Tweed avea acum o notă de răceală. Credeam că vei avea un şoc când vei auzi de moartea îngrozitoare a surorii dumitale.

Sunt sigură că a căutat-o cu lumânarea.

Lui Tweed i se tăie respiraţia. Sângele ei rece îl ului, în ciuda anilor de experienţă pe care îi avea. Vorbi pe un ton şi mai dur:

După ce a fost violată. De un bărbat  sau de o femeie. Picioarele i-au fost secţionate de la genunchi, braţele de la umeri, apoi capul…

A, termină odată! Strici ceea ce ar fi putut fi o seară plăcută pentru tine. Nu te mai gândi la asta! Deveni sfioasă, ceea ce lui Tweed i se păru şi mai dezgustător. Presupun că ai cinci sute de lire la tine. Plata se face întotdeauna înainte.

Sora dumitale te-a contactat în ultima vreme? întrebă el.

De ce ar fi făcut-o?

Fiindcă am dovezi că spera să vă împăcaţi.

Marina ezită pentru prima oară. Îşi turnă o băutură şi înghiţi jumătate din ea. Apoi îşi aprinse o ţigară  mâna nu-i tremura. Are o inimă de piatră, îşi zise Tweed. Dar pentru prima dată observă un semn de nervozitate.

Te-a sunat, nu-i aşa? insistă el neîndurător.

Da, a făcut-o. Cu vreo zece zile în urmă. Era toată numai lapte şi miere. N-am putea să ne întâlnim ca să stăm de vorbă? I-am răspuns: Pentru ce? şi i-am trântit telefonul în nas.

Ce drăguţ din partea ta, având în vedere ce s-a întâmplat de atunci. Aţi avut amândouă vreodată aceiaşi clienţi?

Se poate. Nu sunt sigură.

Am nevoie de nişte nume.

Ce fel de nume, pentru Dumnezeu?

Nume ale clienţilor comuni.

Tweed, ţi-am spus că nu ştiu. Se poate ca ea să le fi pomenit unora numele meu, sperând să obţină un comision gras.

Tweed bău din paharul cu vin pe care ea i-l turnase  simţea nevoia să-şi cureţe gustul amar provocat de cuvintele ei.

Aţi fost surori, continuă el sumbru. Cum era ea?

Era Cea-Atât-de-Deşteaptă, răspunse Marina sarcastic. A absolvit Oxfordul prima din promoţie, cu dublă specializare. Eu am plecat de la Cambridge fără nimic, în afară de contactele utile cu bărbaţi, care mi-au folosit până în ziua de azi. Toţi bărbaţii sunt la fel  asta e ceva ce am învăţat la Cambridge…

Te înşeli! izbucni Tweed. Recunosc că unii aşa sunt, dar mulţi nu se dau în vânt după activităţile tale nocturne. De ce ai nevoie de bani?

Asta e o întrebare a naibii de personală. Se întinse, apoi îşi trase mai bine rochia peste piept, în caz că Tweed nu observase ce are de oferit. Bine, continuă ea cu răutate, amândouă am avut un unchi bogat care ne-a lăsat fiecăreia o moştenire. Suficientă pentru a duce o viaţă normală, dar nu îndeajuns pentru a face cumpărături la Escada. Îmi place să-mi cumpăr haine de firmă. Fac toată diferenţa când vine cazul să fii ocazional în compania unui bărbat bogat.

Ocazional?

Viola mi-a dat ideea.

Tweed îşi pierdu cumpătul.

Mincinoasă nenorocită! îmi trece prin minte să te duc la sediu pentru un interogatoriu ca la carte.

Am şi acolo prieteni.

Întinse o mână înspre el, dar Tweed se feri. Reuşi să-şi recapete stăpânirea de sine. Spuse liniştit:

Nu ai chiar niciun regret faţă de felul cum a murit sora ta?

Absolut niciunul. De ce aş avea? Pentru mine a însemnat reducerea competiţiei.

Din nou Tweed fu şocat de inumanitatea acestei femei. Ea îl privea, sperând să se desfete cu şocul provocat de vorbele ei. Însă expresia lui rămase normală, neutră. Tweed scoase un carneţel şi un creion. Marina se încruntă, apoi îşi strânse picioarele sub ea şi se întoarse cu un zâmbet seducător spre el.

Trebuie să-mi spui numele întreg, numărul de fix şi de mobil. Aştept.

Marina se încruntă din nou, enervată probabil de faptul că el nu părea impresionat de atitudinea prin care cucerise alţi bărbaţi. Fără niciun cuvânt, se întinse spre o cutiuţă de aur, scoase o carte de vizită şi i-o întinse. Tweed o luă cu grijă de margine. Avea pe ea amprentele ei. După aceea se ridică.

Probabil ne vom mai vedea.

Sunt sigură de asta. Îi zâmbi lasciv. Ştiu că vei mai veni. Când o să te gândeşti la mine. Sări în picioare. Mă întorc imediat. Trebuie să fug la baie.

Rămas singur, Tweed turnă restul de vin din pahar într-un ghiveci mare din apropiere. Scoase o batistă şi o înmuie în paharul ei, îşi puse o mănuşă de latex şi şterse paharul lui de amprente. Se mişcă foarte rapid. Marina se întoarse îmbrăcată cu o cămaşă de noapte transparentă, până deasupra genunchilor, cu o curea la mijloc.

Tweed se îndreptă spre uşă, mască mănuşa de latex stând cu spatele la ea, întoarse cheia în broască şi ascunse mănuşa în buzunar după ce descuie uşa. Marina strigă ceva în urma lui, dar Tweed se afla deja pe palier, pregătindu-se să coboare scările. Apoi se opri şi ridică privirea spre ea.

Ai grijă pe cine laşi să-ţi intre în casă. Nu uita ce i s-a întâmplat Violei…

În acel moment Marina trânti uşa, iar Tweed îi văzu pe Paula şi pe Marler privindu-l pe furiş de la etajul patru. Îl ajunseră din urmă când Tweed descuie maşina şi se urcă la volan. Tweed ridică privirea spre clădire.

Paraşuta nu poate să ne vadă, îi spuse Paula. Singura fereastră care dă spre stradă are geam mai. Presupun că întâlnirea nu ţi-a făcut prea mare plăcere.

E un şarpe cu sânge de gheaţă.



Tweed mergea încet ca să nu-i trezească pe cei care dormeau la acea oră. Intră pe strada principală şi văzu o bătrână în zdrenţe ridicându-şi capul din containerul de gunoi în care scormonea. Tweed opri lângă bordură, ieşi din maşină şi îi spuse pe un ton prietenos:

Mă îndoiesc că o să găseşti acolo ceva de valoare.

Nu se ştie niciodată, sir. O pretenă d-a mea a găsit odat un colier de perle adevărate. Da l-a dus la poliţie, continuă ea cu un accent puternic de Cockney. Şi io aş face la fel. Chestii d astea te bagă la zdup dacă-ncerci să le vinzi. Ai fost la Lady Muck? Ai fost dăştept că ai luat o femeie ş-un bărbat cu dumneata. Dacă stă o oră cu un bărbat plin dă bani, îi cere o avere. Şi să crede aşa dă grozavă.

Ai văzut bărbaţi ducându-se la ea? se interesă Tweed.

O mulţime. Da când vine vorba dă oameni care n-o duce prea bine, e zgârcită ca naiba. D-aia îi zic Lady Muck.

Se pare că ai cunoscut-o.

Aşa e. A ieşit odat şi io eram pă drojdie. I-am cerut un ban să-mi iau şi io ceva dă haleală. Ştii ce mi-a zis?

Spune-mi, te rog.

Ar trebui să munceşti, ca toţi oamenii cinstiţi. Mai că nu i-am râs în nas. Cinstiţi? Şi cân te gândeşti cum câştigă ea banii! Îţi vine să borăşti.

Aşadar, vezi cine intră uneori acolo?

Da, dacă scotocesc în lădoiul ăsta mare. Unu a ieşit odată trăgându-şi pantalonii. Nu putea să îi închidă peste burtă. Am auzit ceva că cade şi am strigat la el: Domnu, cre că ţi-a căzut ceva. Da el a fugit la maşina care iera ascunsă pă aleie. Deci io m-am dus şi ce crezi c-am găsit pă trotuar?

Ce? întrebă Tweed zâmbind.

Un portofel. Iera d ăla care-şi ţine portofelu în buzunaru dă la spatele dă la pantaloni. Înăuntru iera trei sute dă bătrâne. Io am alergat în stradă şi l-am fluturat la el, da nenorocitu mai să mă calce. Şi atuncea mi-am zis: Bine, frate. Aşa că am păstrat biştarii. Am făcut rău, sir?

Cred că ai procedat corect. Îi vezi de multe ori pe bărbaţii care o vizitează pe doamnă?

Pă doamnă? N-ai prea înţeles, nu? Da, am văzut vro câţiva noaptea pă la ora asta. Tipu care i-a căzut portofelu era pitic şi gras.

Aş vrea să te întreb ceva dacă se poate. Tweed scoase pozele celor trei membri ai organizaţiei Cabal pe care Marler le făcuse în Whitehall. Îl recunoşti pe vreunul dintre bărbaţii ăştia?

Bătrâna scoase o pereche de ochelari antici, cu un braţ îndoit, îşi înclină capul într-o parte ca să se uite la fotografii. Le studie cu atenţie, fără să se grăbească.

Nu, ăsta nu. Nici ăsta. Făcu o pauză. Bingo! Ştiu că ăsta a vizitat-o. Cum mă vezi şi cum te văd.

Îi înapoie fotografiile lui Tweed. El se răsuci şi se uită la străduţa de pe care tocmai plecaseră. Întunecată ca noaptea, cu excepţia felinarului aflat vizavi de intrarea în blocul în care locuia Marina. Se întoarse din nou spre femeia din Cockney, care îşi scosese ochelarii.

Eşti convinsă că ai putut vedea bine de la distanţa asta? Aş vrea să fiu sigur, te rog.

Io văd bine dă la distanţă, fără ochelari. Şi felinaru ăla dă pă stradă dă dăstulă lumină. El ierea.

Îţi mulţumesc foarte mult că ai acceptat să discuţi cu noi. Tweed îşi scoase portofelul şi îi dădu o bancnotă de zece lire. Ia-ţi ceva de mâncare. Nu din locurile tale obişnuite.

Dumnezeu să-ţi dea sănătate, sir. Sunt lefteră. Zău că sunt. Nu ştiu ce să zic.

Nu spune nimic. Pot să te întreb cum te cheamă, în caz că sunt prin zonă şi vreau să te întreb ceva?

Dă ce nu? Annie iggins. Asta-s io. Ai grijă, sir.

Tweed rămase tăcut în timp ce mergeau spre apartamentul Paulei. Aşteptă până ce Marler luă cheia de la Paula şi inspectă locuinţa. Acesta se întoarse în câteva minute.

Totul e în regulă. Canapeaua din living pare îmbietoare. Aşa că o să dorm acolo, în timp ce Paula va trage un pui de somn bun.

Paula se dădu jos din maşină, dar nu închise portiera. Se aplecă şi se uită la Tweed.

Aşa, bravo, ţine-ne cu sufletul la gură. Pe cine a identificat Annie Higgins ca fiind vizitatorul Marinei?

Pe Noel Macomber.

Tweed se îndrepta spre Park Crescent, când telefonul mobil pe care Paula îl lăsase pe scaunul de lângă el începu să sune. Tweed înjură şi opri maşina. Probabil că Paula era foarte obosită dacă îl uitase.

Alo, răspunse el.

Ai o musafiră. E foarte nerăbdătoare să îţi vorbească…

Legătura se întrerupse. Tweed era nedumerit. O musafiră?

Nu-şi dădea seama despre care dintre femei era vorba. Interveniseră atât de multe pe parcursul investigaţiei. Coral Flenton, Marina Vander-Browne, Papagalul. Rămase nemişcat o clipă, apoi închise mobilul. La ora asta? Se uită la ceas: era ora 2. Nu exista decât o singură modalitate de a afla.

Mintea îi lucră cu febrilitate pe tot restul drumului. Era cel mai dificil caz cu care avusese vreodată de-a face, inclusiv în perioada când lucrase la Scotland Yard. Pur şi simplu nu-şi dădea seama care era suspectul principal.

Parcă maşina lângă Crescent, apăsă pe sonerie în secvenţa cunoscută şi intră după ce George descuie şi deschise uşa. Îşi scoase haina şi urcă grăbit scările. Toate simţurile îi erau treze. Deschise uşa biroului şi găsi două persoane înăuntru.

Monica lucra la computer. Papagalul era aşezată pe un scaun din faţa biroului lui, cu o ceaşcă de cafea la îndemână. Se întoarse şi îi zâmbi călduros. Tweed îşi dădu seama că era încă îngrijorată, chiar înspăimântată. Aşa cum fusese în timpul primei vizite, care părea să fi fost cu foarte multă vreme în urmă.

Sper că mă iertaţi că vin la o asemenea oră inumană, începu ea cu o voce răguşită, dar am nevoie de un adăpost sigur. M-a urmărit cineva dintr-o maşină în timp ce mergeam spre casă, în Hammersmith. Nu mai era nimeni prin preajmă…

Se întrerupse şi Tweed dădu din cap, aşezându-se la birou, cu faţa spre ea.

Unde vă aflaţi şi ce marcă de maşină era? o întrebă el, pe tonul unui poliţist preocupat.

Eram pe Whitehall când am văzut-o pentru prima dată. Nu i-am acordat prea mare atenţie până când am observat că urmează traseul meu, aşa că am venit aici sperând că mai e cineva la birou. Cât priveşte marca maşinii, sunt total neştiutoare în acest domeniu.

Ce v-a făcut să credeţi că vă urmărea pe dumneavoastră?

Avea farurile pe faza lungă şi mergea în urma mea. Uneori farurile ei mă orbeau prin oglinda retrovizoare.

Nu erau Nelson, Benton sau Noel?

Nu am idee. Nici măcar nu ştiu dacă era un bărbat. Nu am putut să-l văd pe şofer. Pot să-mi scot haina? E cald aici.

Sigur că da.

În acel moment, Howard, şeful lui Tweed, deschise uşa. Avea în jur de cincizeci de ani şi purta întotdeauna un costum scump Chester-Benie, cenuşiu cu dungi subţiri, o cămaşă albă imaculată şi o cravată Valentino elegantă. Manşetele cămăşii se vedeau de sub mânecile hainei, împodobite cu butoni de aur.

Obrazul bărbierit avea o nuanţă roz. La fel ca Marler, avea o voce baritonală şi emana autoritate. Când o văzu pe vizitatoare se opri, uitându-se la Tweed, apoi la Papagal.

Îmi pare rău dacă vă întrerup. La ora asta nu mă aşteptam s-o găsesc decât pe Monica.

Howard, directorul SIS, făcu Tweed prezentările. Aceasta este Miss Partridge, care a venit să mă pună la curent cu anumite lucruri.

Papagalul nu-şi luase încă privirea de la Howard. Tweed avu sentimentul ciudat că-i poate citi gândurile: Ar fi oare o partidă bună? Probabil e plin de bani. Oare e însurat?

Opreşte-te! îşi zise el. Imaginaţia ta a luat-o razna. Papagalul continua să-l fixeze pe Howard cu un zâmbet cuceritor. Acesta dădu din cap spre ea în semn de salut, apoi se întoarse spre Monica şi o rugă:

Ai putea să-mi dai primele douăzeci de pagini din raport? Vreau să verific ceva.

Prinzându-se repede, Monica strânse douăzeci de pagini şi i le dădu. El îi mulţumi, apoi plecă. Howard avea deja o copie a întregului raport în birou. Se folosise de acest pretext ca să plece din încăpere în timp ce Tweed era ocupat cu musafira sa.

Cred că directorul este un bărbat foarte impresionant, remarcă Papagalul.

În timpul acestui interludiu, Papagalul îşi scosese haina. Purta o rochie albastră, cu bretele subţiri, care îi lăsa braţele complet dezgolite. Îşi dădu cu mâna la o parte de pe faţă o buclă din părul castaniu, des.

Acum mi-e teamă să mă duc acasă. Ar fi un deranj prea mare dacă v-aş ruga să mă conduceţi în Hammersmith? Ştiu că e destul de departe, dar la ora asta din noapte… având în vedere prin ce am trecut…

Nu-i nicio problemă. Tweed se ridică, uşurat să scape de ea. Dumneavoastră mergeţi cu maşina proprie, iar eu o să vă urmez.

Nu pot să vă spun cât vă sunt de recunoscătoare…

Îşi întinse braţele ca şi cum dorea să-l îmbrăţişeze. Tweed se prefăcu a nu observa gestul şi se duse spre Monica, după ce îi ceru Papagalului adresa. Aceasta îi înmână o carte de vizită simplă, albă  fără chenar auriu sau roşu. Tweed îi dădu pe furiş drumul pe biroul Monicăi, în timp ce Papagalul era întoarsă cu spatele. Monica o ridică şi îi trebuiră numai câteva secunde să memoreze datele, apoi i-o înapoie lui Tweed.

Papagalul se ridică şi Tweed o ajută să-şi îmbrace haina, ferindu-se să-i atingă braţele goale.

Poftim şi haina ta, sări Monica, dându-i lui Tweed haina pe care o pusese pe un umeraş.

Cam într-o oră mă întorc, zise Tweed deschizând uşa pentru musafira lui.



Străzile pe care cele două maşini le străbăteau în miez de noapte erau pustii. În Hammersmith, Papagalul o luă în faţa maşinii lui Tweed, conducându-l pe o străduţă laterală îngustă, mărginită de case cu etaje. Tweed observase deja în oglinda retrovizoare o maşină familiară.

Papagalul parcă, Tweed opri şi el în spatele maşinii ei şi ieşi să o conducă spre casă. Uşa de la intrare nu prezenta niciun fel de siguranţă  o încuietoare obişnuită şi nimic altceva. În timp ce descuia, Papagalul îi spuse:

Intraţi, vă rog, ca să pot să mă revanşez pentru ajutor cu ceva de băut. Nu accept să mă refuzaţi.

În acel moment, o a treia maşină opri în spatele celei a lui Tweed. Paula coborî urmată de Marler şi strigă veselă:

Bună, Miss Partridge. Aţi stat în oraş până târziu. Dar şi noi la fel. Nu departe de aici este un restaurant care ne place. Tocmai plecam, când am zărit maşina lui Tweed.

Ne-a invitat să bem ceva, zise Tweed zâmbind.

Eu prefer o cafea, căci conduc, mormăi Marler.

Un pahar de Chardonnay ar fi excelent, exclamă Paula exuberantă.

Papagalul rămase nemişcată. Făcu un efort uriaş să-şi mascheze furia şi enervarea cu un zâmbet slab în timp ce deschidea uşa.

Sunteţi bine veniţi, zise ea printre dinţi.

Înăuntru era un hol îngust, cu uşi pe fiecare parte. Papagalul se îndreptă cu paşi repezi pe scările din fundul holului, acoperite cu mochetă roşie. Sus continuă să meargă în acelaşi ritm grăbit pe palier, până ajunse la o uşă, dincolo de care se afla un living surprinzător de mare.

Paula privi în jur. Mobila nu era veche, ci comodă şi modernă, alcătuită din mai multe canapele, scaune şi dulapuri. Paula îl apucă pe Tweed de braţ şi îl conduse spre o canapea, unde se aşezară amândoi. Chiar şi aici Marler preferă să stea într-un colţ al camerei.

Papagalul dispăru în bucătărie, iar Paula o urmă. Aici se făcuseră investiţii serioase  totul era nou-nouţ şi scump. Papagalul scotea pahare şi sticle dintr-un dulap, când o observă pe Paula.

M-am gândit să vă dau o mână de ajutor, zise Paula cu un zâmbet.

Nu e nevoie. Tonul ei era lipsit de amabilitate. Mergeţi înapoi şi faceţi-vă comodă! Mă descurc singură aici.

Paula se întoarse la locul ei de pe canapea şi la scurtă vreme apăru şi Papagalul cu o tavă de argint pe care se aflau băuturile. Le împărţi, după care se aşeză oftând şi se relaxă.

Pentru ce bem?

Pentru rezolvarea rapidă a uciderii îngrozitoare a Violei, sugeră Tweed ridicând paharul.

Ăsta e un toast cam macabru, comentă Papagalul, dar, dacă asta vă doriţi, sunt de acord.

Paula observă că paharul cu scotch simplu al Papagalului tremură uşor când aceasta îl ridică spre buzele ei pline. Tweed îşi puse paharul pe tăblia de sticlă a mesei şi spuse:

Miss Partridge, cum e să lucrezi cu cei trei Macomber? Mie îmi fac impresia unor oameni cu nişte caractere foarte diferite  chiar dacă sunt fraţi.

A, exclamă ea fluturând din mână, mă descurc. În orice funcţie de la acest nivel există probleme neaşteptate.

Ce fel de probleme?

Persoanele de faţă se exclud, zise ea aruncându-i o privire lui Marler, a cărui atitudine retrasă părea să o deranjeze, dar starea de spirit a bărbaţilor se schimbă foarte mult de la o zi la alta.

Sunt de acord, insistă Tweed, dar acelaşi lucru este valabil şi pentru femei. Există mitul că bărbaţii şi femeile sunt foarte diferiţi unii de ceilalţi. Eu nu sunt de acord. Deseori au aceleaşi griji şi nesiguranţe.

În timp ce Tweed continua să vorbească, Paula sări în picioare şi se îndreptă spre bucătărie, spunându-le peste umăr:

Scuzaţi-mă, dar mi-am pierdut un cercel. L-am auzit căzând pe podea când eram în bucătărie.

Ceva mai devreme, când intrase în hol, Paula îşi scosese un cercel şi îl strecurase în buzunarul hainei. Ascultă, îl auzi pe Tweed vorbind, apoi pe Papagal răspunzând.

Se apucă rapid de treabă, căutând un satâr. Toate sertarele se deschideau silenţios. Ajunse însă la unul încuiat. De ce? Nu cercetase dulapurile pentru veselă, unde era puţin probabil să ţină cineva un satâr. Îşi scoase cercelul din buzunar şi şi-l puse în ureche.

Paula o considera pe Papagal unul dintre suspecţii principali. Când luase masa cu Coral Flenton, aceasta îi spusese că odată o surprinsese pe Papagal într-o îmbrăţişare pasională cu unul dintre fraţii Macomber. Paula o întrebase despre care anume era vorba, dar Coral clătinase din cap şi îi spusese că asta o putea costa slujba.

Paula intră din nou în living, întâlnindu-se cu Papagalul, care venea să vadă ce făcea în bucătărie. O privi pe Paula şi îi zâmbi slab.

Văd că ai ambii cercei. Aşadar, l-ai găsit.

Da, slavă Domnului, căci de-abia l-am zărit. Alunecase lângă un dulap.

Când se întoarseră în living, Tweed se ridică. Marler se îndreptă spre uşa de la intrare.

Mă bucur că am stat de vorbă, zise Tweed.

Vă mulţumesc foarte mult că m-aţi însoţit până acasă.

Papagalul se îndreptă grăbită spre Tweed, dar se împiedică de o măsuţă rotativă masivă, plină cu teancuri de cărţi. Se aplecă, o ridică fără efort şi o duse cu paşi rapizi în celălalt capăt al încăperii. Apoi se duse iarăşi spre Tweed, îl îmbrăţişă şi îl sărută pe ambii obraji.

Vreau să ştiţi că vă sunt foarte recunoscătoare pentru ceea ce aţi făcut, îi spuse ea.

Marler coborî primul scările, urmat de Tweed şi de Paula, iar Papagalul venea în urma lor. În timp ce străbăteau holul, gazda lor bătu într-o uşă închisă.

Aici e dormitorul meu. Fereastra dă spre stradă, aşa că dimineaţa devreme pot să stau în pat şi să mă uit cum pleacă oamenii la serviciu.

Bănuiesc că are o yală, zise Paula, oprindu-se. O încuietoare adevărată.

A, eu dorm cu geamul întredeschis. Am nevoie de aer proaspăt.

Părăsiră apartamentul, ieşind în întunericul nemişcat. Tweed o prinse pe Paula de braţ şi o conduse spre maşina lui. Marler se îndreptă spre maşina cu care venise împreună cu Paula.

Străbăteau străzile pustii spre apartamentul Paulei, când aceasta îi spuse lui Tweed motivul pentru care se prefăcuse că îi lipseşte un cercel.

De ce să ţină un sertar încuiat? întrebă ea.

Din zeci de motive  cuţite ascuţite la care să nu ajungă un copil venit în vizită care ar scotoci pe acolo, orice. Cum de ai venit cu Marler? N-aveai de unde să ştii adresa.

Ba o ştiam. Marler a sunat-o pe Monica să o întrebe ceva şi ea i-a spus că ai plecat cu Papagalul şi i-a dat adresa.

Aşa că aţi venit să mă salvaţi? Ăsta e motivul?

Nu, nu e ăsta. Nu ne plăcea ideea să vii înapoi cu maşina neînsoţit. Asta-i tot.

Tweed o lăsă pe Paula în faţa apartamentului ei, în vreme ce Marler opri în spatele lor. Plecă apoi, neluând în seamă propunerea lui Marler, care venise lângă geamul lui deschis şi îi sugerase să doarmă în noaptea aceea în dormitorul pentru oaspeţi al Paulei.

Mintea îi lucra neîncetat în timp ce conducea încet. Era ora din noapte când şoferii beţi presupun că nu mai e nimeni altcineva pe drum. Continua să fie frământat de gânduri când îşi parcă maşina în garajul din apropiere. Nu-şi putea lua gândul de la Papagal, care dormea în camera de la parter ce dădea spre stradă. Cu geamul deschis.

Tweed ajunse dimineaţa devreme la birou. Nu dormise prea mult, dar era în mare formă. Îl salută pe George şi începu să urce scările în fugă, când gardianul strigă după el:

Vă aşteaptă un domn…

Cine?

Nu şi-a spus numele. Nu e genul de om care să stea la taclale cu cineva. A zis că are întâlnire cu dumneavoastră.

Când Tweed intră în birou, Monica îşi ridică braţele neajutorată. Aşezat foarte drept pe scaunul din faţa biroului lui Tweed şi îmbrăcat cu un costum elegant se afla generalul Lucius Macomber.

Nu mă aşteptam să-mi faceţi o vizită, zise Tweed scoţându-şi haina pe care Monica i-o luă. Sunteţi foarte matinal, domnule general.

Aşa am fost toată viaţa. Tocmai am avut o întâlnire cu afurisitele mele de odrasle.

Văd că şi ei s-au trezit devreme, spuse Tweed surprins, aşezându-se la birou în faţa musafirului său.

N-au avut încotro. Le-am telefonat şi le-am spus să vină la sediul lor într-o oră. Aşa au şi făcut, desigur.

Sper că v-a făcut plăcere întâlnirea.

Mie mi-a plăcut. Lor nu. Generalul îşi dezveli dinţii într-un rânjet. Numai eu am vorbit. Ei doar au ascultat şi şi-au ţinut gura. Aşa cum este normal să se întâmple.

Pot să vă întreb ce le-aţi spus?

Desigur. Eşti un tip deştept, Tweed. Ştii ce se întâmplă. Le-am zis că sunt o gaşcă de nebuni. Să unească forţele de securitate într-un dinozaur uriaş! Nu le-a plăcut ce le-am spus. Se opri şi scoase un mârâit amuzat. Eşti de acord cu mine.

Cred că este o nebunie.

Bravo! Noi o să-i oprim. N-am nicio îndoială.

Plesni tăblia biroului cu palma cu atâta putere încât Monica tresări speriată. Generalul se întoarse spre ea şi o privi.

Asta te-a trezit, nu? Pari să fii o adevărată achiziţie pentru biroul ăsta.

Se întoarse iarăşi spre Tweed şi schimbă subiectul:

Lucrurile se precipită pe Black Island. Localnicii sunt foarte îngrijoraţi în legătură cu clădirile care au apărut în zona de vest. Nu e suficient doar să fii îngrijorat. Trebuie să faci ceva, ăsta e mottoul meu. Când s-a construit vechea rafinărie, s-au răsculat de-a dreptul. Cred că ai văzut-o când ai fost acolo.

Nu, n-am văzut-o.

Înseamnă că era perioada fluxului. Tipul care conduce feribotul face un ocol spre est. N-aveaţi cum s-o vedeţi. Dacă nimeriţi acolo în perioada refluxului, feribotul vă duce în linie dreaptă spre Lydford. Atunci aţi putea să vedeţi monstruozitatea.

O să încerc să o văd data viitoare când vin acolo.

Mi-a părut bine să stăm de vorbă. Generalul se ridică. Trebuie să plec. Timpul costă bani… Am de cumpărat nişte echipamente.

Staţi mult în oraş?

Nu. Doar trei sau patru zile. Trebuie să mă relaxez un pic dacă tot sunt aici. Îi întinse mâna. Suntem implicaţi amândoi în asta. Aşa e?

Da, zise Tweed ridicându-se şi strângând mâna întinsă.

Am plecat. Se întoarse zâmbind spre Monica. Nu-l lăsa pe tiranul ăsta să te exploateze la maximum! Ştii ce a spus odată răposatul preşedinte Reagan?

Nu, domnule. Mi-e teamă că nu ştiu.

 Se zice că munca grea nu a omorât pe nimeni, dar de ce să rişti? Un tip grozav, Ronald Reagan.

După care generalul plecă  parcă ar fi fost un uragan care a apărut şi a dispărut în câteva clipe. Tweed rămase nemişcat câteva minute, apoi i se adresă Monicăi:

A lăsat vreo adresă unde putem să-l contactăm?

Nu. Monica îşi depărtă iarăşi braţele în acelaşi gest de neputinţă. Când a năvălit aici, l-am întrebat dacă pot să aflu adresa, dar s-a întors spre mine, a zâmbit şi mi-a răspuns: Nu, nu poţi.

Mă întreb ce a vrut să spună cu să mă relaxez un pic?

Tweed puse întrebarea cu un aer neliniştit. Se uita pe fereastră cu privirea pierdută, aşa cum făcea când se gândea la ceva periculos.



La scurtă vreme după aceea sosi Marler, urmat de Newman, de Harry şi de Pete Nield.

Oare ce fel de echipamente are de gând să cumpere din Londra?

Cine a fost aici? se interesă Marler.

Tweed le relată pe scurt conversaţia pe care o avusese cu generalul, ceea ce nu dură foarte mult.

Care o fi fost adevăratul motiv pentru care a venit? se întrebă Paula gânditoare, aşezată la biroul ei.

Nu sunt sigur, îi răspunse Tweed. Mintea lui funcţionează cu viteza fulgerului şi are energia a trei bărbaţi tineri. Mi-aduc aminte că era să fie implicat într-un scandal la sfârşitul Războiului din Golf. Un căpitan împotriva căruia fusese nevoit să ia măsuri disciplinare îi spusese unui reporter că generalul ordonase împuşcarea unui grup de arabi care urcaseră pe o culme cu mâinile ridicate.

Şi aşa a făcut? întrebă Paula.

Da. Din fericire, un reporter de televiziune care însoţea armata filma totul. Filmul a arătat clar că generalul spusese adevărul în legătură cu cele întâmplate. Chiar la începutul războiului, nişte arabi înşiraţi în linie traversaseră culmea, cu mâinile ridicate. Dar erau urmaţi de încă două şiruri de militari arabi cu arme automate. Era o capcană. Dacă trupele generalului ar fi înaintat ca să-i preia pe arabii care se predau, ar fi fost seceraţi de ceilalţi arabi. Şi mai erau şi alţii care veneau în spatele lor. În consecinţă, generalul a fost considerat un erou, aşa cum era şi normal. Problema e că în presă apăruseră deja primele rapoarte. Oamenii au tendinţa să-şi amintească lucrurile rele şi să uite adevărul care iese mai târziu la iveală.

Generalul e deştept, comentă Marler. Şi viril.

Cum ai spus că e? izbucni Tweed, sărind în picioare.

Viril.

Acelaşi cuvânt l-a folosit şi Frank, administratorul de la Crooked Village de pe Black Island.

Tweed se îndreptă spre fereastră, unde rămase cu privirea pierdută în depărtare. Monica îşi dădea seama că era iarăşi preocupat de ceva important.



Pe Fulham Road, ceva mai în spate de locul unde se afla apartamentul Paulei, era parcat un Ford vechi. La volan stătea Fitch, care privise prin binoclu când Paula părăsise apartamentul însoţită de Marler.

Ea e, îi zise el lui Radek, aflat alături.

Văd şi eu asta, mormăi Radek, şi fără să mă uit cu binoclul. E bine păzită, aşa cum era şi când a venit acasă azi-noapte. Va trebui să aşteptăm.

Pentru ce? întrebă Fitch cu agresivitate.

Să se întoarcă singură acasă  sau, şi mai bine, împreună cu Tweed. Atunci o să putem pune mâna pe amândoi.

Asta ar putea să dureze la nesfârşit.

Eu am aşteptat în acelaşi loc timp de trei săptămâni ca să pot să omor pe cineva. Răbdarea e cheia succesului. Sau am putea declanşa un incendiu ori un scandal în East End, ceea ce ar face ca mai toată echipa să plece într-acolo şi ea să rămână singură.

Chestia cu scandalul e cam periculoasă. Şmecherul ăla de Harry locuieşte pe undeva prin apropiere şi s-ar putea să ne prindă. Dar cum ai de gând să declanşezi incendiul?

Am merge într-un bar cu câteva sticle de bere ascunse în care am pune benzină. Am comanda ceva de băut şi ne-am aşeza într-un colţ întunecos. Am vărsa benzina pe jos, am aprinde o brichetă şi am fugi când s-ar crea panică. Pigs Nest ar fi un loc potrivit.

S-ar putea să meargă, zise Fitch. Trebuie să ne gândim la asta.



Harry plecase din Park Crescent fără să spună nimănui o vorbă. Dar nimeni nu-şi făcu probleme. Harry beneficia uneori de independenţă în deciziile pe care le lua. Se întoarse la începutul după-amiezii, având cu el trusa cu scule.

Putem să te întrebăm unde ai fost? se interesă Tweed cu blândeţe.

Puteţi. În timp ce voi toţi stăteaţi bine mersi şi pierdeaţi vremea, eu m-am ocupat de ceea ce mi-ai spus să fac atunci când o să pot. Am fost cu maşina până la Peckham Mallet. Am găsit locul pe hartă. Paula mi-a zis mai devreme cum să-l găsesc.

Şi? insistă Tweed, în vreme ce Harry bău apă dintr-o sticlă pe care o primi de la Paula.

Camionul pe care l-ai văzut parcat în plin câmp, răspunse el, e tot acolo. Nu era nimeni prin preajmă, nici măcar un paznic.

Ce era în camion? se interesă Paula.

O mică încărcătură de Semtex, cu fire care duceau spre un detonator. Aşa că am umblat la ele. Când au fost ataşate la detonator, ceasul era pus pe 0. Acum e la 60 de secunde. Am mai găsit şi o hartă care indică drumul spre Richmond Park.

O, Doamne! exclamă Newman. O explozie acolo ar provoca un adevărat măcel.

Nu, nu e chiar aşa, îl contrazise Harry. Ruta marcată ducea la o intrare laterală aflată foarte departe de râu, pe care nu o foloseşte aproape nimeni. Am verificat pe drumul de întoarcere  nici ţipenie de om.

Şi ce se va întâmpla când şoferul va ajunge la locul unde e parcat camionul?

Se va urca în maşină şi va porni motorul. Vibraţiile vor declanşa pornirea ceasului, apoi vor acţiona detonatorul. Mă îndoiesc că va apuca să meargă vreo câţiva metri înainte ca încărcătura să explodeze în plin câmp fără să rănească alţi oameni. Gata cu camionul, gata cu şoferul.

Ei bine, măcar am scăpat de o grijă, comentă Tweed. Mii de mulţumiri, Harry!

Face parte din îndatoririle mele.

După o clipă apăru George, cu un plic trimis recomandat prin poştă, pe care i-l dădu Paulei.

Pentru dumneavoastră, zise el şi părăsi repede biroul pentru a se întoarce la postul lui.

Recunosc scrisul, zise Paula. E de la Coral…

Stai! sări Tweed în picioare. Nu-l deschide! Du-l jos ca să fie scanat cu raze X.

Cred că exagerezi un pic cu măsurile de securitate, mormăi ea nemulţumită, dar ieşi din cameră ca să ducă plicul la specialişti. Se întoarse rapid. E în regulă. Conţine o cheie şi o foaie de hârtie îndoită. Dacă nu te superi, aş vrea să-l deschid.



Dragă Paula,

Am ceva să-ţi spun. Sunt atât de emoţionată. Poţi să treci pe aici într-o seară? Cât mai repede!

Cu drag, Coral.



Se pregătea să ducă foaia să i-o arate lui Tweed, când Newman i-o smulse din mână, spre profunda ei nemulţumire. Newman o citi şi i-o dădu înapoi.

Ai obiceiul să citeşti corespondenţa personală a celorlalţi? se răsti ea.

Da, în situaţia actuală  atât de periculoasă.

Ea îl privi furioasă, apoi îi dădu scrisoarea lui Tweed, în timp ce Newman continuă:

Se pare că are un nou prieten.

Sunt de acord, zise Tweed, dându-i înapoi scrisoarea Paulei. Ar fi bine să treci pe la ea când ai timp.

Când pot, spuse Paula, întorcându-se la birou. E plăcut să ştiu că are atâta încredere în mine. Ridică cheia de la uşa din faţă. Dar asta va trebui să aştepte câteva zile. Am de întocmit raportul pe care mi-ai cerut să-l fac pentru Howard, plus o duzină de alte lucruri.

Uşa se deschise şi intră Howard în persoană. În mod obişnuit era foarte prietenos, dar acum avea o expresie sumbră. Se aşeză pe fotoliul lui preferat şi adoptă postura obişnuită, cu un picior peste braţul acestuia. Tweed aşteptă ca el să spună ceva.

Tweed, am citit propunerea de raport asupra evenimentelor actuale care ar trebui prezentat prim-ministrului. Situaţia e mai gravă decât am crezut. Sper că nu te superi, dar am accentuat anumite pasaje.

Am crezut că o să le mai periaţi.

Trebuie să-i provoc un şoc ca să acţioneze în Cabinet  spunându-i adevărul. Aş vrea să mai aştept câteva zile înainte să-l prezint, dacă nu ai nimic împotrivă. Voi avea astfel timp să discut cu anumiţi parlamentari şi funcţionari de stat importanţi. Apoi o să aruncăm bomba în poala prim-ministrului  după ce terenul va fi pregătit.

Las în seama dumneavoastră alegerea momentului oportun.

Howard, care, de altfel, nu ar fi fost în stare să rezolve sarcinile lui Tweed, era un diplomat abil când venea vorba să se descurce în jungla din Whitehall. Avea de-a face cu oameni pe care Tweed nu dorea să-i întâlnească. Howard era pompos, dar intra în contact cu astfel de oameni. Îl studie pe Tweed.

Ai atât de multe probleme pe cap, totuşi arăţi atât de odihnit. Această idee nebunească de fuziune a serviciilor de securitate! Apoi investigarea acelei crime atât de brutale. E greu.

Mă descurc, zise Tweed.

Vreau să vă mulţumesc tuturor, spuse Howard ridicându-se. Ştiu că aveţi multe talente şi astfel îi sunteţi de mare ajutor domnului Tweed. Iar un element cheie în soluţionarea oricărei probleme eşti tu, Paula. Multe mulţumiri!

Cu acestea părăsi încăperea. Paula era şocată. Howard nu fusese niciodată atât de amabil cu personalul. Era un semn că îşi dădea seama de tensiunea în care lucrau toţi.

Mă duc în Whitehall, îi anunţă Marler. Să ţin sub observaţie organizaţia Cabal. Ne mai vedem…

Iar eu am plecat la moşia mea, spuse Harry sărind în picioare. Simt că se întâmplă ceva în East End. Mă întorc mai târziu.

Paula, te deranjează dacă mă duc să-i fac o vizită lui Coral? întrebă Nield. Pot să-i spun că ai primit plicul de la ea? Că o să treci pe la ea, dar că acum ai foarte multă treabă?

Fă cum doreşti! Mă scuteşti de un telefon sau poate chiar de mai multe, până aş da de ea când se întoarce de la serviciu.

Am plecat.

Telefonul sună la scurt timp după plecarea lui Nield. Monica răspunse şi se strâmbă semnificativ spre Tweed.

Jos este comandantul Buchanan. Vrea să te vadă de ieri.

Cred că ar trebui să-l primesc.

Tweed se ridicase de la birou ca să-l întâmpine pe vechiul său prieten. Buchanan, îmbrăcat în uniformă, deschise brusc uşa şi năvăli cu o expresie fioroasă întipărită pe chip.

Bine ai venit, Roy, îi spuse Tweed cu un zâmbet. Ia loc. Care-i problema?

Tu eşti.

Ia zi-mi despre ce e vorba, replică Tweed calm, aşezându-se pe scaun.

Inspectorul-şef Hammer vrea să dai o declaraţie. Inclusiv despre ce ai făcut în noaptea când Viola Vander-Browne a fost ucisă. Ştie că ai luat cina cu ea la Mungano în acea seară. Apoi ea s-a dus singură acasă. După aceea nici urmă de tine, nici de alibi.

Fiindcă nu am niciun alibi, îl informă Tweed liniştit.

Ei bine, eşti principalul suspect al lui Hammer, lătră Buchanan.

Domnule comandant, vă rog să nu mai ţipaţi, interveni Paula.

Vă întrerup din gânduri, nu? replică Buchanan întorcându-se spre ea.

Da, aşa e, răspunse ea.

Îmi pare rău, n-am vrut să fac asta.

Buchanan se calmă puţin datorită intervenţiei Paulei. Tweed aşteptă, cu mâinile împreunate deasupra biroului.

Ţi-am făcut o vizită a doua zi după crima aceea oribilă şi am spus că o să vin în ziua următoare. Nu erai aici şi nimeni nu a putut să-mi spună unde te aflai. Ce părere ai despre declaraţia aceea? întrebă Buchanan mai calm.

Eu sunt anchetatorul-şef. Nu voi da nicio declaraţie.

Of, Doamne. Comandantul îşi scoase cascheta şi îşi şterse transpiraţia de pe frunte. Poate am exagerat un pic. A fost o alertă teroristă şi lucrăm încontinuu, fără să avem speranţa că o să avem timp de odihnă.

Roy, ne cunoaştem de mulţi ani, îi reaminti Tweed.

Ştiu, dar inspectorul-şef Hammer…

Ticălosul de cap sec, murmură Paula pentru sine.

Poftim? întrebă Buchanan, întorcându-se iarăşi spre ea.

Nimic.

Buchanan o privi cu asprime. Ea îi întoarse privirea, extrem de grăitoare. În cele din urmă, Buchanan se uită în altă parte şi se ridică având cascheta în mână.

Ei bine, am făcut tot ce am putut, se răsti el.

De mulţi ani, repetă Tweed.

Buchanan deschise gura de parcă ar fi vrut să-şi ceară scuze, dar nu spuse nimic, după care ieşi pe uşă.

Ce zici de asta? întrebă Monica indignată.

E epuizat, zise Paula. Avea o privire goală. Mă îndoiesc că a dormit în ultimele zile.

Şi lui Tweed i s-a întâmplat asta de multe ori, insistă Monica, dar niciodată nu şi-a pierdut controlul. Poate că o să avem parte de puţină linişte pentru restul zilei şi al serii.

Dar se dovedi că se înşela amarnic.



Mult mai târziu telefonul sună. Monica răspunse şi îl strigă pe Tweed:

E profesorul Saafeld la telefon.

Alo? spuse Tweed ridicând receptorul.

A mai fost una.

Înţeleg. Tweed făcu o pauză. Cine? Unde?

O anume Marina Vander-Browne. Pot să-ţi dau adresa.

O ştiu.

Acelaşi mod de operare. Îţi sugerez să n-o aduci pe Paula. Dintr-un anumit punct de vedere, de data asta este şi mai oribil.

Vin acum.

Mergeau iarăşi prin noapte, pe aceleaşi străzi pustii. Paula se aşteptase ca traficul să fie mai aglomerat, aşa că liniştea i se păru ciudată. Îl privi pe Tweed.

Ce oră e?

În jur de două noaptea.

Nu se poate să fie atât de târziu.

Ba e. Ai lucrat fără întrerupere; şi eu la fel. Timpul a trecut fără să ne dăm seama. Mă bucur că am reuşit să o conving pe Monica să plece măcar o dată mai devreme.

Poate că o s-o vedem prin preajmă pe bătrâna aceea care scotocea prin gunoaie, Annie Higgins. E posibil să fi văzut ceva.

N-o văd, răspunse Tweed în timp ce parca pe strada principală.

Considera că nu era prea înţelept să intre pe străduţa laterală unde locuia Marina.

De ce coborâm aici? întrebă Paula.

Fiindcă am fost aici noaptea trecută.

Străbătură rapid strada întunecată, cu clădiri cu etaje retrase pe ambele laturi şi cu un singur felinar în faţa blocului unde locuia Marina. Mai bine zis, unde locuise.

A fost ucisă la fel ca Viola? întrebă Paula.

După câte spune Saafeld. O să ştim mai multe când ajungem în apartament.

Intrarea era barată de o bandă galbenă, legată de balustradă, şi era păzită de un poliţist în uniformă care îi privea cum se apropiau şi care ridică o mână ca să-i oprească. Tweed şi Paula îi arătară legitimaţiile cu poză şi acesta ridică banda galbenă ca să le permită să treacă.

Etajul trei, zise el.

Mulţumesc.

Tweed se opri la timp să nu zică: Ştim.

Intră şi începu să urce foarte încet treptele spre primul palier, cu privirea aţintită în jos. Paula simţi că se enervează  în ritmul acela nu aveau să ajungă niciodată.

De ce ne târâm?

Azi-noapte a plouat; la fel şi astă seară. Aşa că un intrus ar fi trebuit să lase urme pe trepte. Uită-te şi tu!

Ar fi trebuit să mă gândesc şi eu la asta.

Ai observat, întrebă el în timp ce continua să urce încet, că la parter, în hol, există un intrând fără ferestre?

Da. Am văzut.

S-ar putea să fi fost un element vital pentru ucigaş. Stai să-l întrebăm pe Saafeld câteva lucruri.

Continuară să urce în acelaşi ritm până aproape de etajul trei. Tweed nu găsi nicio urmă de paşi şi îi atrase atenţia asupra acestui lucru şi Paulei.

Ar putea fi ceva important. Chiar foarte important.

În ce sens?

Aşteaptă până când ne întâlnim cu Saafeld. M-am gândit foarte mult la prima crimă. M-am pus în locul ucigaşului, cum aş fi procedat. Acum să lăsăm asta…

O altă bandă galbenă bloca intrarea în apartamentul Marinei, păzit şi el de un poliţist. Amândoi îşi arătară legitimaţiile, dar poliţistul nu ridică banda pentru ei, aşa că Tweed făcu singur acest lucru. Fură întâmpinaţi de Saafeld, care se încruntă la vederea Paulei; aceasta spuse însă cu fermitate:

Am văzut-o pe cealaltă. Am fost la morga ta. Încep să mă obişnuiesc.

Aşa credeam şi eu, zâmbi Saafeld. E-n regulă. Urmaţi-mă! E în dormitorul de pe coridor. Saafeld bătu la o uşă închisă şi spuse: Aici e livingul. Am ajuns.

Îi conduse printr-o uşă deschisă. Dormitorul era spaţios. Paulei nu-i plăcu mobila  evidenţia scopul pentru care era folosită. Un pat foarte mare cu draperii suspendate de bare de alamă, cu un baldachin sub tavan. Mai erau o canapea uriaşă, lungă şi lată, cu perne, şi o masă de toaletă cu trei oglinzi înalte care se roteau astfel încât puteau fi văzute din pat. Tavanul de deasupra canapelei era acoperit cu o oglindă uriaşă.

Dar ceea ce văzu pe pat o făcu pe Paula să se îngrozească. La fel ca în cazul Violei, capul decapitat al Marinei era amplasat la câţiva centimetri deasupra gâtului măcelărit. Şi de data asta braţele îi fuseseră tăiate chiar sub cot, iar gambele desprinse de sub genunchi. Totul fusese aşezat astfel încât Marina părea ca o uriaşă păpuşă ruptă în bucăţi.

Tweed se întoarse spre inspectorul-şef Hammer, care se alăturase grupului  el, Paula şi Saafeld. Hammer nu părea deloc tulburat de macabra scenă.

Domnule inspector-şef, vreţi să ne lăsaţi singuri? îi ceru Tweed calm.

De ce? sări Hammer ameninţător.

Fiindcă v-am cerut eu.

Mă duc să verific livingul.

Vă sugerez, domnule inspector-şef, să mergeţi jos şi să cercetaţi cu atenţie strada. S-ar putea ca ucigaşul să fi scăpat ceva.

Dacă insişti…

Hammer ieşi, cu o expresie furioasă pe chip, şi îl auziră bocănind rapid pe scări. Tweed închise uşa şi se întoarse spre Saafeld.

După urmele de cretă pe care le-am văzut de cealaltă parte a patului, presupun că ucigaşul a folosit o tehnică similară cu aceea din cazul Violei.

Cred că da. A azvârlit trupul gol pe podea şi a lovit-o puternic în ceafă ca s-o ameţească. Apoi el a violat-o  sau ea, adăugă el, aruncându-i o privire Paulei. Nu putem recolta spermă pentru analiza ADN întrucât a fost folosit un dispozitiv utilizat uneori de femei.

Credeţi că era în viaţă când a fost violată? întrebă Paula.

Probabil că era. Saafeld scoase un plic transparent din geantă şi i-l arătă. Când am sosit eu, avea căluşul ăsta în gură. Dar, în acest caz, care ar putea fi motivul?

Gelozia, replică Paula.

S-ar putea să ai dreptate. Saafeld băgă înapoi în geantă plicul cu proba. Şi în acest caz arterele au fost secţionate, dar jetul de sânge a ţâşnit pe oglinzi, nu pe geam.

Paula se uită din nou împrejur şi văzu ceea ce îi scăpase mai înainte: fiecare oglindă era pătată de sânge. Saafeld îi văzu privirea.

Au fost recoltate deja probe de sânge, dar mă îndoiesc că ne vor fi de ajutor. Tot sângele îi aparţine, probabil, Marinei, aşa că nu avem ADN-ul ucigaşului.

Ceea ce mă nedumereşte, zise Tweed, deşi bănuia care era adevărul, este că hainele ucigaşului trebuie să fi fost pline de sânge. Nu putea să plece pur şi simplu în felul acela.

Cred că, înainte de a comite fapta, s-a îmbrăcat cu un echipament chirurgical, răspunse Saafeld încet. Halat, bonetă, mănuşi, mască, ochelari mari ca să-şi ferească ochii. După aceea le-a scos, le-a îndesat într-o geantă şi a plecat îmbrăcat în costum. De îndată ce va avea ocazia, va arde hainele pătate. Ce a făcut cu satârul  consider că asta a fost arma crimei în ambele cazuri  nu pot să ştiu.

Vrei să spui că e vorba de o persoană care are legătură cu domeniul medical? îl întrebă Tweed.

Nu neapărat. Genul acela de echipament poate fi cumpărat de la orice furnizor pentru spitale. Probabil că nu a cumpărat toate articolele dintr-un singur loc.

Dar nu putea să apară la uşa victimei îmbrăcat aşa, obiectă Paula.

Probabil că a sosit la parter, apoi şi-a sunat victima spunându-i: Trec pe la tine într-o clipă, sugeră Tweed. După care s-a schimbat în echipamentul de criminal înainte să urce.

Şi eu sunt de aceeaşi părere, fu de acord Saafeld.

Nici de data asta nu există niciun semn de intrare prin forţă? se interesă Tweed.

Absolut niciunul. Ceea ce înseamnă că victima îl cunoştea pe ucigaş  îl aştepta, sublinie Saafeld.

Aşadar, a folosit interfonul ca să poată intra, remarcă Paula. Apoi probabil că şi-a pus echipamentul de criminal  ca să folosesc expresia dumneavoastră, domnule profesor , în acel intrând de lângă uşa de jos. Ar trebui să cercetăm cu mare atenţie acel spaţiu.

Am făcut asta deja, îi spuse Saafeld. L-am trimis jos pe Hammer cu un poliţist despre care a zis că e expert. Firkins, mi se pare că-l cheamă. Nu au găsit nimic.

Poate că lui Hammer i-ar fi scăpat ceva, dar lui Firkins nu, sublinie Tweed. E foarte bun.

Femeile trebuie să fi fost rude, speculă Saafeld. Au acelaşi nume şi, destul de ciudat, o înfăţişare foarte asemănătoare.

Erau surori gemene, îl informă Paula. Am aflat asta de curând.

Se forţă să privească iarăşi capul secţionat. Era o copie aproape identică a Violei, dar nici măcar acum faţa Marinei nu-şi pierduse expresia dură.

Şi în jurul cărei ore s-a întâmplat? întrebă Tweed.

Încă nu s-a instalat rigor mortis. Este doar o speculaţie, dar undeva între miezul nopţii şi ora 2. După efectuarea autopsiei o să vă pot spune mai exact. Asta chiar mă îngrijorează, continuă Saafeld, întorcându-se spre Tweed, care nu-l auzise niciodată spunând una ca asta.

De ce?

Ţi-am mai spus de furia sângelui. Este foarte probabil ca fiinţa care comite aceste crime să simtă nevoia să lovească din nou în curând. Vedeţi, Viola a fost ucisă în urmă cu zece zile. Intervalul de timp dintre dorinţa de nestăvilit de a ucide din nou se va scurta considerabil. Următorul impuls de a ucide şi de a mutila ar putea apărea la trei sau patru zile de acum încolo. Este un proces care se accelerează.

Cine a descoperit-o? se interesă Tweed.

O doamnă Gaskin, o adevărată băgăreaţă, care a venit târziu acasă şi care locuieşte la etajul patru. Televizorul era dat la maximum.

Ceea ce ar fi acoperit ţipetele Marinei în timp ce i se punea căluşul. Probabil el a dat volumul tare.

Exact. Saafeld se întoarse spre Tweed. Paula se prinde foarte repede. Ei bine, femeia asta a auzit zgomotul infernal al televizorului când a ajuns la etajul trei. Uşa de la apartamentul Marinei era deschisă, aşa că a intrat ca să protesteze că nu poate să doarmă. A intrat direct aici. Fiul ei e funcţionar la Scotland Yard, aşa că l-a sunat şi a vorbit din întâmplare cu inspectorul-şef Hammer. Acesta a avut destulă minte să mă sune înainte să vină aici.

Ce s-a întâmplat cu femeia? întrebă Paula.

Era încă aici când am sosit eu. În living. Avea un atac de isterie, bolborosind încontinuu. Am sunat la un spital particular şi le-am spus să-i dea o rezervă cu o asistentă dură. Ambulanţa a sosit rapid şi a luat-o. M-am gândit că ai dori să hotărăşti tu momentul în care crima este dată publicităţii. Ai aici adresa spitalului.

Mulţumesc! Acum cred că e timpul să plecăm.

De acord. Toţi cei din echipa de criminalişti de la poliţie au venit şi au plecat. Aştept o ambulanţă cu targa. Trebuie s-o transport pe biata femeie respectând amplasarea pe care o are acum.

Amplasare, repetă Paula în timp ce coborau cele trei etaje. Oribil cuvânt.

Ajunseră la parter şi Paula îi ceru lui Tweed să aştepte o clipă, îşi puse mănuşile de latex şi cu o lanternă puternică studie intrândul. Tweed rămase în aşteptare, sperând că Paula n-o să întârzie prea mult. Era o pierdere de vreme.

După câteva minute, Paula ieşi ţinând ceva în mână. Îi arătă lui Tweed. Era un medalion. Îl lumină cu lanterna şi îl deschise. Pe fiecare jumătate se afla fotografia în miniatură a unei femei. Viola în stânga, Marina în dreapta.

L-am găsit la intrarea într-o gaură de şoarece, ascuns pe jumătate înăuntru. Criminalul trebuie să-l fi scăpat când se schimba cu hainele de stradă.

Mă întreb de unde l-a luat.

L-a furat. Drept trofeu al realizărilor sale. Ticălosul!

Cea mai mare parte a drumului de întoarcere spre apartamentul Paulei o străbătură în tăcere. În cele din urmă, Tweed spuse ceea ce îl frământa:

Aşadar, conform teoriei lui Saafeld, s-ar putea să dispunem de numai trei sau patru zile ca să identificăm ucigaşul înainte ca altă femeie să fie măcelărită. Ar fi cazul să ne mişcăm repede.

Mergeau cu viteză moderată spre apartamentul Paulei. Străzile erau pustii. Începuse să cadă burniţa. Tweed era foarte obosit  ceea ce nu i se întâmpla prea des. Paula ridică o mână să-şi ascundă un căscat. Şi ea era epuizată. Avusese o zi lungă, iar descoperirea sinistră din apartamentul Marinei reprezentase picătura care umpluse paharul.

Pe Fulham Road, Tweed intră în curte şi se opri la intrarea în clădire. Ieşi să vadă dacă apartamentul e sigur şi lăsă cheia în contact  un lucru pe care nu l-ar fi făcut niciodată în condiţii obişnuite. Paula îl urmă.

Nu se vedea nicio lumină în apartamentul de la parter, ocupat de o femeie pe care Paula o credea plecată acum în străinătate. De obicei aceasta era o pasăre de noapte şi luminile străluceau întotdeauna când era acasă. Brusc simţi că în spatele ei este cineva şi sesiză un miros vag de cloroform. Trase adânc aer în piept, ţinându-şi apoi respiraţia. O cârpă înmuiată în lichid îi fu apăsată peste faţă şi un braţ o înconjură de la spate.

Tweed nu-şi dădu seama de nimic. Şi faţa lui fu acoperită de o cârpă cu cloroform, dar el inspiră întreaga doză şi se prăbuşi în braţele vânjoase care îl cuprinseră. Fură târâţi înapoi şi împinşi pe bancheta din spate a unei maşini.

Paula inspirase numai puţin cloroform, suficient s-o imobilizeze pentru scurtă vreme. Un bărbat se aplecă, trase braţele inerte ale lui Tweed, i le puse la spate şi le legă cu nişte cătuşe de plastic.

Paula, acum vag conştientă de ceea ce se întâmplă, îşi ţinu braţele depărtate câţiva centimetri, în poală. Cătuşe de plastic îi cuprinseră şi ei încheieturile. Mintea începea să i se limpezească din ce în ce mai mult. Auzi două voci bărbăteşti.

Ia maşina lui Tweed, zise Radek. Prostul naibii a lăsat cheia în contact. Ascunde-o unde am parcat-o pe a noastră.

Bun, îşi zise Paula. Fitch şi Radek.

Nu! mârâi Fitch. O să lăsăm maşina noastră în spate. E furată, la fel şi plăcuţele de înmatriculare. E un Ford  la fel ca al lui Tweed. O să dureze ore întregi până când cineva o să-şi dea seama că e ceva ciudat.

De ce să mutăm corpurile dintr-o maşină în alta? Suie-te la volan, Fitch, şi s-o luăm din loc!

Cred că ai dreptate. Acoperă-i cu pătura aia. La ora asta patrulează maşini de poliţie. Apoi ne îndreptăm direct spre depozit…



La un moment dat în timpul călătoriei, care îi păru Paulei că nu se mai sfârşeşte, se opriră pentru scurt timp în East End, pentru ca Radek să arunce cârpele îmbibate cu cloroform într-o ladă de gunoi, apoi îşi continuară drumul.

La momentul oportun, Paula îşi întinse mâinile încătuşate pe sub pătură ca să-i ia pulsul lui Tweed. Bătea regulat. Era doar inconştient. În cele din urmă maşina se opri şi Fitch cercetă zona ca să vadă dacă nu cumva era cineva prin preajmă. Se întoarse la maşină.

Am descuiat lacătul şi am deschis uşile. Radek, ia-l pe Tweed, iar eu o s-o iau pe iubita lui, zise el cu o voce răguşită.

Paula fu azvârlită pe umărul lui Fitch şi cărată în urma lui Tweed, pe scările largi de lemn, într-o cameră mare. Fitch se opri să apese întrerupătorul. Lămpile de pe pereţi răspândiră o lumină slabă în fiecare colţ al încăperii goale.

Ce facem cu maşina? vru să ştie Radek.

Las-o acum. Toată lumea ştie că eu conduc un Ford şi tot timpul schimb maşinile. Aşază-i pe jos!

Fitch lăsă corpul moale al Paulei să cadă pe podea. Aceasta simţi că brusc toate simţurile îi sunt în alertă. Radek îl trânti fără menajamente pe Tweed pe podea, se ridică şi se îndreptă spre Paula.

Vreau s-o controlez să n-aibă armă. Tu ocupă-te de Tweed.

Să nu te prind că tragi de timp cu chestia asta, îl avertiză Fitch apropiindu-se de Tweed. Te ştiu eu cum eşti cu muierile, aşa că ai grijă!

Paula rămase nemişcată în timp ce Radek începu s-o controleze. Mâinile lui îi pipăiră mai întâi partea de sus a corpului, zăbovind asupra sânilor, apoi continuară să coboare încet spre restul trupului, savurând momentul. Paula se îmbrăcase în grabă. Tocul subţire în care îşi ţinea Beretta la picior era de data asta prins pe partea interioară a gambei. În cele din urmă Radek începu să-şi plimbe mâinile încet de-a lungul picioarelor ei, dinspre coapsă spre gleznă. Atunci Paula îl scuipă cu sălbăticie în faţă. Radek tresări.

Asta s-a trezit! strigă el, apoi o pocni cu forţă peste obraz, smucindu-i capul într-o parte.

Sări în picioare şi o scuipă şi el, atât de furios încât uită să-şi continue verificarea. Fitch găsise Walther-ul lui Tweed, prins în tocul de sub braţ, şi îl aruncă în celălalt capăt al încăperii. Arma ateriză în apropierea peretelui.

N-o să mai ai vreodată nevoie de el, amice, zise el rânjind.

Ochii lui Tweed erau deschişi acum şi îl priveau ţintă pe Fitch, care, în pofida cruzimii lui caracteristice, găsea acest lucru neplăcut.

Foarte bine, mârâi el. Cască ochii ca să vezi spectacolul mai bine!

Paula, în poziţie şezândă acum, prefăcându-se ameţită, se uită cum Radek se aplecă spre cele patru proiectoare îndreptate fiecare în direcţii diferite. Semănau cu aparatele care pot fi întâlnite într-un studio din Hollywood. Apoi observă patru ecrane, prinse de perete. Ce naiba era asta?

Acum poţi să te descurci şi singur, zise Radek, pe un ton ce nu admitea contrazicere. Eu mă duc să iau nişte bere. Nu e atât de bună ca aceea din Bratislava, dar merge. OK?

Şterge-o! îi răspunse Fitch brutal.

Era aplecat asupra unui mâner din podea aflat în apropierea lui Tweed. Ridică un capac mare, rotund, din lemn şi îl azvârli într-o parte. Paula auzi sunetul îndepărtat al unui curent de apă care curgea în adâncul deschizăturii şi asta îi dădu un sentiment neplăcut.

De ce dracu ai nevoie de asta?

Dacă vreunul din ei n-o ia razna pentru totdeauna, o să fie azvârlit în puţ. Când o să mă cunoşti mai bine, Radek, o să ştii că mă gândesc la toate. Acu hai, dă drumu la maşinărie şi valea, du-te şi îneacă-te în bere!

Paula îl văzu pe Fitch cum îşi pune dopuri în urechi. Era complet derutată. Cu colţul ochiului îl zări pe Radek aplecându-se peste aparat.

Dacă vrei, poţi să stai şi să priveşti, îi strigă Fitch.

Am mai văzut asta de suficiente ori. Începe să-i prelucrezi pe ăştia, că eu am plecat după bere.

Apăsă pe manetele proiectoarelor şi focaliză imaginea în vreme ce filmele începură să ruleze pe ecran. Imagini de coşmar, îşi zise Paula. Tweed reuşise să se ridice de pe podea, cu mâinile la spate, prizonier.

Radek umblă la celălalt aparat şi întoarse pe jumătate un comutator. Un sunet ascuţit, ce-ţi spărgea urechile, umplu încăperea. Cu nervii întinşi la maximum, Paula îşi depărtă cât putu mâinile în poală. Imaginile de pe ecran îi întorceau stomacul pe dos. O vacă priponită pe câmp. Un bărbat cu un topor uriaş apăru, îl ridică şi tăie capul animalului. Ţâşni un jet de sânge, iar picioarele bietei creaturi, chiar şi desprinse de corp, începură să zvâcnească spasmodic, după care aceasta se prăbuşi. O altă imagine, pe un alt ecran: o ţărancă legată de un bloc de piatră. Apăru un bărbat mic şi gras, tot cu un topor uriaş, pe care îl aşeză uşor pe gâtul femeii. Gura ei era larg deschisă  probabil ţipa. Omul ridică toporul şi îl coborî cu o mişcare puternică, secţionându-i gâtul. Capul se rostogoli pe pământ şi bărbatul îi dădu un şut către ecran. Imaginea dispăru. Paula se uită la toate ecranele şi pe fiecare văzu câte un masacru inimaginabil filmat în direct.

Se strădui să-şi învingă greaţa care începea s-o copleşească. Trei femei legate de o stâncă uriaşă; de ele se apropiau trei bărbaţi cu topoare. Execuţiile aveau să fie sincronizate.

Paula simţi că i se opreşte respiraţia când văzu că burţile femeilor erau dezgolite  aceasta era ţinta topoarelor. Fitch trecu pe lângă ea şi se aplecă spre urechea ei:

Cred că nu se aude destul de bine. O să dau sonoru mai tare.

Apoi îi chicoti în ureche, şi asta declanşă furia Paulei.

Fitch întoarse şi mai mult comutatorul şi pereţii părură să vibreze din cauza sunetului diabolic care invadă urechile Paulei. Fitch se aplecă şi chicoti din nou în urechea ei. Apoi se îndepărtă, aşezându-se cu spatele spre ea, pe scăunelul aflat în apropierea lui Tweed. Paula se întoarse într-o parte, întinse cât putu mâna dreaptă înspre partea interioară a gambei şi, în ciuda durerii provocate de cătuşe, reuşi să scoată Beretta din toc.

Ţinti înspre spatele lui Fitch. Primul glonţ îl lovi în umăr. Paula trase din nou. Al doilea îl nimeri în mijlocul spatelui, aproape de şira spinării. Paula se răsuci şi îşi goli încărcătorul în proiector şi în sistemul de sonorizare. Imaginile dispărură şi o tăcere nepământească se aşternu în încăpere.

Totul se petrecu extraordinar de repede. Paula se întoarse şi îl văzu pe Tweed că se aruncase cu toată greutatea asupra scaunului, răsturnându-l pe Fitch într-o parte. Nenorocitul se rostogolise la marginea puţului şi picioarele îi alunecaseră înăuntru în timp ce încerca cu disperare să se agaţe de marginea cavităţii.

Tweed se ridică cu greutate, îşi dezmorţi picioarele şi rămase deasupra lui Fitch, care îl privea îngrozit. Paula se apropie clătinându-se de ei, în timp ce Fitch începu să ţipe. Dar nici nu se compară cu ţipetele pe care bietele femei din film trebuie să le fi scos, gândi Paula.

Ajută-mă! Te rog! Ajută-mă!

Tweed ridică un picior şi călcă cu putere pe una din mâinile lui Fitch. Acesta nu mai putu să se ţină şi se prăbuşi în puţul metalic, zgâriind pereţii într-o încercare disperată de a găsi un punct de sprijin  dar în zadar. Tweed şi Paula auziră un pleoscăit slab când Fitch fu înghiţit de torentul care curgea cu viteză spre Tamisa, după care rămase doar sunetul apei.

Tweed o însoţi pe Paula înapoi la apartamentul ei. Îi spuse că va dormi pe canapeaua din living şi Paula îi mulţumise uşurată. Amândoi resimţeau urmările experienţei prin care trecuseră, dar mai rămăsese ceva de făcut. Ca să o păzească, Tweed o luă pe Paula cu el.

Ajunşi la locuinţa ei, amândoi îşi puseră mănuşi şi se suiră în Ford-ul pe care Fitch îl parcase în spatele casei. Din fericire, Fitch lăsase cheia pe scaunul din faţă, în caz că se întorcea şi trebuia să plece rapid de acolo. Tot un noroc fusese că, la plecarea de la depozit, găsiseră cheia de la maşina lui Tweed în acelaşi loc. Fitch nu dorise să piardă vremea în niciunul din cazuri.

Tweed conducea maşina lui Fitch în vreme ce Paula mergea cu a lui, ţinându-se aproape. Tweed găsi o stradă pustie în East End, lăsă Ford-ul acolo, se urcă la volanul propriei maşini şi o duse înapoi în locul ferit din spatele blocului Paulei. Mai devreme îşi scoseseră unul altuia cătuşele.

După toate astea erau foarte obosiţi. Paula îi prepară lui Tweed o gustare înainte să se ducă la culcare. Tweed era sigur că Paula o să doarmă ca un prunc. La rândul lui, se întinse pe canapea, cu o cafea şi cu Walther-ul alături.

Orice teamă că ar putea adormi dispăru după ce îşi scoase blocnotesul în care notase numele fiecărei persoane care avea legătură cu crima  şi al oricui apăruse în cadrul investigaţiilor.

Nu se luminase bine când, spre surprinderea lui, Paula intră în cameră complet îmbrăcată.

Credeam că o să dormi până la prânz, o întâmpină el.

Am avut un vis ciudat. Nu ştiu de ce. Eram singură în birou, când s-a deschis uşa. A intrat un bărbat care avea în mână un satâr. Eram speriată de moarte când se apropia de mine. Ochii lui stranii mă priveau ţintă prin nişte ochelari ciudaţi. Am încercat să ţip, dar n-am putut scoate niciun sunet. După care m-am trezit.

Cine era bărbatul?

Benton Macomber. Cu ochelarii aceia ciudaţi.

Tweed nu trebuia să-şi consulte însemnările ca să vadă că pe lunga listă de suspecţi se afla şi numele lui Benton Macomber. Îi spuse că visele reprezintă un substitut nereuşit pentru fapte şi Paula fu de acord. Apoi Paula îi zise că a pregătit micul dejun şi că după aceea trebuie să se ducă să se întâlnească neapărat cu cineva.

Cu cine? E foarte devreme.

Cu Coral Flenton. Ştiu că se trezeşte la ore matinale şi voi ajunge probabil la timp ca să bem împreună o ceaşcă de cafea.



Ceva mai târziu, Tweed o conduse pe Paula în Covent Garden la întâlnirea cu Coral. Tweed parcă maşina cu grijă înainte să ajungă la blocul în care locuia Coral, dar într-un loc de unde putea vedea intrarea. Paula intrase cu câteva minute înainte ca Tweed să vadă că apare cineva pe stradă.

Papagalul, îmbrăcată cu o haină lungă şi cu părul acoperit de o pălărie cu boruri largi, se ivi brusc şi se opri pe trotuarul aflat vizavi de intrare. Deschise un ziar, prefăcându-se că îl citeşte. Era evident pentru Tweed că supraveghează intrarea în apartamentul lui Coral. De ce?

Când îi deschise uşa Paulei, Coral era deja îmbrăcată şi se arătă încântată de sosirea musafirei ei. Intrară în living, şi Coral îi oferi o cafea pe care Paula o acceptă.

Vrei să mănânci ceva? întrebă Coral.

Mulţumesc, am mâncat deja. Dar tu?

Am terminat acum o jumătate de oră. Mă bucur tare mult să te văd. Ai primit biletul meu?

Tocmai voiam să-ţi mulţumesc pentru el, îi răspunse Paula, aşezată într-un fotoliu în faţa gazdei sale. Păreai atât de emoţionată. E vorba de un prieten nou? Sau n-ar trebui să întreb?

E secret. M-am răzgândit, îmi pare rău, dar nu mai pot să-ţi spun acum, însă o s-o fac dacă iese cum vreau eu. Acum o să-ţi arăt şi restul cuibuşorului meu.

De cealaltă parte a holului se afla o uşă care dădea într-un dormitor destul de mare. Un pat dublu cu tăblie la capăt ocupa cea mai mare parte a spaţiului. Pe jos era parchet, acoperit de fiecare latură a patului cu un covor. O toaletă elegantă se afla lângă un perete.

Uită-te la debarale! o îndemnă Coral. Ar fi trebuit să spun dulapuri, dar o să vezi de ce am preferat acest termen.

Paula deschise cu ceva efort una din uşile duble, cam ţepene, şi rămase surprinsă de lăţimea şi adâncimea dulapului. Intră înăuntru, ca într-o micuţă încăpere. Atenţia îi fu atrasă de trei haine agăţate pe umeraşe. Una era din păr de cămilă, a doua era o haină elegantă de seară, iar a treia era un trenci de ploaie. Coral chicoti şi închise încet uşa. Imediat se aprinse o lumină. Coral deschise iarăşi uşa.

Instalaţia a fost montată greşit. Lumina ar trebui să se aprindă când deschizi uşa. O să chem pe cineva s-o repare.

Frumoase haine, remarcă Paula ieşind din debara.

Scumpe.

Noul prieten? o provocă Paula.

Încă nu! Mătuşa mea s-a măritat cu un bărbat bogat cu vreo câteva luni în urmă şi mi-a trimis cu generozitate un cec foarte gras, pe care l-am cheltuit pe hainele acelea.

Înseamnă că eşti în al nouălea cer.

Nu chiar.

Expresia lui Coral se schimbă.

De ce? S-a întâmplat ceva?

Mă îngrijorează un bărbat care mă urmăreşte. Când merg pe o stradă, ştiu că se află în spatele meu. Mă uit în urmă şi nu-l văd. E neliniştitor.

Cum arată?

Nu l-am văzut niciodată. Dar ştiu că e acolo. Probabil că pare ceva prostesc. Poate că imaginaţia îmi joacă feste. Uneori femeile au idei de-astea. Probabil că e o chestie de vanitate, râse ea.

Paula o studie. Papagalul era o femeie atrăgătoare, dar mai în vârstă. Unele femei ar putea fi deranjate de lucrul ăsta. Coral era mai tânără şi era uluitor de frumoasă. Avea cam 1,60 metri înălţime, era zveltă şi, cu părul adunat în vârful capului, era chiar seducătoare. Trăsăturile îi erau perfect modelate: o frunte fină, ochi mari, un nas frumos şi o gură cu buze pline. Da, unele femei mai în vârstă puteau ajunge s-o urască.

Ştii ceva despre trecutul Papagalului?

A crescut în Midiands, într-un loc numit Walkhampton. Un mic orăşel industrial, cred. A urmat o şcoală particulară, apoi un liceu teoretic. A plecat din Walkhampton când avea 20 de ani, a venit aici şi a luat examenul pentru intrarea în serviciul public. Părinţii ei au murit într-un accident de maşină la puţină vreme după sosirea ei la Londra. După ce a trecut prima examenul, s-a apucat de treabă  aşa mi-a spus , ca să avanseze rapid, dându-i pe alţii la o parte din calea ei.

Dar acum a devenit prietenoasă cu tine? se interesă Paula.

Da. Ţi-am spus despre asta. Acum a devenit iar nesuferită. Mă umileşte. Coral imită felul rapid de a vorbi al Papagalului: Miss Flenton, ţi-am dat să ascuţi creioanele astea. Vârful e bont. Mie îmi trebuie foarte ascuţite. Mai încearcă o dată. Nu poţi să faci cum trebuie nici măcar o treabă atât de simplă? Problema ta e că eşti leneşă. Cred că jumătate din timp te gândeşti la bărbaţi. De ei să te ocupi când pleci din această clădire. Asta dacă eşti în stare să-ţi găseşti vreunul. Haide, nu sta să mă asculţi! Ascute afurisitele alea de creioane! A început să-mi găsească nod în papură pentru orice, încheie Coral.

Îşi cam schimbă starea de spirit, nu?

O prietenă care lucrează în alt departament consideră că e nebună. Eu cred totuşi că exagerează. Bănuiesc că are părerea asta din cauza schimbărilor bruşte de atitudine ale Papagalului. Scuză-mă că te înnebunesc cu toate astea! Data viitoare n-o să mai pomenim de slujba mea.

Ar fi bine să plec acum, zise Paula ridicându-se. Adevărul e că e mereu interesant să stau de vorbă cu tine. O să mai vin, dacă nu te deranjează.

Chiar te rog! Şi nu uita că ai o cheie de la apartament, aşa că poţi să vii când vrei şi să mă aştepţi să sosesc de la serviciu.

Afară, ghemuit în maşină, Tweed văzu cum uşa se deschide şi Paula şi Coral se îmbrăţişează. Apoi Paula, cu capul plecat, gânditoare, se îndreptă încet spre el.

În momentul când cele două femei apăruseră în prag, Papagalul plecase grăbită în cealaltă direcţie. Tweed îi deschise Paulei uşa şi aceasta intră în maşină. Îi povesti tot ceea ce discutase cu Coral şi îi descrise apartamentul. Tweed aşteptă să termine, apoi îi spuse despre pânda Papagalului.

Nu pot să înţeleg nimic din toate astea, comentă Paula.

Eu pot, îi răspunse Tweed pornind la drum. Faptul că a plecat de îndată ce aţi apărut îmi spune foarte multe.

Cum ar fi?

Se aştepta să iasă un bărbat, unul care şi-a petrecut noaptea la Coral.

Cine?

Şi eu aş vrea să ştiu. Faptul că femeile astea sar una la gâtul celeilalte nu mă ajută să rezolv cele două crime. Se încruntă. Sau poate că mă ajută…



Membrii organizaţiei Cabal erau reuniţi în jurul ciudatei mese cu trei laturi. Nelson se juca încontinuu cu sugativa şi îşi tot aranja creioanele, ceea ce dovedea o stare de nervozitate care nu îl caracteriza. Ceilalţi doi îl aşteptară să vorbească.

Cred că trebuie să acţionăm cumva extrem de repede ca să-i determinăm pe cei câţiva miniştri nehotărâţi să susţină proiectul nostru de lege privind fuziunea serviciilor de securitate.

Poate că a sosit timpul să le băgăm frica în oase, sugeră Noel. Dacă în Londra va avea loc o explozie  mâna teroriştilor, desigur , problema se va rezolva.

În Londra? Unde în Londra? Nelson avea o expresie şocată. Nu putem risca să existe pierderi de vieţi omeneşti.

În Richmond Park.

Cred că ai înnebunit, mârâi Benton, privindu-l furios prin ochelari.

Ai înnebunit de-a binelea, urlă Nelson.

Intermediarul meu, începu Noel cu o voce blândă, a găsit o zonă din Richmond Park, la mare distanţă de râu. Există o intrare care nu e folosită în perioada asta a anului, la marginea oraşului. Singura victimă, dacă se va întâmpla asta, o să fie un copac sau doi. Poliţia o să creadă că şoferul folosea o rută ocolitoare spre o zonă populată a parcului, dar bomba a explodat pe neaşteptate. O să se creeze panică, dar nimeni nu o să fie rănit.

Ai încredere deplină în intermediarul ăsta? vru să afle Nelson.

Deplină.

Era tactica lui Noel să inventeze aşa-zişi intermediari, astfel încât nimeni să nu ştie că el era cel care se afla în legătură directă cu executanţii.

Ce părere ai? întrebă Nelson.

Avem într-adevăr nevoie de ceva care să-i trezească din amorţeală pe miniştrii ăia, fu de acord Benton.

Cred că da. Faţa lată şi cărnoasă a lui Nelson era imaginea perfectă a nehotărârii. Dacă toţi vom vota în favoarea acestei idei, o s-o punem în aplicare, decise el.

Toţi ridicară mâna stângă. Noel se ridică, având grijă să îşi ascundă zâmbetul de satisfacţie.

Atunci ar fi bine să mă duc să dau un telefon.



Tweed şi Paula sosiră la Park Crescent şi găsiră întreaga echipă reunită în birou. Marler îşi băgă costumul de zbor într-o geantă mare, încercând mai întâi casca, să vadă dacă îi vine.

Ce se întâmplă? întrebă Tweed în timp ce Monica îi luă haina.

Harry fu cel care răspunse. Era îmbrăcat cu haina de camuflaj şi în fiecare buzunar îşi pusese câte o grenadă.

Eu şi Marler ne-am hotărât să vedem ce e cu acel camion, să fim siguri că mai e acolo. Marler o să mă ducă acolo cu avionul. Zice că i-ai spus că e un teren de aterizare pe vârful dealului.

Pe Mountain High, îşi aminti Tweed. Vreau să vă ocupaţi de orice e dubios. Şi asta repede.

Apoi, dacă mai găsim camionul şi nu e nimeni prin preajmă, aş putea să-l arunc chiar eu în aer, se oferi Harry.

Fă-o! Eu şi Paula ne-am ocupat de un alt aspect periculos în dimineaţa asta. Presupun că ştiţi cu toţii că a mai avut loc o crimă oribilă. O altă femeie, ucisă prin aceeaşi metodă bestială.

Scrie în ultima ediţie a Daily Nation, zise Newman. La rubrica lui Drew Franklin. Are, într-adevăr, o reţea uluitoare de contacte.

Şi asta neoficial  bănuiesc că portofelul unui anumit inspector-şef e mai bogat cu două sute de lire, izbucni Tweed. Pot să văd relatarea?

Noi am plecat, zise Marler, ieşind împreună cu Harry în timp ce Tweed citea:



O ALTĂ CRIMĂ ÎNFIORĂTOARE

ASUPRA UNEI VANDER-BROWNE

Acum la Londra există o altă Casă a Morţii.

Trupul oribil mutilat al Marinei Vander-Browne a fost descoperit azi dimineaţă în locuinţa ei din Mayfair, la fel ca al surorii ei, Viola, care a fost tăiată în bucăţi cu numai o săptămână în urmă. Inspectorul-şef Hammer a declarat că se înregistrează progrese în investigaţii.



Da, fac progrese înapoi, exclamă Tweed cu dispreţ, înmânându-i ziarul lui Newman.

Se ridică în picioare şi îşi plimbă privirea asupra restului echipei. După expresia lui, aceştia îşi puteau da seama că avea să urmeze ceva sumbru.

Trebuie să ştiţi cu toţii că profesorul Saafeld crede că făptaşul  bărbat sau femeie  ar putea să mai ucidă în următoarele câteva zile. Timbrul vocii sale trăda seriozitatea. Saafeld denumeşte fenomenul furia sângelui. Ucigaşul simte dorinţa de nestăvilit de a ucide şi, cu cât această dorinţă devine mai puternică, cu atât intervalul dintre crime scade. Avem la dispoziţie numai câteva zile ca să-l identificăm. Vreau să aflăm cât mai multe de la toţi membrii organizaţiei Cabal. Newman, o să faci tot posibilul să îl descoşi pe Noel, să-l fierbi la foc mic. Nield, ţinta ta e Benton. Paula, tu vorbeşti cu Papagalul.

Pot să fac asta peste câteva ore? ceru Paula. Trebuie să merg undeva înainte să mă întâlnesc cu ea.

Bine, zise Tweed scurt. Eu o să mă ocup de Nelson, dar s-ar putea ca asta să trebuiască să aştepte până la sfârşitul zilei. Howard vrea să îi prezint eu raportul prim-ministrului. Alegerea momentului în care să-i arăt documentul este vital. Marler şi Harry o să primească însărcinările când se întorc de la Peckham Mallet. Apoi s-ar putea să fiu nevoit să fac un drum ca să mă întâlnesc cu generalul Macomber. O să mă întorc mai târziu, în după-amiaza asta.

O să te duci acolo singur? întrebă Paula neliniştită.

Da. Şi nu vreau să aud discuţii pe tema asta. Generalul pune ceva la cale. Vă dau un pont care ar putea să vă fie de folos tuturor: căutăm o persoană  bărbat sau femeie  care este capabilă de cea mai sadică cruzime.

Care a răsucit capul pisicii cu 180 de grade, sugeră Paula.

Posibil. Ţineţi minte, s-ar putea să avem la dispoziţie numai două zile ca să împiedicăm o a treia oroare.



După-amiază, Tweed se îndrepta spre Tolhaven să ia feribotul spre Black Island când Marler şi Harry se întoarseră la birou din misiunea lor. Zburaseră acolo împreună, cu Marler pe post de pilot al avionului uşor, şi Harry tremura acum din toate încheieturile.

Nu mi-ar strica un pahar mare de brandy, şopti Harry.

Făcea un efort uriaş ca să meargă drept. Monica sări în picioare, deschise un dulap, apucă o sticlă de brandy şi un pahar în care turnă o porţie zdravănă. Harry înghiţi jumătate din ea şi oftă uşurat. Goli paharul şi se ridică din poziţia ghemuită în care Monica îl găsise când intrase în birou.

Marler, cu un zâmbet sardonic pe faţă, îl urmase în birou.

Harry îşi reluă poziţia favorită, aşezat pe podea cu picioarele încrucişate. Marler trecu pe lângă el, se sprijini de perete şi îşi băgă o ţigară în muştiucul de fildeş şi o aprinse.

Am trecut prin câteva aventuri, spuse el tărăgănat.

A fost un afurisit de coşmar, izbucni Harry.

O să-ţi povestesc ce s-a întâmplat, începu Marler. Monica, ar fi bine să notezi ce spun. Ca o declaraţie pentru Tweed…

Marler şi Harry se duseseră la un aeroport particular din afara Londrei, unde se găsea hangarul în care era adăpostit avionul. Proprietarul le spusese oamenilor lui să scoată aparatul pe pistă.

Marler îi dădu lui Harry o cască dotată cu microfon şi îi spuse că în felul acela puteau comunica între ei în timpul zborului fără să fie deranjaţi de zgomotul rotorului. Harry îşi puse casca fără tragere de inimă.

Harry, care ura zborul şi era îngrozit de perspectiva călătoriei, se aşeză lângă Marler şi imediat aparatul decolă. Era o zi însorită, luminoasă, foarte caldă pentru luna aprilie. Pe cer nu se zărea niciun nor.

Se zgâlţâie îngrozitor, se plânse Harry.

De fapt, amice, zburăm foarte drept. Uită-te pe fereastră ce privelişte! E minunat.

Serios?

Harry privea cu încăpăţânare drept înainte, în timp ce Marler studia harta, verificând ruta spre Mountain High de lângă Peckham Mallet, în apropiere de cabana generalului Macomber. Aruncă o privire spre chipul cenuşiu al lui Harry.

Nu mai e mult până ajungem acolo.

Deja mi se pare că mergem de o veşnicie.

Relaxează-te! Odată am zburat cu avionul ăsta până în Provence, în sudul Franţei.

Slavă Domnului că nu am fost cu tine.

Harry, ia asta  ai apă în sticla pe care ţi-am dat-o. Este o pastilă de Dramamine. Paula le foloseşte când traversează Atlanticul  un zbor de 11 ore până la San Francisco.

Aşa face? întrebă Harry privind neîncrezător micuţa pilulă galbenă.

Marler aşteptă până când Harry înghiţi pastila înainte să răspundă:

De fapt, nu Paula o ia. Dar îl convinge pe Tweed să înghită una dacă merge cu avionul sau cu vaporul.

Şi are efect?

Da. De fiecare dată.

Ei bine, eu nu simt nimic.

Aşteaptă câteva minute ca să-şi facă efectul.

Harry stătea nemişcat, sumbru de tăcut. Marler privea în jos, admirând priveliştea minunată, scăldată în soarele unei zile limpezi precum cristalul: dealuri ondulate ca nişte valuri verzi îngheţate, păduri dese şi maşini minuscule, ca de jucărie, care se târau de-a lungul şoselelor. Traversaseră limita dintre Surrey în Sussex.

S-ar putea să dăm peste nişte turbulenţe ceva mai încolo, îl avertiză Marler.

Ce sunt astea?

S-ar putea ca avionul să fie zgâlţâit puţin dintr-o parte în alta şi de sus în jos.

Du-mă înapoi acasă!

Noi ne ducem întotdeauna misiunea la bun sfârşit, spuse Marler hotărât.

Avioanele astea se prăbuşesc vreodată? întrebă Harry şoptit.

Nu, dacă le pilotez eu.

Avionul se legănă brusc dintr-o parte în alta, apoi coborî şi urcă iarăşi. Marler îi aruncă iarăşi o privire lui Harry. Acesta părea tare ameţit şi privea afară, spre sol. Acum avionul zbura la un nivel constant.

Ne-a cam zgâlţâit un pic adineauri, comentă Harry.

Marler se uită din nou la Harry şi observă că acestuia începea să-i revină culoarea în obraji. Pastila îşi făcuse efectul. Harry părea acum interesat de peisaj. Arătă un punct în faţă şi întrebă:

Ce e dealul ăla mare de acolo? O păşune alpină?

Aşa ceva găseşti numai în Elveţia. E Mountain High…

Văd un camion mare pe câmpul acela pustiu. S-ar putea să fie ceea ce căutăm. Un om se îndreaptă spre el. Nu mai mişca drăcia asta!

Harry scoase binoclul şi îl focaliză. Putea să vadă destul de clar o siluetă masivă, îmbrăcată în blugi şi cu geacă. Zări faţa bărbatului de sub şapca cu cozoroc. Începu să înjure foarte colorat.

Ce s-a întâmplat? întrebă Marler.

Îl vezi pe individul care se îndreaptă spre camion? E Mugger Morgan, un adevărat ticălos. A fost arestat pentru două crime pe care într-adevăr el le-a comis, dar a scăpat din cauza unor vicii de procedură. E prieten cu Fitch. Acum se uită exact la noi.

O să-l păcălim. Ne prefacem că suntem turişti. Ţine-te bine!

Marler făcu un looping. Harry se trezi cu privirea spre cer, apoi spre pământ. Urlă îngrozit.

E OK, îi strigă Marler.

Făcu iarăşi un looping. Harry privea din nou spre pământ  se prăbuşeau. Ştia că aveau să se prăbuşească. Avionul se stabiliză şi priveliştea reveni la normal. Harry, care îşi ţinuse respiraţia, răsuflă uşurat.

De ce naiba ai făcut asta?

Ca să-l induc în eroare pe Mugger Morgan. O să creadă că suntem nişte turişti nebuni.

Nebuni e cuvântul potrivit.

Uită-te la el! Ce face acum?

Nu se mai uită la noi. S-a urcat în cabină şi are de gând să plece. Ne-am îndepărtat de el.

Amândoi priviră în jos înspre camion, care părea foarte mic de la înălţimea aceea. Nu se vedea nimeni în jur.

Camionul se deplasă vreo trei metri, după care explozibilul fu detonat. Vehiculul fu ridicat în aer, se zări o flamă orbitoare şi un bubuit surd. Partea de sus a camionului se înălţă spre cer, ruptă în două, iar părţile laterale fură aruncate pe câmp. Cabina în care se aflase Mugger Morgan se dezintegră. Pe câmp se formă un mic crater şi începu să plouă cu resturi din camion.



În biroul din Park Crescent, Marler îşi încheie raportul pe care Monica îl consemnă exact în momentul în care Tweed îşi parca maşina lângă Tolhaven.

De data asta feribotul care îl duse spre Black Island pe marea calmă era condus de alt marinar. Şi ruta folosită era diferită de cea spre est pe care mersese împreună cu echipa, aşa că Tweed putu să vadă structura rotundă şi urâtă a rafinăriei de lângă vârful vestic al insulei.

Dar era total nepregătit pentru ceea ce se întâmplă când trecu pe lângă satul Lydford.

În loc să facă la stânga spre casa generalului Macomber şi Crooked Village, Tweed merse spre dreapta, pe drumul care ducea spre locul în care închisoarea sinistră era construită de slovaci. Printre copaci zări că fuseseră înălţate opt corpuri ale închisorii. Tweed era îngrozit.

În partea dreaptă, printr-un luminiş, se vedea rafinăria. Tweed se opri şi duse binoclul la ochi. Un bărbat zvelt şi înalt, îmbrăcat în costum de camuflaj, cu şapcă pe cap, desprinse un furtun de la o pompă. Mâna acoperită cu o mănuşă ignifugă verifică dacă pompa era deschisă. Bărbatul avea o puşcă aruncată pe umăr. Silueta în costum de camuflaj începu să se îndrepte spre Tweed.

La câţiva metri de locul în care se afla, Tweed văzu un furtun gros de cauciuc care ducea spre închisoare. O rază de soare se reflectă în suprafaţa lucioasă. Tweed simţi miros de benzină şi se dădu câţiva paşi înapoi.

Silueta se apropiase acum, mergând cu pas vioi. Arma se afla în mâna bărbatului, îndreptată spre Tweed. Acesta îşi scoase la rândul lui Walther-ul din toc şi îl îndreptă spre bărbatul care se apropia.

Domnule general, dacă ne împuşcăm unul pe celălalt, nu cred că o să rezolvăm ceva, începu Tweed.

Ai dreptate, replică generalul Macomber, coborându-şi arma. Momentul sosirii tale este cât se poate de prost, dar perfect.

Perfect?

În ceea ce te priveşte.

De-abia am sosit cu feribotul.

Care era condus de alt bărbat decât prima dată. Perfect.

De ce?

Fiindcă nu o să te recunoască atunci când te întorci. Feribotul pleacă spre malul celălalt peste zece minute. Du-te apoi spre Londra! Până atunci o să poţi vedea artificiile.

Artificiile?

Închisoarea aceea diabolică trebuie să dispară. În plus, am anulat alocaţiile lunare pentru progeniturile mele ticăloase. Sunteţi gata, domnule?

Pentru ce?

Pentru focurile de artificii.

Spunând asta, generalul scoase o brichetă, se aplecă, o aprinse şi cu o mişcare rapidă atinse furtunul care se îndrepta spre închisoare. Flacăra urmă traseul furtunului care se pierdea în depărtare. Generalul se ridică, se dădu înapoi lângă Tweed şi îşi puse bricheta în buzunar.

Înăuntrul închisorii există o conductă plină cu benzină, explică el. La un moment dat, pentru o scurtă perioadă, am lucrat în armată la trupele de genişti.

Tweed privi aproape hipnotizat cum linia subţire de foc se strecura înspre închisoare. Generalul se uită la ceas.

Mai ai cinci minute ca să prinzi feribotul. Mai stai puţin.

Slovacii nu au explozibil, nu-i aşa?

Am observat că sunt cam neglijenţi cu stocarea grenadelor.

Caz în care…

Vor exploda.

Presupun că slovacii care au construit locul ăsta vor fi plecaţi la masă?

Au căpătat obiceiul să mănânce la închisoare. Cam pe la ora asta.

Aşadar…

Se află acolo.

Îi urăşti pe slovaci?

Pe cei din munţii Tatra, da. În Bratislava am întâlnit câţiva care mi-au plăcut.

Tweed se uita cum avansează flacăra  acum se apropia de închisoare. Nu se vedea nici urmă de paznici. Începuseră să devină neglijenţi.

S-ar putea ca grenadele să-i rănească pe câţiva, remarcă Tweed.

A, mai e ceva, spuse generalul pe un ton nepăsător. Am cercetat puţin locul azi-noapte. Slovacii dorm într-o tabără aflată la o oarecare depărtare. Înăuntru am găsit un depozit de Semtex.

O, Doamne!

Cred că acum ar fi cazul să te duci să iei feribotul. N-ai fost niciodată aici. Eu trăgeam un pui de somn acasă. Noroc în găsirea animalului de criminal! Sunt sigur că vei reuşi. Focul a ajuns la conducta de benzină. Acum du-te!

Tweed văzu cum conducta explodează într-o coloană înaltă de foc  ajunsese în interiorul închisorii. Se îndreptă grăbit spre feribotul care se pregătea de plecare. Se sui repede la pupa, apoi se duse la prova, ca să poată coborî repede când se opreau pe celălalt mal. Curând ajunseră la mijlocul canalului.

Tweed se uită înapoi. Dincolo de rafinărie, totul era în flăcări. Limbi uriaşe de foc se înălţau spre cer. Black Island devenise Red Island. Marinarul, aflat la pupa, se uita fără să-i vină să creadă la infernul care creştea în intensitate. Apoi se auzi o explozie devastatoare şi Tweed îşi dădu seama că focul ajunsese la Semtex.

Bucăţi mari de metal erau azvârlite în aer în vreme ce exploziile distrugeau oribila închisoare. Şi pe slovacii care o construiseră, îşi zise Tweed. Era oare numai imaginaţia lui sau chiar văzuse o jumătate de trup cuprins de flăcări aruncat în aer şi apoi dispărând din vedere?

Străini idioţi! strigă marinarul.

Tweed ridică din umeri şi nu-i dădu niciun răspuns în timp ce ambarcaţiunea aluneca înspre doc. Tweed coborî pe mal şi se îndreptă spre Tolhaven. Întrucât fusese prevăzător şi îşi cumpărase biletul de întoarcere, putu să plece imediat de pe feribot.

Strada principală din Tolhaven era, ca de obicei, pustie. Când ajunse la maşina parcată în afara orăşelului, Tweed îşi scoase bereta pe care o avusese pe cap. Era uimitor cât de mult putea un articol atât de simplu să schimbe înfăţişarea unui om care, în mod obişnuit, nu purta nimic pe cap.

Se opri pe vârful dealului şi privi în urmă. Vârful vestic al Black Island, dincolo de rafinărie, era acoperit de o perdea de flăcări.

În timp ce se îndrepta înapoi spre Park Crescent, Tweed îl tăie în gând pe generalul Macomber de pe lista suspecţilor de crimă.

În timp ce Tweed se îndrepta spre Tolhaven, Newman îi urma ordinele şi îl interoga pe Noel Macomber. Îi telefonase în prealabil.

Sunt Robert Newman de la SIS. Cred că trebuie să ne întâlnim imediat.

De ce? şopti vocea calmă.

Ca să ajungem la o înţelegere paşnică.

Înţeleg, veni răspunsul după o lungă pauză. Între timp îşi consultase colegii. Unde? Când?

Acum. Pot ajunge la sediul vostru la ora 12. Ştiţi vreun bar discret prin apropiere?

Da. Vom pleca de la birou la 12.

În curând Newman stătea împreună cu Noel într-un separeu îmbrăcat în piele, într-un bar exclusivist de pe Victoria Street. Stăteau faţă în faţă. Noel era aşezat cu spatele spre perete şi degusta al doilea pahar de scotch.

Când îl văzuse prima dată coborând scările clădirii unde îşi avea biroul, Newman fusese uimit. Noel purta un costum alb, elegant, o cămaşă roz, o lavalieră colorată şi pantofi în două nuanţe. Acum, în barul liniştit, fiecare îl aştepta pe celălalt să vorbească primul.

Newman studiase chipul adversarului său. Era ciudat, cu o formă triunghiulară, vârful reprezentându-l bărbia ascuţită. Totuşi, avea o frumuseţe masculină pe care multe femei o găseau atrăgătoare. Ochii parcă lipsiţi de pleoape aveau o nuanţă gălbuie şi păreau imobili. Newman decise că era momentul să treacă la atacul decisiv.

Unde ai fost în nopţile astea? îl întrebă împingând în faţă o foaie de hârtie cu datele când avuseseră loc cele două crime. Între orele 23 şi 3 dimineaţa?

E un mod cam ciudat de a începe o discuţie paşnică.

Tweed are o listă lungă de suspecţi. Te eliminăm de pe listă şi trecem la următorul nume. E logic.

Chiar este de aşteptat să-mi aduc aminte unde am fost în două date pe care mi le-ai spus aşa, din senin?

Da. Fiindcă în ambele cazuri  Viola şi Marina  crimele au fost relatate pe prima pagină a ziarelor de a doua zi.

Ai dreptate, fu de acord Noel. În fiecare noapte m-am îmbătat, m-am dus acasă la ora 22 şi m-am culcat.

Poate să confirme cineva?

Nu în acele nopţi, rânji Noel ca un lup. Nu am avut nicio femeie în pat. Eram prea beat.

Le cunoşteai pe ambele victime?

I-am făcut o vizită Marinei pe la miezul nopţii, cu vreo lună în urmă. Un alt rânjet ca de lup. Ea lucra numai la ore mici, dacă înţelegi ce vreau să spun.

Şi pe Viola?

Nici nu ştiam de existenţa ei până nu am citit în ziar despre nefericita întâmplare.

Pentru ea a fost mai mult decât o întâmplare nefericită.

Bănuiesc că ai dreptate.

Noel îşi goli paharul, chemă chelnerul să i-l reumple şi ridică întrebător din sprâncenele subţiri înspre Newman, care refuză clătinând din cap. Încă nu îşi terminase primul scotch.

Newman, poţi să păstrezi un secret până în această după-amiază?

Cred că da.

Nelson urmează să fie numit în Cabinet. Pe postul de ministru al securităţii interne  un post nou. Noel ridică iarăşi din sprâncene, expunându-şi şi mai mult ochii gălbui, ceea ce îi dădu un sentiment ciudat lui Newman. Aşadar, n-o să dai fuga să-l suni pe amicul tău Drew Franklin?

Puţin probabil, de vreme ce nu e amicul meu. În ceea ce priveşte o înţelegere paşnică, nu ar fi bine, ca un prim pas, să dezafectezi închisoarea aceea oribilă pe care ai ridicat-o pe Black Island?

La naiba! explodă Noel, înroşindu-se la faţă. Complotaţi toţi să distrugeţi un sistem pentru care ne-au trebuit luni de zile ca să-l punem la punct!

Sări în picioare pregătindu-se să plece, nu înainte însă de a da pe gât cel de-al treilea pahar plin cu scotch.

Acum că Nelson se va afla în Cabinet începând cu această după-amiază, o să am grijă să fii primul aruncat în închisoarea de la Black Island, ca sabotor social.

Ieşi din separeu şi se îndreptă spre uşă, în pas vioi, după cum observă Newman. Apoi reveni la masă, aruncă o bancnotă de douăzeci de lire şi trecu în goană pe lângă bar, aproape dărâmând un chelner înainte să dispară în mare viteză pe uşă.

Cred că l-a scos din sărite ceva, îi zise Newman cu un zâmbet chelnerului uimit în timp ce ieşea agale pe uşa barului.

Adâncit în gânduri, Newman se îndreptă înapoi spre Whitehall, acolo unde îşi parcase maşina.

Nield, care aştepta pe Whitehall în apropiere de sediul organizaţiei Cabal, fu uimit de reacţia lui Benton Macomber la vederea lui. Nield se aşteptase să fie întâmpinat cu ostilitate. Se îndreptase spre Benton de îndată ce îl văzuse coborând scara din faţa clădirii.

Sunteţi Benton Macomber?

Da. Cu ce vă pot ajuta?

Sunt Pete Nield de la SIS, zise el arătându-i legitimaţia. Aş dori să stăm puţin de vorbă. Mă ocup de investigaţia în cazul uciderii Violei şi a Marinei Vander-Browne.

Benton avea în jur de cincizeci de ani, aprecie Nield. Era bine făcut, cu umeri neobişnuit de laţi, ceea ce îl făcea să pară adus de spate. Faţa osoasă era bine bărbierită, avea ochi verzui, alerţi, ten cu o nuanţă roşiatică şi o gură cu buze pline, senzuale. Emana o energie stăpânită.

Tocmai mergeam să iau masa, explică el. Doar un sendviş şi ceva de băut la un bar de pe Victoria Street. Vreţi să mă însoţiţi? Mai târziu se aglomerează, dar acum e linişte acolo.

Benton mergea cu paşi mari şi Nield, fiind mai scund, trebuia să se grăbească pentru a putea ţine ritmul. Are o condiţie fizică excelentă, îşi zise Nield în timp ce intrau în bar. Niciunul nu mai spuse nimic până când nu se aşezară la masă şi Benton comandă pentru amândoi, după ce îl consultă şi pe Nield.

Amândoi preferară scotch. Benton sorbi din pahar, apoi îl împinse la o parte şi îi zâmbi prietenos lui Nield.

Eu beau cu moderaţie, spre deosebire de Nelson, dar asta nu pare să-i afecteze capacitatea de a gândi şi de a acţiona. Ce e asta? aruncă o privire spre foaia de hârtie pe care erau notate datele ambelor crime şi o împinse de lângă el. Cred că datele astea sunt importante.

Prima este data când Viola Vander-Browne a fost ucisă cu sadism. Iar cea de a doua, când a fost omorâtă sora ei, Marina. Nield fu luat prin surprindere. Benton era atât de diferit de ceea ce-şi imaginase. Era ca şi cum stătea de vorbă cu un unchi favorit. Totuşi insistă: Unde aţi fost în nopţile respective între orele 23 şi 3 dimineaţa? Aveţi o memorie remarcabilă, adăugă el.

O memorie fenomenală. Înnăscută sau moştenită, cine ştie? Dar să-mi amintesc anumite ore din două nopţi diferite, asta e puţin cam prea mult. Aşteptaţi un moment.

Benton scoase din buzunar un carneţel, apoi o pereche de ochelari fără rame pe care şi-i puse la ochi. Transformarea îl şocă pe Nield. Benton îi aruncă o privire, apoi se uită în carneţel înainte să-l privească din nou. Ochelarii fără rame îi dădeau lui Benton o înfăţişare sinistră. Ochii verzui îl străpungeau pe Nield. Sinistru nu era un cuvânt suficient de expresiv.

În noaptea în care a murit Viola eram cu o fată, Patsy, într-un apartament pe care l-am închiriat pe o străduţă de lângă Mayfair. A plecat pe la 22.30. M-a epuizat, remarcă el, cu un zâmbet ciudat. M-am dus la culcare şi am dormit până dimineaţa. Nu e un alibi foarte serios, domnule Nield.

Şi la a doua dată? insistă Nield.

Mi-am petrecut toată seara şi noaptea în apartamentul din Mayfair. Singur. De data asta chiar nu am niciun alibi. Îşi scoase ochelarii şi îşi recăpătă înfăţişarea normală. V-aş fi recunoscător dacă nu aţi pomeni nimic de Patsy sau, cel puţin, dacă nu i-aţi menţiona numele. Sunt în divorţ de soţia mea, care acum se află în vizită la iubitul ei din Canada.

O să uit de Patsy  asta dacă precizarea numelui ei nu va fi ceva esenţial. Trebuie să vă pun toate aceste întrebări pentru că numele dumneavoastră se află pe lista de suspecţi a lui Tweed.

Atunci va trebui să-i spuneţi lui Tweed să nu-mi scoată numele de pe listă.

Benton zâmbi amabil, apoi mai sorbi o înghiţitură din paharul cu scotch.

Nield îşi termină băutura. Îi persista încă în minte imaginea sinistră a lui Benton cu ochelarii fără rame. Care era adevăratul Benton?

Cine credeţi că le-a ucis pe femeile acelea? întrebă acesta brusc.

Nield fu pe moment uimit de îndrăzneala întrebării. Benton trebuie să fi ghicit că toţi cei din organizaţia Cabal se aflau pe lista suspecţilor. Îşi reveni rapid şi îi răspunse privindu-l drept în ochi:

Cineva puternic. Cineva care locuieşte la Londra. Cineva pe care Tweed îl va identifica în următoarele 24 de ore.

Înţeleg. Benton făcu o pauză. Acum era rândul lui să fie uimit. Sunteţi foarte sigur de asta…

Cineva care a lăsat un indiciu la una din scenele crimei, îşi continuă Nield contraatacul.

Benton ceru nota, plăti rapid şi se ridică cu o expresie sumbră. Colţurile gurii îi erau întoarse în jos şi înfăţişarea de unchi binevoitor dispăruse cu totul. Fără să spună niciun cuvânt, ieşi din bar şi se îndepărtă repede.

Nield rămase zâmbind şi comandă un alt sendviş. Reuşise să străpungă zidul de aparentă nevinovăţie care ascundea adevărata imagine a organizaţiei Cabal.

Paula se întoarse din călătoria pe care o făcuse în afara capitalei şi îşi parcă maşina într-un loc pe care tocmai îl eliberase un om de afaceri îmbrăcat într-un costum negru  uniforma adoptată în acea perioadă de cei care lucrau în City.

O apucă pe o străduţă laterală şi merse în spatele lui Benton, care părea să se grăbească foarte tare. Acesta spuse ceva la interfon, uşa masivă se ridică, şi ea îl urmă pe scara rulantă. El era atât de absorbit de ceea ce îi preocupa gândurile, încât nici nu o observă. Sub braţ Paula ducea două exemplare îndoite cu grijă din ediţii diferite ale Daily Nation.

Paula intră în biroul particular al membrilor organizaţiei Cabal, în spatele lui Benton. Doi bărbaţi erau aşezaţi la masa triunghiulară  Nelson şi Noel. Nelson sări în picioare când o văzu.

Nu poţi intra aici! se răsti el.

Am venit să vă felicit, răspunse ea veselă, fluturând ediţia specială pe care se vedea titlul scris cu litere uriaşe: NELSON MACOMBER  MINISTRU AL SECURITĂŢII INTERNE. Şi, continuă ea, îndreptându-se spre uşa care dădea în următoarea încăpere, Miss Partridge are ceva să-mi spună.

Intră în cealaltă cameră şi închise uşa în urma ei înainte ca Nelson, care sărise în picioare, să poată s-o ajungă din urmă. Înăuntru, Coral Flenton se ridică în picioare cu un zâmbet larg pe faţă, flutură din mâini, apoi făcu vreo câţiva paşi de dans.

E o lume minunată, cântă ea, imitându-l pe Louis Armstrong şi continuând să danseze.

Papagalul stătea la o oarecare distanţă de ea, cu braţele puternice încrucişate la piept. Avea o înfăţişare de parcă ar fi fost în stare să ucidă pe cineva. Brusc îşi dădu seama de prezenţa Paulei şi expresia ei deveni şi mai sumbră. Se întoarse iarăşi spre Coral.

Tacă-ţi fleanca! urlă Papagalul din nou la ea.

Am martori dacă mă ataci.

Coral dădu din cap înspre Paula şi apucă o linie masivă. Pe biroul ei se afla un exemplar din Daily Nation, îndoit la titlul care anunţa noua numire în Cabinet.

O să te strâng de gât! ţipă Papagalul iarăşi la Coral.

Ba nu o să faci asta, zise calm o voce autoritară.

Nelson apăruse în uşă  evident auzise ţipetele Papagalului. Bărbatul masiv traversă rapid încăperea. Papagalul îngheţă. Nelson îi ordonă în timp ce trecea pe lângă ea:

Să m-aştepţi exact unde eşti acum până mă întorc!

Continuă să meargă până ajunse la Paula, care se afla lângă biroul lui Coral. Atitudinea lui era calmă, dar hotărâtă. O apucă pe Paula de braţul drept şi continuă să meargă.

Nu aveţi ce căuta aici, domnişoară Grey. Vă rog să plecaţi prin uşa din spate. Să nu mai veniţi aici vreodată!

Ţinând-o în continuare strâns de braţ, o conduse spre o uşă aflată în peretele din spatele încăperii. Cu cealaltă mână apăsă o manetă de siguranţă. În timp ce deschidea uşa de metal, Paula reacţionă.

Ia-ţi mâna de pe mine! Mă doare.

El continuă să o ţină de braţ, în vreme ce deschidea uşa. Cu vârful pantofului stâng, Paula îl lovi cu putere în fluierul piciorului. Nelson se strâmbă, scoase un sunet înfundat de durere şi îi dădu drumul. Paula ieşi pe palierul de la capătul scărilor de metal care duceau în stradă.

Domnişoară Grey, o strigă Nelson, pe un ton prietenos de data asta.

Ce e? îi răspunse ea, privindu-l furioasă.

În nerăbdarea mea de a calma lucrurile, am apucat braţul altei femei decât intenţionam. Îmi cer scuze dacă v-am rănit. N-am vrut.

Îi zâmbea cu căldură. Chiar o salută ducându-şi mâna la frunte, ca să sublinieze schimbarea stării de spirit. Încă nemişcată, Paula îl privi încă o dată cu furie, refuzând oferta lui de a cădea la pace.

Poate ar fi bine să înveţi să te controlezi mai bine înainte de a te instala în fotoliul de ministru.

Paula coborî scările în continuare fără să se uite în urmă, aşa că nu văzu expresia extrem de furioasă care apăru în ochii lui albaştri. Auzi totuşi uşa de metal trântindu-se când se sprijini de perete să-şi potrivească pantoful. Nu îşi luase nişte pantofi comozi şi mersese mult pe jos până să ajungă la locul de destinaţie  în afara Londrei.

Simţindu-se mai bine acum, Paula o luă spre stânga de-a lungul aleii, simţul ei de orientare ducând-o spre capătul străduţei laterale care dădea în Whitehall. Se opri o clipă când văzu cine se îndrepta spre intrarea sediului organizaţiei Cabal. Tweed.

Ce faci aici? îl întrebă Paula.

Ţi-am spus mai devreme. Vreau să stau de vorbă cu Nelson Macomber.

Se întrerupse când uşa de oţel se ridică şi Nelson păşi în stradă, îmbrăcat într-un costum negru, cu o floare la butonieră. Paula văzu tot personalul adunat la capătul scărilor rulante, aplaudând. Radios, Nelson se răsuci spre ei ca să le facă semn cu mâna, apoi se întoarse spre Tweed.

Ţi-am auzit glasul prin interfon. Tocmai coboram  sunt în drum spre Cabinet.

Făcu un gest spre capătul aleii. La marginea trotuarului de pe Whitehall se afla o limuzină neagră. Lângă ea, în poziţie de drepţi, aştepta un şofer în uniformă.

Aşadar, trebuie să te felicit, spuse Tweed.

Dragul meu Tweed… Nelson îşi aruncă braţele în jurul lui şi îl îmbrăţişă. Şi, desigur, atractiva şi foarte eficienta ta asistentă, Paula.

Aceasta se dădu înapoi, temându-se că Nelson ar putea s-o îmbrăţişeze şi pe ea. Era un bărbat masiv şi gândul ca acele două braţe puternice s-o lase fără suflare nu i se părea nicicum atrăgător.

Ei bine, continuă Tweed amabil, ai acaparat unul din cele două titluri senzaţionale din ziare.

Scoase un ziar împăturit, pe care îl ţinuse până atunci sub braţ, pe cel de al doilea păstrându-l însă tot acolo. Îl deschise ca să-i arate titlul care anunţa numirea lui Nelson în Cabinet. Nelson îl luă şi îl studie, ca şi cum îl vedea pentru prima oară.

E un pic exagerat, nu-i aşa? zise el cu un zâmbet plin de îngâmfare.

A, nu ştiu, replică Tweed. Păcat că va fi trecut cu vederea din cauza celei de-a doua ediţii pe care au scos-o cu o viteză incredibilă.

Luă cel de al doilea ziar de sub braţ, şi acesta îndoit în dreptul unui titlu scris cu litere şi mai mari, aflat în fruntea unui articol al lui Drew Franklin.



ÎNCHISOAREA TORTURILOR

DE PE BLACK ISLAND

ARUNCATĂ ÎN AER



Paula se aplecă peste umărul lui Tweed, în timp ce acesta îi înmâna ziarul lui Nelson, după care studie figura noului ministru. Toată bucuria de pe faţa lui Nelson dispăru ca prin minune. Rămase nemişcat în vreme ce citea articolul în care erau date detaliile. O frază se referea la părţi din corpul constructorilor slovaci care zburau prin aer… O alta la odioasa cameră de tortură, asemănătoare celor ale KGB-ului, pregătită pentru aşa-zişii «sabotori sociali», adică pentru oricine îndrăznea să protesteze împotriva acţiunilor guvernului…

Asta e pur şi simplu o aiureală, chiţăi Nelson.

Sunt tipărite şi poze ca mărturie, remarcă Tweed.

Aici e mâna ta, mârâi Nelson.

Nu vorbiţi prosti… domnule ministru. Drew Franklin are contacte peste tot.

Mă aşteaptă maşina, zise Nelson, îndreptându-şi spatele. Poţi să păstrezi mizeria asta.

Păstră însă mizeria de Daily Nation în care se relata numirea sa în Cabinet. Înainte să ajungă la limuzină, îl auziră ţipând la şofer:

Pe viitor vreau să-mi deschizi afurisita aia de uşă imediat ce mă vezi venind…

Iar noi o să ne întoarcem în Park Crescent, fiindcă vreau să aud cum s-au desfăşurat întâlnirile celorlalţi, zise Tweed liniştit.

Eu am fost la Walkhampton în Midiands, unde Papagalul şi-a petrecut copilăria şi adolescenţa, îi spuse Paula.

Povesteşte-mi când ajungem la birou ca să audă toată lumea.

Se îndreptau încet cu maşina spre Park Crescent. Paulei i se părea că erau nevoiţi să străbată tot traficul din lume. Rămase tăcută. Aproape că putea să audă cum Tweed gândea cu febrilitate.

Sper că vreunul dintre cei interogaţi a făcut o greşeală, zise el în cele din urmă. Dar n-aş conta pe asta. Oftă. Dacă Saafeld are dreptate, nu ne-a mai rămas prea mult timp.



Atunci când sosiră, văzură că întreaga echipă îi aştepta. Marler decisese să-i relateze pe scurt călătoria făcută împreună cu Harry la Peckham Mallet. Pe Monica păru să o deranjeze acest lucru, de vreme ce redactase deja raportul privind cele întâmplate. Tweed păru uşurat când Marler termină de vorbit.

Aşadar, bomba a explodat pe câmp. Bună treabă, Harry. Mă bucur că una dintre probleme a fost rezolvată. Acum vreau să aud cum au decurs întâlnirile pe care fiecare le-a avut cu diferiţi membri ai organizaţiei Cabal.

Păru să asculte extrem de atent, cu privirea aţintită asupra persoanei care vorbea. Totuşi Paula avea impresia că era cu gândul în altă parte. Întâlnirea care îi suscită cel mai mare interes fu cea a lui Nield.

Benton este un om ciudat, comentă el.

Te preocupă ceva? îl întrebă Paula.

Da. Toată lumea s-a descurcat bine. Dar nu mă aflu mai aproape de identificarea posibilului criminal. Acum am de gând să propun o abordare diferită, întrucât timpul este îngrozitor de scurt. Făcu o pauză. Uitaţi de identitatea criminalului; în schimb, gândiţi-vă cine ar putea fi următoarea victimă!

Cuvintele lui surprinseră pe toată lumea. Se uitară unii la alţii, apoi înapoi la Tweed. Chiar nici Paula nu putea înţelege ce se întâmplă.

Înainte să continuăm, vreau să-ţi spun ce am descoperit despre Papagal în Walkhampton, interveni Paula. Nu era foarte populară nici când era mică. Motivul? Era extrem de inteligentă şi ştia lucrul acesta, aşa că avea tendinţa să domine pe toată lumea. După şcoală a mers la un liceu umanist şi a terminat mereu prima. A, şi tatăl ei avea un magazin. Era măcelar.

Măcelar! exclamă Newman.

Următoarea victimă, repetă Tweed cu emfază. Dacă am şti cine va fi următoarea victimă, am putea s-o supraveghem şi să aşteptăm apariţia ucigaşului cu o geantă mare în care să aibă echipamentul…

Înţeleg ce vrei să spui, zise Paula. O abordare diferită. Doar că mă întreb cine ar putea fi următoarea victimă.

Papagalul, desigur, afirmă Tweed. Lucrează în biroul alăturat celui în care îşi desfăşoară întrunirile organizaţia Cabal. Ea este persoana cu cele mai mari şanse să le fi auzit planurile. Este periculoasă pentru organizaţia Cabal. Dacă ar fi ucisă în acelaşi fel ca Marina şi Viola, nimeni n-ar face legătura cu datele pe care le deţine despre organizaţia Cabal.

Cred că ai dreptate, exclamă Newman.

Pe deasupra, continuă Tweed, ştim unde locuieşte. Apartamentul ei se află pe străduţa laterală din Hammersmith. O să ne deghizăm, ca să ne potrivim în peisaj, şi vom folosi telefoane mobile pentru a comunica.

Am o idee grozavă, interveni Harry. La ce oră trebuie să ajungem acolo?

Înainte de ora 22, îi răspunse Tweed.

Am timp să iau legătura cu un amic care are un taxi şi îmi e dator. O să mi-l împrumute şi o să fac pe şoferul prin zonă. Poate că o să vă iau pe toţi, pe rând, pe post de clienţi.

Asta e o idee grozavă, fu de acord Tweed.

Eu aş putea să fac pe gunoierul, zise Newman. Acum gunoierii lucrează deseori noaptea, fiindcă străzile sunt atât de aglomerate în timpul zilei.

Paula căscă fără să se ferească pentru a doua oară. Îi aruncă o privire lui Tweed, care o studia. Se ridică de parcă ar fi vrut să-şi întindă membrele amorţite.

O să vă descurcaţi fără mine? îşi înăbuşi un alt căscat. Sunt moartă de oboseală după ce am mers prin oraşul ăla îngrozitor.

Nu poţi să te duci acasă! protestă Newman.

Ştiu. Nu e nimeni care să mă protejeze. De aceea o să rămân aici cu Monica şi o să vă aştept să vă întoarceţi.

De acord, spuse Tweed. Monica, du-te acum la magazin cu Newman şi cumpără ceva de mâncare!

Mulţumesc.

Paula se prăbuşi pe scaunul ei şi închise ochii. Ştia că de data asta Tweed se înşela amarnic.

Domnul ministru Nelson Macomber este jos şi ar dori să te vadă.

Tweed îşi ascunse surpriza. Restul echipei, cu excepţia Paulei, se dusese la sugestia lui Tweed să mănânce ceva. Avea să fie o noapte lungă  supravegherea apartamentului Papagalului nu avea să fie uşoară.

Spune-i domnului ministru că m-aş bucura să-mi facă o vizită şi îi stau la dispoziţie.

Tweed se ridică şi se îndreptă spre uşă, să-şi întâmpine musafirul. Era 20.30 şi afară se întunecase. Monica îi transmise mesajul lui George şi apoi se grăbi spre fereastră, dând la o parte una dintre draperii. În faţa intrării era parcată o limuzină mare, neagră, iar pe trotuar stătea un şofer în uniformă. Tweed deschise uşa când auzi paşii grei ai vizitatorului urcând rapid scările.

Bine ai venit, domnule ministru, zise Tweed zâmbind şi întinzându-i mâna.

Nelson i-o strânse şi îi răspunse cu zâmbetul radios pe care îl arbora întotdeauna când în preajma lui se aflau fotografii din presă. La biroul ei din colţ Paula se ridică, având un dosar sub braţ.

Vă las să discutaţi în linişte, zise ea.

Nu, nu. Te rog să stai. Nelson dădu drumul mâinii lui Tweed şi îi făcu semn Paulei să se aşeze la loc. Eşti una din cele două persoane de importanţă maximă din această organizaţie. Aşa că vei dori să afli de ce am venit.

Nelson se schimbase într-un alt costum, albastru cu dunguliţe subţiri. Părea mai masiv ca niciodată şi se aşeză în faţa biroului lui Tweed în timp ce acesta ocupă scaunul lui ergonomic. Refuză politicos când i se oferi cafea, ceai sau orice altceva de băut, apoi îi zâmbi lui Tweed.

De la numirea mea, eşti prima persoană pe care o vizitez, domnule Tweed.

Mă bucur să aud asta, domnule ministru.

Paula îşi zise că nu-l văzuse niciodată pe Tweed atât de calm şi de relaxat. Stătea cu ambele coate pe birou şi cu mâinile împreunate sub bărbie, iar ochii nu slăbeau nicio clipă chipul vizitatorului său.

Spune-mi Nelson, te rog, dacă tot urmează să colaborăm. Îi aruncă o privire Paulei, care dădu din cap, fără să zâmbească. Acum haide să intrăm direct în miezul problemei! Structura morală a Marii Britanii e la pământ. Totul se duce de râpă. La televizor vedem filme mizerabile, cu scene de sex fără niciun fel de limită. E adevărat, multe sunt difuzate noaptea târziu, dar nu întotdeauna. Dar, indiferent de oră, această mizerie trebuie controlată, interzisă. Oare câţi copii sub, să zicem, 12 ani nu se uită pe furiş la porcăriile astea în timp ce părinţii sunt plecaţi la vreo petrecere dezmăţată? Sunteţi de acord cu mine până la acest punct?

Desigur, aprobă Tweed.

Această otravă imorală se infiltrează în întreaga ţară. La Londra, după lăsarea întunericului, poţi vedea acuplări petrecându-se lângă un perete. E Sodoma şi Gomora fără perdea. Vocea lui căpătă un timbru puternic. Femeile decente nu mai pot merge pe jos liniştite până acasă  nici măcar în timpul zilei. Anumiţi judecători dau pedepse uşoare când bărbatul care este adus în faţa lor este condamnat pentru viol. Acei judecători trebuie îndepărtaţi din funcţie şi înlocuiţi cu judecători mai severi. Felul în care văd eu problema te deranjează?

Până acum, absolut deloc. Sunt de acord cu ceea ce spui, replică Tweed.

Pedofilii sunt condamnaţi, băgaţi la închisoare şi eliberaţi de unii psihiatri care îi declară nepericuloşi. După câteva săptămâni, uneori chiar zile, pedofilul comite iarăşi aceeaşi infracţiune. Dacă au avut un comportament deviant o dată, ar trebui ţinuţi după gratii timp de mulţi ani, poate chiar pentru totdeauna.

Şi cum propui să eliminăm această putreziciune morală? îl întrebă Tweed.

O metodă este să antrenăm sute de persoane, bărbaţi şi femei, selectate anume, care să patruleze pe jos noaptea, pe străzi. Ca să arătăm că pretutindeni există o supraveghere. Noaptea şi ziua. Mulţi vor trebui să fie pregătiţi să aibă simţ moral. Trebuie să schimbăm întreaga atmosferă morală a ţării  să fie una a bunului simţ. Este necesar să fie numiţi alţi oameni care să controleze programele de televiziune. Va fi o muncă titanică, dar trebuie să insistăm până când nu vom mai fi într-o hazna. Mă mai urmăreşti, domnule?

Pe deplin, până acum. Şi ce se întâmplă cu noul sistem propus privind Securitatea Statului?

În atitudinea lui Tweed nu se schimbase nimic; absolut nimic nu arăta că stătea cu toată atenţia încordată aşteptând răspunsul.

Am cam exagerat în această privinţă, îi spuse Nelson. Vrem să mai temperăm propunerile. S-ar putea chiar să abandonăm ideea cu totul.

Şi Noel? insistă Tweed.

Bună întrebare. O să se supună dorinţei celorlalţi. Dacă nu o va face, o să scăpăm de el.

Nelson se uită la ceas şi se ridică, după care întinse mâna.

Mi-e teamă că trebuie să plec acum ca să nu întârzii la o întâlnire plicticoasă, dar la care sunt nevoit să particip. Mulţumesc că m-aţi ascultat. Trebuie neapărat să păstrăm legătura.

Încheie cu aceste cuvinte şi plecă imediat.



Ei bine, Paula, ce părere ai de toate astea?

Pe de o parte am fost descumpănită. A prezentat nişte puncte de vedere la care tu ţii mult. Dar este politician. Nu ştiu ce să zic.

De-abia termină Paula de vorbit, că şi apărură şi ceilalţi în frunte cu Newman, care ducea o cutie mare de carton.

E timpul să mergem la Hammersmith, îi avertiză Newman. Noi am mâncat  aici e porţia ta. O să conduc eu, aşa că o să poţi mânca. Sendvişuri, multe fructe, cafea. OK?

Grozav, zise Tweed. Mulţumesc mult.

Ei bine, cu puţin noroc o să rezolvăm şi ultima problemă în noaptea asta şi o să-l prindem pe criminal, spuse Newman vesel.

Mai este o problemă, îl corectă Tweed. Radek, şeful slovacilor. Am luat legătura cu Interpolul. Radek este căutat în patru ţări din Europa pentru crimă. Este foarte periculos. Se mândreşte cu faptul că întotdeauna îşi merită sumele uriaşe cu care este plătit. Până acum nu a dat greş niciodată.

Probabil că deja a şters-o peste graniţă.

Nu cred, îl contrazise Tweed sumbru. Iar ţinta lui sunt eu. Sunt convins că încă se află la Londra şi aşteaptă o ocazie potrivită să-şi ducă treaba la bun sfârşit.

O să stăm cu ochii în patru, atunci. Noi suntem gata, dacă eşti pregătit.

Eu sunt taximetristul, zise Harry. Taxiul aşteaptă afară. Iar tu eşti pasagerul.

Cred că o să-mi iei o avere pentru cursa asta, glumi Tweed ca să însenineze atmosfera apăsătoare din birou. Hai să mergem!

Nu-ţi uita cina, îi spuse Newman în timp ce ieşea din birou urmat de Marler şi de Harry.

Pe sub birou, Paula îşi încrucişă degetele, sperând în secret că avea dreptate să nu fie de acord cu decizia lui Tweed.



În timp ce Newman părăsea clădirea şi păşea pe Crescent, văzu la câţiva metri spre dreapta un motociclist oprit lângă bordură, complet echipat şi aplecat asupra motocicletei. Bărbatul îşi înălţă capul şi ridică vizeta căştii câţiva centimetri ca să strige:

Sper că nu vă supăraţi că am parcat aici cât timp mă uit ce s-a întâmplat cu motorul meu. E periculos să efectuezi parcarea pe marginea şoselei.

E-n regulă, îi strigă Newman. Sper s-o repari repede.

Motociclistul dădu din mână în semn de răspuns, îşi coborî la loc vizeta căştii şi continuă să umble la motor.

Newman se îndreptă spre maşină în timp ce Harry se sui în taxiul lui. Era întuneric şi frig  o noapte tipică de aprilie. Singura sursă de lumină era un felinar aflat la mijlocul distanţei dintre intrarea în sediul SIS şi motociclist.

Newman se aşeză la volanul maşinii parcate vizavi de intrare. Coborî geamul şi îl văzu pe Nield care cobora scările ducând, la fel ca toţi ceilalţi, geanta de scule plină cu armament. În oglinda laterală Newman îl zărea şi pe motociclistul care încă meşterea la motor. Acum numai Tweed mai rămăsese să vină.

… E periculos să efectuezi parcarea pe marginea şoselei? Mai mult ca sigur că majoritatea oamenilor ar fi spus e periculos să parchezi. Avea pistolul Smith & Wesson în poală, căci îi făcuse o verificare rapidă, aşa cum obişnuia întotdeauna înainte de orice acţiune. Tweed apăru, având într-o mână cutia cu mâncare, şi coborî cu grijă scările.

Newman surprinse mişcarea cu coada ochiului  motociclistul îşi ridică brusc vizeta şi îşi îndreptă spatele, cu picioarele depărtate. Avea ambele braţe întinse şi ţinea strâns o armă îndreptată spre Tweed.

Mâna lui Newman, ţinând bine pistolul Smith & Wesson, era aţintită asupra bărbatului, prin fereastra deschisă. Apăsă pe trăgaci. Mâinile motociclistului căzură pe lângă corp; acesta se clătină o clipă, apoi se prăbuşi pe spate, ca o marionetă rămasă brusc fără sfori.

Tweed, cu Walther-ul în mâna dreaptă şi cu cutia de mâncare strânsă sub braţul stâng, alergă spre cadavru şi ajunse la el cu o secundă înaintea lui Newman. Ţinând încă arma îndreptată spre bărbatul căzut, se aplecă, îi verifică pulsul şi se ridică.

Mort de-a binelea. Mulţumesc, Bob, pentru că mi-ai salvat viaţa. Am fost total neglijent. L-am văzut şi mi-am scos arma. Cu două secunde prea târziu. E Radek.

George ieşise în fugă din postul lui de gardă, cu arma în mână. Instinctiv, Tweed se uită în sus. Văzu chipul neliniştit al Paulei la fereastră, privindu-i de la etaj. Îi zâmbi şi îi făcu semn cu mâna. Apoi îi dădu instrucţiuni rapide lui George:

Ia legătura cu comandantul Buchanan! Spune-i că a încercat cineva să mă împuşte în timp ce părăseam clădirea, dar Newman, care era afară, a tras primul şi l-a împuşcat pe asasin. Numele lui e Radek. Să nu-i spui nimic inspectorului-şef Hammer. Trebuie să vorbeşti cu Buchanan…

Sunteţi bine?

Era Paula, care coborâse scările în cea mai mare viteză şi acum tremura, dar nu din cauza frigului. Tweed îi repetă instrucţiunile, adăugând şi altceva:

Adu o pânză şi acoperă corpul lui Radek. Ai grijă să nu-l mişti. Spune-i lui Buchanan când ajunge aici că a trebuit să plec de urgenţă din cauza unui lucru care are legătură cu investigarea crimelor. Nu ştii unde. Acum trebuie să plec. Ne mai vedem…



Paula îl lăsă pe George să acopere cadavrul şi îi spuse să rămână în uşă să-l supravegheze, apoi alergă sus pe scări, îl sună pe Buchanan şi îl găsi imediat pe mobil.

Am înţeles, Paula. Sunt în East End. Plec chiar acum.

Paula îşi luă haina şi îi spuse pe scurt Monicăi ce s-a întâmplat. Îşi pusese haina şi îi explicase totul rapid.

Mă duc la ceilalţi. Newman mă aşteaptă, minţi ea.

Se uită la ceas şi văzu că se făcuse târziu. Coborî în grabă scările, se opri în hol să verifice dacă Browning-ul ei era încărcat, apoi se uită la Beretta din tocul de la picior. Afară îi spuse lui George aceeaşi poveste, că se duce la ceilalţi, alergă la maşina ei şi se urcă la volan. La acea oră pe Park Crescent nu erau oameni care să se strângă să vadă ce s-a întâmplat  toată lumea se dusese acasă. Porni motorul şi plecă în viteză  cât de repede putea  pe străzile pustii, îndreptându-se spre destinaţie. 

Spre Covent Garden.

Era trecut de ora 21 când Paula parcă pe strada pe care locuia Coral. Felinarele plasate din loc în loc pe stradă răspândeau o lumină plăcută în noaptea fără lună. Câteva cupluri se plimbau agale, oprindu-se să stea de vorbă, îmbrăţişându-se.

La primul etaj, deasupra intrării în apartament, o fereastră cu geam mai era iluminată de o lampă roz. Părea aproape roşie, şi Paula îşi stăpâni un fior. Cu cheia pe care i-o dăduse Coral, deschise uşa din faţă. Scârţâitul balamalelor o înfioră. Păşi în holul larg, luminat de o plafonieră.

Paula închise uşa încet în urma ei, reuşind să evite un nou scârţâit. Întârziase foarte mult şi se întrebă dacă nu cumva, în spatele ferestrei cu geam mai, Coral făcea baie. Pantofii ei cu talpă de cauciuc nu scoaseră niciun sunet în timp ce urcă scările de la capătul holului.

Uşa de la sufragerie era deschisă. Paula aruncă o privire înăuntru, apoi intră în dormitor, unde uşa era, de asemenea, larg deschisă. Patul dublu era foarte scund, numai la câţiva centimetri de podea. Pe jos era parchet, acoperit ici şi colo cu diverse covoraşe.

Paula se mişcă foarte încet, cu grijă. Pe peretele îndepărtat zări o uşă de sticlă întredeschisă. Putea acum să audă zgomotul puternic făcut de jetul duşului. Profitând de acest lucru, Paula se duse rapid spre a doua debara, în care se aflau hainele lui Coral. Nu credea că aceasta ar avea motiv să deschidă uşa, dacă nu intenţiona să iasă din casă  ceea ce părea puţin probabil. În cameră se aflau o sticlă de şampanie într-un vas cu gheaţă şi două pahare pe o masă.

Paula încercă să deschidă încet uşa debaralei. La început, aceasta păru înţepenită, apoi cedă cu un scârţâit prelung. Paula aruncă o privire spre baie, dar sunetul duşului înăbuşi zgomotul uşii. Dincolo de geamul mai al băii, Paula întrezări silueta lui Coral. Se uită rapid în altă parte.

De-abia păşise în debaraua spaţioasă, dând hainele la o parte, când duşul se opri. O auzi pe Coral vorbind la telefonul mobil, cu voce joasă, excitată:

Bună. Mă bucur să te aud. Ce-a fost asta?

Probabil că celălalt spusese ceva, apoi Coral replică:

Sigur că voi fi gata pentru tine. Chicoti. De fapt, sunt gata pentru tine acum.

Urmă din nou, probabil, un răspuns de la interlocutor.

Nu, nu sunt. Nu fi obraznic…

Altă pauză în timp ce Coral asculta ce spunea celălalt.

N-am spus că te iubesc. Că îmi placi mult, asta am spus.

Altă pauză.

E în regulă. Vino când poţi. Alt chicotit. Nu plec nicăieri. Pa.

Paula, în spatele hainelor, era încordată. Dacă intra în debara… Puţin probabil, având în vedere că aici erau numai trei haine pentru purtat afară, dar totuşi…

Paula îşi aminti că văzuse un teanc de lenjerie împăturită cu grijă pe un scaun din dormitor. De asemenea, o rochie era aşezată cu atenţie pe spătarul unui alt scaun.

Uşa debaralei părea masivă, dar Paula auzi distinct clinchetul unui pahar. Coral nu se îmbrăca pentru vizitatorul său. Stătea şi bea şampanie. Goală.

Paula îşi dori să-şi fi scos haina de pe ea  în debara era cald. Se hotărî să nu rişte nimic. Ar fi putut face un zgomot, să lovească unul dintre umeraşele agăţate de barele de alamă de deasupra capului.

Se pregăti pentru o lungă aşteptare.

Aşezat în taxi pe locul din spate, Tweed verifică harta zonei din vecinătatea locului unde se găsea apartamentul Papagalului. Era ocupat cu schimbarea câtorva dintre poziţiile sugerate de Newman pentru cei care supravegheau zona.

I-am zis că n-o să fii de acord cu posturile pe care le-a fixat, îi strigă Harry peste umăr.

Cât de aproape suntem? îl întrebă Tweed.

La maximum cinci minute. Dup aia ajungem la capătul străzii laterale pe care hibernează Papagalul. Deja am ajuns în Ammersmith.

Vreau să dai un tur foarte încet, ca să verificăm poziţiile celor din echipă.

Se vede apartamentu Papagalului.

Tweed se uită pe geam. Apartamentul Papagalului, de la primul etaj, se afla la colţul dintre strada principală şi cea laterală. Cele două ferestre spre drumul principal erau complet luminate. Tweed putu pentru o clipă să vadă şi geamurile ce dădeau spre străduţă  şi acestea erau luminate. Papagalul era acasă.

Tweed zări un bărbat cu înfăţişare ponosită măturând trotuarul. Era înalt, cu o pălărie cu boruri largi trasă pe ochi. Îşi dădu brusc seama că era Newman.

Harry trecu atât de încet de intrarea pe străduţa laterală, că maşina aproape nu se mai mişca. Tweed zări un vagabond sprijinit de peretele aflat peste drum de intrarea în apartamentul Papagalului. O sticlă de bere i se bălăngănea în mâna stângă, ţinută de gât.

Ăla e Pete Nield, îl informă Harry.

Şi Marler unde e? se interesă Tweed.

Nu l-am zărit. De ce crezi că i se spune Omul Invizibil?

Vreau să ştiu acum unde se află Marler, îi ceru Tweed. E un ordin, Harry.

OK. E ascuns în umbra clădirii de lângă cea în care stă Papagalul. Nimeni nu poate să intre fără ca Marler să fie prin preajmă. Cât de departe crezi că poate să ajungă un intrus  sau un vizitator?

Mulţumesc, Harry. Asta înseamnă că locuinţa Papagalului e înconjurată  ceea ce şi doream. Acum mergi încet prin zonă, ca şi cum cauţi un client. Eu o să mă las în jos să nu mă vadă nimeni. O să apar dacă vrea cineva să te cheme.

Nu o să se întâmple asta. Lumina de pe taxi e stinsă, semn că sunt ocupat. Îţi propun să te relaxezi şi să-ţi iei liniştit cina.



Tweed mâncă încet şi bău apă din sticlă, în timp ce supraveghea cu atenţie străzile tăcute şi continuă să se gândească.

Trecea în revistă detaliile rapoartelor pe care membrii echipei i le dăduseră în urma întâlnirilor avute. Undeva se afla o cheie. Nimeni nu putea să nu scape ceva atunci când se afla sub presiunea unui interogatoriu.

Brusc îi veni o idee. Îi ceru lui Harry să-i dea telefonul mobil, apoi aprinse lumina din maşină. Din buzunarul de la piept scoase cartea de vizită pe care generalul Macomber o pusese acolo şi sună la numărul de pe ea. O femeie, care după glas părea a fi menajera, răspunse rapid.

Locuinţa generalului Macomber. Cu cine vorbesc?

Tweed de la SIS. Sunt sigur că generalul ţi-a spus că ne-am întâlnit azi dimineaţă…

Da, domnule. Ştiu cine sunteţi.

Atunci aş putea, te rog, să vorbesc o clipă cu generalul?

Mi-e teamă că nu. A plecat la începutul acestei după-amieze la Londra şi nu mi-a spus când se întoarce.

Mulţumesc. Poate voi reveni mâine cu un telefon. Noapte bună!

Tweed era neliniştit. Oare ce treabă avea generalul acum, să umble prin Londra? Unde? De ce? Îl scosese din minte de pe lista suspecţilor după exploziile de pe Black Island care distruseseră închisorile. Oare îl judecase greşit?

Benton. Era un personaj ciudat, dificil de înţeles. Aparent, era pacificatorul din cadrul organizaţiei Cabal. Aparent? Cu toate acestea, scosese la iveală un temperament periculos la sfârşitul întâlnirii cu Nield.

Noel. Violent din multe puncte de vedere. Strategul întregului sistem atât de cumplit. Era oare nebun? Dacă da, în ce măsură?

Nelson. În unele privinţe părea să aibă puncte de vedere asemănătoare cu Tweed în ceea ce priveşte starea de lucruri actuală din Marea Britanie. Avea o mare stăpânire de sine şi era inteligent. În timpul ultimei vizite din Park Crescent aruncase oare o perdea de fum pentru a-l induce în eroare pe Tweed? Ca să-l facă să tacă?

Papagalul. Harry se îndrepta acum spre zona din spate a clădirii unde locuia. Toate acele lumini aprinse începură să-l neliniştească pe Tweed. Oare fuseseră aprinse automat de dispozitive de temporizare? Era cu adevărat Papagalul în apartament?

Undeva, în subconştient, începu să fie iritat de acordurile unui cântec. What a Wonderful World. Ce lume minunată…

În mintea lui preocupată se ivi descrierea scenei ce avusese loc în camera de lângă biroul fraţilor Macomber. Ziarul împăturit care lăsa la vedere titlul cu litere mari de pe biroul lui Coral. Iar aceasta dansa şi cânta What a Wonderful World. Papagalul care urla la ea să tacă…

Harry, strigă el. Dă-mi mobilul tău!

Formă numărul care avea să-l pună direct în legătură cu Monica în Park Crescent.

Dă-mi-o imediat pe Paula la telefon!

Nu e aici.

Ce?

Tweed îngheţă.

Acum ceva vreme, îi explică Monica, Paula a plecat să se alăture echipei. Dar a fost cam ciudat ceea ce a făcut…

Pentru numele lui Dumnezeu, ce a fost ciudat?

M-am uitat pe fereastră şi am văzut-o plecând cu maşina. Mă aşteptam să facă la stânga pe Baker Street dar ea a făcut la dreapta, spre est. Nu am înţeles de ce…

Mulţumesc. Trebuie să închid acum.

Tweed rămase împietrit, înspăimântat. Dar numai pentru câteva secunde. Formă numerele din memorie, cât de repede putu, şi dădu fiecărui membru al echipei un ordin urgent, disperat.

Urgenţă! Abandonaţi misiunea actuală! Plecaţi cât de repede puteţi, cu viteză maximă! Urgenţă! Îndreptaţi-vă spre Covent Garden!

În debaraua din apartamentul lui Coral, Paula începea să simtă încordarea pândei prelungite. Musafirul lui Coral încă nu apăruse. Paulei i se părea că stătea în picioare şi aştepta de secole.

Nu îndrăznea să se uite la ceas, ca nu cumva în mişcare să atingă una dintre haine şi umeraşul să se deplaseze pe bara de metal. Din acelaşi motiv nici nu îndrăznea să se aşeze jos, aşa că rămase nemişcată ca o statuie. Picioarele începuseră să o doară din cauza menţinerii aceleiaşi poziţii atât de mult timp. Bine că măcar avea pantofi comozi, cu tălpi de cauciuc, aşa că, din când în când şi cu mare atenţie, îşi mişca uşor picioarele în ei.

Faptul că, în dormitor, Coral pusese un CD cu melodia lui Louis Armstrong, What a Wonderful World, care se repeta la nesfârşit, nu sporea deloc confortul Paulei. Ajunsese să se sature de melodie şi de Louis Armstrong, care, la un moment dat, chiar îi plăcuse. Din când în când se auzea clinchetul unui pahar şi, bănuia Paula, Coral continua să bea şampanie. Sunetul îi provoca Paulei o sete tot mai puternică. În debara devenea insuportabil de cald.

Singurul lucru care îi mai aducea puţină alinare era că putea să soarbă din sticla cu apă pe care o adusese cu ea, în perioadele când se auzea muzica, astfel încât nu se temea să fie auzită.

O altă problemă era că Paula considera că e vital să ţină în permanenţă în mâna dreaptă Browning-ul, dar palma i se tot umezea. Să încerci să ţinteşti şi să tragi cu un pistol când ai mâna umedă nu e o idee prea grozavă. Aşa că, la intervale regulate, Paula băga pistolul în buzunarul hainei şi cu o batistă îşi usca mâna. De fiecare dată când îşi lua această precauţie esenţială, Paula se temea ca nu cumva pistolul automat să nu-i alunece din buzunar şi să cadă cu zgomot pe podea.

Aşteptarea nesfârşită era un adevărat chin. Paula îşi dorea să se fi gândit să-şi sprijine de perete spatele care începuse să o doară.

Acum nu îndrăznea să facă nicio mişcare. Hainele acelea afurisite! Dacă ar fi ştiut cât e ceasul, i-ar fi fost de ajutor din punct de vedere psihologic  să ştie cât timp a petrecut în această celulă în care intrase de bunăvoie. Pierduse cu totul noţiunea timpului. Putea să se afle acolo de două ore, de o oră, chiar şi de jumătate de oră. Pur şi simplu nu-şi dădea seama.

Ca să contracareze căldura şi să-şi păstreze mintea trează, Paula îşi înfipse unghiile în palma mâinii stângi. Începuse să urască lumina care se aprinsese şi rămăsese aprinsă când intrase în debara. Ar fi fost oare mai confortabil dacă ar fi stat pe întuneric? Nu putea să se hotărască. Acum ştia cât de chinuitor trebuie să fie în închisoare, când puşcăriaşii sunt trimişi la carceră şi lumina rămâne aprinsă, ca să-i împiedice să doarmă.

Îşi mai şterse o dată palma dreaptă, apoi apucă iarăşi, cu mare grijă, Browning-ul, când auzi o voce înăbuşită venind din hol.

Nu putea să-şi dea seama ce se spune, dacă era o voce de bărbat sau de femeie. Dar auzi clar răspunsul lui Coral când opri CD-ul:

Bine ai venit! Ştiu că plouă. Scoate-ţi hainele astea ude şi pune-le în cuierul de acolo. Nu te grăbi. O să găseşti acolo un prosop ca să te ştergi.

O auzi pe Coral mişcându-se  zgomotul tocurilor ascuţite pe podea. Probabil că nu era îmbrăcată cu nimic, dar avea pantofi. Foarte sexi, îşi zise Paula nemiloasă.

Foarte încet şi cu atenţie se apropie de uşa închisă a debaralei. Era convinsă că s-ar putea să nu aibă prea mult timp la dispoziţie să o salveze pe Coral dacă ucigaşul sosise. S-ar putea să aibă foarte puţin timp să reacţioneze. Pe de altă parte, nu trebuia să apară prea repede. Dacă făcea asta, se putea ca persoana care urca scările, nevăzută, să aibă timp să coboare rapid în hol, să iasă pe uşa deschisă şi să se piardă în noapte. Îşi aminti că, atât în cazul Violei, cât şi al Marinei, uşile de la intrare fuseseră găsite deschise.

Se auzi sunetul unor paşi grei urcând cu un sunet înăbuşit pe scări. Saafeld spusese ceva despre faptul că ucigaşul purta pantofi de pânză, un număr foarte mare, probabil căptuşiţi, ca să dea impresia că avea picioare mari, în eventualitatea în care călca în sânge şi lăsa urme…

Vrei să bei ceva?

Paula o auzise pe Coral umplând paharele cu şampanie. Acum aştepta probabil cu un pahar în fiecare mână…

Oh, Doamne! Nu! Nu! Nu!

Coral urla în timp ce sunetul pantofilor căptuşiţi ajunse în dormitor. Un urlet de groază adevărată.

Paula se împinse în uşa debaralei. Oh, Doamne, se înţepenise! Auzi sunetul făcut de tocurile lui Coral, care alerga de cealaltă parte a patului scund. Paula se împinse cu umărul, cu toată forţa, în uşa debaralei, care zbură în afară. Paula aproape că îşi pierdu echilibrul, dar şi-l recăpătă imediat. Coral fu împinsă la o parte, căzu pe spate şi se lovi cu ceafa de podea.

Paula avu un şoc când văzu apariţia în alb: un halat lung de chirurg, alb, o bonetă care îi acoperea capul în întregime, mască chirurgicală de la rădăcina nasului pe toată faţa, ochelari enormi, ochi reci care o priveau ţintă prin ei şi în mâna dreaptă un satâr uriaş. Doamne, ce repede se mişcase! Gura lui Coral era acoperită cu o eşarfă pe post de căluş. Ochii ei erau larg deschişi.

Apariţia în alb o văzu pe Paula, ocoli rapid patul zvâcnind spre ea, cu satârul ridicat, pregătit să lovească, să-i despice craniul. Paula rămase pe loc, cu Browning-ul ţinut cu siguranţă în ambele mâini. Trase o dată, de două ori, dar criminalul încă venea spre ea. Poate că purta o vestă antiglonţ. Paula ridică arma mai sus şi trase de trei ori în cap. Celălalt se opri, rămase nemişcat câteva secunde, ţinând încă satârul în mâini, şi se prăbuşi la podea.

Lama satârului se înfipse câţiva centimetri în lemn. În încăpere năvăliră oameni  Tweed primul, urmat de Buchanan şi de echipă, în frunte cu Newman.

Paula rămăsese în aceeaşi poziţie, dar ţeava Browningului tremura acum. Tweed îi luă arma cu blândeţe şi o introduse într-un plic pentru probe. Apoi se aplecă şi cu mâna acoperită cu mănuşa de latex smulse masca şi ochelarii cu o mişcare atentă. Capul şi chipul lui Nelson Macomber ieşiră la iveală, cu ochii îndreptaţi în sus şi cu pielea roşie, ca soarele la apus într-o zi de vară.

Paula alergă la celălalt capăt al patului, unde Coral începuse să se mişte. Apucă un halat de pe un scaun, o ajută pe Coral să se ridice şi să-şi pună halatul, apoi îi scoase căluşul. În ciuda protestelor ei, o scoase din dormitor conducând-o în living şi închise uşa. Îi dădu desuurile, apoi hainele. O opri pe Coral când aceasta se întinse după un pahar plin cu şampanie.

Multă apă întâi. Apoi cafea…








EPILOG



După patru săptămâni 



Tweed se afla în birou împreună cu Paula şi Bob Newman. Avuseseră loc alegeri generale. În Park Crescent era un aer de uşurare generală. Guvernul căzuse, opoziţia preluase puterea.

Care a fost principalul motiv pentru care au pierdut? se întrebă Paula.

Acesta.

Tweed ridică un exemplar din Daily Nation vechi de o lună. Titlul aflat deasupra primului articol dintr-o serie scrisă de Drew Franklin era enorm: PROASPĂT NUMIT MINISTRU ÎN CABINET  UCIGAŞ ÎN SERIE

Dedesubt, textul descria în culori vii scena care avea loc în apartamentul lui Coral Flenton în momentul când Paula îl împuşcase mortal pe Nelson Macomber atunci când acesta era pe punctul să o ciopârţească pe Coral. Articolul făcea legătura între această tentativă şi modul înfiorător în care fuseseră ucise Viola şi Marina Vander-Browne. Un raport al poliţiei, redactat de comandantul Buchanan, nu lăsa nicio îndoială că Nelson Macomber era ucigaşul ambelor femei.

Şi asta, continuă Tweed ridicând un exemplar din acelaşi ziar, tipărit două zile mai târziu.

ORGANIZAŢIA CABAL A LUI NELSON MACOMBER PUNEA LA CALE STATUL-ÎNCHISOARE

Textul descria în detaliu închisorile construite pe Black Island, cu fotografii ale camerei de tortură. Se mai relata şi infiltrarea în Marea Britanie a slovacilor din Munţii Tatra, ilustrată cu o fotografie a brutalului lor şef, Radek.

Câteva zile mai târziu, acelaşi ziar, cu un comentariu al lui Drew Franklin, publicase raportul nimicitor pe care directorul lui Tweed, Howard, îl înmânase acum demisionarului prim-ministru. Mai era inserată şi o copie a propunerii de lege privind crearea Securităţii Statului, propunere care fusese distrusă.

Mă întreb cum a obţinut Drew toate aceste informaţii, inclusiv fotografiile făcute de Paula, se miră Newman cu un zâmbet cinic.

N-am nici cea mai mică idee, replică Tweed cu privirea în tavan.

Ştii, continuă Newman, când spui o minciună sfruntată, întotdeauna stai cu privirea în tavan.

Urmăream un păianjen. Tweed îi aruncă o privire Paulei. Ce mai face Coral?

După împuşcarea lui Nelson, Paula o dusese pe Coral acasă la ea. De acolo îl sunase pe profesorul Saafeld care, după ce examinase cadavrul lui Nelson Macomber, se grăbise spre apartamentul Paulei.

După ce o consultase cu atenţie pe Coral, Saafeld propusese să fie internată într-o clinică particulară unde să rămână până când îşi revenea.

La dracu! Nu vreau la nicio clinică, mersi, izbucnise Coral.

Ar putea rămâne aici, cu mine, sugerase Paula cu hotărâre. Pot să am eu grijă de ea.

Poate e o idee mai bună, fusese Saafeld de acord. Acum este într-o stare de şoc destul de uşoară. Tinerii îşi revin repede, aproape din orice fel de experienţă. O las sub supravegherea ta, Paula.



Ca la un semnal, în timp ce Paula îşi amintea această scenă, Coral intră în birou în pas vioi. Purta un pulover alb, strâmt, şi o fustă tot albă. Ţinuta îi scotea în evidenţă părul roşu ca focul. Zâmbi neliniştită privindu-l pe Tweed.

Este vreo problemă dacă plec într-o scurtă vacanţă cu Pete Nield? E un bărbat atât de drăguţ, care vrea să mă ducă la un hotel fabulos de lângă mare, în Dorset.

În ultima vreme practic s-a mutat în apartamentul meu, comentă Paula sec.

Poate să-şi ia concediu două săptămâni, îi răspunse Tweed.

Coral străbătu în fugă încăperea, vorbind din mers, şi o îmbrăţişă pe Paula:

Ai fost o adevărată prietenă şi ai avut grijă de mine. Vreau să păstrăm şi în continuare legătura.

Atunci îmi rămâi datoare cu o cină bogată, când te întorci. Pun pariu că Pete este jos, în sala de aşteptare.

Da, aşa este. Dar înainte de asta…

Alergă spre Tweed şi îl îmbrăţişă atât de tare încât aproape că îl lăsă fără suflare. După ce îi administră acelaşi tratament şi lui Newman, dispăru cu o fluturare din mână.

Până la urmă mi-am dat seama, îi zise Tweed Paulei, împreunându-şi degetele la ceafă. Ziarul de pe biroul lui Coral în care era anunţată promovarea lui Nelson, Coral care dansa de încântare. Ucigaşul avea farmec şi Coral a fost cucerită, aşa că ea avea să fie următoarea victimă, nu Papagalul.

Lucru de care eu mi-am dat seama mai devreme, se încruntă Paula. Ţi-a luat ceva timp să ajungi la aceeaşi concluzie.

Ştiu. Eu am greşit, iar tu ai avut dreptate. Îmi pare rău. Pe viitor să-mi spui când o dau în bară. Să nu uiţi asta!

Nu o să uit. O să te plictiseşti de câte ori o să-ţi amintesc.










NOTA AUTORULUI



Acţiunea acestui roman se petrece într-un viitor apropiat.

Toate personajele înfăţişate aici sunt imaginare şi nu au nicio legătură sau asemănare cu vreo persoană reală.

Acelaşi principiu al invenţiei pure se aplică şi în cazul clădirilor, sediilor, reşedinţelor, hotelurilor, satelor, instituţiilor şi apartamentelor din Marea Britanie şi din Franţa.






{1} Special Investigation Service (n.red.)

{2} Ciudățenia, monstrul (n. tr.)

{3} Porc cu nasul în jos (din engl., aprox., n. tr.)

{4} Conspirator englez care a încercat să-i omoare pe regele James I și pe membrii parlamentului în cadrul Complotului Prafului de Pușcă, în 1605. Ziua e comemorată anual pe 5 noiembrie prin focuri de tabără și artificii. (n.tr.)

{5} Ortografiere greșită a cuvântului mister, domnul (n. tr.)

{6} Reguli instituite de John Sholto Douglas, al nouălea marchiz de Queensberry, care se aplică în boxul modern. (n. tr.)

{7} Joc de cuvinte intraductibil: în original, Hang on! Verbul to hang are şi semnificaţia de a spânzura. (n. tr.)

{8} Tâlhar. (n. tr.)

{9} Tabără militară în Kentucky unde guvernul american păstrează rezerva de aur. De aici a derivat sensul de loc foarte bine păzit, în care este aproape imposibil de intrat. (n. tr.)

